[༡༤༦བ]༄༅༅། །རྒྱ་གར་སྐད་དུ། པྲ་ཏི་ཏྱ་ས་མུཏྤ་[[1]](#footnote-21)ད་ཧྲྀ་ད་ཡ་ཀཱ་རི་ཀཱ །བོད་སྐད་དུ། རྟེན་ཅིང་འབྲེལ་པར་འབྱུང་བའི་སྙིང་པོའི་ཚིག་ལེའུར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཡན་ལག་བྱེ་བྲག་བཅུ་གཉིས་གང་། །ཐུབ་པས་རྟེན་འབྱུང་གསུངས་དེ་དག །ཉོན་མོངས་ལས་དང་སྡུག་བསྔལ་དང་། །གསུམ་པོ་དག་ཏུ་ཟད་པར་འདུས། །དང་པོ་བརྒྱད་དང་[[2]](#footnote-22)དགུ་ཉོན་མོངས། །གཉིས་དང་བཅུ་པ་ལས་ཡིན་ཏེ། །ལྷག་མ་བདུན་ཡང་སྡུག་བསྔལ་ཡིན། །བཅུ་གཉིས་ཆོས་ནི་གསུམ་དུ་འདུས། །གསུམ་པོ་དག་ལས་གཉིས་འབྱུང་སྟེ། །གཉིས་ལས་བདུན་འབྱུང་བདུན་ལས་ཀྱང་། །གསུམ་འབྱུང་སྲིད་པའི་འཁོར་ལོ་དེ། །ཉིད་ནི་ཡང་དང་ཡང་དུ་འཁོར། །འགྲོ་ཀུན་རྒྱུ་དང་འབྲས་བུ་སྟེ། །འདི་ལ་སེམས་ཅན་ཅི་ཡང་མེད། །སྟོང་པ་ཁོ་ནའི་ཆོས་རྣམས་ལས། །སྟོང་པའི་ཆོས་རྣམས་འབྱུང་བ་ཟད། །བདག་དང་བདག་གི་མེད་པའི་ཆོས། །[[3]](#footnote-23)ཁ་ཐོན་[[4]](#footnote-24)མར་མེ་མེ་ལོང་རྒྱ[[5]](#footnote-25)། །མེ་ཤེལ་ས་བོན་སྐྱུར་དང་སྒྲས། །ཕུང་པོ་ཉིང་མཚམས་སྦྱོར་བ་ཡང་། །མི་འཕོ་བར་ཡང་མཁས་རྟོགས་བྱ། །ཤིན་ཏུ་ཕྲ་བའི་དངོས་ལ་[[6]](#footnote-26)ཡང་། །གང་གི་[[7]](#footnote-27)ཆད་པར་རྣམ་བརྟགས་པ། །རྣམ་པར་མི་མཁས་དེ་ཡི་ཡི་[[8]](#footnote-28)ནི། །རྐྱེན་ལས་བྱུང་བའི་དོན་མ་མཐོང་། །འདི་ལ་གསལ་[[9]](#footnote-29)བྱ་གང་ཡང་མེད། །གཞག་པར་[[10]](#footnote-30)བྱ་བ་ཅི་ཡང་མེད། །ཡང་དག་ཉིད་ལ་ཡང་དག་བལྟ། །ཡང་དག་མཐོང་ན་རྣམ་པར་གྲོལ། །རྟེན་ཅིང་འབྲེལ་པར་འབྱུང་བའི་སྙིང་པོའི་ཚིག་ལེའུར་བྱས་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།།

1. མུ་ཏྤཱ། སྣར་ཐང་། པེ་ཅིན། [↑](#footnote-ref-21)
2. བརྒྱད་པ། སྣར་ཐང་། [↑](#footnote-ref-22)
3. བདག་དང་བདག་གི་མེད་པའི་ཆོས།\_། ཞེས་པར་མ་གཞན་ནང་མེད། [↑](#footnote-ref-23)
4. ཁ་ཏོན། སྣར་ཐང་། པེ་ཅིན། [↑](#footnote-ref-24)
5. བརྒྱ། སྣར་ཐང་། པེ་ཅིན། [↑](#footnote-ref-25)
6. ལ་ལ། སྣར་ཐང་། [↑](#footnote-ref-26)
7. གིས། སྣར་ཐང་། པེ་ཅིན། [↑](#footnote-ref-27)
8. ཡིས། སྣར་ཐང་། པེ་ཅིན། [↑](#footnote-ref-28)
9. བསལ། སྣར་ཐང་། པེ་ཅིན། [↑](#footnote-ref-29)
10. བཞག་པར། སྣར་ཐང་། པེ་ཅིན། [↑](#footnote-ref-30)