[༡༨ན]༄༅༅། །རྒྱ་གར་སྐད་དུ། ཨཱརྱ་ཤཱ་ལི་སྟམྦ་ཀ་ཀཱ་རི་ཀཱ། བོད་སྐད་དུ། འཕགས་པ་སཱ་[[1]](#footnote-21)ལུ་ལྗང་པའི་ཚིག་ལེའུར་བྱས་པ། འཕགས་པ་འཇམ་དཔལ་ལ་ཕྱག་འཚལ་ལོ། །ཡོན་ཏན་མཐའ་ཡས་བསམ་མི་ཁྱབ། །རྫོགས་པའི་སངས་རྒྱས་ཐུགས་རྗེའི་བདག །རབ་བཏུད་སཱ་[[2]](#footnote-22)ལུ་ལྗང་པ་ཡི། །ཚིག་ལེའུར་བྱས་པ་[[3]](#footnote-23)བཤད་པར་བྱ། །ཐུབ་པ་རྒྱལ་པོའི་ཁབ་ཀྱི་ནི། །བྱ་རྒོད་ཅེས་པའི་རི་བོ་ལ། །དགེ་སློང་མང་[[4]](#footnote-24)དང་བྱང་ཆུབ་སེམས། །ཚོགས་དང་ཡང་དག་ཐབས་ཅིག་[[5]](#footnote-25)བཞུགས། །སཱ་[[6]](#footnote-26)ལུ་ལྗང་པ་ལ་གཟིགས་ནས། །རྒྱུ་དང་རྐྱེན་ལས་བྱུང་བ་སྟེ། །རྒྱུ་དང་རྐྱེན་སྐྱེས་དེ་བཞིན་དུ། །ཡན་ལག་བཅུ་གཉིས་རིམ་འབྱུང་བ། །གང་གིས་རྟེན་འབྲེལ་ཞེས་མཐོང་བ། །ཆོས་དང་སངས་རྒྱས་མཐོང་ངོ་ཞེས། །དགེ་སློང་རྣམས་ལ་འདི་[[7]](#footnote-27)གསུངས་ནས། །འདྲེན་པ་ཅང་མི་གསུང་བར་བཞུགས། །དགེ་སློང་ཤཱ་རིའི་བུས་ཐོས་ནས། །བྱམས་པའི་དྲུང་དུ་སོང་ནས་ནི། །བྱམས་པ་དེང་འདིར་དེ་བཞིན་གཤེགས། །འདི་གསུངས་དོན་རྣམས་མ་ཕྱེ་བར། །ཅང་མི་གསུང་པར་བཞུགས་གྱུར་ན[[8]](#footnote-28)། །དེའི་དོན་ཇི་ལྟར་རྟོགས་པར་བྱ། །རྟེན་ཅིང་འབྲེལ་དང་ཆོས་གང་ཡིན། །སངས་རྒྱས་ཀྱང་ནི་གང་ཞིག་ཡིན། །ཇི་ལྟར་རྟེན་འབྲེལ་མཐོང་བ་ནི། །ཆོས་དང་སངས་རྒྱས་མཐོང་བ་ཡིན། །བདག་གི་ཐེ་ཚོམ་འདིར་སྨོས་ཞེས[[9]](#footnote-29)། །ཤཱ་རིའི་བུ་ཡིས་མ་ཕམ་སྨྲས། །བྱམས་པ་ཤིན་ཏུ་བསྒོམ་པའི་[[10]](#footnote-30)བདག །བྱམས་པས་གཏན་ལ་དབབ་པ་སྨྲས། །ཡན་ལག་བཅུ་གཉིས་མ་རིག་སོགས། །འཆི་བ་ལ་ཐུག་གོ་རིམས་བཞིན། །དེ་ལྟ་[༡༨བ]བས་ན་སྡུག་བསྔལ་གྱི། །ཕུང་པོ་འབའ་ཞིག་འབྱུང་བར་འགྱུར། །ཆོས་ལམ་ཡན་ལག་བརྒྱད་པ་དང་། །འབྲས་བུ་མྱ་ངན་འདས་པའོ། །དེ་ལྟར་ཐམས་ཅད་ཐུགས་ཆུད་ཕྱིར། །ཆོས་སྐྱེས་སངས་རྒྱས་ཞེས་བྱ་སྟེ། །དེ་སྐད་ཅེས་བྱ་འཕགས་མཐོང་བས། །གང་གིས་མཐོང་བ་དེས་མཐོང་ངོ་། །གང་ཞིག་སྲོག་ལ་སོགས་བྲལ་བ། །ཉེར་ཞི་[[11]](#footnote-31)དུལ་ཐུག་བཅས་པར་ནི། །རྟེན་འབྲེལ་ཆོས་དང་སངས་རྒྱས་དག །དྲི་མེད་པ་ཡི་བློས་མཐོང་བ། །རྟེན་འབྲེལ་ཞེས་པའི་མཚན་ཉིད་ནི། །རྒྱུ་བཅས་ལ་སོགས་ཚིག་དང་ལྡན། །སངས་རྒྱས་བྱུང་རུང་མ་བྱུང་རུང་། །ཆོས་ཉིད་འདི་ནི་གནས་པ་ཡིན། །ཕྱི་དང་དེ་བཞིན་ནང་གི་ནི། །རྒྱུ་དང་རྐྱེན་ནི་རྣམ་གཉིས་ཏེ། །ཕྱི་རོལ་རྒྱུ་ནི་ས་བོན་སོགས། །རྐྱེན་ནི་རྣམ་པ་དྲུག་ཏུ་བསྟན། །ས་བོན་མྱུ་གུ་སྡོང་བུ་སོགས། །ཇི་ལྟར་འབྲས་བུ་འཇུག་པ་བརྗོད། །རྐྱེན་ནི་ས་ལ་སོགས་པ་སྟེ། །དུས་ལ་ཐུག་པ་[[12]](#footnote-32)གོ་རིམས་བཞིན། །རྟེན་དང་རླན་[[13]](#footnote-33)དང་སྨིན་པ་[[14]](#footnote-34)དང་། །འབྲུ་འཕེལ་དང་ནི་གོ་འབྱེད་དང་། །འགྱུར་བ་དག་ནི་དེ་རྣམས་ཀྱི། །བྱ་བ་ཇི་བཞིན་འཇུག་པའོ། །རྐྱེན་རྣམས་ཚོགས་པ་མེད་ན་ནི། །ས་བོན་ཡོད་ཀྱང་མྱུག་སོགས་མེད། །ས་བོན་མེད་པ་ཉིད་ཡིན་ན། །རྐྱེན་རྣམས་ཡོད་ཀྱང་དེ་དང་འདྲ། །རྒྱུ་དང་དེ་བཞིན་རྐྱེན་རྣམས་ནི། །ངར་འཛིན་ལ་སོགས་བྲལ་བ་སྟེ། །རྒྱུ་དང་རྐྱེན་ནི་ཚོགས་པ་ལས། །ལས་ཀྱི་འབྲས་བུ་ཆུད་ཟ་མེད། །བདག་ལས་མ་ཡིན་གཞན་ལས་མིན། །གཉིས་དང་བྱེད་པོ་དུས་ལས་[[15]](#footnote-35)མིན། །དེ་བཞིན་དབང་ཕྱུག་སོགས་བྱས་མིན། །རང་བཞིན་ལས་མིན་རྒྱུ་མེད་མིན། །རྒྱུ་དང་རྐྱེན་ཀྱིས་འཇུག་པ་ཡང[[16]](#footnote-36)། །ཐོག་མ་མེད་པའི་དུས་ཅན་སྣང་། །རྒྱུ་ལྔ་དག་གིས་ཕྱི་རོལ་གྱི[[17]](#footnote-37)། །རྟེན་ཅིང་འབྲེལ་པར་འབྱུང་བར་བཞེད། །རྟག་པར་[[18]](#footnote-38)མ་ཡིན་ཆད་པར་མིན། །འཕོ་བར་མ་ཡིན་རྒྱུ་ཆུང་ལས། །འབྲས་བུ་ཆེན་པོ་འགྲུབ་པ་དང་། །འདྲ་བར་རྗེས་སུ་འགྲོ་ཕྱིར་ཡང་། །མྱུ་གུ་ས་བོན་ལྟར་མི་འདོད། །རྒྱུ་མེད་མྱུ་གུ་སྐྱེ་བའང་མེད། །འགག་དང་སྐྱེ་བ་མགོ་མཉམ་སྟེ། །སྲང་མདའི་མགོ་མཇུག་མཐོ་དམན་བཞིན། །དེ་བཞིན་ནང་གི་རྒྱུ་དང་ནི། །རྐྱེན་གྱིས་རྣམ་པ་གཉིས་སུ་བཞེད། །འདིའི་[[19]](#footnote-39)རྒྱུ་དང་པོ་མ་རིག་པ། །ཐ་མ་འཆི་ཡིན་གོ་རིམས་བཞིན། །ཡན་ལག་བཅུ་གཉིས་ཉོན་མོངས་[༡༩ན]ལས། །སྐྱེ་བཅས་བདག་ཉིད་ཆ་གསུམ་ནི། །རྒྱུ་དང་རྐྱེན་ལས་བྱུང་བ་སྟེ། །བྱེད་པ་ལ་སོགས་རྣམ་པར་སྤངས། །གལ་ཏེ་དང་པོ་མ་རིག་མེད། །ཐ་མ་འཆི་བ་འབྱུང་མི་འགྱུར། །དེ་དག་ལས་གཞན་བདག་དང་ནི། །བདག་གིས་ཞེས་པ་གང་ནའང་མེད། །དང་པོ་མ་རིག་བྱུང་ན་ནི། །ཐ་མ་འཆི་བའང་སྣང་བར་འགྱུར། །དེ་ལྟར་འདི་ནི་ནང་གི་རྒྱུ། །འདི་ཡི་རྐྱེན་ནི་རྣམ་པ་དྲུག །ཐ་མ་རྣམ་ཤེས་ཐོག་མ་ས། །ནང་གི་རྐྱེན་དུ་འདོད་པ་ཡིན། །སྲ་དང་རྗེས་སུ་སྡུད་པ་དང་། །སྨིན་དང་དབུགས་འཕེལ་གོ་འབྱེད་ཉིད། །ཤེས་དང་གཟུགས་ཀྱི་རྗེས་འཇུག་པ། །རྣམ་ཤེས་ལྔ་དང་ལྡན་པ་དང་། །དེ་ན་ཉོན་མོངས་ཅན་ཡིད་ཀྱང་། །འདི་རྣམས་ནང་གི་རྐྱེན་ཡིན་ནོ། །ཁམས་རྣམས་འདུས་པར་གྱུར་པ་ལས། །ལུས་ནི་སྐྱེ་བར་འདོད་པ་ཡིན། །དེ་དག་བདག་དང་བདག་གི་ཞེས། །རྣམ་རྟོག་སྐྱེ་བ་[[20]](#footnote-40)མེད་པར་འདོད། །དེ་དག་ཡོད་ན་སྐྱེ་འགྱུར་ཏེ། །དེ་དག་མེད་ན་འབྱུང་བ་མེད། །དེ་རྣམས་བདག་སོགས་མི་ལྡན་ལ[[21]](#footnote-41)། །གཞན་ཡང་སུའི་[[22]](#footnote-42)ཡང་མ་ཡིན་ནོ། །གང་གཅིག་རིལ་སོགས་འདུ་ཤེས་པ། །དེ་ནི་མ་རིག་སྲིད་གསུམ་སྒྲིབ། །མི་ཤེས་པས་ནི་འདོད་ཆགས་དང་། །ཞེ་སྡང་གཏི་མུག་མངོན་དུ་བྱེད། །དེ་ལས་འདུ་བྱེད་དངོས་པོ་ནི། །རྣམ་པར་རིག་པའི་[[23]](#footnote-43)རྣམ་ཤེས་འབྱུང་། །རྣམ་ཤེས་ལྷན་ཅིག་འབྱུང་བ་ནི། །གཟུགས་ཅན་མ་ཡིན་ཕུང་པོ་བཞི། །མིང་[[24]](#footnote-44)དང་གཟུགས་ལ་བརྟེན་ནས་ནི། །དབང་པོ་སྐྱེ་མཆེད་འབྱུང་བར་འགྱུར། །ཡུལ་དང་དབང་པོ་རྣམ་པར་ཤེས། །འདུས་པ་ལས་ནི་རེག་པ་འབྱུང་། །རེག་བྱུང་[[25]](#footnote-45)ཚོར་བར་ཤེས་བྱ་སྟེ། །དེ་བཞིན་ཚོར་བྱུང་སྲིད་པའོ[[26]](#footnote-46)། །སྲེད་འཕེལ་ཉེ་བར་ལེན་པ་སྟེ། །ལེན་པ་ལས་ནི་སྲིད་པ་འབྱུང་། །སྲིད་ལས་ཕུང་[[27]](#footnote-47)འབྱུང་སྐྱེ་བ་སྟེ། །དེ་བཞིན་སྐྱེ་ལས་རྒས་པའོ། །དེ་བཞིན་རྒས་པའི་ཕུང་མེད་པ། །དེ་ནི་འཆི་བ་ཞེས་བརྗོད་དོ། །རྨོངས་པ་འཆི་[[28]](#footnote-48)ལས་མྱ་ངན་ཏེ། །སྲིད་[[29]](#footnote-49)དང་བཅས་པའི་གདུང་བ་ཉིད། །མྱ་ངན་ལས་ནི་བརྗོད་པ་གང་། །དེ་ནི་སྨྲེ་སྔགས་[[30]](#footnote-50)འདོན་ཞེས་བྱ། །སྨྲེ་སྔགས་[[31]](#footnote-51)འདོན་པ་ལས་བྱུང་བ། །རྣམ་པར་ཤེས་པ་ཚོགས་ལྔ་ཡི[[32]](#footnote-52)། །སིམ་པ་མ་ཡིན་སྡུག་བསྔལ་བརྗོད། །ལུས་ཀྱི་བདེ་བའི་གེགས་བྱེད་པའོ། །ཡིད་ལ་བྱེད་པའི་[༡༩བ]སྡུག་བསྔལ་ནི། །ཡིད་ལ་ཉེ་བར་གནོད་བྱེད་པ། །དེ་ཡིད་མི་བདེར་ཤེས་བྱ་སྟེ། །གང་གཞན་ཉེ་བའི་ཉོན་མོངས་རྒྱུ། །མུན་མངོན་ཤེས་དང་མིང་མིང་གཟུགས་[[33]](#footnote-53)ནི། །སྐྱེ་མཆེད་རེག་མྱོང་སྐོམ་པའི་ཕྱིར། །སྲེད་ལས་ལེན་དང་སྲིད་སྐྱེ་[[34]](#footnote-54)དང་། །སྨིན་དང་འཇིག་དང་མྱ་ངན་ཕྱིར། །ཚིག་སོགས་ལུས་ལ་གནོད་པ་དང་། །སེམས་ཡིད་མི་བདེའི་ཕྱིར་དང་ནི། །ཉོན་མོངས་ཕྱིར་ནི་མིང་[[35]](#footnote-55)དོན་མཐུན། །གོ་རིམས་བཞིན་དུ་བསྟན་པ་ཡིན། །ཡང་དེ་ཁོ་ན་ཡོངས་མ་ཤེས། །མ་རིག་ལ་སོགས་གོ་རིམས་བཞིན། །སྔ་མ་སྔ་མ་ལས་ཕྱི་མ། །སྐྱེ་བ་དག་ཏུ་ཡང་བརྗོད་དོ[[36]](#footnote-56)། །ཡན་ལག་བཅུ་གཉིས་གསུམ་འཇུག་པ། །འདི་ནི་རྟག་[[37]](#footnote-57)ཆད་ཐོག་མེད་སྐྱེད[[38]](#footnote-58)། །ཆུ་བོའི་རྒྱུན་བཞིན་འཇུག་པ་ཡིས། །ཐོག་མ་མེད་པའི་དུས་ཅན་འཇུག །འོན་ཀྱང་བཞི་པོ་འདི་དག་ནི། །རྒྱུ་ནི་སྡུད་པར་བྱེད་པ་སྟེ། །མ་རིག་སྲེད་ལས་རྣམ་པར་ཤེས། །དེ་དག་གོ་རིམས་བཞིན་དུ་བཤད། །རྒྱུ་ལས་[[39]](#footnote-59)རྣམ་ཤེས་ས་བོན་ཏེ། །ལས་ནི་ཞིང་དུ་གསུངས་པ་ཡིན། །དང་པོ་སྲེད་པ་ཉོན་མོངས་པའི། །དངོས་པོ་[[40]](#footnote-60)རྒྱུར་ནི་ཡང་དག་བཤད། །ལས་དང་ཉོན་མོངས་རྣམ་པར་ཤེས། །ས་བོན་ཉིད་དུ་རྣམ་པར་[[41]](#footnote-61)གནས། །ལས་ནི་ས་བོན་རྣམ་ཤེས་ཀྱི། །ཞིང་གི་བྱ་བ་ཡང་བྱེད་དོ། །སྲེད་པས་རྣམ་ཤེས་ཞེས་བྱ་ཡི[[42]](#footnote-62)། །ས་བོན་དེ་མ་ཐག་རླན་[[43]](#footnote-63)བྱེད། །མ་རིག་ས་བོན་རྣམ་པར་ཤེས། །བརླན་པས་བསྟེན་པ་[[44]](#footnote-64)འདེབས་པར་བྱེད། །ལས་དང་སྲེད་པ་མ་རིག་པ། །ཞིང་དང་བརླན་དང་འདབས་བྱེད་རྣམས། །རྣམ་པར་ཤེས་པ་[[45]](#footnote-65)འདི་བྱ་དང་། །རྣམ་ཤེས་བདག་འདིས་སྙམ་པ་མེད། །འོན་ཀྱང་ས་བོན་རྣམ་པར་ཤེས། །ལས་དང་ཉོན་མོངས་གནས་པ་ནི། །ས་བོན་རྣམ་པར་ཤེས་ཞེས་བརྗོད[[46]](#footnote-66)། །མ་རིག་ལུད་ཀྱིས་བྲན་པ་དང་། །སྲེད་པའི་ཆུ་ཡིས་བསྟེན་ན་ནི། །རྒྱུ་ལས་མིང་[[47]](#footnote-67)དང་གཟུགས་ཀྱི་ནི། །མྱུ་གུ་སྐྱེ་བའང་སྣང་བར་འགྱུར། །རང་བཞིན་[[48]](#footnote-68)གཉིས་ཀ་ལ་སོགས་པས། །མིང་[[49]](#footnote-69)གཟུགས་འདི་དག་འབྱུང་ཡིན་[[50]](#footnote-70)གྱི། །ཕ་དང་མ་ནི་[[51]](#footnote-71)ཕྲད་པ་དང་། །དུས་རྣམས་མི་འགལ་ཉིད་ལས་སོ། །མྱོང་བ་ཅུང་ཟད་འབྲེལ་པ་ནི། །ས་བོན་རྣམ་པར་[[52]](#footnote-72)ཤེས་པར་བརྗོད། །མ་ཡི་མངལ་དུ་རིམ་བཞིན་འཕེལ། །མིང་[[53]](#footnote-73)གཟུགས་མྱུ་གུ་སྐྱེད་པར་བྱེད། །རྐྱེན་རྣམས་མ་ཚངས་མེད་པ་དང་། །རྒྱུན་[[54]](#footnote-74)རྣམས་[༢༠ན]འགལ་བ་མ་ཡིན་ལས། །སྒྱུ་མ་བདག་མེད་འཛིན་མེད་པར། །སྐྱེ་བ་ཡང་ནི་ཡོད་མ་[[55]](#footnote-75)ཡིན། །མིག་གི་རྣམ་པར་ཤེས་པ་ཡང་། །རྒྱུ་ལྔ་པོ་ཡིས་འབྱུང་བ་སྟེ། །མིག་དང་གཟུགས་དང་དེ་བཞི་སྣང་། །ནམ་མཁའ་དེ་སྐྱེད་ཡིད་[[56]](#footnote-76)ལ་བྱེད། །ལྔ་པོ་མ་ཚང་མེད་པ་ལས། །མིག་གི་རྣམ་པར་ཤེས་པ་འབྱུང་། །དེ་[[57]](#footnote-77)གིས་དེ་བསྐྱེད་ཅིང་། [[58]](#footnote-78)རྣམ་རྟོག་སྐྱེ་མེད་ཇི་ལྟར་སྣང་། །རྣ་བའི་རྣམ་ཤེས་ལ་སོགས་ཀུན། །སྐྱེ་བའི་རིམ་པ་འདི་ཉིད་ཡིན། །རྒྱུ་དང་རྐྱེན་གྱི་[[59]](#footnote-79)ཚོགས་པ་ལས། །བྱེད་པོ་ལ་སོགས་བྲལ་བ་དང་། །ངར་འཛིན་པ་དང་བྲལ་བ་ལས། །སྐྱེ་བ་ཡང་ནི་སྔ་མ་བཞིན། །དེ་ལྟར་རྟེན་ཅིང་འབྲེལ་འབྱུང་བའི། །རྒྱུ་ཅན་ཀུན་ཏུ་ཤེས་པར་བྱ། །འཇིག་རྟེན་འདས་ནས་ཕ་རོལ་དུ། །གྲོ་བའི་ཆོས་འགའ་གང་ནའང་མེད། །འོན་ཀྱང་རྒྱུ་དང་རྐྱེན་དག་ལས། །ལས་ཀྱིས་འབྲས་བུ་མངོན་པ་ཡིན། །ཇི་ལྟར་མེ་ལོང་རབ་ཕྱིས་ལ། །བཞིན་[[60]](#footnote-80)གྱི་གཟུགས་བརྙན་དམིགས་པ་བཞིན། །མེ་ལོང་ནང་དུ་གཟུགས་བརྙན་ཡང་། །འཕོས་པ་ཡོད་པ་མ་ཡིན་ཉིད། །དེ་དག་ཕན་ཚུན་རྟོག་མེད་ཅིང་། །བྱེད་པ་པོ་དག་[[61]](#footnote-81)ལས་རྣམས་སྤངས། །དེ་བཞིན་སྐྱེ་བར་[[62]](#footnote-82)སྣང་བ་ནི། །སྔོན་འཕེལ་བྱ་བའི་རིམ་ལས་སོ། །ཇི་ལྟར་ཟླ་བ་རིང་གནས་པ། །ཆུ་སྣོད་ཆུང་ངུའི་ནང་དུ་ནི། །སྣང་སྟེ་འཕོས་པ་[[63]](#footnote-83)མ་ཡིན་ལ། །བྱ་བ་དང་ནི་ལས་ཀྱང་ཡོད། །དེ་བཞིན་འདི་ནས་འཆི་འཕོ་བ། །འགའ་མེད་འགྲོ་བར་སྐྱེ་བའང་[[64]](#footnote-84)སྣང་། །རྒྱུ་རྐྱེན་མ་ཚང་མེ་མི་འབར། །རྒྱུ་རྐྱེན་ཚང་ན་མེ་འབར་བཞིན། །རྒྱུ་རྐྱེན་མ་ཚང་མེད་པ་ལས[[65]](#footnote-85)། །ཕུང་པོ་ཉིད་མཚམས་སྦྱོར་བ་ཡོད། །ཕྱི་ཡི་ལས་དང་བྱ་བ་རྒྱུ། །དེ་ནི་བརྟགས་པའི་བདག་ཉིད་དོ། །དེ་བཞིན་གཞན་དབང་ནང་གི་སྟེ། །རྣམ་ཤེས་ལྔ་པོ་འབྱུང་བའོ། །བརྟག་བྱ་མིན་ཕྱིར་དོན་དམ་ནི། །ཡོངས་སུ་གྲུབ་པར་འདོད་པ་ཡིན། །རྒྱུ་དང་རྐྱེན་དང་ལྡན་སྐྱེ་བ། །ནམ་ཡང་རྣམ་གཉིས་ཤེས་པར་བྱ། །བྱེད་པ་པོ་ལ་སོགས་པས་དབེན། །གསོ་བ་གསོག་སྟོང་སོགས་སྙིང་པོ་མེད། །དེ་ལྟར་ཤེས་རབ་ཀྱིས་མཐོང་གང་། །ཅི་ཅིར་ཇི་ལྟར་གང་དུ་ཅིས། །སྙམ་པའི་རྟོག་སྨྲ་སོགས་སྤངས་པ། །ཆུ་ཟླའི་གཟུགས་བརྙན་ཇི་བཞིན་པ། །དེ་བཞིན་འདི་ནས་འཆི་འཕོ་བ། །འགའ་མེད་འགྲོ་བར་སྐྱེ་བའང་སྣང་། །[༢༠བ]ཇི་ལྟར་བུད་ཤིང་དང་འབྲེལ་ན། །མེ་ཡི་རྒྱུན་ནི་འཇུག་འགྱུར་གྱི། །རྒྱུ་ནི་མ་ཚང་གྱུར་པ་ལས། །མེ་[[66]](#footnote-86)ནི་རྗེས་སུ་འཇུག་པ་མིན[[67]](#footnote-87)། །དེ་བཞིན་ཀུན་ནས་ཉོན་མོངས་པའི། །ས་བོན་ཡེ་ཤེས་མེས་བསྲེགས་ན། །རྒྱུ་མེད་ཕྱིར་ན་འབྲས་མེད་དེ། །བྱ་བ་དང་ནི་ལས་ཀྱང་མེད། །ཡོན་ཏན་མཐའ་ཡས་བསམ་མི་ཁྱབ། །ཞི་བ་ཆོས་ཀྱི་རང་བཞིན་སྐུ། །ཐོག་མ་དབུས་དང་མཐའ་བྲལ་བ། །རྟོགས་ནས་སངས་རྒྱས་གོ་འཕང་འཐོབ། །གང་གིས་དེ་ལྟར་དེ་ཉིད་བཟོད། །དེ་ནི་ལུང་བསྟན་ཐེ་ཚོམ་མེད། །དེ་སྐད་བྱམས་བདག་བདག་ཉིད་ཀྱིས། །ཤཱ་རིའི་བུ་ལ་སྨྲས་པ་དང་། །སཱ་[[68]](#footnote-88)ལུ་ལྗང་པ་དཔེར་མཛད་པ། །དེ་ནི་ཤཱ་རིའི་བུས་ཐོས་ནས། །སྙིང་པོ་བླངས་ཏེ་ལྷ་[[69]](#footnote-89)ཚོགས་ཀྱིས། །རྗེས་སུ་ཡི་རངས་[[70]](#footnote-90)མངོན་བསྟོད་ནས། །ལངས་ཏེ་སོང་ནས་དགའ་སེམས་ཀྱིས། དགེ་སློང་རྣམས་ལ་བཤད་པ་ཡིན། །འཕགས་པ་སཱ་[[71]](#footnote-91)ལུ་ལྗང་པའི་མདོ་ཚིག་ལེའུར་བྱས་པ་[[72]](#footnote-92)འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །།

1. ས། སྣར་ཐང་། པེ་ཅིན། [↑](#footnote-ref-21)
2. ས། སྣར་ཐང་། པེ་ཅིན། [↑](#footnote-ref-22)
3. བཅས་པ། སྣར་ཐང་། པེ་ཅིན། [↑](#footnote-ref-23)
4. མ། སྣར་ཐང་། [↑](#footnote-ref-24)
5. གཅིག། སྣར་ཐང་། པེ་ཅིན། [↑](#footnote-ref-25)
6. ས། སྣར་ཐང་། པེ་ཅིན། [↑](#footnote-ref-26)
7. འོད། སྣར་ཐང་། [↑](#footnote-ref-27)
8. ནས། སྣར་ཐང་། པེ་ཅིན། [↑](#footnote-ref-28)
9. འདི་སྨྲོས་ཤིག། སྣར་ཐང་། པེ་ཅིན། [↑](#footnote-ref-29)
10. བསྒོམས་པའི། སྣར་ཐང་། པེ་ཅིན། [↑](#footnote-ref-30)
11. བཞི། སྣར་ཐང་། [↑](#footnote-ref-31)
12. ཐུགས་པ། སྣར་ཐང་། པེ་ཅིན། [↑](#footnote-ref-32)
13. བརླན། སྣར་ཐང་། པེ་ཅིན། [↑](#footnote-ref-33)
14. སྨན་པ། སྣར་ཐང་། པེ་ཅིན། [↑](#footnote-ref-34)
15. ཀྱི། པེ་ཅིན། ཀྱིས། སྣར་ཐང་། [↑](#footnote-ref-35)
16. དང། པེ་ཅིན། [↑](#footnote-ref-36)
17. གྱིས། སྣར་ཐང་། པེ་ཅིན། [↑](#footnote-ref-37)
18. བརྟག་པར། སྣར་ཐང་། པེ་ཅིན། [↑](#footnote-ref-38)
19. འདི། སྣར་ཐང་། པེ་ཅིན། [↑](#footnote-ref-39)
20. སྐྱེ་བར། སྣར་ཐང་། པེ་ཅིན། [↑](#footnote-ref-40)
21. ལྡན་པ། སྣར་ཐང་། པེ་ཅིན། [↑](#footnote-ref-41)
22. སུ། སྣར་ཐང་། པེ་ཅིན། [↑](#footnote-ref-42)
23. རིག་པས། སྣར་ཐང་། པེ་ཅིན། [↑](#footnote-ref-43)
24. ཤེས། སྣར་ཐང་། པེ་ཅིན། [↑](#footnote-ref-44)
25. འབྱུང། སྣར་ཐང་། པེ་ཅིན། [↑](#footnote-ref-45)
26. འབྱུང་སྲེད་པའོ། སྣར་ཐང་། པེ་ཅིན། [↑](#footnote-ref-46)
27. ཕུབ། སྣར་ཐང་། [↑](#footnote-ref-47)
28. མཆི། སྣར་ཐང་། [↑](#footnote-ref-48)
29. སྲེད། སྣར་ཐང་། པེ་ཅིན། [↑](#footnote-ref-49)
30. སྨྲེ་བསྔགས། སྣར་ཐང་། པེ་ཅིན། [↑](#footnote-ref-50)
31. སྨྲེ་བསྔགས། སྣར་ཐང་། པེ་ཅིན། [↑](#footnote-ref-51)
32. ཡིས། སྣར་ཐང་། པེ་ཅིན། [↑](#footnote-ref-52)
33. གཟུགས་དང། སྣར་ཐང་། པེ་ཅིན། [↑](#footnote-ref-53)
34. སྐྱེད། སྣར་ཐང་། པེ་ཅིན། [↑](#footnote-ref-54)
35. མིན། པེ་ཅིན། [↑](#footnote-ref-55)
36. ཡང་དག་བརྗོད། སྣར་ཐང་། པེ་ཅིན། [↑](#footnote-ref-56)
37. བརྟག། སྣར་ཐང་། པེ་ཅིན། [↑](#footnote-ref-57)
38. སྐྱེ། སྣར་ཐང་། པེ་ཅིན། [↑](#footnote-ref-58)
39. ལ། སྣར་ཐང་། པེ་ཅིན། [↑](#footnote-ref-59)
40. ངོ་བོས། སྣར་ཐང་། པེ་ཅིན། [↑](#footnote-ref-60)
41. ཉེ་བར། སྣར་ཐང་། པེ་ཅིན། [↑](#footnote-ref-61)
42. ཞེས་བྱ་བའི། སྣར་ཐང་། པེ་ཅིན། [↑](#footnote-ref-62)
43. བརླན། སྣར་ཐང་། པེ་ཅིན། [↑](#footnote-ref-63)
44. བསྟེན་པས། སྣར་ཐང་། པེ་ཅིན། [↑](#footnote-ref-64)
45. ཤེས་ལ། སྣར་ཐང་། པེ་ཅིན། [↑](#footnote-ref-65)
46. རྗོད། སྣར་ཐང་། པེ་ཅིན། [↑](#footnote-ref-66)
47. ཤེས། སྣར་ཐང་། པེ་ཅིན། [↑](#footnote-ref-67)
48. རང་གཞན། སྣར་ཐང་། པེ་ཅིན། [↑](#footnote-ref-68)
49. ཤེས། སྣར་ཐང་། པེ་ཅིན། [↑](#footnote-ref-69)
50. མིན། སྣར་ཐང་། པེ་ཅིན། [↑](#footnote-ref-70)
51. དང། སྣར་ཐང་། པེ་ཅིན། [↑](#footnote-ref-71)
52. རྣམ་དང། སྣར་ཐང་། [↑](#footnote-ref-72)
53. ཤེས། སྣར་ཐང་། པེ་ཅིན། [↑](#footnote-ref-73)
54. རྒྱུ། སྣར་ཐང་། པེ་ཅིན། [↑](#footnote-ref-74)
55. ཡོད་པ། སྣར་ཐང་། པེ་ཅིན། [↑](#footnote-ref-75)
56. ཡིན། སྣར་ཐང་། པེ་ཅིན། [↑](#footnote-ref-76)
57. དང་བདག། སྣར་ཐང་། པེ་ཅིན། [↑](#footnote-ref-77)
58. ཞེས། སྣར་ཐང་། པེ་ཅིན། [↑](#footnote-ref-78)
59. ནི། སྣར་ཐང་། པེ་ཅིན། [↑](#footnote-ref-79)
60. གཞན། སྣར་ཐང་། པེ་ཅིན། [↑](#footnote-ref-80)
61. དང། སྣར་ཐང་། པེ་ཅིན། [↑](#footnote-ref-81)
62. སྐྱེ་བ། སྣར་ཐང་། པེ་ཅིན། [↑](#footnote-ref-82)
63. འཕོས་པའང། སྣར་ཐང་། པེ་ཅིན། [↑](#footnote-ref-83)
64. སྐྱེ་བ། སྣར་ཐང་། པེ་ཅིན། [↑](#footnote-ref-84)
65. ལ། སྣར་ཐང་། པེ་ཅིན། [↑](#footnote-ref-85)
66. མ། སྣར་ཐང་། པེ་ཅིན། [↑](#footnote-ref-86)
67. ནི། སྣར་ཐང་། པེ་ཅིན། [↑](#footnote-ref-87)
68. ས། སྣར་ཐང་། པེ་ཅིན། [↑](#footnote-ref-88)
69. ནས་ལྷ། སྣར་ཐང་། ནས་ལྷག། པེ་ཅིན། [↑](#footnote-ref-89)
70. རང། སྣར་ཐང་། པེ་ཅིན། [↑](#footnote-ref-90)
71. ས། སྣར་ཐང་། པེ་ཅིན། [↑](#footnote-ref-91)
72. བྱ་བ། སྣར་ཐང་། པེ་ཅིན། [↑](#footnote-ref-92)