[༡༡༣ན]༄༅༅། །རྒྱ་གར་སྐད་དུ། བྱ་ཤ་སུ་ཛནྟུ་བྱ་ཤ་སུ་ཛནྟུ་བིནྡུ་པོ་[[1]](#footnote-21)ཤ་[[2]](#footnote-22)ནཱ་མ། བོད་སྐད་དུ། ལུགས་ཀྱི་བསྟན་བཅོས་[[3]](#footnote-23)སྐྱེ་བོ་གསོ་བའི་ཐིགས་པ་ཞེས་བྱ་བ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །དཔལ་གྱི་འབྱུང་གནས་འཇམ་དཔལ་ཀུན་གྱི་[[4]](#footnote-24)དཔལ། །མཐའ་དག་བྱམས་པས་ཁྱབ་པས་[[5]](#footnote-25)འཇམ་པའི་ངང་། །འཇམ་དང་དཔལ་དུ་[[6]](#footnote-26)གྲགས་པས་ཐུགས་རྗེའི་མགོན། །འཇམ་དཔལ་ཀུན་གྱི་མགོན་ལ་ཕྱག་འཚལ་ཏེ། །བློ་དམན་སྐྱེ་བོ་མུན་ནག་ལྟ་བུ་ལ། །སྙན་ངག་སྒྲོན་མེ་རབ་ཏུ་[[7]](#footnote-27)གསལ་བྱའི་ཕྱིར། །བདག་ལྟ་དམན་པས་སྙན་ངག་[[8]](#footnote-28)སྒྲོན་མེད་ཀྱང་། །བླུན་པོ་གསོ་ཕྱིར་ཆུ་ཐིགས་ཙམ་ཞིག་བརྗོད། །གཞན་གྱི་སྐྱོན་རྣམས་བརྗོད་མི་བྱ། །གཞན་གྱི་སྐྱོན་རྣམས་ཅི་བརྗོད་པ། །དེ་བདག་[[9]](#footnote-29)ལའང་ཡོད་པ་སྟེ། །དཔེར་ན་ཝ་དང་བུད་མེད་བཞིན། །བདག་ཉིད་ལ་ནི་བསྟོད་མི་བྱ། །བདག་ཉིད་ལ་ནི་གང་བསྟོད་པ། །དེ་ནི་བློ་ཆུང་ཤེས་རབ་ཞན། །དཔེར་ན་ཀ་ལན་ད་ཀ་འདྲ། །གྲོགས་ངན་བསྟེན་པར་མི་བྱ་སྟེ། །གྲོགས་པོ་ངན་པ་སུས་[[10]](#footnote-30)བསྟེན་པ། །མ་[[11]](#footnote-31)གུ་ཏ་ནི་བསྟེན་པ་ཡིས། །ཤིག་རྣམས་ཕུང་[[12]](#footnote-32)བར་གྱུར་ལ་ལྟོས། །ངན་པ་རྣམས་ལ་གྲོས་མི་གདབ། །ངན་པ་རྣམས་[༡༡༣བ]ལ་གྲོས་བཏབ་ན། །ལེགས་པར་སྨྲས་ཀྱང་ཉེས་པར་འགྲོ། །སྤྲེའུས་ཀ་ལན་ད་[[13]](#footnote-33)ཀ་ཡི། །ཚང་བཤིག་པ་ཡི་[[14]](#footnote-34)ཚུལ་ལ་ལྟོས། །སྤྱོད་པ་རྣམས་ལ་བག་ཡོད་བྱ། །བག་མེད་རྒྱུན་དུ་སྤང་བར་བྱ། །གླང་ཆེན་མྱོས་པ་ལྟ་བུ་ནི། །ནམ་ཡང་བྱ་བ་མ་ཡིན་ནོ། །ཚིག་རྣམས་བརྗོད་འདོད་རྟག་ཏུ་ནི། །ཇི་ལྟར་བརྟགས་ཤིང་དེ་ལྟར་སྨྲ[[15]](#footnote-35)། །གང་ཞིག་མ་བརྟགས་པར་སྨྲ་བ[[16]](#footnote-36)། །དཔེར་ན་སྨྱོན་པའི་བསྙོན་ཚིག་[[17]](#footnote-37)བཞིན། །དགོས་པ་མེད་པའི་བརྫུན་བརྫུན་ཚིག་[[18]](#footnote-38)ནི། །ནམ་ཡང་བརྗོད་པར་མི་བྱའོ[[19]](#footnote-39)། །བདག་མི་ཕན་པར་གཞན་གནོད་པ། །དཔེར་ན་ནེ་ཙོའི་བརྫུན་[[20]](#footnote-40)ཚིག་བཞིན། །བརྫུན་[[21]](#footnote-41)གྱི་ཚིག་རྣམས་བརྗོད་མི་བྱ། །བརྫུན་[[22]](#footnote-42)གྱི་ཚིག་རྣམས་བརྗོད་བྱས་ན། །མྱུར་བར་གཞན་གྱིས་ཤེས་འགྱུར་ཏེ། །དཔེར་ན་བྱི་ལའི་བརྫུན་[[23]](#footnote-43)ཚིག་བཞིན། །ཚུལ་འཆོས་སྤྱོད་པར་བྱ་བ་ཡིས[[24]](#footnote-44)། །ཚུལ་འཆོས་སྤྱོད་པ་གང་བྱེད་པ། །དེ་ནི་[[25]](#footnote-45)བཙུན་པར་མི་འགྱུར་ཏེ། །བྲམ་ཟེ་ན་ཡའི་[[26]](#footnote-46)རྒྱལ་མོ་བཞིན། །མཛའ་བཤེས་[[27]](#footnote-47)ངན་པོའི་ཚིག་མི་མཉན[[28]](#footnote-48)། །མཛའ་བཤེས་མཛའ་བཤེས་ངན་པའི་[[29]](#footnote-49)ཚིག་ཉན་པ། །འདོད་དོན་མེད་པར་[[30]](#footnote-50)བསླུས་པར་འགྱུར། །དཔེར་ན་རུས་སྦལ་སྤྲེའུ་བཞིན། །གཡོན་[[31]](#footnote-51)ཅན་ངག་འཇམ་ཚིག་མི་མཉན[[32]](#footnote-52)། །དེ་ཡི་ཚིག་རྣམས་ཉན་བྱེད་པ། །དཔེར་ན་དབང་པོའི་རྒྱལ་མཚན་གྱིས། །ལྷ་མིན་[[33]](#footnote-53)ལ་སོགས་བསླུས་ལ་ལྟོས[[34]](#footnote-54)། །གནོད་སེམས་ཅན་གྱི་ཚིག་མི་མཉན། །དེ་ཡི་ཚིག་རྣམས་ཉན་བྱེད་པ[[35]](#footnote-55)། །བདག་ལ་ཕན་པ་མི་འབྱུང་སྟེ། །ཝ་ནི་སྲེག་པས་ཕུང་བ་བཞིན། །སྡིག་པའི་གྲོགས་པོ་ཡིད་མཐུན་ཞིང[[36]](#footnote-56)། །དགའ་བས་[[37]](#footnote-57)སྣ་ཚོགས་ཚིག་བརྗོད་ཀྱང་། །སྡིག་ཅན་[[38]](#footnote-58)དེ་ནི་བདུད་ཡིན་ཏེ། །དཔེར་ན་གླིང་གི་སྲིན་མོ་[[39]](#footnote-59)བཞིན། །ཕྱུག་པོ་ཀླ་ཀློ་ལ་ཡང་ཡོད། །དཔའ་བོ་དུད་འགྲོ་ལ་ཡང་ཡོད། །དོན་དང་མཐུན་པའི་གཏམ་སྨྲ་བ། །འཇིག་རྟེན་འདི་ན་ཤིན་ཏུ་དཀོན། །དེ་ཕྱིར་ཡོན་ཏན་དག་ལ་ནི། །སྲོག་དང་བསྔོས་[[40]](#footnote-60)ཏེ་འབད་པར་བྱ། །གང་ཞིག་ཡོན་ཏན་མི་སློབ་པ། །དེ་ནི་བླུན་པོ་ཕྱུགས་ལྟ་བུ། །ཡོན་ཏན་མེད་པའི་ཁ་ཉིད་ནི། །ས་ཡི་བུ་ག་དག་དང་མཚུངས། །ཡོན་ཏན་རབ་ཀྱིས་བརྒྱན་པ་ཡི། །ཁ་ནི་པད་མོ་[[41]](#footnote-61)ཡིད་འོང་ལྡན། །གཞོན་པའི་དུས་སུ་རིག་པ་བསླབ། །ཞོ་འདོད་པ་ནི་དགུན་ནས་གསོ[[42]](#footnote-62)། །དྲོད་གཤེར་ལྡན་དུས་ས་བོན་གདབ། །འདི་གསུམ་འཕྲལ་དུ་[[43]](#footnote-63)སྨིན་པའི་རྒྱུ། །ཡོན་ཏན་དག་ལ་འབད་བྱ་ཡི། །འགྱིང་[༡༡༤ན]ཚུལ་དགོས་པ་ཅི་ཞིག་ཡོད། །འོ་མ་མེད་པར་གྱུར་པའི་བ། །དྲིལ་བུ་བཏགས་ཀྱང་ཉོར་མི་འདོད། །བདག་ལ་ཕུན་སུམ་ཚོགས་བཅས་[[44]](#footnote-64)ཀྱང་། །གཞན་ལ་བརྙས་པར་མི་བྱ་སྟེ། །ཞུན་མར་ལྟ་བུའི་སེམས་ཀྱིས་སུ། །ཡོན་ཏན་མཐའ་དག་ཁོང་དུ་སྦ། །ཤེས་རབ་ལྡན་པ་ལུས་ཆུང་ཡང་། །དོར་ཐབས་ཅན་གྱིས་བརྙས་མི་བྱ། །དཔེར་ན་བློ་གསལ་རི་བོང་གིས། །སེང་གེ་སྲོག་དང་ཕྲལ་བ་བཞིན། །ཀུན་ལ་མཐོན་དམན་མེད་པ་ཡིས[[45]](#footnote-65)། །ཉི་མ་ལྟ་བུའི་ཕན་བྱས་ན། །ཀུན་གྱི་[[46]](#footnote-66)ལན་རྣམས་ལྡོན་འགྱུར་ཏེ། །བྱི་བས་གླང་ཆེན་བསླང་བ་[[47]](#footnote-67)བཞིན། །སེམས་ཅན་ཀུན་ལ་ཕན་སེམས་བསྐྱེད། །རེས་འགའ་རྩྭ་[[48]](#footnote-68)བཞིན་ཞུམ་པར་བྱ། །རེས་འགའ་མེ་བཞིན་འབར་[[49]](#footnote-69)བར་གྱིས། །རེས་འགའ་གངས་རི་ལྟ་བུར་བྱ[[50]](#footnote-70)། །རེས་འགའ་དམག་ལ་བབ་པ་བཞིན། །གཞན་གྱི་[[51]](#footnote-71)ཡུལ་ན་གནས་པ་དང་། །གཞན་གྱི་འཚོ་བས་འཚོ་བའི་ཚེ། །ཇི་ལྟ་བུར་ནི་བརྙས་གྱུར་ཀྱང་། །ཁ་རོག་འདུག་པས་བདེ་བ་འཐོབ། །སྐྱེ་བོ་ངན་པ་ཡུན་རིང་བསྟེན་བྱས་ཤིང་། །བཟའ་བཏུང་ཞིམ་པ་མང་པོ་ཞིམ་པ་མང་པོ་བསྟེན་བྱས་ཀྱང་། །དེས་ནི་ངེས་པར་གྲོགས་པོ་སྤོང་འགྱུར་[[52]](#footnote-72)ཏེ། །དཔེར་ན་ཁྲོན་པར་ལྷུང་བའི་མི་བཞིན་ནོ། །མི་གང་བློ་ནི་རྣམ་པར་[[53]](#footnote-73)འགྱུར་བྱེད་པ། །དེ་ཡི་མཛའ་བཤེས་རྟག་པར་[[54]](#footnote-74)མི་འགྱུར་ཏེ། །རབ་ཏུ་ཉོན་མོངས་མི་དེ་ཅི་འདྲ་ན། །ཤིང་ཤུན་ཚོན་གྱིས་[[55]](#footnote-75)རས་དཀར་བཙོས་པ་བཞིན། །གལ་ཏེ་བློ་ལྡན་མཁས་པ་[[56]](#footnote-76)དགྲ་བོ་དག །རབ་ཏུ་མི་དགའ་བར་ནི་བྱེད་འདོད་ན། །ཚིག་རྩུབ་མི་སྨྲ་རབ་ཏུ་ངག་འཇམ་གྱིས། །དེས་ནི་དེ་ལ་གནོད་པ་ཆེན་པོར་འགྱུར། །རྒྱ་མཚོ་དང་ནི་རི་རབ་གློང་ལ་སོགས། །འཇིག་རྟེན་ས་[[57]](#footnote-77)རྣམས་བདག་གི་ཁུར་མིན་གྱི། །འཇིག་རྟེན་བྱས་པ་མི་གཟོ་[[58]](#footnote-78)གང་ཡིན་པ། །དེ་ནི་བདག་གི་ཁུར་ཆེན་དག་ཏུ་འབྱུང་། །མི་གང་སེམས་ནི་མི་རྒོད་ཅིང་། །བྱས་པ་གཟོ་[[59]](#footnote-79)དང་བྱས་པ་ཚོར། །བྱས་པ་ཆུད་གསོན་[[60]](#footnote-80)མི་བྱེད་པ། །དེ་ནི་[[61]](#footnote-81)མཁས་པས་རབ་ཏུ་བསྔགས། །ཆོས་བདེ་བྱམས་པ་བདེ་བ་སྟེ། །འཇུག་ངོགས་བདེ་བའི་ཆུ་ཀླུང་བཞིན། །གྲོགས་ལ་འཁུ་བ་མེད་པ་དང་། །ང་སྙེམས་ང་རྒྱལ་ཟད་པ་བདེ། །ཁེངས་དང་ཟོལ་བྱེད་ང་རྒྱལ་ཆེ། །སྡིག་པའི་གྲོགས་པོ་བསྟེན་པ་དང་། །སྟོབས་[༡༡༤བ]ལྡན་རྣམས་ལ་རྒོལ་བྱེད་པ། །དེ་དག་ཡིད་ནི་བདེ་མི་འགྱུར། །དེ་ཕྱིར་ཁེངས་པར་མི་བྱ་སྟེ། །ཁྲོ་བ་རྣམ་པར་སྤང་བར་བྱ། །ཁེངས་དང་ཁྲོ་བ་འོངས་གྱུར་[[62]](#footnote-82)ན། །དེ་དག་རྣམས་ཀྱི་གྲགས་པ་འཇིག །གང་ཞིག་རྒན་པོ་[[63]](#footnote-83)བྱིས་པ་ནད་པ་དང་། །ཉམ་ཆུང་ཐབས་སྟོར་[[64]](#footnote-84)དེ་བཞིན་དམན་པ་དང་། །རྒྱལ་པོས་སྤངས་དང་སྐྱབས་མེད་པ་དག་ལ། །སྙིང་རྗེ་མེད་པ་དེ་དག་མིར་མི་རུང་། །རང་གི་ཡུལ་འཁོར་གནས་སྤངས་[[65]](#footnote-85)ཏེ། །གཞན་གྱི་[[66]](#footnote-86)ལྗོངས་སུ་ཕྱིན་པ་ན། །ཚིག་ངན་སོ་སོར་ལྡོག་པ་[[67]](#footnote-87)ལ། །བཟོད་པ་ཆེན་པོ་བསྐྱེད་པར་བྱ། །དཀའ་ཐུབ་ཚུལ་ནི་བཟོད་པ་ཡིན། །གཙོ་བོའི་ཚུལ་ནི་དཀའ་སྤྱོད་ཡིན། །ཤར་བའི་ཚུལ་ནི་དཀའ་ཟློག་[[68]](#footnote-88)ཡིན། །བུད་མེད་ཚུལ་ནི་དཀའ་ཐུབ་ཡིན། །དེ་ལྟར་མ་ཡིན་རང་བཞིན་ངན་པའི་མི། །བྱམས་ལ་ལན་མེད་གཞན་བགྱིས་[[69]](#footnote-89)ཕན་བྱས་བརྗེད། །སྡང་བས་གནོད་པ་ཇི་སྙེད་བྱས་གྱུར་ཀྱང་། །བརྙས་[[70]](#footnote-90)ཐབས་བྱས་པ་དེ་ཡང་ཆུ་བཞིན་འཐུང་། །ཚེ་དང་ལོངས་སྤྱོད་གཉེན་བཤེས་ཀུན་དར་དཀོན[[71]](#footnote-91)། །དེ་དག་རྒུད་པ་ཤིན་ཏུ་རྙེད་པར་སླ། །དེ་ཕྱིར་སེམས་ནི་[[72]](#footnote-92)དམས་པར་གྱུར་བའི་[[73]](#footnote-93)མི་སྨྲ་ཁ་རོག་འདུག་པར་བྱ[[74]](#footnote-94)། །གལ་ཏེ་ནོར་མེད་བདག་གི་ཕྱོགས་ཉུང་ལ། །མཛའ་བཤེས་ཕྱོགས་ཀྱི་སྟོབས་ཀྱང་ཆུང་གྱུར་ཟིང[[75]](#footnote-95)། །དགྲ་བོའི་ཕྱོགས་ཀྱི་སྟོབས་ཚུལ་ལྡན་པའི་ཚེ། །ཚིག་ངན་མི་སྨྲ་ཁ་རོག་འདུག་པར་བྱ། །ཡ་རབས་ཚུལ་མེད་ཁེངས་པས་ཤིན་ཏུ་ང་རྒྱལ་[[76]](#footnote-96)ཆེ། །གཡོ་སྒྱུ་དད་མེད་ཁྭ་[[77]](#footnote-97)བཞིན་ཤིན་ཏུ་མུ་ཅོར་སྨྲ། །གཟུ་ལུམས་ཕྲག་དོག་བརྐམ་དང་ཁྲེལ་[[78]](#footnote-98)མེད་ངོ་ཚ་བྲལ། །མི་དེ་བུར་གྱུར་ཀྱང་[[79]](#footnote-99)སྤང་བར་བྱ། །དེ་ལྟ་བུ་ཡི་དམན་ཞིང་ངན་པ་དེ། །མཐོན་པོའི་སར་མི་དྲོད་ཞིང་དེར་མི་བཞག །ས་དེར་བཞག་ཀྱང་དྲེགས་དང་ཁེངས་མི་ཐུབ། །དཔེར་ན་པགས་པ་སྔོན་པོའི་ཝ་བཞིན་ནོ[[80]](#footnote-100)། །སྐྱེ་བོ་རྨོངས་པ་འགའ་ཞིག་ནི། །ལོག་པའི་ཆོས་ལ་རབ་ཞེན་པས[[81]](#footnote-101)། །འདོད་པའི་དོན་དེས་བསླུས་འགྱུར་ཏེ། །རུས་སྦལ་སོ་ཡིས་བྱ་བསླུས་བཞིན། །རབ་ཏུ་མི་གཟོའི་[[82]](#footnote-102)སྐྱེ་བོ་རྣམས། །སྡུག་བསྔལ་འབྱུང་བའི་རྒྱུ་དག་ལ། །དང་བླངས་དོན་དུ་གཉེར་བྱེད་པ། །གཅན་གཟན་[[83]](#footnote-103)གལ་སྒོར་བཅུག་པ་[[84]](#footnote-104)བཞིན། །དྲེགས་པ་ལོག་པ་[[85]](#footnote-105)འགའ་ཞིག་ནི། །རང་གི་སྐྱོན་རྣམས་མ་བསམས་པར[[86]](#footnote-106)། །ཡོན་ཏན་ཕྲ་མོས་རབ་མགུ་བ[[87]](#footnote-107)། །ཁྲོན་པའི་སྦལ་པ་ཇི་[༡༡༥ན]བཞིན་ནོ། །རྨོངས་པ་ལོང་བ་[[88]](#footnote-108)འགའ་ཞིག་ནི། །ཆོས་ཀྱི་དེ་ཉིད་མ་རྟོགས་པར། །ལོག་པའི་ཆོས་ཀྱིས་རབ་མགུ་བ། །བླུན་པོ་ནོར་བུ་ལེན་པ་བཞིན། །ཤིན་ཏུ་བླུན་པོ་ལ་ལ་དག །འཆི་བའི་རྣམ་པ་རབ་བརྗེད་ནས། །བྱ་བ་མང་པོ་རྩོམ་བྱེད་དེ། །བདུད་ཀྱིས་བསླུས་པར་རིག་པར་བྱ། །འགྲོ་བ་བཟང་པོ་བཟང་མོ་ལ། །གང་ཞིག་རབ་ཏུ་ཆགས་བྱེད་པ། །སྲོག་ཆགས་མེ་ལ་མཆོང་བ་བཞིན། །འདོད་པས་ཕུང་[[89]](#footnote-109)བར་འགྱུར་བ་[[90]](#footnote-110)ཡིན། །རྟ་དང་མ་ཧེ་གླང་པོ་སོགས། །འགའ་ཞིག་དེ་ལ་ཆགས་བྱེད་པ། །འདོད་པ་ཅན་གྱི་སྐྱེས་བུ་ཡིས། །རྨི་ལམ་ནོར་རྙེད་བསླུས་པ་བཞིན། །སྡིག་པའི་ལས་ལ་རབ་དགའ་ཞིང་། །དགེ་བ་དྲན་པར་མི་བྱེད་ལ[[91]](#footnote-111)། །འཇིག་རྟེན་དག་ལ་རབ་ཏུ་ཆགས། །དུག་དང་འདྲ་བའི་སྐྱེས་བུ་དེས། །འདིར་ཡང་སྡུག་བསྔལ་ཆེན་པོ་ཅན། །ཕྱི་མ་[[92]](#footnote-112)མནར་མེད་རབ་ཏུ་འཇིགས། །བར་དོའི་སྲིད་པར་[[93]](#footnote-113)ལས་རྣམས་དྲན། །གསལ་བའི་མེ་ལོང་རབ་འཇིགས་པས། །ལས་ཀྱི་དགེ་སྡིག་རྣམ་པར་འཕྱེ། །རང་འདོད་[[94]](#footnote-114)གནས་སུ་གནས་དབང་མེད། །མི་འདོད་པ་རུ་རྣམ་པར་འཁྲིད[[95]](#footnote-115)། །ལས་ཀྱི་རྒྱུ་འབྲས་མི་སླུ་བ[[96]](#footnote-116)། །ཁོ་བོས་མཐོང་གི་[[97]](#footnote-117)རྣམ་པའམ། །གཞན་ཡང་རབ་ཏུ་གྲངས་མང་ལྟོས། །དེ་ཕྱིར་དམ་པའི་སྐྱེ་བོ་རྣམས[[98]](#footnote-118)། །རྒྱུན་དུ་འཆི་བ་དྲན་པར་བྱ། །རང་གིས་ཅི་བྱས་ལས་རྣམས་བགྲང་། །ཡུད་ཙམ་པ་ཡི་ཚེ་འདི་ལ། །ཐང་ཅིག་འདུག་པའི་བློ་ཅན་དེ། །དེ་ནི་ཤིན་ཏུ་འཁྲུལ་པ་སྟེ[[99]](#footnote-119)། །མཁའ་འགྲོ་མ་ཡི་རྫུ་འཕྲུལ་བཞིན། །དེ་ཕྱིར་རྟག་པའི་སེམས་མི་བསྐྱེད། །ངན་སོང་གསུམ་པོ་དྲན་པར་བྱ། །སྲོག་གཅོད་ལ་སོགས་ལུས་ཀྱི་ནི། །ཉེས་པ་རྣམ་པར་བསྡམ་པར་བྱ། །བརྫུན་[[100]](#footnote-120)སོགས་ངག་གི་ཉེས་པ་དང[[101]](#footnote-121)མ་ལུས་པ་ནི་བསྡམ་པར་བྱ། །[[102]](#footnote-122)དེ་བཞིན་ཡིད་ཀྱི་ཉེས་པ་ཡང[[103]](#footnote-123)། །མ་ལུས་རབ་ཏུ་བསྡམ་པར་བྱ། །དེ་ནི་སྐྱེས་བུ་དམ་པའི་ཚུལ། །རབ་ཏུ་ཚ་ཞིང་གྲང་བ་ཡི[[104]](#footnote-124)། །དམྱལ་བ་ཉི་མ་གཅིག་[[105]](#footnote-125)བཞིན་དྲན། །བཀྲེས་སྐོམ་དག་གིས་རིད་པ་ཡི། །ཡི་དགས་དག་[[106]](#footnote-126)ཀྱང་དྲན་པར་བྱ། །རྨོངས་པའི་སྡུག་བསྔལ་རབ་མང་བའི། །བྱོལ་སོང་བལྟ་[[107]](#footnote-127)ཞིང་དྲན་པར་བྱ། །དེ་རྒྱུ་རྣམས་སྤང་བདེ་རྒྱུ་སྤྱད། །ཐོབ་དཀའ་འཛམ་གླིང་མི་ཡི་ལུས། །དེ་ཐོབ་དུས་སུ་ངན་སོང་རྒྱུ། །རབ་ཏུ་བསྒྲིམས་ཏེ་གཅད་པར་[[108]](#footnote-128)བྱ། །འདིར་[༡༡༥བ]བདག་མི་ཡི་ལུས་ཐོབ་ནས། །ཕྱི་མར་[[109]](#footnote-129)སྨོན་ལམ་འདེབས་བྱེད་པ། །དེ་ནི་བླུན་པོ་ལེ་ལོ་ཅན། །ངན་སོང་གནས་སུ་རབ་འགྱོད་དེ། །འགྲོ་བཞིན་སྐྱེས་ཀྱིས་རྡོ་[[110]](#footnote-130)འཇོག་གི། །ཡི་དགས་མཐོང་བ་ཇི་བཞིན་ནོ། །འདི་ཡི་ཚེ་ནི་མ་ངེས་པས། །དེ་རིང་སད་དམ་ཟླ་བའམ། །ལོ་ཡི་[[111]](#footnote-131)རྣམ་པས་འཆི་འགྱུར་ཏེ། །དེ་ཕྱིར་དགེ་ལ་བརྩོན་པར་བྱ། །དམ་པའི་ཆོས་ལ་རབ་འཇུག་ན། །རིགས་དང་བྲན་[[112]](#footnote-132)མོ་ལྟ་བུ་དང་། །འཁོར་ལོས་སྒྱུར་བའི་རྒྱལ་པོ་ཡང་། །བྲན་མོ་བཙུན་པར་[[113]](#footnote-133)ཐུབ་པས་གསུངས། །དམ་པའི་ཆོས་ལ་མི་འཇུག་ཅིང་། །འཇིག་རྟེན་ཁྲེལ་ལ་མི་སྲུང་བ[[114]](#footnote-134)། །ཤིན་ཏུ་སྨད་ཅིང་བཤུང་[[115]](#footnote-135)འགྱུར་ཏེ། །བི་[[116]](#footnote-136)ར་ལི་བའི་དཀའ་ཐུབ་བཞིན། །རི་བྲག་འདོམ་[[117]](#footnote-137)གང་སོགས་ཡོད་ཟབས། །དེ་ལ་འང་རབ་ཏུ་སྲུང་བྱེད་ན། །ཤིན་ཏུ་གཏིང་མེད་གྱུར་པ་ཡི། །གཡང་སར་ལྟུང་བ་[[118]](#footnote-138)ཅིས་མི་སྲུང[[119]](#footnote-139)། །ཡུངས་འབྲུ་ཙམ་གྱི་[[120]](#footnote-140)རྨ་ཁུང་ཡང་། །ཤིན་ཏུ་བསྒྲིམས་ཏེ་འཆོས་བྱེད་ན། །འཚོ་མེད་ཚལ་པར་གས་པ་[[121]](#footnote-141)ཡི། །རྨ་དེ་ཅི་ཕྱིར་འཆོས་མི་བྱེད། །ཉིན་པར་འགའ་[[122]](#footnote-142)ཟུང་ཙམ་དུ་ཡང་། །ཟས་སྐོམ་གྱིས་དབུལ་མི་བཟོད་ན། །བར་གྱི་བསྐལ་པ་[[123]](#footnote-143)ལ་སོགས་སུ། །ཟས་སྐོམ་མི་བརྒྱོད་[[124]](#footnote-144)ཅི་ཕྱིར་བཟོད། །རང་ལུས་དག་ལ་ཚེར་མ་ཡི། །རྩེ་མོའང་བཟོད་པར་མི་འགྱུར་ན། །གཞན་གྱི་ལུས་ལ་མཚོན་དག་གིས། །སྲོག་དང་འབྲལ་བ་[[125]](#footnote-145)ཅི་ཕྱིར་བཟོད། །རྨ་འབུ་[[126]](#footnote-146)དུག་སྲིན་ཤིང་སྲིན་དང་། །ས་བོན་མྱུ་གུ་སྡོང་སྐྱེས་མེ། །[[127]](#footnote-147)དེ་བཞིན་ངན་པའི་མི་རྣམས་ནི། །རང་རྟེན་[[128]](#footnote-148)ཁོ་ན་ཕུང་བ་བསྒྲུབ[[129]](#footnote-149)། །ཕྱི་མ་ཤེས་པ་མཛངས་པའི་[[130]](#footnote-150)ཚུལ། །ཉོན་མོངས་དགྲ་ཐུབ་དཔའ་བོའི་ཚུལ། །ཆགས་པ་མེད་པ་ཆོས་བྱེད་ཚུལ། །མཁས་པའི་ཚུལ་ནི་རྟོགས་པ་ཡིན། །རྟོགས་པའི་ཚུལ་ནི་བྱེད་པ་ཡིན། །སྐྱོ་བ་[[131]](#footnote-151)མེད་པ་སྦྱིན་པའི་ཚུལ། །ཚུལ་ཁྲིམས་ཚུལ་ནི་མ་དཔྱས་པ། །བཟོད་པའི་ཚུལ་ནི་ཆོས་ཉིད་ཤེས། །བརྩོན་འགྲུས་ཚུལ་ནི་འཆི་བ་དྲན། །བསམ་གཏན་ཚུལ་ནི་གཡེང་[[132]](#footnote-152)མེད་ཡིན། །རྣམ་པར་འབྱེད་ཤེས་ཤེས་རབ་ཚུལ[[133]](#footnote-153)། །སངས་རྒྱས་འདོད་པ་དད་པའི་ཚུལ། །རྟོག་པ་ཆུང་བ་རྣལ་འབྱོར་ཚུལ། །ཟང་ཟིང་གཉེན་བྲལ་སྒོམ་མཁན་ཚུལ། །ཕན་སེམས་ཆེ་བ་སྒྲིན་པའི་ཚུལ། །དྲང་པོའི་ཚུལ་ནི་མི་སླུ་བ[[134]](#footnote-154)། །བག་ཡོད་ཉམ་ང་མེད་པ་ནི། །དེ་ནི་རྒྱལ་པོའི་ཚུལ་དུ་བཤད། །དེ་ལྟའི་[[135]](#footnote-155)[༡༡༦ན]ཚུལ་དང་མ་ལྡན་ལ[[136]](#footnote-156)། །དམན་ཞིང་སྨད་པའི་ཚུལ་བྱེད་པ། །ལས་ཀྱི་རྒྱུ་འབྲས་མི་སླུའི་[[137]](#footnote-157)ཚུལ། །འོག་གི་ཚུལ་ནི་འདི་ཡིན་[[138]](#footnote-158)ནོ། །ཡོན་ཏན་ལྡན་ལ་སེར་སྣས་བཅིངས། །བསླངས་ན་ཁྲོ་བ་དང་བཅས་པ། །སྡུག་བསྔལ་ཆེན་པོས་ནོན་འགྱུར་[[139]](#footnote-159)ཏེ། །ཤུ་མ་ར་[[140]](#footnote-160)ཡི་མི་སྡུག་བཞིན། །མཉམ་སོགས་དག་ལ་ཕྲག་མ་དོག །འདིར་ཡང་སྡུག་བསྔལ་ཆེ་འགྱུར་ལ། །ཕྱི་མར་རྣམ་སྨིན་ཆེ་འགྱུར་ཏེ། །དཔེར་ན་གཞོན་ནུ་ཝ་དང་འདྲ། །དྲེགས་མེད་ཤིན་ཏུ་དུལ་བར་བྱ། །ཀུན་ལ་གསོང་པོར་སྨྲ་བར་བྱ། །ཁྲོ་མེད་ང་རྒྱལ་སྤང་བར་བྱ། །ཀུན་ལ་འཛུམ་ཞིང་དྲང་པོར་སྨྲ[[141]](#footnote-161)། །དོན་མེད་ཅ་ཅོ་[[142]](#footnote-162)སྨྲ་མི་བྱ། །འདུ་བ་མང་པོའི་སར་མི་འགྲོ། །ཆང་སོགས་མྱོས་པ་བཏུང་མི་བྱ། །ཅི་འདོད་སྦྱིན་པ་གཏང་བར་[[143]](#footnote-163)བྱ། །བཤེས་མེད་མེ་[[144]](#footnote-164)ལ་བྱམས་པར་བྱ། །དགེ་བའི་ཆོས་ལ་བརྩོན་པར་བྱ། །ཁྲིམས་སོགས་བླངས་ལ་བསྲུང་བར་བྱ། །དེ་ལྟར་བྱས་ནས་[[145]](#footnote-165)མང་པོའི་མི། །ངང་གིས་བདེ་བ་ཐོབ་པར་[[146]](#footnote-166)བྱེད། །ད་ནི་[[147]](#footnote-167)ཤིན་ཏུ་ངན་པའི་མིས། །རྒྱལ་བའི་བསྟན་པ་ནུབ་ཏུ་ཉེ། །ད་ནི་མ་[[148]](#footnote-168)བསྔགས་ངན་སྤྱོད་དང་། །ལོག་པར་ལྟ་བ་ངན་པའི་མི[[149]](#footnote-169)། །རྨོངས་པ་དག་གིས་བཅོམ་ལྡན་གྱི། །བསྟན་པའི་ལྗོན་ཤིང་བཅད་ཀྱིས་མེད། །ད་ནི་སྙིང་རྗེ་མེད་པ་ཡིས[[150]](#footnote-170)། །ཆོས་ལུགས་བོར་ཞིང་[[151]](#footnote-171)རང་བཟོ་བྱེད། །བརྐམ་ཆགས་ཕ་རོལ་མི་[[152]](#footnote-172)མཐོང་བས། །བསྟན་པའི་རྒྱལ་མཚན་བསྙལ་[[153]](#footnote-173)གྱིས་མེད། །ད་ནི་གདུལ་དཀའ་[[154]](#footnote-174)ངོ་ཚ་མེད། །སྡིག་ལ་དགའ་ཞིང་ཚུལ་འཆོས་བྱེད། །སྡིག་ཅན་རྣམས་ཀྱིས་ཐུབ་པ་ཡི། །བསྟན་པའི་ཟམ་པ་བཅག་གིས་མེད། །ད་ནི་མགོ་བྲེགས་ཉམས་མི་ལེན། །སྤྱོད་འཆལ་སྨད་པ་ལུས་ལ་འཆོས། །ངན་གཡོ་ཅན་གྱིས་ཐུབ་པ་ཡིས[[155]](#footnote-175)། །བསྟན་པའི་ཚོང་དུས་[[156]](#footnote-176)བཅོམ་གྱིས་མེད། །ད་ནི་ཁྲོ་དང་ང་རྒྱལ་དང་། །རྒྱགས་ཆོས་བྱེད་ཅིང་རྙེད་ལ་ཞེན། །སྡིག་པ་སྣ་ཚོགས་བྱེད་པའི་མིས། །ཆོས་ཀྱི་གྲུ་བོ་[[157]](#footnote-177)བཅག་གིས་མེད། །ད་ནི་ཐུབ་པའི་བསྟན་པ་ཡང་། །ཅུང་ཟད་ཙམ་ཞིག་ལུས་པར་ཟད། །ཐུབ་པའི་བསྟན་པ་གང་[[158]](#footnote-178)ཆེན་མཚོ། །རིང་པོར་མི་ཐོགས་སྐམ་པར་འགྱུར། །སེང་གེའི་སྒྲ་ཡི་བསྟན་པ་ནི། །དུས་ཀྱི་འཁོར་ལོས་རབ་བཅོམ་ནས། །མྱུར་བ་ཉིད་དུ་འཇིག་པར་འགྱུར། །གང་དག་འདི་འདྲའི་དུས་བབ་ཚེ། །བདེ་འདོད་རྣམས་ཀྱིས་ཕན་པའི་དོན། །དེ་ནི་ལེགས་[༡༡༦བ]པར་བརྟག་པའི་རིགས། །དུས་ཀྱི་འཁོར་ལོ་ངན་བྱེད་པ། །མ་རབས་ཤེས་རབ་འཆལ་པ་དང་། །ཚུལ་ཅན་དག་དང་སྟེན་[[159]](#footnote-179)མི་ཤེས། །ཉེས་པ་བསྟེན་ཞིང་[[160]](#footnote-180)ཚུལ་ཁྲིམས་སྤང[[161]](#footnote-181)། །དབེན་པས་འཇིགས་ཤིང་འདུ་འཛི་འདོད། །མི་མཁས་བསླབ་ཉེས་སློབ་དཔོན་ནོར། །གདུག་རྩུབ་ང་རྒྱལ་བརྙས་ང་[[162]](#footnote-182)ཆེ། །ངན་པའི་མི་ལ་ཡིད་རྟོན་པས། །སངས་རྒྱས་བསྟན་པ་མ་རུང་[[163]](#footnote-183)བྱས། །ཞི་ཞིང་བདེ་བའི་དུས་ནི་ཟད། །གདུག་རྩུབ་མི་བཟད་[[164]](#footnote-184)དུས་ནི་བྱུང་། །ཤེས་རབ་ཅན་གྱི་[[165]](#footnote-185)མི་རྣམས་དང་། །དབང་གྱུར་སྐྱེ་བོ་རྣམས་ནི་ཟད། །དེ་ལྟའི་[[166]](#footnote-186)དུས་རྣམས་བྱུང་བའི་ཚེ། །རང་གི་ཡུལ་འཁོར་གནས་སྤངས་ཏེ། །གཞན་གྱི་ལྗོངས་སུ་ཕྱིན་ནས་སུ། །དེར་ཡང་[[167]](#footnote-187)ནགས་འདབ་[[168]](#footnote-188)དབེན་པ་རུ། །སྨྲ་བ་བསྙུངས་[[169]](#footnote-189)ཏེ་གནས་པར་བྱ། །དཀར་པོའི་ཆོས་རྣམས་ཡིད་ལ་མི་འཇོག་སྐྱེ་བོ་རྣམས་ལ་ནི། །མི་ཆོས་ཕུལ་དུ་བྱུང་བ་ཡིད་ལ་འཇོག་པ་ཉིད་ལ་[[170]](#footnote-190)ནི། །ཅུང་ཞིག་[[171]](#footnote-191)དགེ་བར་འགྱུར་སྙམ་ནས་འདི་རྣམས་[[172]](#footnote-192)བྲིས་པ་ཡིན། །དགེ་བས་བླུན་པོ་མ་ལུས་ཡུན་[[173]](#footnote-193)དུ་གནས་པར་ཤོག །བསྟན་བཅོས་[[174]](#footnote-194)སྐྱེ་བོ་གསོ་བའི་ཐིགས་པ་ཞེས་བྱ་[[175]](#footnote-195)ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཤཱི་ལནྡྲ་བོ་[[176]](#footnote-196)དྷི་དང་། ཞུ་ཆེན་གྱི་ལོ་ཙཱ་བ་[[177]](#footnote-197)བན་དེ་ཡེ་ཤེས་སྡེས་བསྒྱུར་བའོ།། །།

1. བྱ་ན་པུ་ཛ་ན་ཏུ་བྷི་དྷུ་པོ། སྣར་ཐང་། པེ་ཅིན། [↑](#footnote-ref-21)
2. ཤཱ། སྣར་ཐང་། [↑](#footnote-ref-22)
3. བསྟན་ཆོས། སྣར་ཐང་། པེ་ཅིན། [↑](#footnote-ref-23)
4. གྱིས། སྣར་ཐང་། པེ་ཅིན། [↑](#footnote-ref-24)
5. ཁྱབ་པར། སྣར་ཐང་། པེ་ཅིན། [↑](#footnote-ref-25)
6. གྱི། སྣར་ཐང་། གྱིས། པེ་ཅིན། [↑](#footnote-ref-26)
7. མ་ལྟ་བུ། སྣར་ཐང་། པེ་ཅིན། [↑](#footnote-ref-27)
8. དམན་ལ་སྙན་སྔགས། སྣར་ཐང་། པེ་ཅིན། [↑](#footnote-ref-28)
9. དུ་དག། སྣར་ཐང་། [↑](#footnote-ref-29)
10. སུ། སྣར་ཐང་། པེ་ཅིན། [↑](#footnote-ref-30)
11. ན། སྣར་ཐང་། པེ་ཅིན། [↑](#footnote-ref-31)
12. འཕུང། སྣར་ཐང་། པེ་ཅིན། [↑](#footnote-ref-32)
13. ལན། སྣར་ཐང་། ལནྟ། པེ་ཅིན། [↑](#footnote-ref-33)
14. མི། སྣར་ཐང་། [↑](#footnote-ref-34)
15. སྨྲས། སྣར་ཐང་། པེ་ཅིན། [↑](#footnote-ref-35)
16. སྨྲས་བ། སྣར་ཐང་། པེ་ཅིན། [↑](#footnote-ref-36)
17. བསྟན་བཅོས། སྣར་ཐང་། པེ་ཅིན། [↑](#footnote-ref-37)
18. ཚིག་རྩུབ། སྣར་ཐང་། པེ་ཅིན། [↑](#footnote-ref-38)
19. བྱ་སྟེ། སྣར་ཐང་། པེ་ཅིན། [↑](#footnote-ref-39)
20. རྫུན། སྣར་ཐང་། པེ་ཅིན། [↑](#footnote-ref-40)
21. རྫུན། སྣར་ཐང་། པེ་ཅིན། [↑](#footnote-ref-41)
22. རྫུན། པེ་ཅིན། [↑](#footnote-ref-42)
23. རྫུན། སྣར་ཐང་། པེ་ཅིན། [↑](#footnote-ref-43)
24. སྤྱོད་པ་བྱ་བ་མིན། སྣར་ཐང་། པེ་ཅིན། [↑](#footnote-ref-44)
25. ཡིས། སྣར་ཐང་། པེ་ཅིན། [↑](#footnote-ref-45)
26. ཡ། སྣར་ཐང་། པེ་ཅིན། [↑](#footnote-ref-46)
27. མཛའ་ཤེས། སྣར་ཐང་། པེ་ཅིན། [↑](#footnote-ref-47)
28. སྙན། སྣར་ཐང་། [↑](#footnote-ref-48)
29. མཛའ་ཤེས་ངན། པེ་ཅིན། མཛའ་ཤེས་ཉན། སྣར་ཐང་། [↑](#footnote-ref-49)
30. མེད་དེ། སྣར་ཐང་། པེ་ཅིན། [↑](#footnote-ref-50)
31. གཡོ། སྣར་ཐང་། པེ་ཅིན། [↑](#footnote-ref-51)
32. ཉན། སྣར་ཐང་། [↑](#footnote-ref-52)
33. སྤྱང་ཀི། སྣར་ཐང་། པེ་ཅིན། [↑](#footnote-ref-53)
34. བལྟོས། སྣར་ཐང་། [↑](#footnote-ref-54)
35. བྱེད་ན། སྣར་ཐང་། པེ་ཅིན། [↑](#footnote-ref-55)
36. བཞིན། སྣར་ཐང་། པེ་ཅིན། [↑](#footnote-ref-56)
37. དགའ་བ། སྣར་ཐང་། པེ་ཅིན། [↑](#footnote-ref-57)
38. ངན། སྣར་ཐང་། པེ་ཅིན། [↑](#footnote-ref-58)
39. སྲིན་པོ། སྣར་ཐང་། [↑](#footnote-ref-59)
40. སྡོས། སྣར་ཐང་། [↑](#footnote-ref-60)
41. པདྨ། པེ་ཅིན། [↑](#footnote-ref-61)
42. འདོད་པ་ནི་རྒུན་ནས་གསོས། སྣར་ཐང་། འདོད་པས་ནི་རྒུན་ནས་གསོས། པེ་ཅིན། [↑](#footnote-ref-62)
43. འབྲས་བུ། སྣར་ཐང་། པེ་ཅིན། [↑](#footnote-ref-63)
44. ཡོད། སྣར་ཐང་། པེ་ཅིན། [↑](#footnote-ref-64)
45. ཡི། སྣར་ཐང་། པེ་ཅིན། [↑](#footnote-ref-65)
46. གྱིས། སྣར་ཐང་། [↑](#footnote-ref-66)
47. བསླངས་བ། སྣར་ཐང་། པེ་ཅིན། [↑](#footnote-ref-67)
48. རྩ། སྣར་ཐང་། པེ་ཅིན། [↑](#footnote-ref-68)
49. སྤར། སྣར་ཐང་། པེ་ཅིན། [↑](#footnote-ref-69)
50. གྱིས། པེ་ཅིན། བགྱིས། སྣར་ཐང་། [↑](#footnote-ref-70)
51. གྱིས། སྣར་ཐང་། [↑](#footnote-ref-71)
52. ཞིམ་པོ་མང་པོས་ཕན་བཏགས་ཀྱང་། །ཕན་མེད་གྲོགས་པོ་སྤོང་གྱུར། སྣར་ཐང་། པེ་ཅིན། [↑](#footnote-ref-72)
53. གཡོ་ཞིང། སྣར་ཐང་། པེ་ཅིན། [↑](#footnote-ref-73)
54. བརྟག་པར། སྣར་ཐང་། [↑](#footnote-ref-74)
55. ཚོས་ཀྱི། པེ་ཅིན། ཚོས་ཀྱིས། སྣར་ཐང་། [↑](#footnote-ref-75)
56. མཁས་པས། སྣར་ཐང་། པེ་ཅིན། [↑](#footnote-ref-76)
57. འཇིག་རྟེན་པ། སྣར་ཐང་། པེ་ཅིན། [↑](#footnote-ref-77)
58. བཟོ། སྣར་ཐང་། པེ་ཅིན། [↑](#footnote-ref-78)
59. བཟོ། སྣར་ཐང་། པེ་ཅིན། [↑](#footnote-ref-79)
60. བཟོན། སྣར་ཐང་། པེ་ཅིན། [↑](#footnote-ref-80)
61. དེ་དག། སྣར་ཐང་། པེ་ཅིན། [↑](#footnote-ref-81)
62. འོང་འགྱུར། སྣར་ཐང་། པེ་ཅིན། [↑](#footnote-ref-82)
63. རྒན་དང། སྣར་ཐང་། པེ་ཅིན། [↑](#footnote-ref-83)
64. དོར། སྣར་ཐང་། པེ་ཅིན། [↑](#footnote-ref-84)
65. དཔགས། སྣར་ཐང་། པེ་ཅིན། [↑](#footnote-ref-85)
66. གྱིས། པེ་ཅིན། [↑](#footnote-ref-86)
67. ཟློས་པ། སྣར་ཐང་། པེ་ཅིན། [↑](#footnote-ref-87)
68. བཟློག། སྣར་ཐང་། པེ་ཅིན། [↑](#footnote-ref-88)
69. གྱིས། སྣར་ཐང་། པེ་ཅིན། [↑](#footnote-ref-89)
70. སྔང། སྣར་ཐང་། པེ་ཅིན། [↑](#footnote-ref-90)
71. སྐོན། སྣར་ཐང་། པེ་ཅིན། [↑](#footnote-ref-91)
72. སེམས་ཅན། སྣར་ཐང་། པེ་ཅིན། [↑](#footnote-ref-92)
73. མུ་ཅོར། སྣར་ཐང་། པེ་ཅིན། [↑](#footnote-ref-93)
74. འདུག། སྣར་ཐང་། པེ་ཅིན། [↑](#footnote-ref-94)
75. སྟོབས་ཀྱི་ཕྱོགས་ཀྱང་ཆུང་གྱུར་ཞིང། སྣར་ཐང་། པེ་ཅིན། [↑](#footnote-ref-95)
76. ང་རྒྱལ་ཤིན་ཏུ། སྣར་ཐང་། པེ་ཅིན། [↑](#footnote-ref-96)
77. ཁ། སྣར་ཐང་། པེ་ཅིན། [↑](#footnote-ref-97)
78. སྐམ་དང་ཁྲིམས། པེ་ཅིན། སྐམས་དང་ཁྲིམས། སྣར་ཐང་། [↑](#footnote-ref-98)
79. ཤིན་ཏུ། སྣར་ཐང་། པེ་ཅིན། [↑](#footnote-ref-99)
80. དང་འདྲ། སྣར་ཐང་། པེ་ཅིན། [↑](#footnote-ref-100)
81. ཞེན་པ། སྣར་ཐང་། པེ་ཅིན། [↑](#footnote-ref-101)
82. བཟོའི། སྣར་ཐང་། པེ་ཅིན། [↑](#footnote-ref-102)
83. གཅན་ཟན། སྣར་ཐང་། [↑](#footnote-ref-103)
84. བྱེད་པ། སྣར་ཐང་། པེ་ཅིན། [↑](#footnote-ref-104)
85. དྲེགས་པའི་ལོངས་པ། སྣར་ཐང་། པེ་ཅིན། [↑](#footnote-ref-105)
86. བསམ་པར། སྣར་ཐང་། [↑](#footnote-ref-106)
87. མགུ་ལ། སྣར་ཐང་། པེ་ཅིན། [↑](#footnote-ref-107)
88. རྨོངས་པ་ཡོང་བ་བ། ཅོ་ནེ། རྨོངས་པའི་ལག་པ་བ། པེ་ཅིན། རྨོངས་པའི་ལོག་པ་བ། སྣར་ཐང་། [↑](#footnote-ref-108)
89. འཕུང། སྣར་ཐང་། པེ་ཅིན། [↑](#footnote-ref-109)
90. འགྱུར་བར། སྣར་ཐང་། [↑](#footnote-ref-110)
91. བྱེད་པ། སྣར་ཐང་། པེ་ཅིན། [↑](#footnote-ref-111)
92. ཕྱི་མར། པེ་ཅིན། [↑](#footnote-ref-112)
93. དོ་སྲིད་པའི། པེ་ཅིན། དོར་སྲིད་པའི། སྣར་ཐང་། [↑](#footnote-ref-113)
94. ཕྱེ། །རང་དབང། སྣར་ཐང་། པེ་ཅིན། [↑](#footnote-ref-114)
95. ཁྲིད། སྣར་ཐང་། པེ་ཅིན། [↑](#footnote-ref-115)
96. བསླུ་བ། སྣར་ཐང་། པེ་ཅིན། [↑](#footnote-ref-116)
97. ཁོ་མོ་མཐོང་བའི། སྣར་ཐང་། པེ་ཅིན། [↑](#footnote-ref-117)
98. སྐྱེས་རྣམས་ཀྱིས། སྣར་ཐང་། པེ་ཅིན། [↑](#footnote-ref-118)
99. དེ། སྣར་ཐང་། པེ་ཅིན། [↑](#footnote-ref-119)
100. རྫུན། སྣར་ཐང་། པེ་ཅིན། [↑](#footnote-ref-120)
101. སྤང། སྣར་ཐང་། པེ་ཅིན། [↑](#footnote-ref-121)
102. མ་ལུས་པ་ནི་བསྡམ་པར་བྱ།\_། ཞེས་པར་མ་གཞན་ནང་མེད། [↑](#footnote-ref-122)
103. སྤང། སྣར་ཐང་། པེ་ཅིན། [↑](#footnote-ref-123)
104. དྲང་བ་ཡི། པེ་ཅིན། དྲང་བ་ཡིན། སྣར་ཐང་། [↑](#footnote-ref-124)
105. ཅིག། སྣར་ཐང་། པེ་ཅིན། [↑](#footnote-ref-125)
106. རྣམས། སྣར་ཐང་། པེ་ཅིན། [↑](#footnote-ref-126)
107. ལྟ། སྣར་ཐང་། པེ་ཅིན། [↑](#footnote-ref-127)
108. བཅད་པར། སྣར་ཐང་། པེ་ཅིན། [↑](#footnote-ref-128)
109. ཕྱི་ནས། སྣར་ཐང་། པེ་ཅིན། [↑](#footnote-ref-129)
110. ཀྱི་བརྡོ། སྣར་ཐང་། པེ་ཅིན། [↑](#footnote-ref-130)
111. ལེ་ལོའི། སྣར་ཐང་། པེ་ཅིན། [↑](#footnote-ref-131)
112. ངན་གཤན། སྣར་ཐང་། པེ་ཅིན། [↑](#footnote-ref-132)
113. བཙུན་མོར། སྣར་ཐང་། པེ་ཅིན། [↑](#footnote-ref-133)
114. ལྟས་མི་སྲུང་བ། སྣར་ཐང་། ལྟས་མི་བསྲུང་བ། པེ་ཅིན། [↑](#footnote-ref-134)
115. གཤུང། པེ་ཅིན། [↑](#footnote-ref-135)
116. བྷི། སྣར་ཐང་། པེ་ཅིན། [↑](#footnote-ref-136)
117. མདོམ། སྣར་ཐང་། པེ་ཅིན། [↑](#footnote-ref-137)
118. ལྷུང་བ། སྣར་ཐང་། པེ་ཅིན། [↑](#footnote-ref-138)
119. རུང། སྣར་ཐང་། པེ་ཅིན། [↑](#footnote-ref-139)
120. གྱིས། སྣར་ཐང་། པེ་ཅིན། [↑](#footnote-ref-140)
121. འགས་པ། སྣར་ཐང་། པེ་ཅིན། [↑](#footnote-ref-141)
122. དགའ། སྣར་ཐང་། པེ་ཅིན། [↑](#footnote-ref-142)
123. བསྐལ་སྐལ། སྣར་ཐང་། པེ་ཅིན། [↑](#footnote-ref-143)
124. གོས་མི་མྱོང། སྣར་ཐང་། པེ་ཅིན། [↑](#footnote-ref-144)
125. འབྲལ་འབྲེལ་པ། སྣར་ཐང་། [↑](#footnote-ref-145)
126. དྲེའུ། སྣར་ཐང་། པེ་ཅིན། [↑](#footnote-ref-146)
127. དང། སྣར་ཐང་། པེ་ཅིན། [↑](#footnote-ref-147)
128. བརྟེན། པེ་ཅིན། [↑](#footnote-ref-148)
129. འཕུང་བ་སྒྲུབ། སྣར་ཐང་། པེ་ཅིན། [↑](#footnote-ref-149)
130. ཤེས་མ་འཛངས་པའི། པེ་ཅིན། ཤེས་མ་འཛངས་མའི། སྣར་ཐང་། [↑](#footnote-ref-150)
131. སྐྱོ་བོ། སྣར་ཐང་། པེ་ཅིན། [↑](#footnote-ref-151)
132. གཡེངས། སྣར་ཐང་། པེ་ཅིན། [↑](#footnote-ref-152)
133. ཡིན། སྣར་ཐང་། པེ་ཅིན། [↑](#footnote-ref-153)
134. བསླུ་བ། སྣར་ཐང་། པེ་ཅིན། [↑](#footnote-ref-154)
135. ཡི། སྣར་ཐང་། པེ་ཅིན། [↑](#footnote-ref-155)
136. མི་ལྡན་པ། སྣར་ཐང་། པེ་ཅིན། [↑](#footnote-ref-156)
137. བསླུའི། སྣར་ཐང་། པེ་ཅིན། [↑](#footnote-ref-157)
138. བཞིན། སྣར་ཐང་། པེ་ཅིན། [↑](#footnote-ref-158)
139. གྱུར། སྣར་ཐང་། པེ་ཅིན། [↑](#footnote-ref-159)
140. རི། སྣར་ཐང་། པེ་ཅིན། [↑](#footnote-ref-160)
141. སྨྲས། སྣར་ཐང་། [↑](#footnote-ref-161)
142. ཅལ་ཅོལ། སྣར་ཐང་། པེ་ཅིན། [↑](#footnote-ref-162)
143. སྦྱིན་པ་བཏང་བར། ཅོ་ནེ། སྦྱིན་ལ་ཡངས་པར། སྣར་ཐང་། པེ་ཅིན། [↑](#footnote-ref-163)
144. མི། སྣར་ཐང་། ལི། པེ་ཅིན། [↑](#footnote-ref-164)
145. ན། སྣར་ཐང་། པེ་ཅིན། [↑](#footnote-ref-165)
146. འཐོབ་པར། སྣར་ཐང་། པེ་ཅིན། [↑](#footnote-ref-166)
147. ད་ལྟ། སྣར་ཐང་། པེ་ཅིན། [↑](#footnote-ref-167)
148. མན། སྣར་ཐང་། པེ་ཅིན། [↑](#footnote-ref-168)
149. མང་བ་ཡི། སྣར་ཐང་། པེ་ཅིན། [↑](#footnote-ref-169)
150. ཡི། སྣར་ཐང་། པེ་ཅིན། [↑](#footnote-ref-170)
151. ཤིང། སྣར་ཐང་། པེ་ཅིན། [↑](#footnote-ref-171)
152. མ། སྣར་ཐང་། པེ་ཅིན། [↑](#footnote-ref-172)
153. བརྙལ། སྣར་ཐང་། པེ་ཅིན། [↑](#footnote-ref-173)
154. ཀ། སྣར་ཐང་། པེ་ཅིན། [↑](#footnote-ref-174)
155. ཡི། སྣར་ཐང་། པེ་ཅིན། [↑](#footnote-ref-175)
156. འདུས། སྣར་ཐང་། [↑](#footnote-ref-176)
157. གྲུབ་པོ། སྣར་ཐང་། པེ་ཅིན། [↑](#footnote-ref-177)
158. གངས། སྣར་ཐང་། པེ་ཅིན། [↑](#footnote-ref-178)
159. བསྟེན། སྣར་ཐང་། པེ་ཅིན། [↑](#footnote-ref-179)
160. ཅིང། སྣར་ཐང་། པེ་ཅིན། [↑](#footnote-ref-180)
161. སྤངས། སྣར་ཐང་། པེ་ཅིན། [↑](#footnote-ref-181)
162. བརྙས་པ། སྣར་ཐང་། [↑](#footnote-ref-182)
163. མ་རུངས། སྣར་ཐང་། པེ་ཅིན། [↑](#footnote-ref-183)
164. ཟད། སྣར་ཐང་། པེ་ཅིན། [↑](#footnote-ref-184)
165. གྱིས། སྣར་ཐང་། པེ་ཅིན། [↑](#footnote-ref-185)
166. དེ་ལྟ་བུ་ཡི། སྣར་ཐང་། པེ་ཅིན། [↑](#footnote-ref-186)
167. ཕྱིན་བ་ནི། །དེ་ཡང། སྣར་ཐང་། པེ་ཅིན། [↑](#footnote-ref-187)
168. འདབས། སྣར་ཐང་། པེ་ཅིན། [↑](#footnote-ref-188)
169. སྐྱུངས། སྣར་ཐང་། པེ་ཅིན། [↑](#footnote-ref-189)
170. དེ་ཉིད། སྣར་ཐང་། པེ་ཅིན། [↑](#footnote-ref-190)
171. ཅུང་ཟད། སྣར་ཐང་། པེ་ཅིན། [↑](#footnote-ref-191)
172. འདི་རྣམས། ཞེས་པར་མ་གཞན་ནང་མེད། [↑](#footnote-ref-192)
173. བསྟན་ཆོས་ཡུལ། སྣར་ཐང་། པེ་ཅིན། [↑](#footnote-ref-193)
174. བསྟན་ཆོས་ཀྱི་སྙན་དངགས། སྣར་ཐང་། པེ་ཅིན། [↑](#footnote-ref-194)
175. འཕགས་པ། སྣར་ཐང་། པེ་ཅིན། [↑](#footnote-ref-195)
176. ཤི་ལེནྡ་བོ། སྣར་ཐང་། པེ་ཅིན། [↑](#footnote-ref-196)
177. ལོཙྪ་བ། སྣར་ཐང་། པེ་ཅིན། [↑](#footnote-ref-197)