[༣༤༧ན]༄༅༅། །རྒྱ་གར་སྐད་དུ། མངྒ་[[1]](#footnote-21)ལ་གཱ་[༣༤༧བ]ཐཱ། བོད་སྐད་དུ། བཀྲ་ཤིས་[[2]](#footnote-22)ཀྱི་ཚིགས་སུ་བཅད་པ། དཀོན་མཆོག་གསུམ་ལ་ཕྱག་འཚལ་ལོ། །ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །སངས་རྒྱས་པདྨ་རྒྱས་པའི་འདབ་འདྲའི་སྤྱན་མངའ་བ། །བཀྲ་ཤིས་དེས་ནི་སྐྱེ་དགུ་ཞི་བྱེད་དང་པོའོ། །དེ་ཡིས་ཉེ་བར་བསྟན་པའི་[[3]](#footnote-23)མཆོག་རབ་མི་གཡོ་བ། །འཇིག་རྟེན་གསུམ་ན་གྲགས་ཤིང་ལྷ་དང་མིས་མཆོད་པ། །ཆོས་ཀྱི་དམ་པ་སྐྱེ་དགུ་རྣམས་ལ་ཞི་བྱེད་པ། །དེ་ནི་འཇིག་རྟེན་དགེ་བའི་བཀྲ་ཤིས་གཉིས་པའོ། །དགེ་འདུན་དམ་པའི་ཆོས་ལྡན་ཐོས་པའི་བཀྲ་ཤིས་ཕྱུག །མི་དང་ལྷ་དང་ལྷ་མ་ཡིན་གྱིས་[[4]](#footnote-24)མཆོད་པའི་གནས། །ཚོགས་ཀྱི་[[5]](#footnote-25)མཆོག་རབ་ངོ་ཚ་ཤེས་དང་དཔལ་གྱི་གཞི། །དེ་ནི་འཇིག་རྟེན་དགེ་བའི་བཀྲ་ཤིས་གསུམ་པའོ། །སེམས་ཅན་ཀུན་ལ་ཕན་ཕྱིར་བྱང་ཆུབ་མངའ་བ་པོ། །དོན་རྣམས་ཐམས་ཅད་འགྲུབ་པར་བརྟུལ་བ་ཡོངས་ལྡན་པ། །ཚོགས་ཀྱི་ལམ་དགྱེས་ཐུབ་པའི་བཀྲ་ཤིས་གང་བྱུང་བ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །འགྲོ་ལ་ཕན་ཕྱིར་དེ་བཞིན་གཤེགས་པ་དགའ་ལྡན་ལྷའི། །གཞལ་མེད་ཁང་གི་སྙིང་པོ་ནས་ནི་འདིར་གཤེགས་ཏེ། །དབང་བཅས་ལྷ་ཡིས་བསྐོར་བའི་བཀྲ་ཤིས་གང་བྱུང་བ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །ལོ་མ་མེ་ཏོག་འོད་འབར་ཉམས་དགའ་ལུམྦིའི་[[6]](#footnote-26)ཚལ། །ལྷ་མང་དག་གིས་བསྟེན་པར་མགོན་པོ་བལྟམས་པ་ན། །སྲིད་པའི་[[7]](#footnote-27)མཐར་ཕྱིན་པ་ཡི་བཀྲ་ཤིས་གང་བྱུང་བ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །གྲོང་ཁྱེར་སེར་སྐྱའི་གནས་ནས་རྒྱལ་པོའི་ཕོ་བྲང་དུ། །ལྷུམས་ནས་བལྟམས་པ་སྟོན་པ་བདེ་གཤེགས་ཟས་གཙང་སྲས། །མྱུར་བསྐྲུན་བདུད་རྩིའི་ཆུས་གཏོར་བ་ཡི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །གྲོང་ཁྱེར་དམ་པ་སེར་སྐྱའི་གནས་ཞེས་བྱ་བར་ནི། །རྨད་དུ་གྲགས་པ་ཆེ་བའི་ལྷ་ཡིས་[[8]](#footnote-28)མངོན་བསྟོད་པ། །བསམ་ཡས་དགེ་སྒྲུབ་བསོད་ནམས་ཕུང་པོའི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །དགྱེས་[[9]](#footnote-29)ཤིང་ནམ་ཕྱེད་གྲོང་ཁྱེར་མཆོག་ནས་མངོན་བྱུང་སྟེ། །དཀའ་ཐུབ་ཚལ་དུ་མངོན་པར་གཤེགས་ཤིང་ཚངས་ལ་སོགས། །ལྷ་ཡི་ཚོགས་ཀྱིས་[[10]](#footnote-30)ཡོངས་སུ་བསྐོར་བའི་བཀྲ་ཤིས་[༣༤༨ན]གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །རབ་ཏུ་འོད་འབར་གསེར་དང་འདྲ་བའི་སྐུ་མངའ་ཞིང་། །བཻ་ཌཱུརྱ་ལྟར་སྔོ་བའི་རྩྭ་[[11]](#footnote-31)བཏིང་སྟེང་བཞུགས་ཏེ། །སྐྱིལ་མོ་ཀྲུང་བཅས་མི་གཡོ་མཆོག་གི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །ཆུ་བོའི་འགྲམ་ན་ཙ་ཤའི་ཕྲེང་[[12]](#footnote-32)གིས་ཡོངས་བསྐོར་བ། །ཤིན་ཏུ་རྨད་དུ་བྱུང་བའི་སྲེད་པ་སེལ་མཛད་པ། །ཀླུ་ཡི་རྒྱལ་པོས་ཕྱག་བྱས་པ་ཡི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །ཤིང་རྒྱལ་དྲུང་གཤེགས་བྱམས་པའི་སྟོབས་ཀྱིས་བདུད་ཀྱི་ཕྱོགས། །མང་པོ་བཏུལ་ཏེ་[[13]](#footnote-33)ས་སྟེང་དང་ནི་ནམ་མཁའ་ལ། །བཅོམ་ལྡན་བཀྲ་ཤིས་རྣམ་པ་སྣ་ཚོགས་གང་བྱུང་བ[[14]](#footnote-34)། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །སྡུག་བསྔལ་མཐའ་དག་གཞིག་ཕྱིར་རྡོ་རྗེའི་གདན་བཞུགས་ཏེ། །ནམས་ཀྱི་[[15]](#footnote-35)ཐོ་རངས་བདུད་བཞི་པོ་དག་རྣམ་[[16]](#footnote-36)བཏུལ་བ། །སྟོན་པ་བདེ་བར་གཤེགས་པའི་བཀྲ་ཤིས་གང་ཡིན་པ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །གྲོང་ཁྱེར་བཱ་རཱ་ཎ་སཱིར་[[17]](#footnote-37)དྲང་སྲོང་མཆོག་བཞུགས་ནས། །ཆོས་ཀྱི་འཁོར་ལོ་མཆོག་བསྟན་པ་[[18]](#footnote-38)ཡི་བཀྲ་ཤིས་གང་། །ལྷ་ཡུལ་དིང་[[19]](#footnote-39)འདིར་ཤིན་ཏུ་རྨད་དུ་བྱུང་གྱུར་པ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །བཀྲ་ཤིས་གང་ཞིག་ཕནབྱེད་དམ་པ་དག་[[20]](#footnote-40)བྱེད་པ། །བསོད་ནམས་དག་[[21]](#footnote-41)བྱེད་འཕགས་པའི་སྐྱེ་བོས་མངོན་བསྟོད་པ། །བཅོམ་ལྡན་ཤཱཀྱ་ཐུབ་པའི་སེང་གེས་གང་གསུངས་པ། །བཀྲ་ཤིས་[[22]](#footnote-42)དེས་ནི་སྐྱེ་དགུ་རྣམས་ལ་ཞི་བྱེད་ཤོག །མུ་སྟེགས་བྱེད་པ་རྣམས་ཀྱིས་[[23]](#footnote-43)ང་རྒྱལ་གཞོམ་པ་དང་། །འགྲོ་ལ་བདེ་བ་བསྐྱེད་ཕྱིར་ཆོ་འཕྲུལ་དམ་པ་དག །ཉེ་བར་སྟོན་པ་རྒྱལ་བའི་[[24]](#footnote-44)བཀྲ་ཤིས་གང་ཡིན་པ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །འགྲོ་ལ་ཕན་ཕྱིར་མཐོ་རིས་ནས་ནི་འདིར་གཤེགས་ཏེ། །ཚངས་པ་ལ་སོགས་ལྷ་ཚོགས་ལག་ན་རྔ་ཡབ་གདུགས། །སྣ་ཚོགས་ཐོགས་པས་ཡོངས་སུ་བསྐོར་བའི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །དེ་བཞིན་གཤེགས་པ་ཞི་བ་མཆོག་ཏུ་ཉེར་གཤེགས་པ། །མནྡཱ་ར་བའི་[[25]](#footnote-45)མེ་ཏོག་མང་པོས་མངོན་མཆོད་པ། །ལྷ་མཆོག་རྣམས་ཀྱིས་མངོན་པར་བསྟོད་པའི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །ལྷ་དབང་ཀླུ་དང་མི་ཡི་[[26]](#footnote-46)དབང་[༣༤༨བ]པོས་ཕྱག་བྱས་པ། །མཁའ་ལྡིང་གནོད་སྦྱིན་དྲི་ཟིའི་དབང་པོས་མཆོད་གྱུར་པ། །དེ་བཞིན་གཤེགས་པའི་སྟོབས་བཅུ་ལྡན་པའི་བཀྲ་ཤིས་གང་། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །དཀོན་མཆོག་གསུམ་དང་མཛད་པ་བཅུ་གཉིས་ཀྱི་བཀྲ་ཤིས་ཀྱི་ཚིགས་སུ་བཅད་པ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཛི་ན་མི་ཏྲ་དང་། ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེས་བསྒྱུར་[[27]](#footnote-47)ཅིང་ཞུས་ཏེ་གཏན་ལ་ཕབ་པ[[28]](#footnote-48)

1. དུམཾ་གཱ། སྣར་ཐང་། པེ་ཅིན། [↑](#footnote-ref-21)
2. བཀྲི་ཤིས། སྣར་ཐང་། [↑](#footnote-ref-22)
3. ཉེར་བར་སྟན་པའི། སྣར་ཐང་། [↑](#footnote-ref-23)
4. གྱི། སྣར་ཐང་། པེ་ཅིན། [↑](#footnote-ref-24)
5. ཀྱིས། སྣར་ཐང་། པེ་ཅིན། [↑](#footnote-ref-25)
6. ལུམ་བའི། སྣར་ཐང་། [↑](#footnote-ref-26)
7. བལྟམས་པ་ལ། །སྲིད་པ། པེ་ཅིན། བསྟམས་པ་ལ། །སྲིད་པ། སྣར་ཐང་། [↑](#footnote-ref-27)
8. ཡི། སྣར་ཐང་། པེ་ཅིན། [↑](#footnote-ref-28)
9. གྱེས། སྣར་ཐང་། པེ་ཅིན། [↑](#footnote-ref-29)
10. ཀྱི། སྣར་ཐང་། པེ་ཅིན། [↑](#footnote-ref-30)
11. རྩ། སྣར་ཐང་། པེ་ཅིན། [↑](#footnote-ref-31)
12. རྩ་ཤིའི་ཕྲེང། སྣར་ཐང་། རྩ་ཤིའི་འཕྲེང། པེ་ཅིན། [↑](#footnote-ref-32)
13. སྟེ། སྣར་ཐང་། [↑](#footnote-ref-33)
14. འབྱུང་བ། སྣར་ཐང་། པེ་ཅིན། [↑](#footnote-ref-34)
15. ནམ་གྱི། སྣར་ཐང་། པེ་ཅིན། [↑](#footnote-ref-35)
16. རྣམས། སྣར་ཐང་། པེ་ཅིན། [↑](#footnote-ref-36)
17. གྲོང་ཁྱེར་བ་ར་ནཱ་སིར། སྣར་ཐང་། གྲོང་ཁྱེར་བ་ར་ཎཱ་སེར། པེ་ཅིན། [↑](#footnote-ref-37)
18. བསྟེན་པ། སྣར་ཐང་། [↑](#footnote-ref-38)
19. དང། སྣར་ཐང་། པེ་ཅིན། [↑](#footnote-ref-39)
20. གང། སྣར་ཐང་། པེ་ཅིན། [↑](#footnote-ref-40)
21. བྱ། སྣར་ཐང་། པེ་ཅིན། [↑](#footnote-ref-41)
22. ཀྲ་ཤིས། སྣར་ཐང་། [↑](#footnote-ref-42)
23. ཀྱི། སྣར་ཐང་། པེ་ཅིན། [↑](#footnote-ref-43)
24. སྟོན་པ་གྱལ་བའི། པེ་ཅིན། སྟོན་པའི་རྒྱལ་བའི། སྣར་ཐང་། [↑](#footnote-ref-44)
25. མནར་ད་བའི། སྣར་ཐང་། [↑](#footnote-ref-45)
26. ཡིས། སྣར་ཐང་། [↑](#footnote-ref-46)
27. སྒྱུར། སྣར་ཐང་། པེ་ཅིན། [↑](#footnote-ref-47)
28. ཕབ་པའོ། སྣར་ཐང་། པེ་ཅིན།a [↑](#footnote-ref-48)