[༢༦༧བ]༄༅༅། །རྒྱ་གར་སྐད་དུ། ཁ་དི་[[1]](#footnote-21)ར་བ་ན་ཏཱ་རཱ་[[2]](#footnote-22)སཱ་དྷ་ནཾ། བོད་སྐད་དུ། སེང་ལྡེང་ནགས་ཀྱི་སྒྲོལ་མའི་སྒྲུབ་ཐབས། སེང་ལྡེང་ནགས་ཀྱི་སྒྲོལ་མ་ལ་ཕྱག་འཚལ་ལོ། །དང་པོར་རེ་ཞིག་སྔགས་པས་[[3]](#footnote-23)ས་གཞི་ལེགས་ཤིང་མཉམ་ལ་གཙང་ཞིང་ཡིད་དགའ་བའི་མེ་ཏོག་སྣ་ཚོགས་པས་བརྒྱན་པ[[4]](#footnote-24)། དབེན་པའི་ས་ཕྱོགས་སུ་སྟན་བདེ་བ་ལ་འདུག་སྟེ། རང་གི་སྙིང་གར་ཟླ་བ་ལ་ཏཱཾ་ཡིག་དཱུར་བའི་[[5]](#footnote-25)མདོག་ལྟ་བུར་འོད་ཟེར་རྣམ་པ་ལྔ་འཕྲོ་བར་བསམ་མོ། །དེ་ལས་འོད་ཟེར་རྣམ་པ་ལྔ་འཕྲོས་པས་འགྲོ་བ་ཐམས་ཅད་ཀྱི་སྡིག་སྒྲིབ་སྦྱངས་ཏེ་སླར་དེ་ཉིད་ལ་བསྡུའོ། །དེ་ནས་ཡང་རང་གི་སྙིང་གའི་ཏཱཾ་[[6]](#footnote-26)ལས་འོད་སྤྲོས་པས། འོག་མིན་གྱི་གནས་ནས་ཇོ་མོ་སྒྲོལ་མ་མདུན་གྱི་ནམ་མཁའ་ལ་སྤྱན་དྲངས་ལ་གསལ་བར་བལྟས་ཏེ། བླ་ན་མེད་པའི་མཆོད་པ་[[7]](#footnote-27)དེ་ནས་སྡིག་པ་བཤགས་པ་ལ་སོགས་པ་དང་། བསོད་ནམས་ལ་རྗེས་སུ་ཡི་རང་བ་དང་། བསོད་ཡོངས་སུ་བསྔོ་བ་[[8]](#footnote-28)དང་། གསུམ་ལ་སྐྱབས་སུ་འགྲོ་བ་དང་། བྱང་ཆུབ་ཏུ་སེམས་བསྐྱེད་པ་དང་། ལམ་བསྟེན་པ་[[9]](#footnote-29)དང་། བདག་ཉིད་ཀྱི་ལུས་དབུལ་བ་ལ་སོགས་པ་བྱས་ལ། བྱམས་པ་དང། སྙིང་རྗེ་དང་། དགའ་བ་དང་། བཏང་སྙོམས་རིམ་པ་བཞིན་དུ་བསྒོམ་པར་བྱའོ། །དེ་ནས་རང་བཞིན་གྱིས་དག་པའི་ཚིགས་སུ་བཅད་པ་འདི་ལན་གསུམ་བརྗོད་པར་བྱ་སྟེ། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་[[10]](#footnote-30)ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ[[11]](#footnote-31)སྭ་བྷཱ་[[12]](#footnote-32)ཝ་ཤུདྡྷོ྅ཧཾ[[13]](#footnote-33)ཧཾ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་[[14]](#footnote-34)ཝ་ཨཱཏྨ་ཀོ྅ཧཾ[[15]](#footnote-35)ཧཾ། ཞེས་བརྗོད་པས་བདག་དང་གཞན་[༢༦༨ན]གྱི་དངོས་པོ་ཐམས་ཅད་སྟོང་པ་ཉིད་དུ་བསྒོམ་པར་བྱའོ། །དེ་ནས་སྔོན་གྱི་སྨོན་ལམ་རྗེས་སུ་དྲན་པས་ནམ་མཁའི་ཁམས་སུ་པཾ་[[16]](#footnote-36)ཡོངས་སུ་གྱུར་པ་ལ་[[17]](#footnote-37)སྣ་ཚོགས་པདྨའི་ལྟ[ལྟེ]་བར་ཨོཾ་ལས་ཟླ་བའི་དཀྱིལ་འཁོར་གྱི་སྟེང་དུ་དཱུར་བའི་[[18]](#footnote-38)མདོག་ལྟ་བུའི་ཏཱཾ་[[19]](#footnote-39)ཡིག་འོད་ཟེར་སྣ་ཚོགས་པ་ཅན་བསྒོམས་ལ། དེ་ལ་འོད་ཟེར་འཕྲོས་པས་ཕྱོགས་བཅུའི་སངས་རྒྱས་རྣམས་བཀུག་ནས་དེ་ཉིད་ལ་ཞུགས་པར་བསྒོམ་སྟེ། དེ་རྣམས་ཡོངས་སུ་གྱུར་པ་ལས་[[20]](#footnote-40)ལྷ་མོ་སྒྲོལ་མར་བསྒོམ་པར་བྱ་སྟེ། སྐུ་མདོག་ལྗང་གུ་ཞལ་གཅིག་ཕྱག་གཉིས་མ། ཡིད་དགའ་བའི་རྒྱན་ཐམས་ཅད་ཀྱིས་བརྒྱན་པ། ཕྱག་གཡོན་པས་ཨུཏྤ་ལ(་ཨུཏྤལ)བསྣམས་པ། གཡས་པས་བདུད་རྩི་འཛག་པའི་མཆོག་སྦྱིན་པ། སྣ་ཚོགས་པདྨའི་སྟེང་གི་ཟླ་བ་ལ་ཞབས་གཡས་བརྐྱང་བའི་སྐྱིལ་ཀྲུང་ཕྱེད་པས་བཞུགས་པའོ། །དེའི་གཡས་ཕྱོགས་སུ་མྱ་ངན་མེད་པའི་འོད་ཟེར་ཅན་[[21]](#footnote-41)སྐུ་མདོག་སེར་མོ་རིན་པོ་ཆེ་སྣ་ཚོགས་པའི་དབུ་རྒྱན་ཅན། རྒྱན་ཐམས་ཅད་ཀྱིས་བརྒྱན་པ། ཕྱག་གཡས་རྡོ་རྗེ་བསྣམས་པ། གཡོན་པས་མྱ་ངན་མེད་པའི་ཤིང་གི་ཡལ་ག་བསྣམས་པ་ཉེ་བར་བཞུགས་པའོ། །གཡོན་ཕྱོགས་སུ་རལ་གཅིག་མ་མིའུ་ཐུང་གི་གཟུགས་ཅན་སྐུ་མདོག་ནག་མོ། སྟག་གི་པགས་པའི་ན་བཟའ་བསྣམས་པ། སྤྱན་གསུམ་པ་མཆེ་བ་གཙིགས་པའི་ཞལ་སྐྲ་སེར་པོ་འབར་ཞིང་གྱེན་དུ་བརྫེས་པ། ཕྱག་གཉིས་ཀྱིས་[[22]](#footnote-42)རྡོ་རྗེ་དང་[[23]](#footnote-43)གྲི་གུག་[[24]](#footnote-44)བསྣམས་པ་ཉེ་བར་བཞུགས་པའོ། །ཡང་གཡས་ཕྱོགས་སུ་རྨ་བྱ་ཆེན་མོ། སྐུ་མདོག་སེར་མོ་རྒྱན་ཐམས་ཅད་ཀྱིས་བརྒྱན་པ། ཕྱག་གཡས་པས་[[25]](#footnote-45)རྔ་ཡབ་བསྣམས་པ། གཡོན་པས་རྨ་བྱའི་མདོངས་བསྣམས་པ། ཉེ་བར་བཞུགས་པའོ། །ཡང་གཡོན་ཕྱོགས་སུ་དུག་སེལ་མ་སྐུ་མདོག་ལྗང་གུ། ཕྱག་གཡས་པས་མཆོག་སྦྱིན་མཛད་པ། གཡོན་པས་སྦྲུལ་བསྣམས་པ། རྒྱན་ཐམས་ཅད་ཀྱིས་བརྒྱན་པ་ཉེ་བར་བཞུགས་པའོ། །གཞན་ཡང་ལྷ་དང་ལྷ་མ་ཡིན་གྱིས་བསྐོར་བར་བསྒོམ་པར་བྱའོ། །དོན་ཡོད་གྲུབ་པས་དབུ་ལ་རྒྱས་[[26]](#footnote-46)གདབ་བོ། །དེ་ནས་རང་གི་སྙིང་ག་ལས་སངས་རྒྱས་ཀྱི་ཚོགས་ཀྱི་སྤྲིན་སྤྲོ་བར་བསམ་མོ། །དེ་ལྟར་བསྒོམས་པས་[[27]](#footnote-47)རྣལ་འབྱོར་པ་སྐྱོན། རང་གི་སྙིང་གར་ཨུཏྤ་ལའི(་ཨུཏྤལའི)སྟེང་དུ་ཟླ་བའི་དཀྱིལ་འཁོར་ལ་སྔགས་མུ་ཏིག་གི་ཕྲེང་བ་ལྟར་དཀར་བ་བལྟས་ལ། ཨོཾ་ཏཱ་རེ་ཏུཏྟཱ་རེ་སྭཱ་ཧཱ། ཞེས་[༢༦༨བ]སོ། །དེ་ནས་ལྡང་བར་འདོད་ན་སྔོན་བཞིན་དུ་མཆོད་པ་དང་བསྟོད་པ་བྱས་ཏེ། དགེ་བའི་རྩ་བ་བསྔོས་[[28]](#footnote-48)ལ། ཨོཾ་ཨ་མི་ཏཱ་[[29]](#footnote-49)བྷ་ཞེས་བརྗོད་པས་སེམས་ཅན་ཐམས་ཅད་ཀྱི་དོན་དང་དངོས་གྲུབ་ཐོབ་པར་[[30]](#footnote-50)བསམས་ལ། མུཿཞེས་བརྗོད་པས་སངས་རྒྱས་ཀྱི་ཞིང་དུ་གཤེགས་པར་བསམ་ཞིང་སླར་ཡང་སེམས་ཅན་གྱི་དོན་དུ་བྱོན་པར་གསོལ་བ་བཏབ་ལ་དེ་ནས་ཇོ་མོ་སྒྲོལ་མའི་གཟུགས་ཀྱིས་ཅི་བདེ་བར་སྤྱོད་ལམ་བྱའོ། །མཆོད་པའི་སྔགས་ནི། ཨོཾ་ཨཱཿཧཱུཾ་ཏཱཾ་ཏཱ་[[31]](#footnote-51)རེ་ཡེ། ཨོཾ་ཨཱཿབཛྲ་[[32]](#footnote-52)བཛྲ་པུཥྤེ་ཧཱུཾ་སྭཱ་ཧཱ། དེ་བཞིན་དུ་བདུག་སྤོས་དང་། མར་མེ་དང་། དྲི་དང་། བྱུག་པ་དང་། ཞལ་ཟས་དབུལ་བར་བྱའོ། །སེང་ལྡེང་ནགས་ཀྱི་སྒྲོལ་མའི་སྒྲུབ་ཐབས། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་དཔལ་རྣམ་པར་སྣང་མཛད་རྡོ་རྗེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།།

1. དྷི། སྣར་ཐང་། པེ་ཅིན། [↑](#footnote-ref-21)
2. ར། སྣར་ཐང་། པེ་ཅིན། [↑](#footnote-ref-22)
3. སྔགས་པ། སྣར་ཐང་། [↑](#footnote-ref-23)
4. རྒྱས་པ། སྣར་ཐང་། པེ་ཅིན། [↑](#footnote-ref-24)
5. ཏཾ་ཡིག་དུར་བའི། སྣར་ཐང་། པེ་ཅིན། [↑](#footnote-ref-25)
6. ཏཾ། སྣར་ཐང་། པེ་ཅིན། [↑](#footnote-ref-26)
7. བདུན་གྱིས་མཆོད་པར་བྱའོ། སྣར་ཐང་། པེ་ཅིན། [↑](#footnote-ref-27)
8. ལ་རྗེས་སུ་སྔོ་བ། སྣར་ཐང་། པེ་ཅིན། [↑](#footnote-ref-28)
9. བརྟེན་པ། སྣར་ཐང་། པེ་ཅིན། [↑](#footnote-ref-29)
10. བྷ་ཝ་ཤུདྡྷཿསརྦ་དྷརྨཱ་སྭ། སྣར་ཐང་། པེ་ཅིན། [↑](#footnote-ref-30)
11. དྷརྨསྭ་བྷཱ་ཝ་ཤུདྡྷོཧཾ། སྣར་ཐང་། པེ་ཅིན། [↑](#footnote-ref-31)
12. བྷ། སྣར་ཐང་། པེ་ཅིན། [↑](#footnote-ref-32)
13. ཤུདྡྷོཧཾ། སྣར་ཐང་། པེ་ཅིན། [↑](#footnote-ref-33)
14. བྷ། སྣར་ཐང་། པེ་ཅིན། [↑](#footnote-ref-34)
15. ཀོཧཾ། སྣར་ཐང་། པེ་ཅིན། [↑](#footnote-ref-35)
16. པི། སྣར་ཐང་། [↑](#footnote-ref-36)
17. ལས། ཅོ་ནེ། སྣར་ཐང་། པེ་ཅིན། [↑](#footnote-ref-37)
18. དུར་བའི། སྣར་ཐང་། པེ་ཅིན། [↑](#footnote-ref-38)
19. ཏཾ། སྣར་ཐང་། པེ་ཅིན། [↑](#footnote-ref-39)
20. ལ། སྣར་ཐང་། [↑](#footnote-ref-40)
21. ཅན། ཞེས་པར་མ་གཞན་ནང་མེད། [↑](#footnote-ref-41)
22. ཀྱིས། ཞེས་པར་མ་གཞན་ནང་མེད། [↑](#footnote-ref-42)
23. དང། ཞེས་པར་མ་གཞན་ནང་མེད། [↑](#footnote-ref-43)
24. དང་ཐོད་པ། སྣར་ཐང་། པེ་ཅིན། [↑](#footnote-ref-44)
25. གཡས་པ། སྣར་ཐང་། པེ་ཅིན། [↑](#footnote-ref-45)
26. བརྒྱས། སྣར་ཐང་། [↑](#footnote-ref-46)
27. བསྒོམ་པས། སྣར་ཐང་། པེ་ཅིན། [↑](#footnote-ref-47)
28. བསྔོ་བར། སྣར་ཐང་། [↑](#footnote-ref-48)
29. མྲྀ་ཏ། སྣར་ཐང་། པེ་ཅིན། [↑](#footnote-ref-49)
30. ཐོབ་དང། སྣར་ཐང་། [↑](#footnote-ref-50)
31. ཏཾཾ་ཏ། སྣར་ཐང་། པེ་ཅིན། [↑](#footnote-ref-51)
32. ཨ་བཛྲ། སྣར་ཐང་། པེ་ཅིན། [↑](#footnote-ref-52)