[༨བ]༄༅། །རྒྱ་གར་སྐད་དུ། ཛཱི་བ་སཱུ་ཏྲ། བོད་སྐད་དུ། སྨན་འཚོ་བའི་མདོ། །བམ་པོ་གཅིག་པ། ཐམས་ཅད་མཁྱེན་པ་ལ་ཕྱག་འཚལ་ལོ། །སྨན་པའི་མཆོག་སྟེ་ཉོན་མོངས་ནད་སེལ་དེ་ལ་ཕྱག་འཚལ་[[1]](#footnote-21)ནས། །འཕགས་པའི་བརྟུལ་ཞུགས་དྲང་སྲོང་མ་གཏོགས་སྐྱེས་བུ་བློ་ལྡན་པས། །རླུང་མཁྲིས་བད་ཀན་གསུམ་དང་འཕྲོད་སྤྱད་བག་བྱ་སྤྱོད་ལམ་གྱིས། །མི་ལུས་འདི་ཐོབ་དོན་ཡོད་འཚོ་བའི་དོན་ཙམ་བསྟན་པར་བྱ། །འདོད་ཁྲོ་གཏི་མུག་གསུམ་ལས་རླུང་མཁྲིས་བད་ཀན་གསུམ་སྲིད་དེ། །ལུས་ཡུལ་དུས་ལ་སོགས་པ་ཀུན་དང་བདེ་བཅས་དབང་བསྒྱུར་[[2]](#footnote-22)ཞེས། །དྲང་སྲོང་ཆེན་པོས་གསུངས་ཕྱིར་དེ་ཡི་ཁྱད་པར་མདོར་བསྟུན་[[3]](#footnote-23)ནས། །ཚུལ་རྟགས་[[4]](#footnote-24)ཟས་དང་གནས་དཔྱད་[[5]](#footnote-25)དགོངས་པ་ཉི་ཚེ་འདིར་བརྗོད་པ། །ལུས་རྩུབ་སྐེམས་སེམས་རྒོད་ཚིག་མང་གྲང་རླུང་གི་མི། །དམར་སེར་བློ་རྣོ་ཁྲོ་ལ་དྲོད་ཆེ་དྲི་ཅན་མཁྲིས་པའི་མི། །དཀར་སྣུམ་ཚིག་གཡུང་ལྕི་ལ་དྲོད་ཆུང་གཉིད་ཆུང་བད་ཀན་མི། །[༩ན]གཉིས་དང་གསུམ་དུ་འདྲེས་པ་ཡང་ནི་དེ་ལས་ཤེས་པར་བྱ། །རྒན་དང་དར་དང་བྱིས་པ་རིམ་གྱིས་ལྟ་[[6]](#footnote-26)ཞིང་ཤེས་པར་བྱ། །ངད་ཅན་གྲང་བ་རླུང་གི་ཡུལ་ཏེ་ཚ་གདུང་མཁྲིས་པའི་ས། །རླན་ཅན་སྣུམ་བག་བད་ཀན་ཡུལ་ཏེ་འདྲེས་པ་དེ་ལས་བརྟག །ནང་པར་སྲོད་ནི་བད་ཀན་ཐོ་རངས་ཕྱི་དྲོ་རླུང་གི་དུས། །ཉི་མ་ཕྱེད་དང་ནམ་ཕྱེད་མཁྲིས་པའི་དུས་ཡིན་ཤེས་པར་བྱ། །དཔྱིད་ན་བད་ཀན་ལྡང་སྟེ་[[7]](#footnote-27)དབྱར་སྟོད་རླུང་སོགས་[[8]](#footnote-28)སྟོན་མཁྲིས་ལྡང་། །དབྱར་སྨད་རླུང་ལྡང་མཁྲིས་སོགས་[[9]](#footnote-29)དགུན་སྟོད་དགུན་སྨད་བད་ཀན་སོགས[[10]](#footnote-30)། །སྟོན་ནི་རླུང་ཞི་དགུན་སྟོད་མཁྲིས་ཞི་དབྱར་སྨད་བད་ཀན་ཞི། །ལུས་ཡུལ་དུས་དག་བརྗོད་ནས་བྲོ་[[11]](#footnote-31)དྲུག་ཁྱད་པར་མདོར་བསྟན་པ། །མངར་ཀུན་བསིལ་ཏེ་བད་ཀན་སྐྱེད་[[12]](#footnote-32)དེ་རླུང་མཁྲིས་སེལ་བྱེད་ན། །ཞུན་མར་བུ་རམ་སྙིང་གཟེར་གཟེ་མ་གྲོ་དང་སྟརྐ་དྲོ། །མུ་ཀ་སྦྲང་རྩི་སྐམ་སའི་ཤ་དང་ནས་དང་བུ་རམ་རྙིང[[13]](#footnote-33)། །བད་ཀན་སེལ་ཏེ་ཉེ་ཤིང་རམ་ཉེ་བད་ཀན་མི་སྐྱེད་སྙོམས། །ཚ་བ་དྲོ་སྟེ་མཁྲིས་སྐྱེ་[[14]](#footnote-34)རླུང་དང་བད་ཀན་སེལ་བྱེད་ན། །སྲོག་ཆགས་མཁྲིས་པ་མཁྲིས་སེལ་ན་ལེ་ཤམ་ནི་རླུང་ཡང་སྐྱེད[[15]](#footnote-35)། །སྐྱུར་ཀུན་དྲོ་སྟེ་མཁྲིས་པ་སྐྱེད་[[16]](#footnote-36)ཅིང་བད་ཀན་རླུང་སེལ་ན། །སྐྱུ་རུ་ར་དང་བལ་པོ་སེའུ་ནི་མཁྲིས་པ་སེལ་བར་བྱེད། །ཀུ་ཤུ་མངར་ནི་བསིལ་ལ་དར་བ་ཆུས་བསླད་མཁྲིས་མི་སྐྱེད། །ཁ་བ་བསིལ་ཏེ་རླུང་སྐྱེད་[[17]](#footnote-37)བད་ཀན་མཁྲིས་པ་སེལ་བྱེད་ན། །ཤུ་དག་སླེ་ཏྲེས་དྲོ་སྟེ་འཕྲོད་དང་སྦྱར་ན་རླུང་ཡང་སེལ། །བསྐ་བ་ཀུན་ནི་བསིལ་ཏེ་རླུང་སྐྱེད་[[18]](#footnote-38)བད་ཀན་མཁྲིས་སེལ་ན། །ཨ་རུ་ར་ནི་ཉེས་པ་གསུམ་པ་[[19]](#footnote-39)གནོད་མི་བྱེད་དེ་སྙོམས། །ཆང་རན་བད་ཀན་རླུང་སེལ་མང་[[20]](#footnote-40)ན་མཁྲིས་པ་སྐྱེད་པར་བྱེད། །ལན་ཚྭ་དྲོ་སྟེ་རླུང་སེལ་བད་ཀན་མཁྲིས་པ་སྐྱེ་[[21]](#footnote-41)བྱེད་ན། །རྒྱམ་ཚ་ལྕེ་མྱང་ཚ་[[22]](#footnote-42)ནི་མཁྲིས་པ་ལས་[[23]](#footnote-43)ཡང་གནོད་མི་བྱེད། །མངར་དང་བསྐ་དང་ལན་ཚྭ་གསུམ་ཡང་རིམ་[[24]](#footnote-44)བཞིན་མས་ལྕི་སྟེ། །སྐྱུར་དང་ཚ་[[25]](#footnote-45)དང་ཁ་བ་གསུམ་ནི་དེ་བཞིན་མར་ཞིང་[[26]](#footnote-46)ཡང་། །ཁ་བ་བསྐ་དང་ལན་ཚྭ་གསུམ་ཡང་རིམ་བཞིན་མས་རྩུབ་སྟེ། །མངར་དང་སྐྱུར་དང་ཚ་བ་[[27]](#footnote-47)གསུམ་ཡང་དེ་བཞིན་མར་[[28]](#footnote-48)ཞིང་འཇམ། །[༩བ]རླུང་མཁྲིས་བད་ཀན་གསུམ་ཀ་འདྲ་སྟེ་ཉིད་ཀྱིས་ཉིད་སྐྱེས་པས[[29]](#footnote-49)། །ལུས་དང་ཡུལ་དུས་ཟས་སྤྱོད་ཚུལ་གཅིག་འདོམ་ན་ནད་ལྡང་སྟེ། །ཇི་ལྟར་མཐུན་པར་འཕྲོད་སྦྱར་རླུང་མཁྲིས་བད་ཀན་མི་ལྡང་ཕན། །དེ་ཕྱིར་འཕྲོད་དང་མི་འཕྲོད་ལ་སོགས་ཚུལ་བཞིན་འདིར་བསྟན་པ། །རླུང་ནི་མངར་སྣུམ་ལྕི་དྲོ་འཕྲོད་[[30]](#footnote-50)དེ་རྩུབ་ཡང་བསིལ་མི་འཕྲོད། །མཁྲིས་པ་ཁ་མངར་བསིལ་དང་འཕྲོད་[[31]](#footnote-51)དེ་ཚ་སྐྱུར་དྲོ་མི་འཕྲོད། །བད་ཀན་སྣུམ་ལྕི་བསིལ་དང་མི་འཕྲོད་རྩུབ་ཚ་སྤྱོད་[[32]](#footnote-52)དང་འཕྲོད། །དེ་བས་རང་གི་ལུས་དང་དུས་གནས་ཟས་དང་འཕྲོད་སྤྱད་ཕྱིར། །དཔྱིད་ཟླ་གཉིས་ནི་བད་ཀན་བསྐྱེད་དུས་ཡིན་ཏེ་ནད་[[33]](#footnote-53)། །བད་ཀན་དྲང་ཞིང་བཀྲུ་སྨན་སྐྱུག་སྨན་བཏང་ཞིང་ཆུ་ཚན་བཏུང་། །གྲོ་ནས་བསྲེག་ཤ་སྦྲང་[[34]](#footnote-54)རྩི་ལ་སོགས་རྩུབ་བསྐ་ཡང་བ་བཟའ། །སྦྲང་ཆང་རྒུན་ཆང་སྒ་ཆུ་སྦྲང་[[35]](#footnote-55)ཆུ་བུ་རམ་ཆང་ཉིད་[[36]](#footnote-56)བཏུང་། །མར་ཚིལ་ལ་སོགས་སྣུམ་ལྕི་ཁ་ར་སྐྱུར་པོ་ཚ་ཕྲོམ་དག། །མངར་འཇམ་སྐྱུར་ན་བསིལ་བག་ཡང་ཞིང་ཉིན་པར་ལོག་མི་བྱ། །ཆུ་[[37]](#footnote-57)ཚས་ལུས་བཀྲུ་མཉེ་ཞིང་ལས་བསྐྱོད་བཅག་བྱ་ཅི་རན་བྱ། །གནས་ཀྱང་ཧ་ཅང་མི་ཚ་མི་གྲང་རན་དྲོ་གྲིབ་མར་འདུགདབྱར་སྟོད་ཟླ་གཉིས་མ་[[38]](#footnote-58)འབྲི་དུས་ཡིན་ཉལ་པོ་དྲག་ཤུལ་སྤང་། །ངལ་དུབ་མི་བྱ་བག་འབྲས་འོ་མ་མར་སར་ཤ་དག་བཟའ། །བུ་རམ་ཚིལ་ནི་ཅུང་ཟད་བཟའ་སྟེ་ཆང་ཉུང་ཡང་བ་བཏུང་། །འོ་མ་བསྐོལ་གྲང་[[39]](#footnote-59)ཁ་རས་བཏབ་དང་དར་བ་འཐུངས་ན་ཕན། །ལན་ཚ་[[40]](#footnote-60)སྐྱུར་ཞིང་ན་ལེ་ཤམ་ལ་སོགས་པ་ཚ་སྐྱུར་སྤང་། །ཆུ་འཇམ་ཙམ་གྱིས་ལུས་བཀྲུ་སྒྲ་སྙན་མཉན་ཞིང་གདགས། །ཆར་པར་རེག་བྱ་ཉིན་པར་ཙོག་བུར་གཉིད་ཀྱིས་ལོག་ན་ཕན། །གནས་ཀྱང་སེར་[[41]](#footnote-61)བུ་དྲག་པོའི་ངད་མེད་དྲོ་མིན་བསིལ་བར་འདུག །དབྱར་སྨད་ཟླ་བ་གཉིས་ན་མཁྲིས་པ་སོགས་ཤིང་[[42]](#footnote-62)རླུང་ལྡང་སྟེ། །ཕྱི་རོལ་ཚ་ལ་ལུས་ཀྱི་ནང་གྲང་ནད་གསུམ་གཡོས་པས་[[43]](#footnote-63)ན། །རླུང་ནད་བསལ་ཕྱིར་ལུས་མཉེ་སྣུམ་བསྐུ་སྨན་ཆུ་བསྐོལ་བས་བཀྲུ། །རླུང་ནད་སེལ་དེས་ཏིལ་མར་མས་གཏོང་[[44]](#footnote-64)དུགས་དང་ལུམས་ཀྱང་བྱ། །ཟས་ཀྱང་ཧ་ཅང་ཚ་མིན་མངར་སྐྱུར་མེད་པར་རན་པར་སྦྱར། །ཕོ་བ་དྲོད་སྐྱེད་[[45]](#footnote-65)བག་དང་མར་ཚིལ་སྦྲང་རྩི་བར་འགའ་བཟའ། །ཡོས་དང་[༡༠ན]འབྲས་ཆན་མར་ཁུས་བླུགས་[[46]](#footnote-66)དང་ཟན་དྲོན་ཤ་དག་བཟའ། །ཆང་ཡང་ཅུང་ཟད་བཏུང་སྟེ་ཆུ་དང་ཆུ་གྲོག་[[47]](#footnote-67)སྤང་བར་བྱ། །རླན་ལ་མི་འདུག་མི་འགྲོ་ལུས་ལ་ཆར་པས་གཤེར་མི་བྱ། །སྟོབས་དང་དྲག་ཤུལ་ངལ་ཞིང་དུབ་པར་གྱུར་པའི་བག་དང་ཡང་། །ཉིན་མཚན་མི་བདེ་ཉིན་པར་མི་ལོག་ཉལ་པོ་བརྟུན་བྱེད་སྤང་། །གནས་ཀྱང་རླན་མེད་རླུང་མི་ལྡང་ལ་བསིལ་བར་སྟན་བཏིང་[[48]](#footnote-68)འདུག །སྟོན་ཟླ་གཉིས་ནི་མཁྲིས་པ་སྐྱེ་བའི་དུས་ཡིན་ནད་ལྡང་བས། །བསིལ་མངར་བཀྲུ་སྨན་གཏང་ཞིང་གཏར་ཀས་ཁྲག་ཀྱང་ཅི་རན་དབྱུང་། །ཁ་ཞིང་མངར་ལ་བསིལ་བའི་སྨན་ཡང་རྟག་ཏུ་བཟའ་བར་བྱ། །དུས་འདིའི་ཆུ་ནི་དུག་མེད་གཙང་དང་བཀྲུས་ཤིང་འཐུངས་ན་ཕན། །ཟས་ཀྱང་འབྲས་ནས་སྲན་མ་སྦྲང་རྩི་ཁ་ར་ཤ་ལ་སོགས། །མངར་ཞིང་ཁ་ལ་ཡང་བ་མར་སར་འོ་མ་བཟའ་ཞིང་བཏུང་། །ཆང་ལྕི་དྲག་པོའི་རོ་ཡོད་མི་བཏུང་ར་རོར་མི་བྱ་སྟེ། ཚིལ་དང་ཏིལ་མར་མི་བཟའ་ཟིལ་པར་མི་འགྲོ་འདུག་མི་བྱ། །ཚ་བའི་ཟས་དང་ཡུལ་ཡང་ཟླ་གྲོགས་ཡིད་དུ་འོང་བ་བསྟེན། །ཆུ་འཇམ་ཙམ་གྱིས་ལུས་བཀྲུ་གོས་ཀྱང་དྲི་མ་མེད་པ་བགོ། །རྒྱན་དང་དྲི་ཞིམ་ལུས་ལ་གདགས་ཤིང་ཉིན་མཚན་མི་བདེ་[[49]](#footnote-69)སྟེ། །གནས་ཀྱང་དྲོ་མིན་སེར་[[50]](#footnote-70)བུས་མི་ཕོག་བསིལ་བག་ཅན་ལ་འདུག །དགུན་སྟོད་དགུན་སྨད་ཟླ་བཞི་ཕྱི་གྲང་ནང་ཚ་བད་ཀན་སོགས[[51]](#footnote-71)། །གོས་དྲོར་བགོ་ཞིང་རླན་དང་ལྷགས་པ་[[52]](#footnote-72)བག་བྱ་ཉི་མའང་འདེ[[53]](#footnote-73)། །ཟས་ཀྱང་ཤ་ཚོན་རུས་ཁུ་མར་ཚིལ་[[54]](#footnote-74)སྣུམ་བག་འགྲངས་པར་བཟའ། །མངར་སྐྱུར་ལན་ཚྭ་དྲོད་བག་ཆེར་བཟའ་གསར་ཏོག་འབྲུ་དག་བཟའ། །རན་པར་སྣ་ཚོགས་ཆང་བཏུང་ངལ་བའི་ལས་དག་བྱས་ཀྱང་སླ། །རྩེལ་[[55]](#footnote-75)བཅག་ལུས་སྦྱང་སྐབས་སྐབས་མགོ་ལུས་ཏིལ་མར་བསྐུ་ཞིང་མཉེ། །དེ་རྗེས་སྐྱུ་རུ་ར་ལ་སོགས་པ་སྨན་བསྐོལ་ཆུས་ཀྱང་བཀྲུ། །གནས་ཀྱང་བསྲོ་ཁང་དྲོན་པོར་མེ་དང་སྟན་སྟུག་ལྡན་པར་འདུག །དབྱར་སྟོད་ཚ་དུས་དབྱར་སྨད་རླུང་དུས་བཀྲུ་སྨན་མི་གཏང་[[56]](#footnote-76)སྟེ། །དགུན་སྟོད་དགུན་སྨད་གྲང་དང་རྒས་ལ་སྐྱུག་སྨན་གཏར་ག་སྤང་། །དགུན་གཉིས་དབྱར་སྟོད་ལུམས་དུགས་མི་བྱ་[༡༠བ]ནད་ཀྱིས་གཟིར་ཀྱང་སླ། །དེ་ལྟར་ཡིན་ཡང་ལུས་དང་ནད་དུ་གར་མཐུན་བརྩམ་པར་[[57]](#footnote-77)བྱ། །རླུང་མཁྲིས་བད་ཀན་གསུམ་དང་འཕྲོད་པས་འཚོ་བའི་མདོ་བརྗོད་ནས། །བག་བྱེད་སྤྱོད་ལམ་ཅན་དག་རིང་དུ་འཚོ་ཕྱིར་ཡང་བསྟན་པ། །མེད་སྨྲ་ཅིར་ཡང་ཆོས་དང་རིགས་པ་གཞན་དག་གསུམ་ལ་འཛེམ། །སྔར་བྱས་ནང་ནུབ་བསམ་ཞིང་སྐྱོར་[[58]](#footnote-78)དོར་ཕྱིན་ཆག་[[59]](#footnote-79)བག་ཆེར་བྱ། །བྱེད་པ་གང་ལ་རྡུལ་མེད་རང་ཉམ་མེད་ཅིང་འདོད་ཆེན་སྤང་། །ང་རྒྱལ་ལང་ཚོས་[[60]](#footnote-80)སྤྱི་བརྟོལ་ཆེ་མིན་ཤེས་དམན་ཁུམ་[[61]](#footnote-81)མི་བྱ། །སྡིག་གྲོགས་སྤང་ཞིང་དགེ་བཤེས་[[62]](#footnote-82)བསྟེན་ཏེ་གཏོང་སྨོས་དགེ་བཅུ་སྤྱད། །གསོང་དེས་ཚུལ་ཆགས་གཞན་ལ་གནོད་མིན་མི་ལ་བྱམས་པར་བྱ། །ལྷ་དང་རྒྱལ་པོར་ཉེར་བསམ་ལུང་མཉན་[[63]](#footnote-83)ཡིད་དང་མཐུན་པར་སྒྲུབ[[64]](#footnote-84)། །རྒྱལ་པོའི་སྲས་དང་རྨ་ནི་ཆུང་ཡང་མི་བརྙས་[[65]](#footnote-85)བག་ཆེར་བྱ། །སྤྱོད་ལམ་སྒྱུ་མས་མི་བསླུ་བཀའ་ཁྲིམས་ཡུལ་ཆོས་བསྲུང་། །གཞན་གྱི་དཔྱས་[[66]](#footnote-86)སྐྱོན་མི་བརྗོད་རྟོག་[[67]](#footnote-87)འདོད་གཏུམ་ཆོས་འགྲན་མི་བྱ། །དགེ་སློང་སློབ་དཔོན་ཕ་མའི་གོང་དུ་མི་འགྲོ་སྲི་ཞུ་སྐྱེད། །དགེ་སྦྱོང་དྲང་སྲོང་སྲོག་ཆགས་ཡ་མཚན་མཉན་[[68]](#footnote-88)གཏོད་སྦྲུལ་མི་རྩེ[[69]](#footnote-89)། །མ་རྟོགས་ཤིང་ཆེན་མཆོད་རྟེན་དྲུང་དང་ལམ་མདོ་ཕུག་སྟོང་དང་། །སེམས་ཅན་མང་དུ་བསད་པའི་[[70]](#footnote-90)སློ་ས་དུར་ཁྲོད་ཉལ་མི་བྱ། །གཉན་པའི་མཚོ་དང་ཆུ་མིག་བཟང་པོར་མི་བཀྲུ་མི་བཤལ་ཏེ། །རྡོ་ཤིང་དགོན་པའི་ཤིང་ཆེན་མི་བཅད་ཕ་བོང་གཞོམ་མི་བྱ། །མཆོད་རྟེན་རྒྱལ་མཚན་ཨརྒའི་[[71]](#footnote-91)གྲིབ་མ་མཎྜལ་མི་འགོང་[[72]](#footnote-92)ཞིང། །མི་རོ་གཏོར་མ་ཡས་སྟགས་[[73]](#footnote-93)ཧོམ་ཁུང་ཐལ་ཁུང་བཅག་མི་བྱ། །ནམ་མཁའ་བན་བུན་ཉི་མ་ཕྱེད་དང་དམར་ཐག་ཆད་པའི་ཚེ། །མི་བཟའ་མི་བཏུང་ཡི་གེ་ཀློག་མིན་ཉལ་པོ་ལས་དང་ཡང[[74]](#footnote-94)། །ཉི་མ་ལ་སོགས་འོད་ཟེར་ཕྲ་སྔགས་མི་རིང་རིང་མི་བལྟ། །ལྷ་ཁང་སྒོར་མི་ཉལ་ཏེ་རི་སྣ་གྲོག་སྣར་གནས་མི་བཅའ། །ཡ་མཚན་ཤེས་དྲག་མི་བསྟེན་བུད་མེད་ངག་མི་མཉན། །བུད་མེད་རྒན་ལ་མི་རྒྱོ་རྩལ་རྒྱོས་[[75]](#footnote-95)སྨྲ་འགྲོས་དུབ་མི་བྱ། །གད་མོ་ཆེ་ཞིང་རིང་དུ་དགོད་[[76]](#footnote-96)དང་ངུད་མོ་དྲག་པོ་སྤང་། །རྟག་ཏུ་མི་འདུག་རིང་དུ་མི་འགྲེང་[༡༡ན]ཅི་ནུས་རན་པར་བཅག །སྦྲིད་པ་ལུད་པ་ཁུ་[[77]](#footnote-97)ཆུ་མཆི་མ་སྣབས་འཕྱེན་[[78]](#footnote-98)བཤང་གཅི་དབྱལ[[79]](#footnote-99)། །མི་དགག་མ་བསྒྲུས་བཀྲེས་སྐོམ་ནད་གཉིད་གནག་མིན་མྱུར་དུ་བསལ། །ཉལ་པོ་སྐིགས་པ་ལུད་པ་ལ་སོགས་ཚེ་ལུས་མཇིང་[[80]](#footnote-100)མི་གཅུ། །གླལ་ན་ཁ་དགབ་སྦྲིད་པ་སྨྲ་ཚེ་ཧ་ཅང་ཁ་མི་བགྲད། །སེན་མོ་རིང་དུ་མི་བཞག་བྲེགས་ཏེ་ཕན་ཚུན་བྲུད་མི་བྱ། །མགོ་ལུས་ལག་པས་མི་བརྡབ་མགོ་བོ་[[81]](#footnote-101)དྲག་ཏུ་མི་སྤྲུགས་ཏེ[[82]](#footnote-102)། །དོན་མེད་ས་མི་བྲི་ཞིང་ལག་པ་མི་བརྡབ་མཆུ་[[83]](#footnote-103)མི་བྲི། །མི་ནུས་[[84]](#footnote-104)བཞིན་དུ་ཅི་མི་གདགས་[[85]](#footnote-105)ཏེ་མྱ་ངན་གནན་[[86]](#footnote-106)མི་བྱ། །དཔྱིད་དང་དབྱར་སྟོད་སྟོན་ནི་ཕྱུགས་མར་དུས་བཞིན་[[87]](#footnote-107)ཏིལ་མར་གྱིས། །རྟག་ཏུ་མགོ་དང་རྐང་མཐིལ་བསྐུ་ཞིང་བར་བར་ལུས་ཀྱང་བསྐུ། །སྟོན་དཔྱིད་མ་ཡིན་དུས་གཞན་[[88]](#footnote-108)རེས་འགའ་སྣ་དང་རྣ་བར་ཏིལ་མར་བླུགས[[89]](#footnote-109)། །སྐྱེར་པའི་ཁཎྜ་སྟང་ཟིལ་དག་གིས་བར་བར་མིག་ཀྱང་བསྐུ། །རྟག་ཏུ་ལུས་ཀྱི་བྱི་དོར་བྱ་ཞིང་སྨན་སྔགས་རིན་ཆེན་གདགས། །སེར་[[90]](#footnote-110)བུ་དྲག་པོ་མི་རོའི་དྲི་དང་དུད་པས་ཕོག་མི་བྱ། །ཆུ་ཚས་མགོ་ལུས་མི་བཀྲུ་བཀྲུ་སྨན་སྐྱུག་སྨན་གཏང་བ་དང་། །[[91]](#footnote-111)། །ཆམ་པ་མ་ཞུས་བཏབ་སྟེ་མགོ་ལུས་མི་བཀྲུ་སྣུམ་མི་བསྐུ། །སྐྱ་རེངས་[[92]](#footnote-112)ཤར་ནས་ཙོག་པུར་[[93]](#footnote-113)འདུག་སྟེ་དེ་རིང་ཅི་བྱ་བསམ། །ལངས་ནས་སོ་ཤིང་བཅའ་ཞིང་ཁ་ཡི་སྐྱོན་བསལ་ལག་གདོང་བཀྲུ། །དེ་ནས་སྨན་མཆོག་ཨ་རུ་ར་ནི་རྟག་ཟོས་བདུད་རྩི་ཡིན། །ལུག་གི་མར་མིན་མར་སར་ཞུན་མར་རྒས་སྲ་ཚེ་རིང་སྟེ། །འདི་ལ་སོགས་པ་ལུས་དང་ཚེ་ལ་ཕན་པའི་སྨན་ཟོས་ན། །བྱུག་པ་རྒྱན་དང་གོས་ཀྱིས་ཤིན་དུ་མཛེས་བྱས་ལྷ་ཡང་མཆོད། །དེ་ནས་སྲི་ཞུའི་གནས་དང་འཁོར་ལ་སྙན་བརྗོད་འཛུམ་བསྟན་ནས། །རྗེ་དཔོན་ལས་དང་བདག་གཞན་དོན་ལ་ནན་ཏན་བརྩོན་འགྲུས་སྐྱེད[[94]](#footnote-114)། །དུས་བཞིར་དྲོ་བབ་[[95]](#footnote-115)རན་པར་ཟས་བཟའ་ངོམས་པར་སྐོམ་འཐུང་[[96]](#footnote-116)སྟེ། །ཐུག་པ་ཁུ་ཚན་ལ་སོགས་སྣུམ་ལྕི་དྲོད་ཀུན་སྔར་བཟའ་ཞིང་། །འབྲས་ལ་སོགས་པ་བསིལ་ཡང་ཕྱིས་བཟའ་འཕྲད་[[97]](#footnote-117)མེད་ཕྱེ་མ་འགམ[[98]](#footnote-118)། །བབ་ཆོལ་ཧ་ཅང་འགྲངས་པར་བཟའ་མིན་མྱོས་པར་ཆང་མི་བཏུང་། །འབྲས་ཀྱིས་འགྲངས་རྗེས་ཕྱེ་ཟན་མི་བཟའ་[༡༡བ]དྲོད་རྗེས་སྐོམ་མི་བཏུང་། །སྐྱོ་མ་རན་པར་འཐུངས་ན་ལུས་བརྟ་[[99]](#footnote-119)ནང་ན་རྒན་ལ་བསོད། །བྲོ་[[100]](#footnote-120)དྲུག་གང་ཡང་གཅིག་ལ་ཆེར་ཟོས་[[101]](#footnote-121)ནད་ལྡང་རན་པར་སྦྱར། །འགྲངས་པའི་རྗེས་ལ་ཉལ་པོ་བང་སྟོབས་རྟ་རྒྱུག་ལ་སོགས་སྤང་། །ཤིང་ཏོག་ལྡམ་ལྡུམ་[[102]](#footnote-122)མང་ན་ནད་ལྡང་བ་མོས་ཕོག་པ་གནོད། །དབྱར་ཟླ་འབྲིང་པོའི་[[103]](#footnote-123)ཚེས་ལ་ལྡམ་ལྡུམ་བཟའ་དྲག་[[104]](#footnote-124)ནད་དུ་འགྱུར། །ནད་ཅན་ལུམས་ཀྱིས་དྲངས་ཏེ་མགྱོགས་ན་ནད་ལྡང་སྐྲན་དུ་འོང་། །མཆིན་པ་གཡེར་མ་སྤངས་ཏེ་ཟོས་ན་ཅུང་ཟད་སྙིང་ལ་གནོད། །ཟས་མཆོག་སྦྲང་རྩི་མར་རྙིང་ཆ་མཉམ་ཟོས་ན་དུག་བཞིན་གནོད། །མི་མཉམ་ཆེ་ཆུང་བྱས་ཀྱང་ཟོས་རྗེས་ཆང་དུ་[[105]](#footnote-125)འཐུངས་ན་གནོད། །མ་ལངས་ཞོ་དང་ལངས་མ་ཐག་གི་ཞོ་དྲོན་ནད་ཀུན་སློང[[106]](#footnote-126)། །ཆུ་བྱ་དབྱར་སྤང་ལྡུམ་མཆོག་ཀེའུ་ནི་[[107]](#footnote-127)དབྱར་ཟླ་འབྲིང་པོའི་སྨན། །སྨན་འཐུངས་ཤ་པའི་ཤ་གནོད་ག་གོན་ཞོ་འདྲེར་[[108]](#footnote-128)རིམས་སུ་འགྱུར། །བཙོང་བསྲེགས་[[109]](#footnote-129)སྦྲང་རྩིར་མི་འཕྲོད་ལྷན་ཅིག་ཟོས་ན་འཆི་བར་འགྱུར། །ཀེའུ་འམ་གནག་ཤ་ལྷན་ཅིག་ཟོས་ན་སྐྲན་དུ་འགྱུར། །དགུན་སྟོད་རྒྱ་གཡེར་ཟོས་ན་སྙིང་ནི་[[110]](#footnote-130)དྲགས་ན་མིག་ཀྱང་མདོངས། །[[111]](#footnote-131)མར་ཚིལ་ཟོས་དང་མི་འཕྲོད་ལྷ་བ་བཟའ་དྲགས་ན་སོ་འབྱུང་། །བྲ་བོ་[[112]](#footnote-132)མང་དུ་ཟོས་ན་རླུང་དང་ལུས་གཡའ་སྟེ། །ནུབ་མོ་ཆུ་འཐུང་ཆང་[[113]](#footnote-133)གནོན་ལ་ཕུག་རྙིང་[[114]](#footnote-134)དང་ཤ་སྐམ་སྤང་། །ཉ་དང་ཁ་ཚ་མར་ཚིལ་མི་འཕྲོད་སྣོད་ཀྱང་གཅིག་མི་བྱ། །ཉ་དང་འོ་མ་ལྷན་ཅིག་མང་ཟོས་ནང་ན་ཟེར་མ་གནོད། །ཤིང་ཏོག་ཆང་ལ་སོགས་ཏེ་སྐྱུར་དང་ཤང་ཚེ་ལ་ཕུག་རློན། །ཉུངས་རྙིང་[[115]](#footnote-135)འདི་རྣམས་གང་ཡང་འོ་མར་འཕྲོད་མིན་མང་ཟོས་གནོད། །འོ་ཚན་འཐུངས་རྗེས་ཆུ་གྲོག་[[116]](#footnote-136)འཐུངས་དང་རྒྱ་སྲན་ནག་པོ་གནོད། །ཟླ་བ་སྤྱང་ཀིས་ཟིན་ཚེ་ཟན་ཟོས་སོ་ན་ཤུ་བ་འབྱུང་། །གནག་ཤ་རྟ་རྟ་ཤ་[[117]](#footnote-137)ལྷན་ཅིག་ཟོས་ན་ལུས་ལ་གཡན་པ་འོང་། །གནག་ཤ་ཕག་ཤ་ལྷན་ཅིག་ཟོས་ན་ལྟོ་ཡི་སྲིན་བུར་འགྱུར། །ཉ་དང་ཁྱིམ་བྱའི་ཤ་གཉིས་ལྷན་ཅིག་ཟོས་ན་སྐྲན་དུ་འགྱུར། །ཁྱིམ་བྱའི་སྒོ་ངའི་སྤྲི་དང་སྒོག་སྐྱ་ཟོས་ན་དབུགས་མི་བདེ། །ཁྱིམ་བྱའི་ཤ་དང་རི་བོང་ཤ་གཉིས་ལྷན་ཅིག་ཟོས་ན་ཅུང་ཟད་[[118]](#footnote-138)འཁྲུ། །ཤ་མོ་ཡུངས་མར་[༡༢ན]ནང་དུ་བརྡོས་པ་ཟོས་ན་ལུས་ལ་གནོད། །མ་ནུའི་ས་བོན་[[119]](#footnote-139)སྦྲང་རྩིར་འཕྲད་མ་ཡིན། །ལ་ཕུག་བུ་རམ་མི་འཕྲོད་ཞོ་དང་བྱ་གག་ཤར་མི་འཕྲོད། །དེ་ལྟར་འཕྲོད་ཟས་གོམས་དང་རྟག་ཏུ་ཆགས་པ་[[120]](#footnote-140)དང་། །ལང་ཚོ་འཇུ་སླས་ཟོས་དང་ཉུང་ན་གནོད་པ་མེད་དང་བསྲེ། །འཕྲོད་པའི་ཟས་ཟོས་ཕྱི་དྲོའི་ལས་བྱས་ནམ་སྲོས་བདེ་བར་ཉལ། །དེ་ལྟར་ནན་ཏན་བག་བྱས་མི་ཚེ་ཚད་བཞིན་འཚོ་ངེས་པས། །སྐྱེས་ནས་ལོ་བཅུའི་བར་དུ་སྨ་མི་དབབ་ཅིང་རང་དགར་གཞག[[121]](#footnote-141)།དེ་ནས་ཉི་ཤུ་ལོན་ཏེ་ལོ་བཅུར་བསླབ་དང་བརྩལ་[[122]](#footnote-142)བར་བྱ། །དེ་ནས་ལྔ་བཅུ་ལྔ་ལོན་སུམ་ཅུ་རྩ་ལྔ་ཁྱུད་འཁོར་[[123]](#footnote-143)དུ། །ལོངས་སྤྱོད་གྲགས་པའི་ཡུལ་སྲིད་གཏམ་བྱས་ནས། །ལྔ་བཅུ་ལྔ་ལོན་ཕྱིན་ཆད་ཆོས་ལམ་ཡུམ་གྱི་ཆེད་བསྒྲུབ་ཕྱིར། །དགེ་ལ་བརྩོན་བསྐྱེད་ཐོས་རིག་གོམས་བྱེད་ལུས་སེམས་ཅི་བདེར་གནས། །དེ་ལྟར་སུས་ནུས་མི་ལུས་ཐོབ་པའི་དོན་ཡོད་སྐྱིད་ཅིང་དགེ །སློབ་དཔོན་འཕགས་པ་ཀླུ་སྒྲུབ་སྙིང་པོས་སྨན་པ་རྣམས་ལ་བརྫངས་པ། སྨན་འཚོ་བའི་མདོ་ཚིགས་སུ་བཅད་པ་རྫོགས་སོ།། །།[[124]](#footnote-144)

1. བཙལ། སྣར་ཐང་། པེ་ཅིན། [↑](#footnote-ref-21)
2. སྒྱུར། སྣར་ཐང་། པེ་ཅིན། [↑](#footnote-ref-22)
3. བསྡུས། སྣར་ཐང་། པེ་ཅིན། [↑](#footnote-ref-23)
4. བརྟགས། སྣར་ཐང་། པེ་ཅིན། [↑](#footnote-ref-24)
5. སྤྱད། སྣར་ཐང་། པེ་ཅིན། [↑](#footnote-ref-25)
6. བལྟ། སྣར་ཐང་། པེ་ཅིན། [↑](#footnote-ref-26)
7. སྟེང། སྣར་ཐང་། [↑](#footnote-ref-27)
8. གསོག། སྣར་ཐང་། པེ་ཅིན། [↑](#footnote-ref-28)
9. གསོག། སྣར་ཐང་། པེ་ཅིན། [↑](#footnote-ref-29)
10. གསོག། སྣར་ཐང་། པེ་ཅིན།a [↑](#footnote-ref-30)
11. རོ། སྣར་ཐང་། པེ་ཅིན། [↑](#footnote-ref-31)
12. བསྐྱེད། སྣར་ཐང་། པེ་ཅིན། [↑](#footnote-ref-32)
13. སྙིང། སྣར་ཐང་། [↑](#footnote-ref-33)
14. བསྐྱེད། སྣར་ཐང་། པེ་ཅིན། [↑](#footnote-ref-34)
15. བསྐྱེད། སྣར་ཐང་། པེ་ཅིན། [↑](#footnote-ref-35)
16. བསྐྱེད། སྣར་ཐང་། པེ་ཅིན། [↑](#footnote-ref-36)
17. བསྐྱེད། སྣར་ཐང་། པེ་ཅིན། [↑](#footnote-ref-37)
18. བསྐྱེད། སྣར་ཐང་། པེ་ཅིན། [↑](#footnote-ref-38)
19. གསུམ་ལ། སྣར་ཐང་། པེ་ཅིན། [↑](#footnote-ref-39)
20. མངས། སྣར་ཐང་། པེ་ཅིན། [↑](#footnote-ref-40)
21. སྐྱེད། སྣར་ཐང་། པེ་ཅིན། [↑](#footnote-ref-41)
22. ཚྭ། སྣར་ཐང་། [↑](#footnote-ref-42)
23. ལ། སྣར་ཐང་། པེ་ཅིན། [↑](#footnote-ref-43)
24. རིམ་པ། སྣར་ཐང་། པེ་ཅིན། [↑](#footnote-ref-44)
25. ཚྭ། སྣར་ཐང་། [↑](#footnote-ref-45)
26. རིམ་བཞིན། སྣར་ཐང་། པེ་ཅིན། [↑](#footnote-ref-46)
27. ཚྭ་བ། སྣར་ཐང་། པེ་ཅིན། [↑](#footnote-ref-47)
28. མངར། སྣར་ཐང་། པེ་ཅིན། [↑](#footnote-ref-48)
29. བསྐྱེད་པས། སྣར་ཐང་། པེ་ཅིན། [↑](#footnote-ref-49)
30. ། [↑](#footnote-ref-50)
31. འཕྲོས། སྣར་ཐང་། [↑](#footnote-ref-51)
32. བསྐྱོད། སྣར་ཐང་། པེ་ཅིན། [↑](#footnote-ref-52)
33. ། [↑](#footnote-ref-53)
34. ཤ་སྒྲང། སྣར་ཐང་། [↑](#footnote-ref-54)
35. རྒ་ཆུ་སྦྲང། པེ་ཅིན། སྒ་ཆུ་རྒ། སྣར་ཐང་། [↑](#footnote-ref-55)
36. རྙིང། སྣར་ཐང་། པེ་ཅིན། [↑](#footnote-ref-56)
37. རླུ། སྣར་ཐང་། [↑](#footnote-ref-57)
38. མར། སྣར་ཐང་། པེ་ཅིན། [↑](#footnote-ref-58)
39. གྲངས། སྣར་ཐང་། པེ་ཅིན། [↑](#footnote-ref-59)
40. ལན་ཚྭ། སྣར་ཐང་། པེ་ཅིན། [↑](#footnote-ref-60)
41. བསེར། སྣར་ཐང་། པེ་ཅིན། [↑](#footnote-ref-61)
42. གསོག་ཅིང། སྣར་ཐང་། པེ་ཅིན། [↑](#footnote-ref-62)
43. གཡོ་བས། སྣར་ཐང་། པེ་ཅིན། [↑](#footnote-ref-63)
44. བཏང། སྣར་ཐང་། པེ་ཅིན། [↑](#footnote-ref-64)
45. བསྐྱེད། སྣར་ཐང་། པེ་ཅིན། [↑](#footnote-ref-65)
46. ཁུ་བླུག། སྣར་ཐང་། པེ་ཅིན། [↑](#footnote-ref-66)
47. འགྲོགས། སྣར་ཐང་། པེ་ཅིན། [↑](#footnote-ref-67)
48. གདིང། སྣར་ཐང་། པེ་ཅིན། [↑](#footnote-ref-68)
49. ཉི་མཚན་མི་ལྡེ། སྣར་ཐང་། པེ་ཅིན། [↑](#footnote-ref-69)
50. བསེར། སྣར་ཐང་། པེ་ཅིན། [↑](#footnote-ref-70)
51. གསོག། སྣར་ཐང་། པེ་ཅིན། [↑](#footnote-ref-71)
52. ལྷགས་ལ། སྣར་ཐང་། པེ་ཅིན། [↑](#footnote-ref-72)
53. ལྔ། པེ་ཅིན། སྡེ། སྣར་ཐང་། [↑](#footnote-ref-73)
54. ཚིག། སྣར་ཐང་། པེ་ཅིན། [↑](#footnote-ref-74)
55. བཏང། སྣར་ཐང་། པེ་ཅིན། [↑](#footnote-ref-75)
56. རྩལ། སྣར་ཐང་། པེ་ཅིན། [↑](#footnote-ref-76)
57. རྩམ་པར། པེ་ཅིན། [↑](#footnote-ref-77)
58. སྐྱོན། སྣར་ཐང་། པེ་ཅིན། [↑](#footnote-ref-78)
59. ཆད། སྣར་ཐང་། པེ་ཅིན། [↑](#footnote-ref-79)
60. ལོངས་སྤྱོད། སྣར་ཐང་། པེ་ཅིན། [↑](#footnote-ref-80)
61. ཤེད་དམན་ཞུམ། སྣར་ཐང་། པེ་ཅིན། [↑](#footnote-ref-81)
62. གཤེས། སྣར་ཐང་། [↑](#footnote-ref-82)
63. མཉམ། སྣར་ཐང་། པེ་ཅིན། [↑](#footnote-ref-83)
64. བསྒྲུབ། སྣར་ཐང་། པེ་ཅིན། [↑](#footnote-ref-84)
65. བསྙས། སྣར་ཐང་། [↑](#footnote-ref-85)
66. གྱིས་སྤྱས། སྣར་ཐང་། པེ་ཅིན། [↑](#footnote-ref-86)
67. གཏོགས། སྣར་ཐང་། པེ་ཅིན། [↑](#footnote-ref-87)
68. གཉན། སྣར་ཐང་། པེ་ཅིན། [↑](#footnote-ref-88)
69. བརྩེ། སྣར་ཐང་། པེ་ཅིན། [↑](#footnote-ref-89)
70. བསད་པ། སྣར་ཐང་། པེ་ཅིན། [↑](#footnote-ref-90)
71. ཨཱརྱའི། སྣར་ཐང་། པེ་ཅིན། [↑](#footnote-ref-91)
72. འགོམ། སྣར་ཐང་། པེ་ཅིན། [↑](#footnote-ref-92)
73. བཏགས། སྣར་ཐང་། པེ་ཅིན། [↑](#footnote-ref-93)
74. སྤང། སྣར་ཐང་། པེ་ཅིན། [↑](#footnote-ref-94)
75. རྒྱོ། སྣར་ཐང་། པེ་ཅིན། [↑](#footnote-ref-95)
76. རྒོད། སྣར་ཐང་། པེ་ཅིན། [↑](#footnote-ref-96)
77. ཁ། སྣར་ཐང་། པེ་ཅིན། [↑](#footnote-ref-97)
78. ཕྱིན། སྣར་ཐང་། པེ་ཅིན། [↑](#footnote-ref-98)
79. གཡལ། སྣར་ཐང་། པེ་ཅིན། [↑](#footnote-ref-99)
80. འཇིང། སྣར་ཐང་། [↑](#footnote-ref-100)
81. མགོ་ལ། སྣར་ཐང་། པེ་ཅིན། [↑](#footnote-ref-101)
82. སྤྲུ་སྟེ། སྣར་ཐང་། པེ་ཅིན། [↑](#footnote-ref-102)
83. ཆུ། སྣར་ཐང་། པེ་ཅིན། [↑](#footnote-ref-103)
84. ནུ། སྣར་ཐང་། [↑](#footnote-ref-104)
85. ལྕི་མི་འདེགས། སྣར་ཐང་། པེ་ཅིན། [↑](#footnote-ref-105)
86. མནན། སྣར་ཐང་། པེ་ཅིན། [↑](#footnote-ref-106)
87. གཞན། སྣར་ཐང་། པེ་ཅིན། [↑](#footnote-ref-107)
88. ། [↑](#footnote-ref-108)
89. བླུག། སྣར་ཐང་། པེ་ཅིན། [↑](#footnote-ref-109)
90. བསེར། སྣར་ཐང་། པེ་ཅིན། [↑](#footnote-ref-110)
91. བཏང་བ་དང། པེ་ཅིན། བཏང་བ་ལ། སྣར་ཐང་། [↑](#footnote-ref-111)
92. རེང། སྣར་ཐང་། པེ་ཅིན། [↑](#footnote-ref-112)
93. ཙོག་པོར། སྣར་ཐང་། པེ་ཅིན། [↑](#footnote-ref-113)
94. བསྐྱེད། སྣར་ཐང་། པེ་ཅིན། [↑](#footnote-ref-114)
95. དྲོ་བ། སྣར་ཐང་། པེ་ཅིན། [↑](#footnote-ref-115)
96. བཏུང། སྣར་ཐང་། པེ་ཅིན། [↑](#footnote-ref-116)
97. ཕྲད། སྣར་ཐང་། པེ་ཅིན། [↑](#footnote-ref-117)
98. བཀམ། སྣར་ཐང་། པེ་ཅིན། [↑](#footnote-ref-118)
99. རྟ། སྣར་ཐང་། པེ་ཅིན། [↑](#footnote-ref-119)
100. གསོད།།རོ། སྣར་ཐང་། པེ་ཅིན། [↑](#footnote-ref-120)
101. ཟོད། སྣར་ཐང་། [↑](#footnote-ref-121)
102. མངས། སྣར་ཐང་། པེ་ཅིན། [↑](#footnote-ref-122)
103. འབྲིང་པོ། སྣར་ཐང་། པེ་ཅིན། [↑](#footnote-ref-123)
104. དྲགས། སྣར་ཐང་། པེ་ཅིན། [↑](#footnote-ref-124)
105. ཆུ། སྣར་ཐང་། པེ་ཅིན། [↑](#footnote-ref-125)
106. ཀློང། སྣར་ཐང་། [↑](#footnote-ref-126)
107. ཀི་ལུན། སྣར་ཐང་། པེ་ཅིན། [↑](#footnote-ref-127)
108. ཞོར་འདྲེས། སྣར་ཐང་། པེ་ཅིན། [↑](#footnote-ref-128)
109. བསྲེག། སྣར་ཐང་། [↑](#footnote-ref-129)
110. ན། སྣར་ཐང་། པེ་ཅིན། [↑](#footnote-ref-130)
111. ལྡོང། སྣར་ཐང་། པེ་ཅིན། [↑](#footnote-ref-131)
112. བྲ་དོ། སྣར་ཐང་། [↑](#footnote-ref-132)
113. འཆང། སྣར་ཐང་། [↑](#footnote-ref-133)
114. སྙིང། སྣར་ཐང་། [↑](#footnote-ref-134)
115. ཡུངས་རྙིང། པེ་ཅིན། ཡུངས་རྙིངས། སྣར་ཐང་། [↑](#footnote-ref-135)
116. བགྲོག། སྣར་ཐང་། པེ་ཅིན། [↑](#footnote-ref-136)
117. ཤ་རྟ། སྣར་ཐང་། པེ་ཅིན། [↑](#footnote-ref-137)
118. ཅུ་ཟད། སྣར་ཐང་། [↑](#footnote-ref-138)
119. ཙི་དང། སྣར་ཐང་། པེ་ཅིན། [↑](#footnote-ref-139)
120. འཆག་པ། སྣར་ཐང་། པེ་ཅིན། [↑](#footnote-ref-140)
121. གར་གཞག། ཅོ་ནེ། གར་བཞག། སྣར་ཐང་། པེ་ཅིན། [↑](#footnote-ref-141)
122. རྩོལ། སྣར་ཐང་། པེ་ཅིན། [↑](#footnote-ref-142)
123. ཁོར། སྣར་ཐང་། པེ་ཅིན། [↑](#footnote-ref-143)
124. ། [↑](#footnote-ref-144)