[༣༡༨ན]༄༅། །དཀོན་མཆོག་གསུམ་ལ་[[1]](#footnote-21)ཕྱག་འཚལ་ལོ། །དེ་ཕྱིར་སྐུ་གཟུགས་མཆོད་རྟེན་གྱི། །སྤྱན་སྔ་འམ་ཡང་ན་གཞན་དུའང་རུང་། །ཚིགས་སུ་བཅད་པ་ཉི་ཤུ་འདི། །ཉིན་གཅིག་བཞིན་ཡང་དུས་གསུམ་བརྗོད། །སངས་རྒྱས་དམ་ཆོས་དགེ་འདུན་དང་། །བྱང་ཆུབ་སེམས་དཔའ་རྣམས་ལ་ཡང་། །རྣམ་ཀུན་བཏུང་དེ་སྐྱབས་མཆིས་ནས། །མཆོད་འོས་རྣམས་ལ་ཕྱག་འཚལ་ལོ། །སྡིག་པའི་ལས་ནི་ལྡོག་བགྱིད་ཅིང་། །བསོད་ནམས་ཐམས་ཅད་ཡོངས་སུ་གཟུང[[2]](#footnote-22)། །ལུས་ཅན་ཀུན་གྱི་བསོད་ནམས་དག །ཀུན་ལ་རྗེས་སུ་ཡི་རང་ངོ་། །བདག་ནི་སྤྱི་བཏུད་ཐལ་སྦྱར་ཏེ། །ཆོས་ཀྱི་འཁོར་ལོ་བསྐོར་སླད་དང་། །འགྲོ་གནས་བར་དུ་བཞུགས་སླད་དུ། །རྫོགས་པའི་སངས་རྒྱས་རྣམས་ལ་གསོལ། །དེ་ལྟར་བགྱི་བའི་[[3]](#footnote-23)བསོད་ནམས་དང་། །བདག་གིས་བགྱིས་དང་མ་བགྱིས་གང་། །དེས་ནི་སེམས་ཅན་ཐམས་ཅད་ཀྱང་། །[༣༡༨བ]བླ་མེད་བྱང་ཆུབ་སེམས་ལྡན་ཤོག །སེམས་ཅན་ཐམས་ཅད་དྲི་མེད་དབང་། །ཡོངས་རྫོགས་མི་ཁོམ་ཀུན་འདས་ཤིང་། །སྤྱོད་པ་རང་དབང་ཡོད་པ་དང་། །ཚོར་བ་[[4]](#footnote-24)བཟང་དང་ལྡན་པར་ཤོག །ལུས་ཅན་དག་ནི་ཐམས་ཅད་ཀྱང་། །ལག་ན་རིན་ཆེན་[[5]](#footnote-25)ཉིད་ལྡན་ཞིང[[6]](#footnote-26)། །ཡོ་བྱད་ཐམས་ཅད་མཐའ་ཡས་པ། །འཁོར་བསྲིད་དུ་མི་ཟད་ཤོག །བུད་མེད་ཐམས་ཅད་དུས་ཀུན་དུ། །སྐྱེས་མཆོག་ཉིད་དུ་གྱུར་པར་[[7]](#footnote-27)ཤོག །ལུས་ཅན་ཐམས་ཅད་རིག་པ་དང་། །རྐང་བར་ལྡན་པ་ཉིད་དུ་ཤོག །ལུས་ཅན་ཁ་དོག་ལྡན་པ་དང་། །གཟུགས་བཟང་གཟི་བརྗིད་ཆེ་བ་དང་། །བལྟ་ན་སྡུག་ཅིང་ནད་མེད་དང་། །སྟོབས་ཅན་ཚེ་དང་ལྡན་པར་ཤོག །ཐམས་ཅད་ཐབས་ལ་མཁས་གྱུར་ཏེ། །སྡུག་བསྔལ་ཀུན་ལས་ཐར་བ་དང་། །དཀོན་མཆོག་གསུམ་ལ་གཞོལ་བར་བྱ[[8]](#footnote-28)། །སངས་རྒྱས་ཆོས་ནོར་ཚེ་ལྡན་ཤོག །བྱམས་དང་སྙིང་རྗེ་དགའ་བ་དང་། །ཉོན་མོངས་བཏང་སྙོམས་གནས་པ་དང་། །སྦྱིན་དང་ཚུལ་ཁྲིམས་བཟོད་བརྩོན་འགྲུས། །བསམ་གཏན་ཤེས་རབ་ཀྱིས་བརྒྱན་ཅིང་། །ཚོགས་[[9]](#footnote-29)རྣམས་ཐམས་ཅད་ཡོངས་[[10]](#footnote-30)རྫོགས་ཏེ། །མཚན་དང་དཔེ་བྱད་གསལ་བ་དང་། །བསམ་གྱིས་མི་ཁྱབ་ས་བཅུ་དག །རྒྱུན་མི་འཆད་པར་བགྲོད་པར་ཤོག །བདག་ཀྱང་ཡོན་ཏན་དེ་དག་དང་། །གཞན་ཀུན་གྱིས་ཀྱང་བརྒྱན་ལྡན་ཏེ། །ཉེས་བ་ཀུན་ལས་གྲོལ་བ་དང་། །སེམས་ཅན་ཀུན་མཆོག་བྱམས་པ་དང་། །སེམས་ཅན་ཀུན་ཡིད་རེ་བ་ཡི། །དགེ་བ་ཐམས་ཅད་རྫོགས་བགྱིད་ཅིང་། །རྟག་ཏུ་ལུས་ཅན་ཐམས་ཅད་ཀྱི། །སྡུག་བསྔལ་བསལ་[[11]](#footnote-31)བར་བགྱིད་པར་ཤོག །འཇིག་རྟེན་ཀུན་ན་སྐྱེ་བོ་གང་། །སུ་དག་འཇིགས་པས་སྐྱོ་བ་སྟེ[[12]](#footnote-32)། །བདག་གི་མིང་ཙམ་ཐོས་པས་ཀྱང་། །ཤིན་ཏུ་འཇིགས་པ་མེད་པར་ཤོག །བདག་ནི་མཐོང་དང་དྲན་པ་དང་། །མི་གཅང་[[13]](#footnote-33)ཐོས་པའི་སྐྱེ་བོ་ཀུན། །རབ་དང་འཁྲུག་མེད་རྣལ་མ་དང་། །རྫོགས་པའི་བྱང་ཆུབ་ངེས་པ་དང་། །ཚེ་རབས་ཀུན་དུ་རྗེས་འབྲང་བའི། །མངོན་ཤེས་ལྔ་པོ་ཐོབ་པར་ཤོག །སེམས་ཅན་ཀུན་ལ་རྣམ་ཀུན་དུ། །རྟག་ཏུ་ཕན་བདེ་བགྱིད་བར་ཤོག །འཇིག་རྟེན་ཀུན་ན་སྐྱ་བོ་[[14]](#footnote-34)གང་། །[༣༡༩ན]སྡིག་པ་བྱེད་པར་[[15]](#footnote-35)འདོད་གྱུར་པ། །དེ་དག་ཐམས་ཅད་གནོད་མེད་པར། །རྟག་ཏུ་ཅིག་ཅར་ཟློག་གྱུར་ཅིག །ས་དང་ཆུ་དང་མེ་དང་རླུང་། །སྨན་དང་དགོན་པའི་ཤིང་བཞིན་དུ། །རྟག་ཏུ་སེམས་ཅན་ཐམས་ཅད་ཀྱིས[[16]](#footnote-36)། །རང་དགར་དགག་མེད་སྤྱོད་པར་ཤོག །སེམས་ཅན་རྣམས་ལ་སྲོག་བཞིན་[[17]](#footnote-37)ཕངས། །བདག་ལ་དེ་དག་ཆེས་ཕངས་ཤོག །བདག་ལ་དེ་དག་སྡིག་སྨིན་ཅིང་། །བདག་དགེ་མ་ལུས་དེར་སྨིན་ཤོག །ཇི་སྲིད་སེམས་ཅན་འགའ་ཞིག་ཀྱང་། །གང་དུ་མ་གྲོལ་དེ་སྲིད་དུ། །དེ་ཕྱིར་བླ་ན་མེད་པ་ཡི། །བྱང་ཆུབ་ཐོབ་ཀྱང་གནས་གྱུར་ཅིག །དེ་སྐད་བརྗོད་པའི་བསོད་ནམས་གང་། །གལ་ཏེ་དེ་ནི་གཟུགས་ཅན་གྱུར། །གང་གཱའི་[[18]](#footnote-38)བྱེ་མ་སྙེད་ཀྱིས་[[19]](#footnote-39)ནི། །འཇིག་རྟེན་ཁམས་སུ་ཤོང་མི་འགྱུར། །སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ། །རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བ་[[20]](#footnote-40)ལས་བྱུང་པའི་[[21]](#footnote-41)སྨོན་ལམ་གྱི་ཚིགས་སུ་བཅད་པ་ཉི་ཤུ་པ་རྫོགས་སོ།[[22]](#footnote-42)

1. སུམ། སྣར་ཐང་། [↑](#footnote-ref-21)
2. བཟུང། སྣར་ཐང་། པེ་ཅིན། [↑](#footnote-ref-22)
3. བགྱིས་པའི། སྣར་ཐང་། པེ་ཅིན། [↑](#footnote-ref-23)
4. འཚོ་བ། སྣར་ཐང་། པེ་ཅིན། [↑](#footnote-ref-24)
5. རིག་ཆེན། སྣར་ཐང་། [↑](#footnote-ref-25)
6. བཞིན། སྣར་ཐང་། པེ་ཅིན། [↑](#footnote-ref-26)
7. འགྱུར་བར། སྣར་ཐང་། པེ་ཅིན།a [↑](#footnote-ref-27)
8. བྱེད། སྣར་ཐང་། པེ་ཅིན། [↑](#footnote-ref-28)
9. རྒྱན་ཅིང་། །མཆོག། སྣར་ཐང་། པེ་ཅིན། [↑](#footnote-ref-29)
10. འོངས། སྣར་ཐང་། [↑](#footnote-ref-30)
11. སལ། སྣར་ཐང་། པེ་ཅིན། [↑](#footnote-ref-31)
12. དེ། སྣར་ཐང་། པེ་ཅིན། [↑](#footnote-ref-32)
13. མིང་ཙམ། སྣར་ཐང་། པེ་ཅིན། [↑](#footnote-ref-33)
14. སྐྱེས་པོ། སྣར་ཐང་། [↑](#footnote-ref-34)
15. བྱེད་པ། སྣར་ཐང་། པེ་ཅིན། [↑](#footnote-ref-35)
16. ཀྱི། སྣར་ཐང་། པེ་ཅིན། [↑](#footnote-ref-36)
17. སྦྱིན། སྣར་ཐང་། པེ་ཅིན། [↑](#footnote-ref-37)
18. གང་གའི། སྣར་ཐང་། པེ་ཅིན། [↑](#footnote-ref-38)
19. ཀྱི། སྣར་ཐང་། པེ་ཅིན། [↑](#footnote-ref-39)
20. ཞེས་བྱ་བ། སྣར་ཐང་། པེ་ཅིན། [↑](#footnote-ref-40)
21. འབྱུང་པའི། སྣར་ཐང་། པེ་ཅིན། [↑](#footnote-ref-41)
22. ། [↑](#footnote-ref-42)