[༡༥༦ན]༄༅༅། །རྒྱ་གར་སྐད་དུ། ཤྲཱི་ནཱ་ཐ་མ་ཧཱ་ཀཱ་ལ་སཱ་དྷ་ན་ཀྲ་མ་[[1]](#footnote-21)ནཱ་མ། བོད་སྐད་དུ། དཔལ་མགོན་པོ་ནག་པོ་ཆེན་པོའི་སྒྲུབ་ཐབས་ཀྱི་རིམ་པ་ཞེས་བྱ་བ །[[2]](#footnote-22)དཔལ་མགོན་པོ་ནག་པོ་ལ་ཕྱག་འཚལ་ལོ། །འཇིགས་པའི་ཚོགས་རྣམས་འཇིགས་བྱེད་པ[[3]](#footnote-23) །།ནག་པོ་དེ་ལ་ཕྱག་འཚལ་ནས། །དེ་ཡི་སྒྲུབ་ཐབས་འདོད་རྣམས་ཀྱིས། །དོན་བསྡུས་པ་ནི་བཤད་པར་བྱ། །བླ་མ་བརྙས་[[4]](#footnote-24)བྱས་སེམས་ཅན་འཚེ། །དམ་ཚིག་སྨོད་དང་བསྟན་པ་བཤིག །དེ་རྣམས་བསྒྲལ་[[5]](#footnote-25)བར་བྱ་བ་ཡིན། །གཞན་དུ་ནམ་ཡང་བྱ་བ་མིན། །དང་པོ་གནས་བཙལ་བརྟག་པར་བྱ། །སྐྱེ་གནས་སྒོ་ཅན་དབང་ལྡན་ལྷ། །རིའམ་[[6]](#footnote-26)ཚང་ཚིང་ཕུག་དག་གམ[[7]](#footnote-27) །།དུར་ཁྲོད་དག་གམ་[༡༥༦བ]ལམ་ཅན་ནམ། །མཚན་མ་གཅིག་པ་དག་ཏུ་བྱ། །རང་སྙིང་ཧཱུཾ་བསྒོམས་འཕྲོ་འདུ་ལས། །དེ་ལས་ལྷ་ཚོགས་རང་སྣང་འགྱུར། །སྣ་ཚོགས་མཆོད་པ་རྣམ་གསུམ་བྱ། །བཤགས་པ་བྱེད་དང་སྡོམ་པ་དང་། །ཡོངས་སུ་བསྔོ་དང་ལམ་ལ་གནས། །དེ་ནས་བྱམས་དང་སྙིང་རྗེ་དང་། །དགའ་དང་བཏང་སྙོམས་བསྒོམ་པར་བྱ། །དེ་ནས་སྟོང་པ་ཉིད་བསྒོམས་ལ། །སྔགས་འདི་ཡིས་ནི་བརྟན་པར་བྱ། །ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭཱ་བྷཱ་ཨཱཏྨ་ཀོ྅ཧཾ[[8]](#footnote-28)ཧཾ། སེམས་དེ་རཾ་ལས་ཉི་མར་གྱུར། །པཾ་ལས་སྣ་ཚོགས་པདྨར་བསྐྱེད། །དེ་སྟེང་ཧཱུཾ་ནི་མཐིང་ག་ལས། །གྲི་གུག་སྔོན་པོ་དག་ཏུ་གྱུར། །ཕར་འཕྲོས་ཚུར་ནི་འདུས་པ་ལས། །གཟས་པ་བསྒྱེལ་བའི་གདན་སྟེང་ན། །སྐུ་མདོག་ནག་པོ་འཇིགས་པ་ཆེ། །ཁམས་གསུམ་མ་ལུས་[[9]](#footnote-29)ཟ་བར་བྱེད། །ཞབས་རྣམས་ས་ལ་རྡེབས་མཛད་རྡེབས་[[10]](#footnote-30)། །ལྷ་དང་ལྷ་མིན་སྡིགས་པར་བྱེད། །ཞལ་བཞི་པ་ལ་ཕྱག་དྲུག་པ། །གཡས་པ་དཀར་ལ་གཡོན་པ་དམར། །རྒྱབ་ནི་སེང་གེའི་ཞལ་དང་ལྡན། །རྩ་བའི་ཞལ་ནི་ནག་པོ་སྟེ། །རྩ་བའི་ཕྱག་ནི་གྲི་གུག་དང་། །ཐོད་པ་ཁྲག་གིས་བཀང་བ་འཛིན། །བར་མ་གཉིས་ན་དབྱུག་ཏོ་དང་། །གླང་པོ་ཆེ་ཡི་པགས་པ་འཛིན། །གསུམ་པ་དགྲ་སྟ་ཞགས་པ་འཛིན། །སྟག་གི་པགས་པས་[[11]](#footnote-31)སྨད་དཀྲིས་ཤིང་། །འཛག་པའི་མགོ་བོས་དོ་ཤལ་བྱས། །ཤིན་ཏུ་འཇིགས་སུ་རུང་བ་བསྐྱེད། །གཡས་སུ་གཏུམ་མོ་སྔོན་མོ་སྟེ། །གཡས་ན་ཐོད་པ་གཡོན་དར་ནག །གཡོན་དུ་གཡུང་མོ་དམར་མོ་སྟེ། །ལུ་གུ་རྒྱུད་ཀྱི་ཞགས་པ་བསྣམས། །རཀྵ་[[12]](#footnote-32)སི་དང་སིངྒ་ལ། །མོན་མོ་ནག་པོའི་ཚུལ་དུའོ། །ཐུགས་ཀའི་ཧཱུཾ་ལས་འོད་འཕྲོས་པས། །རང་བཞིན་གནས་ནས་སྤྱན་དྲངས་ཏེ[[13]](#footnote-33)། །གནས་ནས་འོངས་ནས་དེ་ལ་ཐིམ། །ཛཿཧཱུཾ་བཾ་ཧོཿས་[[14]](#footnote-34)ས་དགུག་གཞུག་བྱ། །རྡོ་རྗེ་རྩེ་ལྔའི་ཕྱག་རྒྱ་ཡིས། །བརྟན་པར་བྱིན་གྱིས་བརླབ་པར་བྱ། །མེ་ཏོག་ནག་པོ་[[15]](#footnote-35)འབྲས་བུ་དང་། །མི་དབང་འབྲས་དང་དཀར་དམར་དང་། །ཀླད་པ་[[16]](#footnote-36)ན་ཚེ་དམར་བཞི་དང་། །བདུད་རྩི་ལྔ་དང་དབང་པོ་ནི། །ཨ་ལས་བྱུང་བའི་ཀ་པཱ་ལར། །ཟླ་བ་ཉི་མའི་བར་དུ་ནི། །ས་བོན་ལྔ་དང་ལྕགས་ཀྱུ་ལྔ། །འོག་[༡༥༧ན]ཏུ་མེ་སོགས་[[17]](#footnote-37)འབར་བ་ནི། །དྲི་མ་རྣམ་པར་དག་བྱས་ནས། །མི་སྡུག་དྲི་དང་རྣམ་རྟོག་ནི། །ཧ་དང་ཧྲཱིཿདང་[[18]](#footnote-38)དང་ཧོས་སྦྱངས་ནས། །དེ་ནས་ཆོ་གས་ལྕེ་མྱང་བྱས[[19]](#footnote-39)། །དེ་ལ་དབུལ་བའི་སྔགས་ནི། ཨོཾ་བཛྲ་གྱི་ནི་ཛཿཧཱུཾ་བཾ་ཧོཿ། ཨོཾ་མ་ཧཱ་ཀཱ་ལ་ཨི་དཾ། དྷཱུ་པ། པུཥྤ། དཱི་པཾ། གནྔྷ། ཨི་དཾ་བ་ལིཾ་[[20]](#footnote-40)ཁ་ཁ་ཁཱ་ཧི་ཁཱ་ཧི་[[21]](#footnote-41)ཏིཥྠ་ཏིཥྠ། བནྡྷ་བནྡྷ། པ་ཙ་པ་ཙ། ཧཱུཾ་ཕཊ་བྱ་བའི་སྔགས་ཀྱིས་དབུལ། །རྡོ་རྗེ་དྲིལ་འཛིན་དཔའ་བོ་ཡི། །དབེན་པའི་སྔགས་ཀྱིས་གླུ་བླང་ཞིང་། །བསྟོད་པ་འདི་ཡིས་ཡང་དག་བསྟོད། །ཧཱུཾ་སྲིན་པོའི་གཟུགས་ཀྱིས་གདུག་པ་ཅན། །ཚར་གཅོད་བྱང་ཆུབ་སེམས་དཔའ་སྟེ། །[[22]](#footnote-42)གྲོང་ཁྱེར་སུམ་བརྩེགས་འཇིག་པར་[[23]](#footnote-43)བྱེད། །ལེགས་ལྡན་ཁྱེད་[[24]](#footnote-44)ལ་ཕྱག་འཚལ་བསྟོད། །བདག་གིས་བཙུན་པར་ཁྱོད་བསྟོད་དོ། །འཇིག་རྟེན་འདི་ན་རང་དབང་ཐོབ། །སྔོན་གྱི་བྲམ་ཟེས་སྨྲས་པ་ལྟར། །བཀྲ་ཤིས་མཆོག་བསྒྲུབ་[[25]](#footnote-45)སེམས་པ་དེར། །ཡིད་མྱུར་གཟུགས་ཅན་ཀུན་དུ་གྲགས། །མགོན་པོ་བྱེད་ཅིང་འཇིག་རྟེན་སྐྱོང་། །འཐབ་པའི་ཚེ་ན་རྟག་ཏུ་རྒྱལ། །གཤིན་རྗེ་མ་མོ་མངོན་པར་བསྟོད། །དར་གྱི་སྟོད་གཡོགས་སྔོན་པོ་ཅན། །སྡུག་དང་མི་སྡུག་ལུས་སུ་སྟོན། །མིག་གིས་ཐམས་ཅད་རྔམ་པར་བྱེད། །མཆོག་བསྒྲུབ་དཔག་མེད་སེམས་བདེར་བྱེད། །སྙིང་དང་ལྡན་ཞིང་རབ་ཏུ་དཔའ། །རྟག་ཏུ་ཁྱོད་ལ་བདག་གིས་བསྟོད། །བདག་གི་ཉི་མའི་དཀྱིལ་དུ་ནི། །ཕྲེང་བའི་ཚུལ་དུ་གནས་པ་ལ། །བདག་གི་སྙིང་གི་དཀྱིལ་དུ་ནི། །རཾ་ལས་ཉི་མའི་འོད་པདྨ། །གྲི་གུག་དབུས་ནས་ཕྲེང་བ་བྱ། །ཁ་ནས་ལྟེ་བར་འཁོར་ཚུལ་དུ། །འབུམ་ལ་སོགས་པ་ཅི་ནུས་བཟླས། །དེ་ལས་སྔགས་ལས་གྲི་གུག་འགྱུར། །དེ་ཡིས་བཅད་ཅིང་གཏུབས་པར་[[26]](#footnote-46)བསམ། ཨོཾ་མ་ཧཱ་ཀཱ་ལ་གུ་ཎ་ཧྲྀ་[[27]](#footnote-47)ད་ཨེ་ཀ་ཛ་ཊཱི་[[28]](#footnote-48)ཧཱུཾ་ཕཊ། དེ་ནས་རྟགས་ནི་འབྱུང་བར་འགྱུར། །རྟགས་ནི་བརྟན་པར་གྱུར་པ་དང་། །གསད་པའི་[[29]](#footnote-49)ལས་ལ་འཇུག་པར་བྱ། །གོང་གི་སྔགས་དང་སྦྱོར་བ་ཡིས། །གྲུ་གསུམ་དཀྱིལ་འཁོར་གྲུ་གསུམ་ལ། །བྱུགས་ལ་རལ་གྲི་གྲི་གུག་བྲི། །གྲུ་གསུམ་མདུང་[[30]](#footnote-50)རྩེ་མདའ་དང་གཞུ། །ཁ་དོག་ནག་པོ་བྱས་ནས་སུ། །དགྲ་བོའི་[༡༥༧བ]གཟུགས་བརྙན་ཁོ་ཅི་འདྲ། །ཆུས་སྦྲུས་པ་དང་ཆུ་ངོགས་ལ། །རྐང་རྗེས་དུར་ཁྲོད་ཐལ་བ་དང་། །བདུད་རྩི་ལྔ་དང་བག་ཕྱེ་དང་། །ཁྲག་གིས་སྦྲུས་[[31]](#footnote-51)ལ་སོར་བརྒྱད་པ། །བྱས་ལ་སྙིང་གར་འཁོར་ལོ་གཞུག །སྔགས་ཀྱི་འོད་ཟེར་ལ་གནོད་སྦྱིན། །མོ་རྣམས་ཀྱིས་ནི་དགུག་པར་བྱ། །ཁུགས་ནས་གདུག་པ་ཅན་ལ་གདབ། །ཡང་ན་རབས་ཆད་ཐོད་པ་རུ། །འཁོར་ལོ་ཁྲག་གིས་བྲི་བར་[[32]](#footnote-52)བྱ། །དེ་ཡི་དབུས་སུ་གྲི་གུག་བྲི[[33]](#footnote-53)། །སྔགས་དང་མིང་སྤེལ་དུག་གིས་དགང་། །ཀླུ་ཡོད་གནས་སུ་མཛེ་ཡིས་འཛིན། །ཁྲག་བཀང་དུར་དུ་སྦས་གྱུར་ན། །རིགས་རྒྱུད་རྩད་ནས་འཆད་པར་འགྱུར། །ཞིང་ལ་སྦས་ན་མི་སྐྱེ་འགྱུར། །ཕུར་བུས་གདབ་ཅིང་ཉི་ཟླའི་བར། །གཡུང་དྲུང་གཙུག་[[34]](#footnote-54)གི་འུག་པ་རུ། །གསོད་པའི་[[35]](#footnote-55)སེམས་ཀྱིས་གསོད་པར་འགྱུར། །ཁྲག་དང་དུག་དང་སྐེ་ཚེ་དང་། །ཚ་གསུམ་མྱོས་[[36]](#footnote-56)བྱེད་བདུད་རྩི་སྦྱར། །ལུས་ཀུན་ལ་ནི་བྱུགས་གྱུར་ན། །རིམས་ནད་ཀུན་གྱིས་ཐེབས་པར་འགྱུར། །ཐོད་ཁྲག་བཀང་ལ་ལྷ་རྟེན་ལ། །བཟླས་པ་འབུམ་བྱས་ཕུར་བས་གདབ། །གྲོང་ཁྱེར་ངེས་པར་འཁྲུག་པར་འགྱུར། །ཁྲག་དང་དུག་གིས་རབ་བཀང་ལ། །འགྲམ་རྩ་དག་ཏུ་སྦས་གྱུར་ནས། །གྲོང་ཁྱེར་འཇིག་པར་ཐེ་ཚོམ་མེད། །ཉི་མ་ཡི་ནི་ཚེས་དག་ལ། །ཚ་བའི་མར་ཁུ་རབ་སྦྱར་ནས། །རྐང་པ་གཉིས་ལ་བྱུགས་བྱས་ན། །བྱ་རོག་ཆེན་པོའི་སྐེད་བཅིངས་ན། །སྐྲོད་པ་དག་ཏུ་འགྱུར་བ་[[37]](#footnote-57)ཡིན། །གྲོག་མཁར་དག་གི་ས་དང་ནི། །གུར་ཀུམ་གི་ཝང་[[38]](#footnote-58)ཡུང་བ་ལ། །སྲིན་ལག་ཁྲག་[[39]](#footnote-59)གིས་སྦྱར་བྱས་ལ། །འཁོར་ལོ་ལེགས་པར་བྲིས་ནས་ནི། །སྤྲ་ཚིལ་[[40]](#footnote-60)ལིངྒ་བཅུག་བྱས་ནས། །ཁ་ནི་ནུབ་ཏུ་བལྟས་འགྱུར་[[41]](#footnote-61)ཏེ། །ཞག་བདུན་དག་གི་ཆོ་ག་ཡིས། །བརྒྱ་བྱིན་ཀྱང་[[42]](#footnote-62)ནི་དབང་དུ་འགྱུར། །ད་དུ་[[43]](#footnote-63)ར་ཡི་ཕྱེ་མ་དང་། །ཤིང་སྲིན་ཟོས་པའི་[[44]](#footnote-64)ཕྱེ་མ་ཡིས། །ཤ་ཆེན་དག་ལ་སྦྱར་བྱས་ནས། །ཁ་རུ་བླུགས་པར་གྱུར་པ་ན། །ངེས་པར་སྨྱོ་བ་དག་ཏུ་འགྱུར། །གྲི་ཡིས་བཏུབ་ཅིང་བཅད་པ་དང་། །ཧོམ་ཁུང་སྦྱིན་སྲེག་ཆོ་ག་བྱ། །རྡོ་ལ་རྟེན་[[45]](#footnote-65)བཅས་དར་གྱིས་དཀྲིས། །དབེན་པའི་གནས་སུ་བཞུགས་ནས་ནི། །མེ་ཏོག་ནག་པོ་ལ་སོགས་[༡༥༨ན]པ། །ཤ་ཆེན་སྤོས་དང་གཏོར་མས་མཆོད། །དམ་ཚིག་ལྡན་པས་བྱས་གྱུར་སེམས་[[46]](#footnote-66)ཅི་འདོད་འགྲུབ་པར་འགྱུར། །དཔལ་ལྡན་མགོན་པོ་ནག་པོ་ཡི། །སྒྲུབ་[[47]](#footnote-67)ཐབས་བྱས་པའི་ཕན་ཡོན་གྱིས། །དེ་ནི་སྒྲུབ་[[48]](#footnote-68)ལ་དགའ་བ་དང[[49]](#footnote-69)། །མྱུར་བར་དངོས་གྲུབ་ཐོབ་པར་འགྱུར། །དཔལ་མགོན་པོ་ནག་པོའི་སྒྲུབ་ཐབས་ཀྱི་རིམ་པ་སློབ་དཔོན་ཀླུ་སྒྲུབ་ཀྱིས་མཛད་པ་རྫོགས་སོ།། །།པཎྜི་ཏ་འབུམ་ཕྲག་གསུམ་པ་དང་། ལོ་ཙཱ་བ་[[50]](#footnote-70)དགེ་སློང་དར་མ་གྲགས་ཀྱིས་བསྒྱུར་བའོ།།

1. སཱ་དྷ་ན་ཀྲ་མ། ཞེས་པར་མ་གཞན་ནང་མེད། [↑](#footnote-ref-21)
2. རིམ་པ། སྣར་ཐང་། པེ་ཅིན། [↑](#footnote-ref-22)
3. བྱེད་པས། སྣར་ཐང་། པེ་ཅིན། [↑](#footnote-ref-23)
4. རྙས། སྣར་ཐང་། པེ་ཅིན། [↑](#footnote-ref-24)
5. སྒྲལ། སྣར་ཐང་། པེ་ཅིན། [↑](#footnote-ref-25)
6. མ། སྣར་ཐང་། པེ་ཅིན། [↑](#footnote-ref-26)
7. གི། པེ་ཅིན། གིས། སྣར་ཐང་། [↑](#footnote-ref-27)
8. ཨད་མ་ཀོཧཾ། སྣར་ཐང་། པེ་ཅིན། [↑](#footnote-ref-28)
9. གཉིས་མ་འདུས། སྣར་ཐང་། པེ་ཅིན། [↑](#footnote-ref-29)
10. རྡེབ། སྣར་ཐང་། པེ་ཅིན། [↑](#footnote-ref-30)
11. པགས་པ། སྣར་ཐང་། [↑](#footnote-ref-31)
12. ར་ག། སྣར་ཐང་། པེ་ཅིན། [↑](#footnote-ref-32)
13. དྲང་སྟེ། སྣར་ཐང་། པེ་ཅིན། [↑](#footnote-ref-33)
14. ཛཿཧཱུཾཿབཾ་ཧོས། པེ་ཅིན། [↑](#footnote-ref-34)
15. ན་ག། སྣར་ཐང་། པེ་ཅིན། [↑](#footnote-ref-35)
16. གླ་བ། སྣར་ཐང་། པེ་ཅིན། [↑](#footnote-ref-36)
17. མེ་ཏོག། སྣར་ཐང་། པེ་ཅིན། [↑](#footnote-ref-37)
18. ཧྲི་དང། སྣར་ཐང་། པེ་ཅིན། [↑](#footnote-ref-38)
19. བྱ། སྣར་ཐང་། པེ་ཅིན། [↑](#footnote-ref-39)
20. ཨརྒྷཾ་བྷ་ལིང། སྣར་ཐང་། པེ་ཅིན། [↑](#footnote-ref-40)
21. ཁཱ་ཧི། ཞེས་པར་མ་གཞན་ནང་མེད། [↑](#footnote-ref-41)
22. ཚར་གཅོད་བྱང་ཆུབ་སེམས་དཔའ་སྟེ། ། ཞེས་པར་མ་གཞན་ནང་མེད། [↑](#footnote-ref-42)
23. འཇིགས་པར། སྣར་ཐང་། པེ་ཅིན། [↑](#footnote-ref-43)
24. ཁྱོད། སྣར་ཐང་། པེ་ཅིན། [↑](#footnote-ref-44)
25. བསྒྲུབས། སྣར་ཐང་། པེ་ཅིན། [↑](#footnote-ref-45)
26. བཏུབས་པར། སྣར་ཐང་། པེ་ཅིན། [↑](#footnote-ref-46)
27. གྷུ་ན་ཧྲི། སྣར་ཐང་། པེ་ཅིན། [↑](#footnote-ref-47)
28. ཏི། སྣར་ཐང་། པེ་ཅིན། [↑](#footnote-ref-48)
29. གསང་བའི། སྣར་ཐང་། པེ་ཅིན། [↑](#footnote-ref-49)
30. གདུང། སྣར་ཐང་། [↑](#footnote-ref-50)
31. བྲུས། སྣར་ཐང་། པེ་ཅིན། [↑](#footnote-ref-51)
32. བྲིས་པར། སྣར་ཐང་། པེ་ཅིན། [↑](#footnote-ref-52)
33. བྲིས། སྣར་ཐང་། པེ་ཅིན། [↑](#footnote-ref-53)
34. རྩུག། སྣར་ཐང་། པེ་ཅིན། [↑](#footnote-ref-54)
35. གསེད་པའི། སྣར་ཐང་། པེ་ཅིན། [↑](#footnote-ref-55)
36. སྙོམ། པེ་ཅིན། སྙོས། སྣར་ཐང་། [↑](#footnote-ref-56)
37. གྱུར་པ། སྣར་ཐང་། [↑](#footnote-ref-57)
38. གུར་གུམ་གྷི་ཧང། སྣར་ཐང་། པེ་ཅིན། [↑](#footnote-ref-58)
39. དག། སྣར་ཐང་། པེ་ཅིན། [↑](#footnote-ref-59)
40. པྲ་ཚིལ། སྣར་ཐང་། པེ་ཅིན། [↑](#footnote-ref-60)
41. གྱུར། སྣར་ཐང་། པེ་ཅིན། [↑](#footnote-ref-61)
42. ཡང། སྣར་ཐང་། པེ་ཅིན། [↑](#footnote-ref-62)
43. དྷ་དྷུ། སྣར་ཐང་། པེ་ཅིན། [↑](#footnote-ref-63)
44. བྲོས་པའི། སྣར་ཐང་། པེ་ཅིན། [↑](#footnote-ref-64)
45. རྟན། སྣར་ཐང་། པེ་ཅིན། [↑](#footnote-ref-65)
46. གི་སེམས་ལ། སྣར་ཐང་། པེ་ཅིན། [↑](#footnote-ref-66)
47. བསྒྲུབ། སྣར་ཐང་། པེ་ཅིན། [↑](#footnote-ref-67)
48. བསྒྲུབ། སྣར་ཐང་། པེ་ཅིན། [↑](#footnote-ref-68)
49. དག། སྣར་ཐང་། པེ་ཅིན། [↑](#footnote-ref-69)
50. ལོཙྪ་བ། པེ་ཅིན། [↑](#footnote-ref-70)