[༦༧བ]༄༅༅། །རྒྱ་གར་སྐད་དུ། ནི་རུ་པ་[[1]](#footnote-21)མ་སྟ་བཾ[[2]](#footnote-22) །བོད་སྐད་དུ། དཔེ་མེད་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །གང་ཞིག་ལྟ་བས་ཕོངས་པ་ཡི། །འཇིག་རྟེན་འདི་ལ་ཕན་བརྩོན་ཁྱོད། །དངོས་པོ་མེད་པའི་དོན་རིག་པས། །དཔེ་མེད་ཁྱོད་ལ་ཕྱག་འཚལ་བསྟོད། །གང་ཞིག་ཁྱོད་ཀྱིས་[[3]](#footnote-23)ཅུང་ཞིག་ཀྱང་། །སངས་རྒྱས་སྤྱན་གྱིས་མ་གཟིགས་པ། །ཁྱོད་ཀྱིས་[[4]](#footnote-24)གཟིགས་པ་བླ་མེད་དེ། །དེ་ཉིད་དོན་ནི་རིག་པ་ལགས། །དོན་དམ་པ་ཡི་ཡོད་པ་ཉིད། །རྟོགས་དང་རྟོགས་བྱ་མི་མངའ་ཞིང་། །ཨེ་མའོ་[[5]](#footnote-25)མཆོག་ཏུ་རྟོགས་དཀའ་བའི། །ཆོས་ཉིད་སངས་རྒྱས་རྣམས་ཀྱིས་རྟོགས། །ཁྱོད་ཀྱིས་ཅུང་ཞིག་མ་བསྐྱེད་ཅིང་། །ཆོས་རྣམས་བཀག་པའང་མ་ལགས་ལ། །མཉམ་པ་ཉིད་ཀྱི་ལྟ་བ་ཡིས། །བླ་ན་མེད་པའི་གོ་འཕང་བརྙེས། །འཁོར་བ་སྤངས་པར་གྱུར་པ་ཡིས། །མྱ་ངན་འདས་ཁྱོད་མི་བཞེད་ཀྱི[[6]](#footnote-26) །།འཁོར་བ་མ་དམིགས་པ་ཉིད་ཀྱི། །ཞི་དེ་མགོན་པོ་ཁྱོད་ཀྱིས་རྟོགས། །ཁྱོད་ཀྱིས་ཀུན་ནས་ཉོན་མོངས་དང་། །རྣམ་བྱང་རོ་གཅིག་གྱུར་རིག་པས། །ཆོས་དབྱིངས་མངོན་པར་དབྱེར་མེད་པ། །ཀུན་དུ་རྣམ་པར་དག་པར་གྱུར། །གཙོ་བོ་ཁྱོད་ཀྱིས་འགའ་ཞིག་[[7]](#footnote-27)ཏུ། །ཡི་གེ་གཅིག་ཀྱང་མ་གསུངས་ལ། །གདུལ་བྱའི་འགྲོ་བ་མ་ལུས་པ། །ཆོས་ཀྱི་ཆར་གྱིས་ཚིམ་པར་[[8]](#footnote-28)མཛད། །མཁའ་དང་མཉམ་པའི་ཐུགས་མངའ་ཁྱོད། །ཕུང་པོ་ཁམས་དང་སྐྱེ་མཆེད་ལ། །ཆགས་པར་གྱུར་[༦༨ན]པ་མི་མངའ་བས། །ཆོས་རྣམས་ཀུན་ལ་བརྟེན་མ་ལགས། །མགོན་ཁྱོད་སེམས་ཅན་འདུ་ཤེས་ཀྱིས། །འཇུག་པ་ཀུན་དུ་མི་མངའ་ཡང་། །སྡུག་བསྔལ་གྱུར་པའི་སེམས་ཅན་ལ། །སྙིང་རྗེའི་བདག་ཉིད་གྱུར་པའང་ཁྱོད། །བདེ་དང་སྡུག་བསྔལ་དེ་བཞིན་དུ[[9]](#footnote-29)། །རྟག་མི་རྟག་སོགས་ལ་[[10]](#footnote-30)གཙོ་ཁྱོད། །དེ་ལྟའི་རྣམ་རྟོག་སྣ་ཚོགས་ཀྱིས། །ཐུགས་ནི་ཆགས་པར་གྱུར་མ་ལགས། །ཆོས་རྣམས་གང་དུའང་འགྲོ་འོང་མེད། །དེ་བཞིན་ཁྱོད་ཀྱིས་[[11]](#footnote-31)གཤེགས་པའང་ལགས། །འགའ་རུ་སྤུངས་པ་མ་མཆིས་སྤུངས་པ་མ་མཆིས་པ[[12]](#footnote-32)། །དེ་ཕྱིར་[[13]](#footnote-33)དོན་དམ་རིག་པའང་ལགས། །ཀུན་གྱི་རྗེས་སུ་ཞུགས་གྱུར་ཀྱང་། །འགའ་རུ་འབྱུང་བའང་མ་ལགས་ལ། །སྐྱེ་དང་ཆོས་དང་སྐུ་རྣམས་ཀྱང་། །ཐུབ་ཆེན་ཁྱོད་ཀྱི་བསམ་མི་ཁྱབ། །གཅིག་དང་གཞན་པ་རྣམས་སྤངས་པ། །བྲག་ཅ་ལྟ་བུའི་འགྲོ་བ་རྣམས། །འཕོ་དང་འཇིག་པ་རྣམ་[[14]](#footnote-34)སྤངས་པ[[15]](#footnote-35)། །སྨད་པ་མེད་པ་[[16]](#footnote-36)ཁྱོད་ཀྱིས་རྟོགས། །རྟག་དང་ཆད་པ་དང་བྲལ་ཞིང་། །མཚན་ཉིད་མཚོན་བྱ་རྣམ་སྤངས་པར། །གཙོ་བོས་རྨི་ལམ་སྒྱུ་ཚོགས་[[17]](#footnote-37)བཞིན། །འཁོར་བ་ངེས་པར་རྟོགས་པ་ལགས། །བག་ཆགས་གཞིར་[[18]](#footnote-38)གྱུར་མཐར་ཐུག་པའི། །ཁྱོད་ཀྱིས་ཉོན་མོངས་སྡིག་པ་སྤངས། །ཉོན་མོངས་ཉིད་ཀྱི་རང་བཞིན་ཡང་། །ཁྱོད་ཀྱིས་[[19]](#footnote-39)བདུད་རྩི་ཉིད་དུ་བསྒྲུབས། །དཔའ་བོ་ཁྱོད་ཀྱིས་[[20]](#footnote-40)གཟུགས་རྣམས་ཀྱི། །མཚན་མ་མེད་མཐོང་གཟུགས་མེད་བཞིན། །མཚན་གྱིས་འབར་བའི་སྐུ་ཉིད་ཀྱང་། །གཟུགས་སུ་སྤྱོད་ཡུལ་ཉིད་དུ་མཐོང་། །གཟུགས་སུ་མཐོང་བས་མཐོང་མིན་ཡང་། །མཐོང་ངོ་ཞེས་ནི་རྗོད་པར་བྱེད། །ཆོས་མཐོང་བས་ནི་ཤིན་དུ་(ཏུ་)མཐོང་། །ཆོས་ཉིད་མཐོང་བ་མ་ཡིན་ནོ། །ཁོང་སྟོང་ཁྱོད་ཀྱི་སྐུ་ལ་མེད། །ཤ་དང་རུས་པ་ཁྲག་མེད་ཀྱང་མེད་ཀྱང[[21]](#footnote-41)། །ནམ་མཁའི་དབང་པོའི་གཞུ་བཞིན་དུ། །ཁྱོད་ཀྱི་སྐུ་ནི་སྟོན་པར་མཛད། །སྐུ་ལ་བསྙུན་མེད་མི་གཙང་[[22]](#footnote-42)མེད། །བཀྲེས་དང་སྐོམ་པ་འབྱུང་མེད་ཀྱང་། །ཁྱོད་ནི་འཇིག་རྟེན་རྗེས་འཇུག་ཕྱིར། །འཇིག་རྟེན་སྤྱོད་པའང་སྟོན་པར་[[23]](#footnote-43)མཛད། །ལས་ཀྱི་སྒྲིབ་པའི་སྐྱོན་རྣམས་ནི། །[[24]](#footnote-44)སྡིག་མེད་ཁྱོད་ཀྱིས་[[25]](#footnote-45)ཀུན་སྤངས་ཀྱང་། །ཁྱོད་ཀྱིས་[[26]](#footnote-46)སེམས་ཅན་རྗེས་གཟུང་[[27]](#footnote-47)ཕྱིར། །ལས་སྤངས་པར་[[28]](#footnote-48)ཡང་རབ་ཏུ་བསྟན། །ཆོས་ཀྱི་དབྱིངས་ལ་དབྱེར་མེད་ཕྱིར། །གཙོ་བོ་ཐེག་[༦༨བ]དབྱེར་[[29]](#footnote-49)མ་མཆིས་ཀྱང་། །ཁྱོད་ཀྱི་[[30]](#footnote-50)ཐེག་པ་གསུམ་བསྟན་པ། །སེམས་ཅན་གཞུག་པའི་ཆེད་དུ་ལགས། །རྟག་ཅིང་བརྟན་ལ་ཞི་བ་ཡི། །ཆོས་ཀྱི་རང་བཞིན་ཁྱོད་ཀྱི་སྐུ། །རྒྱལ་བས་གདུལ་བྱ་འགྲོ་བའི་[[31]](#footnote-51)ཕྱིར། །ཁྱོད་ཉིད་[[32]](#footnote-52)མྱ་ངན་འདས་པར་བསྟན། །གྲངས་མེད་འཇིག་རྟེན་ཁམས་རྣམས་སུ། །འདས་དང་བལྟམས་དང་མངོན་བྱང་ཆུབ། །འཁོར་བའང་[[33]](#footnote-53)ཐར་པར་མོས་རྣམས་ཀྱི། །ཁྱོད་ལ་གུས་རྣམས་ཀྱིས་ཡང་[[34]](#footnote-54)མཐོང་། །མགོན་པོ་སེམས་པ་མི་མངའ་ཞིང་། །རྣམ་རྟོག་གཡོ་བ་མི་མངའ་ཡང་། །ཁྱོད་ཉིད་[[35]](#footnote-55)ངང་གིས་འཇིག་རྟེན་ལ། །སངས་རྒྱས་མཛད་པའང་འཇུག་པར་འགྱུར། །དེ་ལྟར་བདེ་གཤེགས་ཡོན་ཏན་ཚད་མེད་བསམ་མི་ཁྱབ། །མེ་ཏོག་གིས་བརྒྱན་པ་ལས་[[36]](#footnote-56)བསོད་ནམས་གང་ཐོབ་པར། །གྱུར་པ་འདི་[[37]](#footnote-57)ནི་སེམས་ཅན་མ་ལུས་པ་འདི་དག །མཆོག་ཏུ་རྟོགས་དཀའ་ཐུབ་པའི་ཆོས་ཀྱི་སྣོད་གྱུར་ཅིག །དཔེ་མེད་པར་བསྟོད་པ་སློབ་དཔོན་འཕགས་པ་[[38]](#footnote-58)ཀླུ་སྒྲུབ་ཀྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཀྲྀཥྞ་[[39]](#footnote-59)པཎྜི་ཏ་དང་། ལོ་ཙཱ་བ་དགེ་སློང་[[40]](#footnote-60)ཚུལ་ཁྲིམས་རྒྱལ་བས་བསྒྱུར་བའོ།།[[41]](#footnote-61)[[42]](#footnote-62)

1. རཱུ་པ། སྣར་ཐང་། པེ་ཅིན། [↑](#footnote-ref-21)
2. སྟ་པ། པེ་ཅིན། སྟ་བ། སྣར་ཐང་། [↑](#footnote-ref-22)
3. ཀྱི། སྣར་ཐང་། པེ་ཅིན། [↑](#footnote-ref-23)
4. ཀྱི། སྣར་ཐང་། པེ་ཅིན། [↑](#footnote-ref-24)
5. ཨེ་མ་ཧོ། སྣར་ཐང་། པེ་ཅིན། [↑](#footnote-ref-25)
6. ཀྱིས། སྣར་ཐང་། པེ་ཅིན། [↑](#footnote-ref-26)
7. ཀྱི་གང་ཞིག། སྣར་ཐང་། པེ་ཅིན། [↑](#footnote-ref-27)
8. ཚིམ་པའང། སྣར་ཐང་། པེ་ཅིན། [↑](#footnote-ref-28)
9. གྱུར་པ། སྣར་ཐང་། པེ་ཅིན། [↑](#footnote-ref-29)
10. ལས། སྣར་ཐང་། པེ་ཅིན། [↑](#footnote-ref-30)
11. ཀྱི། སྣར་ཐང་། པེ་ཅིན། [↑](#footnote-ref-31)
12. སྤུངས་པའང་མ་ལགས་ལ། སྣར་ཐང་། པེ་ཅིན། [↑](#footnote-ref-32)
13. བཞིན། སྣར་ཐང་། པེ་ཅིན། [↑](#footnote-ref-33)
14. རྣམས། སྣར་ཐང་། པེ་ཅིན། [↑](#footnote-ref-34)
15. སྤངས་པར། སྣར་ཐང་། པེ་ཅིན། [↑](#footnote-ref-35)
16. མེད་པར། སྣར་ཐང་། པེ་ཅིན། [↑](#footnote-ref-36)
17. སོགས། སྣར་ཐང་། པེ་ཅིན། [↑](#footnote-ref-37)
18. བཞིར། སྣར་ཐང་། [↑](#footnote-ref-38)
19. ཀྱི། སྣར་ཐང་། པེ་ཅིན། [↑](#footnote-ref-39)
20. ཀྱི། སྣར་ཐང་། པེ་ཅིན། [↑](#footnote-ref-40)
21. ཀྱང་མེད། སྣར་ཐང་། པེ་ཅིན། [↑](#footnote-ref-41)
22. རུས་པའང། སྣར་ཐང་། པེ་ཅིན། [↑](#footnote-ref-42)
23. བསྟེན་པར། སྣར་ཐང་། པེ་ཅིན། [↑](#footnote-ref-43)
24. ཀྱང། སྣར་ཐང་། པེ་ཅིན། [↑](#footnote-ref-44)
25. ཀྱི། སྣར་ཐང་། པེ་ཅིན། [↑](#footnote-ref-45)
26. ཀྱི། སྣར་ཐང་། པེ་ཅིན། [↑](#footnote-ref-46)
27. འཇུག། སྣར་ཐང་། པེ་ཅིན། [↑](#footnote-ref-47)
28. སྤངས་པ། སྣར་ཐང་། པེ་ཅིན། [↑](#footnote-ref-48)
29. དབྱེ། སྣར་ཐང་། པེ་ཅིན། [↑](#footnote-ref-49)
30. ཀྱིས། སྣར་ཐང་། པེ་ཅིན། [↑](#footnote-ref-50)
31. དགྲོལ་བའི། སྣར་ཐང་། པེ་ཅིན། [↑](#footnote-ref-51)
32. ཀྱིས། སྣར་ཐང་། པེ་ཅིན། [↑](#footnote-ref-52)
33. འཁོར་བ། སྣར་ཐང་། པེ་ཅིན། [↑](#footnote-ref-53)
34. ཀྱང། སྣར་ཐང་། པེ་ཅིན། [↑](#footnote-ref-54)
35. ཀྱིས། སྣར་ཐང་། པེ་ཅིན། [↑](#footnote-ref-55)
36. དེ་ལྟར་བདེ་…….ལས་བདག་གི། སྣར་ཐང་། པེ་ཅིན། [↑](#footnote-ref-56)
37. འདིས། སྣར་ཐང་། པེ་ཅིན། [↑](#footnote-ref-57)
38. ། [↑](#footnote-ref-58)
39. ཀྲིཥྚ། པེ་ཅིན། ཀྲྀཥྚ། སྣར་ཐང་། [↑](#footnote-ref-59)
40. ། [↑](#footnote-ref-60)
41. མངྒ་ལཾ། པེ་ཅིན། [↑](#footnote-ref-61)
42. །a [↑](#footnote-ref-62)