[༢༧༢ན]༄༅༅། །རྒྱ་གར་སྐད་དུ། ཤྲཱི་མ་ཧཱ་ཀཱ་ལ་སྱཱ་ཥྚ་པ་ད་[[1]](#footnote-21)སྟོ་ཏྲ་ནཱ་མ། བོད་སྐད་དུ། དཔལ་ནག་པོ་ཆེན་པོའི་[[2]](#footnote-22)བསྟོད་པ་[[3]](#footnote-23)རྐང་པ་བརྒྱད་པ་ཞེས་བྱ་བ། དཔལ་ནག་པོ་ཆེན་པོ་ལ་ཕྱག་འཚལ་ལོ། །ཨོཾ་གྲུབ་པར་[༢༧༢བ]གྱུར་ཅིག །ཧཱུཾ་ཧཱུཾ་ཕཊ་ཅེས་དྲག་པོའི་སྒྲ་ཡིས་[[4]](#footnote-24)སྲིད་པ་གསུམ་གྱི་ཁོངས་ནི་མ་ལུས་འགེངས་ནུས་པའི། །ཧ་ཧ་ཊ་ཊ་ཞེས་བརྗོད་གང་ཞིག་དུས་ཀུན་དུ་ནི་བདུད་སྡེ་[[5]](#footnote-25)ཤིན་ཏུ་འཇིགས་མཛད་ཅིང། །ཀཾ་ཀཾ་ཀཾ་ཞེས་ཐོད་པའི་[[6]](#footnote-26)ཕྲེང་བས་དབུ་ལ་སྤྲས་ཤིང་ནག་པོའི་མཆུ་དང་མཚུངས་པའི་སྐུ། །བྲུཾ་བྲུཾ་བྲུཾ་ཞེས་ཁྲོས་པའི་མཆོག་གི་ཁྲོ་གཉེར་འཇིགས་མཛད་འཇིགས་པ་ཁ་གདངས་ཤ་ཟ་ཞིང། །དབུ་སྐྲ་[[7]](#footnote-27)དང་ནི་སྨ་ར་ཆེས་སེར་ཉེ་བར་སྤྱོད་པའི་ཞིང་སྐྱོང་ཁྱོད་ཀྱིས་སྲུང་བར་[[8]](#footnote-28)མཛོད། །རཾ་རཾ་རཾ་ཞེས་སྤྱན་དམར་འཁྱུག་ཅིང་བསྒྱུར་[[9]](#footnote-29)མཛད་ཀྲུཾ་ཀྲུཾ་ཀྲུཾ་ཞེས་རབ་སྒྲོགས་སྤྱན་གྱིས་གཟིགས། །སྨིན་མ་སེར་ཞིང་མཆེ་གཙིགས་རོ་ཡི་གདན་ལ་དགྱེས་པའི་ཞིང་སྐྱོང་ཁྱོད་ཀྱིས་ཞིང་སྐྱོང་མཛོད། །ཧ་ཧ་ཧཱུཾ་དང་ཀཱི་ལི་ཀཱི་ལི་ཞེས་སྒྲོགས་ཕྱག་གཡོན་ཁ་ཊྭཱཾ་གར་བཅས་ཐོད་པ་བསྣམས། །རུ་རུ་རུ་ཞེས་ཁྲག་གི་རྒྱུན་འབབ་ཕྱག་གིས་བསྣམས་ཤིང་གསོལ་བ་འཐུང་བ་ལ་དགྱེས་ཤིང། །ཁཾ་ཁཾ་ཁཾ་ཞེས་གཏུམ་མོའི་[[10]](#footnote-30)ཕྱག་གཡས་གྲི་གུག་རལ་གྲི་བགེགས་རྣམས་ལ་ནི་རོལ་མཛད་པས། །ཌཾ་ཌཾ་ཌཾ་ཞེས་ཌ་མ་རུ་ཅན་འདི་ཡིས་འདུལ་མཛད་འཁོར་བཅས་ཞིང་སྐྱོང་ཁྱོད་ཀྱིས་སྲུངས[[11]](#footnote-31)། །རབ་ཏུ་རྔམ་ཞིང་མགོ་བོ་རྣམས་ཀྱི་ཕྲེང་བས་གཤིན་རྗེ་དང་མཚུངས་འཇིགས་པའི་སྐུ་བརྒྱན་ཅིང་། །ཀྵཾ་ཀྵཾ་ཀྵཾ་ཞེས་བཟོད་པའི་ཤུགས་[[12]](#footnote-32)ཅན་ཅ་ཅོ་སྒྲོགས་པར་བྱེད་པའི་གདུག་པ་རྣམས་བཟུང་སྟེ། །གཅིག་པུས་སྣ་ཚོགས་མནན་ནས་ཀ་ཀ་ཧ་[[13]](#footnote-33)བརྗོད་མཛད་ཆར་སྤྲིན་སྔོན་པོ་ལྟ་བུའི་མདོག །སྐུ་ལ་མི་ཡི་ཤ་དང་རྒྱུ་མས་བྲེལ་བའི་རྒྱན་གྱིས་[[14]](#footnote-34)ཀུན་ནས་བརྒྱན་ཅིང་ཞལ་དུ་གསོལ། །དྲག་ཤུལ་ཕྱག་གིས་འདོད་པའི་གཟུགས་དང་མི་སྡུག་[[15]](#footnote-35)གཟུགས་ཅན་གྱི་ནི་འབྱུང་པོ་རོ་ལངས་ཚོགས། །མ་ལུས་བཟུང་[[16]](#footnote-36)ནས་མྱུར་དུ་བསད་པ་རྣམས་ཀྱི་མགོ་བོའི་ཁྲག་རྒྱུན་འབབ་པ་རབ་ཏུ་གསོལ། །ཧྲཱིཾ་ཀྵུཾ་[[17]](#footnote-37)ཤྲཱི་ནས་སྔགས་ཀྱི་གསུངས་[[18]](#footnote-38)ཅན་པ་ཙ་པ་ཙའི་སྔགས་ཀྱིས་བགེགས་རྣམས་རབ་ཏུ་བསྲེགས[[19]](#footnote-39)། །རོལ་པས་རོལ་པ་སེལ་ཞིང་[[20]](#footnote-40)མི་ཡིས་གང་བའི་མཚོ་ལ་ཞིང་སྐྱོང་ཁྱོད་ཀྱིས་བསྲུང་བ་མཛད། །ཕེཾ་ཕེཾ་ཕཊ་ཅེས་སྒྲོགས་པ་སོ་སོར་བསྐྱོད་པའི་མེ་དཔུང་ཆེན་པོའི་དབུས་སུ་བཞུགས་ནས་སུ། །རིགས་ཀྱི་ལུས་ཅན་སྲུང་བར་[[21]](#footnote-41)མཛད་ཅིང་སྒྲུབ་པ་[[22]](#footnote-42)རྣམས་ཀྱི་ཞིང་རྣམས་ངེས་པར་ཞིང་སྐྱོང་མཛོད། །[༢༧༣ན]ཕྱུགས་རྣམས་ཀྱི་ནི་ཉིན་རེ་བཞིན་དུ་བགེགས་དང་སྡིག་[[23]](#footnote-43)འཇོམས་དྲི་མེད་བརྙེས་པ་[[24]](#footnote-44)ཆུ་ཉི་བཞིན། །ཙཾ་ཙཾ་ཙཾ་ཞེས་གཏུམ་པའི་ཤུགས་ཀྱིས་རབ་དབྱེ་རྨད་བྱུང་འོད་ཀྱི་འཇིག་རྟེན་སྣང་མཛད་པ། །ཀྲཾ་ཀྲཾ་ཀྲཾ་[[25]](#footnote-45)ཞེས་གཤེགས་པས་དགྲ་བོ་ཉོན་མོངས་པ་རྣམས་ངེས་པར་ཉོན་མོངས་འཇོམས་མཛད་ཅིང། །སཾ་སཾ་སཾ་ཞེས་ཚོགས་པའི་བདག་ཉིད་དམ་ཚིག་ཐོས་འཛིན་ཞིང་སྐྱོང་གང་ཡིན་ཁྱོད་ཀྱིས་སྐྱོངས། །བཾ་བཾ་བཾ་ཞེས་གཤིན་རྗེ་ལྟར་འགྲོ་དྲི་མ་མེད་པའི་སྣ་ཚོགས་ཆུ་བཞིན་གཟིགས་མཛད་ཅིང་། །ཡཾ་ཡཾ་ཡཾ་ཞེས་རླུང་གི་ཤུགས་ཀྱིས་མྱུར་དུ་རྒྱུ་ཞིང་ཉོན་མོངས་འཇིག་རྟེན་གནོད་བྱེད་མཁྱེན། །ཀླིཾ་ཀླིཾ་ཀླིཾ་ཀླིཾ་ཀླིཾ་[[26]](#footnote-46)ཞེས་གདུག་པའི་གཟུགས་ཀྱིས་སྲིད་གསུམ་ཉིན་མཚན་དུས་ཀུན་ཉོན་མོངས་གྱུར་པ་གང། །པཾ་པཾ་པཾ་ཞེས་ཐུགས་རྗེའི་ཞགས་པས་བྱོལ་སོང་རྣམས་འཛིན་ཕྱག་གིས་གདུལ་བྱ་རྣམས་སྐྱོང་ལ། །སྔགས་བདག་སྔགས་ཀྱི་ལུས་ཅན་ཐུགས་ཀྱི་སྔགས་པ་རྣམས་ལ་འབྲས་བུ་བློ་གྲོས་མཚུངས་མེད་སྟེར། །ཞིང་རྣམས་སྐྱོང་བར་མཛད་པ་ཁྱོད་ཀྱིས་[[27]](#footnote-47)འགྲོ་བའི་ལུས་རྣམས་མ་ལུས་ཡུན་རིང་སྐྱོང་སྐྱོང་[[28]](#footnote-48)གསོལ། །སྒྲུབ་པ་པོ་འམ་སློབ་དཔོན་འགའ་ཞིག་ཐོས་འཛིན་གང་ཞིག་བློ་ལྡན་ནུས་པ་དང། །ཐུན་གསུམ་དུ་ནི་སྔགས་རྣམས་བརྒྱད་པོ་ཀློག་བྱེད་དེ་ནི་བསོད་ནམས་ལྡན་པར་འགྱུར་བ་དང། །ཚེ་དང་དཔལ་དང་གྲགས་དང་འབྱོར་བ་འཛིན་དང་གཟི་རྒྱས་པ་དང་མཚུངས་མེད་དང། །ས་སྟེངས་[[29]](#footnote-49)དང་ནི་མཐོ་རིས་སུའང་དེ་ཡི་བགེགས་ཀྱི་ཚོགས་རྣམས་རྟག་ཏུ་ཉམས་པར་འགྱུར། །དཔལ་ནག་པོ་ཆེན་པོ་ལ་བསྟོད་པ་རྐང་པ་བརྒྱད་པ་ཞེས་བྱ་བ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །།

1. སྱ་ཨཥྚ་མནྟྲ། སྣར་ཐང་། པེ་ཅིན། [↑](#footnote-ref-21)
2. ནག་པོའི། སྣར་ཐང་། པེ་ཅིན། [↑](#footnote-ref-22)
3. སྟོད་པ། པེ་ཅིན། [↑](#footnote-ref-23)
4. ཡི། སྣར་ཐང་། པེ་ཅིན། [↑](#footnote-ref-24)
5. བདུད་སྡེ། ཞེས་པར་མ་གཞན་ནང་མེད། [↑](#footnote-ref-25)
6. པོད་པའི། སྣར་ཐང་། པེ་ཅིན། [↑](#footnote-ref-26)
7. དབུས་སྐྲ། པེ་ཅིན། [↑](#footnote-ref-27)
8. བསྲུང་བར། སྣར་ཐང་། པེ་ཅིན། [↑](#footnote-ref-28)
9. སྒྱུར། སྣར་ཐང་། པེ་ཅིན། [↑](#footnote-ref-29)
10. གཏུམ་པོའི། སྣར་ཐང་། པེ་ཅིན། [↑](#footnote-ref-30)
11. བསྲུངས། སྣར་ཐང་། པེ་ཅིན། [↑](#footnote-ref-31)
12. གཟུགས། སྣར་ཐང་། པེ་ཅིན། [↑](#footnote-ref-32)
13. ཧ་ཀ། སྣར་ཐང་། པེ་ཅིན། [↑](#footnote-ref-33)
14. འབྲེལ་བས། སྣར་ཐང་། པེ་ཅིན། [↑](#footnote-ref-34)
15. གདུག། སྣར་ཐང་། པེ་ཅིན། [↑](#footnote-ref-35)
16. གཟུང། པེ་ཅིན། [↑](#footnote-ref-36)
17. ཀྵཾ། སྣར་ཐང་། པེ་ཅིན། [↑](#footnote-ref-37)
18. གསུང། སྣར་ཐང་། པེ་ཅིན། [↑](#footnote-ref-38)
19. བསྲེག། སྣར་ཐང་། པེ་ཅིན། [↑](#footnote-ref-39)
20. ཅིང། སྣར་ཐང་། པེ་ཅིན། [↑](#footnote-ref-40)
21. སྐྲོད་པར། སྣར་ཐང་། པེ་ཅིན། [↑](#footnote-ref-41)
22. བསྒྲུབ་པ། སྣར་ཐང་། པེ་ཅིན། [↑](#footnote-ref-42)
23. སྡིགས། སྣར་ཐང་། པེ་ཅིན། [↑](#footnote-ref-43)
24. བསྙེམས་པ། སྣར་ཐང་། པེ་ཅིན། [↑](#footnote-ref-44)
25. ཀྲིཾ་ཀྲིཾ་ཀྲིཾ། པེ་ཅིན། [↑](#footnote-ref-45)
26. ཀླི་ཀླིཾ་ཀླི་ཀླིཾ་ཀླ། སྣར་ཐང་། པེ་ཅིན། [↑](#footnote-ref-46)
27. ཀྱི། སྣར་ཐང་། པེ་ཅིན། [↑](#footnote-ref-47)
28. བསྐྱང། སྣར་ཐང་། པེ་ཅིན། [↑](#footnote-ref-48)
29. སྟེང། སྣར་ཐང་། པེ་ཅིན། [↑](#footnote-ref-49)