[༦༤ན]༄༅༅། །རྒྱ་གར་སྐད་དུ། ཙཎྜ་[[1]](#footnote-21)བཛྲ་ཀྲོ་དྷ་དེ་བ་པཉྩ་ནཱ་མ་[[2]](#footnote-22)མཎྜལ་བི་དྷིཿ[[3]](#footnote-23)། བོད་སྐད་དུ། རྡོ་རྗེ་[[4]](#footnote-24)ཁྲོ་བོ་གཏུམ་པོ་ལྷ་ལྔ་པ་ཞེས་བྱ་བའི་དཀྱིལ་འཁོར་གྱི་ཆོ་ག །བཅོམ་ལྡན་འདས་ཕྱག་ན་རྡོ་རྗེ་ལ་ཕྱག་འཚལ་ལོ། །གཏུམ་པོ་ཁྲོས་པས་ཞེ་སྡང་འཇོམས། །སྟོང་ཉིད་སྙིང་རྗེ་དབྱེར་མེད་པ། །རྡོ་རྗེ་འཆང་ལ་རབ་བཏུད་ནས། །དེ་ཡི་དཀྱིལ་འཁོར་ཆོ་ག་བཤད། །དུར་ཁྲོད་ལ་སོགས་གནས་ཆེན་དུ། །གཟའ་[[5]](#footnote-25)སྐར་དུས་ཚེས་བཟང་པོ་ལ། །བསྙེན་པ་རྫོགས་པའི་སློབ་དཔོན་གྱིས། །ས་བརྟག་པ་དང་བསླང་བ་[[6]](#footnote-26)དང། །མེ་ཏོག་སྔོན་པོ་ལྔ་དོར་ཞིང། །བྱིན་དང་མ་བྱིན་ལྟས་ཀྱང་བརྟག །ཕན་ཚུན་མང་ཉུང་ཨུཏྤལ་ཁ། །ཨོཾ་བཛྲ་པཱ་[[7]](#footnote-27)ཎི་པུཥྤ་པཱུ་ཛ་ཧཱུཾ། །སྔགས་དེར་བསྐྱར་[[8]](#footnote-28)ཞིང་མེད་དང་མཚུངས། །བཙོ་མ་གསེར་མདོག་རིན་ཆེན་ལ། །རྔན་པ་བྱིན་ལ་བརྐོ་[[9]](#footnote-29)བར་བྱ། །ས་སྦྱང་བ་དང་བསྲུང་བྱ་སྟེ། །དྲི་ཡི་ཐིག་ལེ་མེ་ཏོག་ཁར། །དམ་ཚིག་ལྷ་མོ་བསྐྱེད་བྱས་ལ། །ཡེ་ཤེས་ལྷ་མོ་དགུག་གཞུག་བསྟིམ། །ས་ཡི་ཆོ་ག་རྫོགས་བྱས་ལ་། །[[10]](#footnote-30)དེ་ནས་ལྷ་ཡི་སྟ་གོན་ནི། །མཎྜལ་ཡིད་འོང་དྲི་མེད་ཁར། །དྲི་ཡི་ཐིག་ལེ་མེ་ཏོག་ལྔ། །ཨོཾ་ཧཱུཾ་ཏྲཱཾ་ཏྲཱཾ་ཧྲཱིཿཁཾ་[[11]](#footnote-31)ཁཾ་དག་ལས། །དམ་ཚིག་[[12]](#footnote-32)འཁོར་ལོ་བསྐྱེད་བྱས་ཏེ། །ཡེ་ཤེས་འཁོར་ལོ་སྤྱན་དྲངས་ལ། །མཆོད་གཏོར་བསྟོད་པས་མཉེས་བྱས་ལ། །བདུག་པ་ལག་ཐོགས་པུས་བཙུགས་ཏེ། །དྲིལ་བུའི་སྒྲ་སྒྲོགས་ལྔ་ལྡན་ཧཱུཾ། །དེ་ནས་གསོལ་བ་གདབ་བྱ་བ། །བཅོམ་ལྡན་རྡོ་རྗེ་འཛིན་པའི་མཆོག །རིག་སྔགས་རྒྱལ་པོ་དགེ་བའི་མགོན། །གཟུངས་སྔགས་གསང་སྔགས་ཀུན་གྱི་གཙོ། །གསང་བའི་བདག་པོ་ཕྱག་འཚལ་ལོ། །ཐུགས་རྗེའི་བདག་ཉིད་ཅན་རྣམས་ཀྱི། །དཀྱིལ་འཁོར་བདག་ཉིད་འདྲི་བར་འཚལ། །སློབ་མ་རྣམས་ལ་བརྩེ་བ་དང། །ཁྱེད་རྣམས་མཉེས་པར་མཆོད་ཕྱིར་དུ། །བཅོམ་ལྡན་བདག་ཉིད་གུས་པ་ལ། །དེ་ཡི་གནང་བར་མཛད་པའི་རིགས། །སངས་[༦༤བ]རྒྱས་འགྲོ་དོན་བྱས་དོན་གསོལ། །བྱང་ཆུབ་སེམས་དང་གསང་སྔགས་ལྷ[[13]](#footnote-33)། །འཇིག་རྟེན་སྐྱོང་དང་མཐུ་ཆེན་དང། །ཡང་དག་རྡོ་རྗེའི་སྤྱན་མངའ་བའི། །སེམས་ཅན་བསྟན་ལ་དགའ་རྣམས་ལ། །བདག་མིང་འདི་ཞེས་བྱ་བ་ཡིས། །རྡོ་རྗེ་གཏུམ་པོའི་དཀྱིལ་འཁོར་ནི། །ཡོ་བྱད་ཅི་འབྱོར་བས་བྲི་[[14]](#footnote-34)ན། །དེང་བདག་སློབ་མར་བཅས་པ་ལ། །ཐུགས་ནི་བརྩེ་བར་དགོངས་ནས་སུ། །ཚོགས་པ་ཐམས་ཅད་དཀྱིལ་འཁོར་དུ། །བྱིན་གྱིས་བརླབ་པ་མཛད་དུ་གསོལ། །དེ་ལྟར་ལན་གསུམ་གསོལ་བཏབ་ནས། །ར་བ་དྲ་བས་མཚམས་བཅད་དོ། །ཧཱུཾ་ཉོན་ཅིག་བགེགས་དང་ལོག་འདྲེན་ཚོགས། །ང་ནི་བཅོམ་ལྡན་གཏུམ་པོ་ཡིན། །ང་ཡི་བཀའ་ལས་མ་འདའ་ཞིག །ང་ཡི་བཀའ་ལས་འདའ་བྱེད་ན། །རྡོ་རྗེ་ཁྲོ་བོས་མགོ་འགེམས་སོ། །མ་འདུག་སོང་ཤིག་[[15]](#footnote-35)ལོག་འདྲེན་ཚོགས། །ཨོཾ་སུཾབྷ་ནི་སུཾབྷ་ཧཱུཾ། གྲྀཧྞ་གྲྀཧྞ་ཧཱུཾ། གྲྀཧྞཱ་པ་[[16]](#footnote-36)ཡ་གྲྀཧྞཱ་པ་[[17]](#footnote-37)ཡ་ཧཱུཾ། ཨཱ་ན་ཡ་[[18]](#footnote-38)ཧོ། བྷ་ག་བཱན་[[19]](#footnote-39)བཛྲ་པཱ་ཎི་ཧཱུཾ། །ཨཱརྱ་ཏེ་ཙར་ཧི་ན་ཧཱུཾ་ཕཊ། [[20]](#footnote-40)དེ་ནས་བུམ་པའི་སྟ་གོན་ནི། །གསེར་ལ་སོགས་པའི་བུམ་པ་ནི། །ལྟོ་བ་[[21]](#footnote-41)ཆེ་ལ་མགྲིན་པ་རིང། །སྐྱོན་ལ་སོགས་པ་དང་བྲལ་བས། །ལས་ཀྱི་བུམ་པ་མ་གཏོགས་པ། །ཡོན་ཏན་ལྡན་པས་ལྷ་གྲངས་བསྟུན། །ནས་དང་གྲོ་དང་སོ་བ་འབྲས། །ཏིལ་དང་ལན་ཚྭ་བུ་རམ་དང། །མར་དང་སྦྲང་རྩི་རྣམ་པ་ལྔ། །གསེར་དངུལ་ཟངས་ལྕགས་མུ་ཏིག་། །བྱཱ་གྷྲ་སིང་ཧ་[[22]](#footnote-42)ཧ་ས་དེ་བ་དང། །ཀཎྜ་ཀ་རི་[[23]](#footnote-43)ནི་དྲ་སྨན་ལྔ་དང། །དྲི་ཆེན་དྲི་ཆུ་དམར་ཟིལ་མདངས། །མི་རྟ་ཁྱི་བྱ་གླང་པོའི་[[24]](#footnote-44)ཤ །དམར་སེར་འོ་མ་གཞོན་ནུའི་ཆུས། །ཕྱེད་མཐོ་ཙམ་དུ་དགང་བར་བྱ། །ཁ་ཚར་མ་ཉམས་རས་ཀྱིས་བཅིངས། །འབྲས་བུ་ཅན་གྱིས་[[25]](#footnote-45)ཁ་བརྒྱན་ཏེ། །དྲིས་བདུག་མཎྜལ་ཁར་བཞག་ལ། །མི་དམིགས་བྷྲཱུཾ་[[26]](#footnote-46)བཾ་བདུད་རྩི་ཡི། །རྒྱ་མཚོའི་དབུས་སུ་རི་རབ་ཆེ། །སྤྲིན་སྒྲ་བསྣོལ་བས་སྣ་ཚོགས་སྒྲ། །ལྟེ་བར་བྷྲཱུཾ་[[27]](#footnote-47)ལས་གཞལ་ཡས་ཁང་། །[[28]](#footnote-48)བཾ་ལས་ཆུ་སྐྱེས་དམ་ཚིག་བསྐྱེད། །ཡེ་ཤེས་འཁོར་ལོ་སྤྱན་དྲངས་ལ། །ཕྱག་རྒྱ་བཞི་ཡིས་གཉིས་མེད་བསྟིམ། །སྐུ་གསུང་ཐུགས་སུ་བྱིན་གྱིས་བརླབ། །སྤྱན་ལ་སོགས་པས་དབང་བསྐུར་རོ། །མཆོད་དང་གཏོར་མས་བསྟོད་བྱས་ལ། །གཟུངས་ཐག་ལྡན་པས་[༦༥ན]བསྙེན་པ་འབུམ། །དེ་ནས་སློབ་མའི་སྟ་གོན་ནི། །རྡོ་རྗེ་སློབ་མ་ཁྲུས་བྱས་ལ། །སློབ་མ་སྒོ་ཡི་དྲུང་གནས་ནས། །དགའ་ཆེན་ཁྱོད་བདག་སྟོན་པ་པོ། །སློབ་དཔོན་ཁྱོད་ནི་དགོངས་སུ་གསོལ། །བྱང་ཆུབ་ཆེན་པོའི་ཚུལ་བསྟན་པ། །མགོན་པོ་ཆེན་པོ་བདག་འཚལ་ལོ། །དམ་ཚིག་དེ་ནི་སྩལ་དུ་གསོལ། །བྱང་ཆུབ་སེམས་ནི་སྩལ་དུ་གསོལ། །སངས་རྒྱས་ཆོས་དང་དགེ་འདུན་ཏེ། །དཀོན་མཆོག་གསུམ་ནི་སྩལ་དུ་གསོལ། །ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་འཇུག་པར་འཚལ། །དེ་ལྟར་[[29]](#footnote-49)ལན་གསུམ་གསོལ་བཏབ་ནས། །སློབ་དཔོན་གཙོ་བོའི་ཏིང་འཛིན་ཞུགས། །ཚིགས་བཅད་འདིས་ནི་གསང་སྔགས་སྦྱིན། །བུ་ཚུར་ཐེག་པ་ཆེན་པོ་ཡི[[30]](#footnote-50)། །གསང་སྔགས་ཚུལ་སྤྱོད་ཆོ་ག་ནི། །ཁྱོད་ལ་ཡང་དག་བསྟན་པར་བྱ། །ཁྱོད་ནི་ཚུལ་ཆེན་སྣོད་ཡིན་ཏེ། །དུས་གསུམ་འབྱུང་བའི་སངས་རྒྱས་རྣམས། །སྐུ་གསུང་ཐུགས་ཀྱི་རྡོ་རྗེ་དང། །རྡོ་རྗེ་གསང་སྔགས་རབ་བསྒོམས་པས། །དཔའ་བོས་བྱང་ཆུབ་ཤིང་དྲུང་དུ། །ཐམས་ཅད་མཁྱེན་པ་ཚད་མེད་བསྐྱེད། །གསང་སྔགས་སྦྱོར་བ་མཉམ་མེད་དེ། །ཤཱཀྱ་སེང་གེ་སྐྱོབ་པ་ཡིས། །བདུད་སྡེ་ཤིན་ཏུ་མི་བཟད་པ། །དཔུང་ཆེན་དག་ཀྱང་དེ་ཡིས་བཅོམ། །འཇིག་རྟེན་རྗེས་འཇུག་པར་རྟོགས་ནས། །འཁོར་ལོ་བསྐོར་ནས་མྱ་ངན་འདས། །དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡིས་བློ་གྲོས་འདི་གྱིས་ཤིག །དེ་ནས་སྐྱབས་འགྲོ་སྡིག་བཤགས་བྱ། །བླ་མ་རྡོ་རྗེ་སློབ་དཔོན་གྱི། །མཉམ་ཉིད་ཐུགས་ལ་ཕྱག་འཚལ་ལོ། །སྤྲུལ་པའི་སྐུ་ལ་ཕྱག་འཚལ་ལོ། །དུས་གསུམ་སངས་རྒྱས་ཐམས་ཅད་ཀྱི། །སྐུ་གསུང་ཐུགས་ཀྱི་ངོར་གནས་པས། །གསང་བའི་བདག་པོ་ཕྱག་འཚལ་ལོ། །སངས་རྒྱས་ཆོས་དང་དགེ་འདུན་གསུམ། །བྱང་ཆུབ་སེམས་དཔའི་ཚོགས་རྣམས་ལ། །བདག་ཡིད་དང་བས་ཕྱག་འཚལ་ལོ། །བདག་གིས་[[31]](#footnote-51)ཐོག་མཐའ་མེད་པ་ནས། །སྡིག་པ་བགྱིས་པ་མ་ལུས་ཀུན། །བཅོམ་ལྡན་ཕྱག་ན་རྡོ་རྗེ་ཡི[[32]](#footnote-52)། །སྤྱན་སྔར་ད་ལྟར་[[33]](#footnote-53)མཐོལ་ཞིང་བཤགས། །བླ་མ་དཀོན་མཆོག་གསུམ་པོ་དང། །གསང་སྔགས་ཀུན་བདག་རྡོ་རྗེ་ཅན། །དེ་རིགས་འཛིན་པའི་རྣལ་འབྱོར་ཀུན། །དགེ་བ་མཛད་ལ་[༦༥བ]རྗེས་ཡི་རང། །བཅོམ་ལྡན་ཕྱག་ན་རྡོ་རྗེ་ནི། །དུས་གསུམ་བདེ་གཤེགས་ཐམས་ཅད་ཀྱི། །གསང་སྔགས་བདག་པོར་དབང་བསྐུར་ལ། །གསང་སྔགས་འཁོར་ལོ་བསྐོར་བར་བསྐུལ། །སྐྱོན་བྲལ་མཐུ་ལྡན་ཁྱེད་རྣམས་ལ། །སྐྱེ་རྒ་ན་འཆི་མི་མངའ་ཡང། །འགྲོ་བའི་དོན་དུ་སྐུ་སྤྲུལ་ལ། །མཐུན་འཇུག་མྱ་ངན་མི་འདའ་གསོལ། །བདག་གིས་དགེ་བ་ཅི་བསགས་ཀུན། །གཅིག་ཏུ་བསྡུས་ཏེ་བསྡོམས་[[34]](#footnote-54)ནས་སུ། །བླ་མེད་བྱང་ཆུབ་ཐོབ་བྱའི་ཕྱིར། །སེམས་ཅན་ཀུན་གྱི་དོན་དུ་བསྔོ། །བྱང་ཆུབ་མཆོག་ཏུ་སེམས་བསྐྱེད་པ། །བླ་མ་རྡོ་རྗེ་སློབ་དཔོན་དང། །བཅོམ་ལྡན་ཕྱག་ན་རྡོ་རྗེ་ཉིད། །སངས་རྒྱས་བྱང་ཆུབ་སེམས་དཔའི་མཆོག །ཀུན་ནས་དང་བས་དགོངས་སུ་གསོལ། །བདག་མིང་འདི་ཞེས་བགྱི་བ་ཡིས། །དུས་འདི་ནས་སུ་བཟུང་ནས་སུ། །བྱང་ཆུབ་སྙིང་པོར་གནས་ཀྱི་བར། །སེམས་ཅན་ཀུན་གྱི་དོན་གྱི་ཕྱིར། །བླ་ན་མེད་པའི་བྱང་ཆུབ་སེམས། །དམ་པ་བདག་གིས་བསྐྱེད་པར་བགྱི། །འགྲོ་བ་སེམས་ཅན་ཐམས་ཅད་ལ། །ཕ་མ་སྤུན་དང་མིང་སྲིང་སེམས། །བུ་ཕོ་བུ་མོའི་སེམས་བསྐྱེད་དེ། །མ་བསྒྲལ་བ་རྣམས་བསྒྲལ་བར་བགྱི། །མ་གྲོལ་བ་རྣམས་དགྲོལ་བར་བགྱི། །དབུགས་མ་ཕྱུང་བ་དབུགས་དབྱུང་བགྱི། །སྲིད་པ་ཆགས་པ་ཞི་ལ་སྒྲོལ། །སྦྱིན་པའི་ཕ་རོལ་ཕྱིན་པ་བཏང། །ཚུལ་ཁྲིམས་ཕ་རོལ་ཕྱིན་པ་བསྲུང། །བཟོད་པའི་ཕ་རོལ་ཏུ་[[35]](#footnote-55)ཕྱིན་པ་བསྒོམ། །བརྩོན་འགྲུས་ཕ་རོལ་ཕྱིན་པ་སྤྱད། །བསམ་གཏན་ཕ་རོལ་ཕྱིན་པར་གནས། །ཤེས་རབ་ཕ་རོལ་ཕྱིན་པར་[[36]](#footnote-56)ཕྱིན། །ཕ་རོལ་ཕྱིན་པ་འདི་དྲུག་པོ། །མཐར་གྱིས་བསླབ་[[37]](#footnote-57)དང་མཐར་གྱིས་སྤྱོད[[38]](#footnote-58)། །མཐར་གྱིས་བསྒྲུབ་ལ་ནན་ཏན་བྱ། །དེ་ནས་སྡོམ་པ་དཔོག་བྱ་བ། །སྲོག་ཆགས་རྣམས་ནི་གསད་[[39]](#footnote-59)མི་བྱ། །མ་བྱིན་པ་ཡང་བླང་[[40]](#footnote-60)མི་བྱ། །འདོད་པ་དག་ནི་སྤྱད་མི་བྱ། །བརྫུན་པ་དག་ཀྱང་ཡང་[[41]](#footnote-61)མི་སྨྲ། །ཉེས་པ་ཀུན་གྱི་རྩ་བ་ཡིན[[42]](#footnote-62)། །ཆང་ནི་མྱོས་པར་བཏུང་མ་ཡིན། །སེམས་ཅན་གདུལ་བྱ་མ་གཏོགས་པ། །བྱ་བ་མ་ཡིན་ཐམས་ཅད་སྤང། །དམ་པ་ཉེ་བར་མཉེས་[[43]](#footnote-63)བྱས་ཤིང། །རྣལ་འབྱོར་ཅན་ལ་བསྙེན་བཀུར་བྱ། །ལུས་ཀྱི་ལས་ནི་རྣམ་གསུམ་དང། །ངག་གི་རྣམ་པ་བཞི་དག་དང། །ཡིད་ཀྱི་[༦༦ན]རྣམ་པ་གསུམ་དག་ནི། །ཅི་ནུས་པ་ཡིས་རྗེས་སུ་བསྲུང། །སེམས་ཅན་དོན་ལ་རྒྱབ་ཕྱོགས་མིན། །ཐེག་པ་དམན་ལ་[[44]](#footnote-64)དོར་མི་བྱ། །འཁོར་བ་དག་ཀྱང་ཡོང་མི་སྤང། །རྟག་ཏུ་མྱ་ངན་འདའ་མི་ཆགས། །ལྷ་དང་ལྷ་མིན་གསང་བ་པ། །དེ་ལ་བརྙས་པར་མི་བྱ་ཞིང། །ཕྱག་རྒྱ་བཞོན་པ་མཚོན་ཆ་དང། །མཚན་མ་བགོམ་པར་མི་བྱའོ། །བླ་མ་ལ་གུས་བཀའ་མི་འདའ། །སྟོང་ཉིད་སྙིང་རྗེ་རབ་བསྒོམ་ཞིང། །མདོར་ན་[[45]](#footnote-65)རྩ་བ་ཡན་ལག་གི། །དམ་ཚིག་ཉིན་མཚན་གྲངས་ཀྱིས་བསྲུང། །དེ་ནས་བླ་མས་གསུངས་པ་ཡི། །སྡོམ་པ་ལེགས་པར་བསྲུང་བར་བྱ། །ཚུལ་ཁྲིམས་ཞེས་བྱ་སོགས་པ་ནས། །དུས་འདི་ནས་ནི་བཟུང་ནས་ནི། །ཇི་སྲིད་སྙིང་པོ་བྱང་ཆུབ་བར། །བདག་ནི་རབ་ཏུ་སྡོམ་པར་བགྱིད། །དེ་ནས་སློབ་མའི་གནས་གསུམ་དུ། །རྡོ་རྗེ་ཁུ་ཚུར་དྲི་ཡི་[[46]](#footnote-66)ཆུས། །ཐིག་ལེ་ཉི་ཟླ་པད་སྟེངས་སུ། །ཡི་གེ་གསུམ་གྱི་སྦྱོར་བ་ལས། །སྐུ་གསུང་ཐུགས་ཀྱིས་[[47]](#footnote-67)བྱིན་གྱིས་བརླབས[[48]](#footnote-68)། །ལས་ཀྱི་ཆུ་ཡིས་གཏོར་ཞིང་བསྲུང། །ཨོཾ་བཛྲ་ཨུ་ད་ཀ་ཧཱུཾ་ཕཊ། མཆོད་པ་ལྔ་ཡིས་ལེགས་མཆོད་དེ། །སྤྱི་བོར་མེ་ཏོག་སྤོས་བྱིན་ལ། །མར་མེ་དྲི་ནི་སྙིང་གར་རོ། །དྲིལ་བུ་དཀྲོལ་ཞིང་བཤོས་གཙང་མདུན། །དེ་ནས་ཚིགས་བཅད་སྔགས་འདིས་སྦྱིན། །དུས་འདི་ནས་ནི་བཟུང་ནས་སུ། །འཁོར་བའི་ཉེས་པས་མ་གོས་པར། །མཆོད་པ་ཀུན་དང་ལྡན་པ་ཡི། །དུས་ཀུན་དུ་ནི་བདེ་ལེགས་ཤོག །ཨོཾ་པཉྩ་ལིངྒ་ཨ་བྷི་ཥིཉྩཱ་[[49]](#footnote-69)མི། དེ་ནས་སོ་ཤིང་སྦྱིན་པར་བྱ། །འོ་མ་ཅན་གྱི་ཤིང་དག་ལ། །སོར་བརྒྱད་དང་ནི་བཅུ་གཉིས་པ། །མེ་ཏོག་ཅན་ནི་དོར་བར་བྱ། །འཇིག་རྟེན་དུ་ནི་ཀུན་མཁྱེན་རྣམས། །ཨུ་དུམྺཱ་རའི་[[50]](#footnote-70)མེ་ཏོག་བཞིན། །བརྒྱ་[[51]](#footnote-71)ལམ་ན་ནི་འབྱུང་འགྱུར་རམ། །ཞེས་པ་ལ་སོགས་ཆོས་བཤད་བྱ། །ཨོཾ་ཏྲ་ཀི་སྟི་བ་ཧྲཱི་[[52]](#footnote-72)ཤུདྡྷ་སརྦ་སྭབྷཱ་བ་བཛྲ་ཨཱཏྨ་ཀོ྅ཧཾ[[53]](#footnote-73)། དེ་ནས་སྲུང་[[54]](#footnote-74)སྐུད་སྔོན་པོ་ཡིས། །མདུད་པ་ལྔ་ལྡན་བྱིན་བརླབས་ཅན། །དཔུང་པ་གཡས་གཡོན་དག་ཏུ་བཅིང[[55]](#footnote-75)། །ཀུ་ཤ་སྟན་གདིང་མཚན་མ་གདབ། །ངན་ན་ཕུར་བུའི་སྦྱིན་སྲེག་བྱ། །བཟང་ན་མཁའ་འགྲོའི་གཏོར་མ་བཏང། །དེ་ནས་ཐིག་ནི་གདབ་བྱ་བ། །མ་དང་ཏཾ་གི་ཏིང་འཛིན་གྱིས། །བསྙེན་པའི་དཀྱིལ་འཁོར་[༦༦བ]མཁའ་ལ་བཏེག །གཞོན་ནུས་སྲད་བུ་བཀལ་བ་ལ། །ཁ་དོག་དཀར་པོའི་ཐིག་གདབ་སྟེ། །མཛེས་པའི་སྣོད་དུ་བཅུག་ནས་ཀྱང། །ལས་ཀྱིས་བསང་[[56]](#footnote-76)ཞིང་ལྷར་བསྐྱེད་ལ། །ཡེ་ཤེས་འཁོར་ལོ་སྤྱན་དྲངས་མཆོད། །ཉིས་འགྱུར་ཚད་ལ་སྲད་བུ་བསྟིམ། །རང་ཉིད་རྡོར་འཛིན་ལྷར་སྤྲུལ་ནས། །བྱིན་གྱིས་བརླབ་དང་བསྲུང་བའི་[[57]](#footnote-77)ཕྱིར། །བདེ་གཤེགས་མཆོད་ཕྱིར་ནམ་མཁར་གདབ། །སྒོ་དབྱེ་གསལ་ཕྱིར་ས་ཐིག་གདབ། །ཚངས་ཐིག་གདབ་སྟེ་བགེགས་བསྐྲད་དོ། །ཨོཾ་བཛྲ་རཀྵ་ཧཱུཾ་ཕཊ། སློབ་དཔོན་ཤར་བལྟས་སློབ་མ་ནུབ། །ཛ་གསུམ་བརྗོད་ལ་ལག་ཏུ་གཏད། །དང་པོ་ནུབ་སྟེ་དེ་ནས་ནི། །ལྷོ་བྱང་གདབ་སྟེ་དེ་ནས་ཤར། །ནུབ་བྱང་ལྷོ་ནས་མཚམས་བཞིར་ཐིག །རིམ་པ་བཞིན་དུ་གདབ་པར་བྱ། །ཆ་བཞི་ཆ་བརྒྱད་རིམ་བཞིན་དུ། །དབྱེ་བ་ལ་སོགས་ཤེས་པར་བྱ། །འཁོར་ལོ་རྩིབས་བཞི་མུ་ཁྱུད་བཅས། །ཁྱམས་འདོད་པ་[[58]](#footnote-78)དང་མི་འདོད་པ། །དེ་དག་ཐམས་ཅད་ཤེས་པར་གྱིས། །སྔགས་འདིས་ཐིག་ནི་གདབ་པར་བྱ། །ཨོཾ་བཛྲ་ས་མ། དམར་སེར་སྨིན་མ་སྨ་ར་ཁྲོ། །ཁམ་ནག་གྱེན་བརྫེས་[[59]](#footnote-79)དབུ་ཡི་སྐྲ། །ཟླ་ཚེས་མཆེ་དཀར་ལྗགས་གློག་འཁྱུག །ལྟོ་འགྲོས་བརྒྱན་ཅིང་སྟག་ཤམ་ཅན། །ཡུམ་དང་གཉིས་མེད་ཐུགས་ལས་འཁྱུད། །སྤྲུལ་པ་གདུག་པའི་ཚོགས་རྣམས་འཇོམས། །བགེགས་ཆེན་བསྣོལ་བའི་གདན་ལ་བཞུགས། །དྲག་པོ་མེ་དཔུང་དབུས་ན་འཕྲོ། །བཅོམ་ལྡན་ཐུགས་ཀྱི་སྤྲུལ་པ་ལས། །རིགས་བཞི་གཏུམ་པོ་རང་ཉིད་དོ། །ཤར་དུ་རྡོ་རྗེ་གཏུམ་པོ་ནི། །བདུད་ལས་རྒྱལ་བྱེད་དྲི་ཟའི་གདན། །ཞལ་གཅིག་ཕྱག་གཉིས་སྐུ་མདོག་དཀར། །སྤྱན་གསུམ་མཆེ་གཙིགས་ཞབས་བགྲད་པ། །སྐྲ་བརྫེས་ལྟོ་འགྲོ་སྟག་གིས་བརྒྱན། །གཡས་པ་རྡོ་རྗེ་བསྣུན་པའི་ཚུལ། །གཡོན་པ་སྡིགས་[[60]](#footnote-80)མཛུབ་རབ་ཏུ་གདེངས། །མེ་དཔུང་འབར་བའི་རྣམ་པ་ཅན། །ཐུགས་ལ་རྡོ་རྗེའི་ཁྱུང་སྤྲུལ་ལོ། །ལྷོ་རུ་རིན་ཆེན་གཏུམ་པོ་ནི། །གཟི་བརྗིད་འབར་བ་གཤིན་རྗེའི་གདན། །ཞལ་གཅིག་ཕྱག་གཉིས་སྐུ་མདོག་སེར། །སྤྱན་གསུམ་ཞབས་བགྲད་མཆེ་བ་ཅན། །སྐྲ་བརྫེས་ལྟོ་འགྲོ་སྟག་གིས་བརྒྱན། །གཡས་པ་རྡོ་རྗེ་བསྣུན་[༦༧ན]པའི་ཚུལ། །གཡོན་པ་སྡིགས་[[61]](#footnote-81)མཛུབ་རབ་ཏུ་གདེངས། །[[62]](#footnote-82)མེ་རི་འབར་བའི་རྣམ་པ་ཅན། །ཐུགས་ལས་རིན་ཆེན་ཁྱུང་སྤྲུལ་ལོ། །ནུབ་ཏུ་པདྨ་གཏུམ་པོ་ནི། །རྔམ་པའི་སྒྲ་སྒྲོགས་ཀླུ་དབང་གདན། །ཞལ་གཅིག་ཕྱག་གཉིས་སྐུ་མདོག་དམར། །སྤྱན་གསུམ་མཆེ་གཙིགས་ཞབས་བགྲད་པ། །སྐྲ་བརྫེས་[[63]](#footnote-83)ལྟོ་འགྲོ་སྟག་གིས་བརྒྱན། །གཡས་པ་རྡོ་རྗེ་བསྣུན་པའི་ཚུལ། །གཡོན་པ་སྡིགས་[[64]](#footnote-84)མཛུབ་རབ་ཏུ་གདེངས། །[[65]](#footnote-85)མེ་དཔུང་འབར་བའི་རྣམ་པ་ཅན། །ཐུགས་ལས་པདྨའི་ཁྱུང་སྤྲུལ་ལོ། །བྱང་དུ་ལས་ཀྱི་གཏུམ་པོ་ནི། །བདུད་རྩི་འཁྱིལ་པ་གནོད་སྦྱིན་གདན། །ཞལ་གཅིག་ཕྱག་གཉིས་སྐུ་མདོག་སྔོ། །སྤྱན་གསུམ་ཞབས་བགྲད་[[66]](#footnote-86)མཆེ་བ་ཅན། །སྐྲ་བརྫེས་ལྟོ་འགྲོ་སྟག་གིས་བརྒྱན། །གཡས་པ་རྡོ་རྗེ་བསྣུན་པའི་ཚུལ། །གཡོན་པ་སྡིགས་[[67]](#footnote-87)མཛུབ་རབ་ཏུ་གདེངས། །[[68]](#footnote-88)མེ་རི་འབར་བའི་རྣམ་པ་ཅན། །ཐུགས་ལས་ལས་ཀྱི་ཁྱུང་སྦྲུལ་ལོ། །དེ་ལྟར་དམ་ཚིག་བསྐྱེད་བྱས་ལ། །ཛཿཧཱུཾ་བཾ་ཧོཿས་ཕྱག་[[69]](#footnote-89)རྒྱ་བཞི། །ཡེ་ཤེས་དཀྱིལ་འཁོར་སྤྱན་དྲངས་ཏེ། །ཕྱག་འཚལ་བ་དང་མཆོད་ཅིང་བཤགས། །རྗེས་སུ་ཡི་[[70]](#footnote-90)རང་བསྐུལ་ཞིང་གསོལ། །དགེ་བ་ཅི་བསགས་ཐམས་ཅད་ཀུན། །བྱང་ཆུབ་ཐོབ་ཕྱིར་བདག་གིས་བསྔོ[[71]](#footnote-91)། །ཕྱག་རྒྱ་བཞི་ཡིས་གཉིས་མེད་བསྟིམ། །འབྲུ་གསུམ་སྔགས་ཀྱིས་བྱིན་གྱིས་བརླབ། །སྤྱན་ལ་སོགས་པས་དབང་བསྐུར་རོ། །དེ་ནས་སློབ་མ་ཁྲུས་བྱས་ལ། །ཡོལ་བས་བར་བཅད་གདོང་[[72]](#footnote-92)གཡོགས་བཅིངས། །སྔགས་འདི་ཡིས་ནི་ཕྱག་བྱེད་གཞུག །ཨོཾ་བཛྲ་ན་མ་མི་ཧཱུཾ། ཨོཾ་བཛྲ་ན་མ་སྟེ་[[73]](#footnote-93)ཧཱུཾ།ཨོཾ་བཛྲ་ན་མོ་ན་མ་[[74]](#footnote-94)ཧཱུཾ། བདེ་བ་འདོད་པ་སུ་ཞིག་ཡིན། །བླ་མས་དོན་ནི་བྲི་[[75]](#footnote-95)བར་བྱ། །སྐལ་[[76]](#footnote-96)ལྡན་བདེ་ཆེན་བདག་ཅག་ལགས། །སློབ་མས་ལན་ནི་གདབ་པར་བྱ། །དེ་ནས་བླ་མས་བདེ་བའི་གླུ། །དགྱེས་པས་བླང་བར་བྱ་བ་འདི། །ཨོཾ་ཨ་ནུཏྟ་རདྡྷ་[[77]](#footnote-97)པཱུ་ཛ་ཨུདྒ་ཏེ་སྥ་ར་ཎ་ཨི་[[78]](#footnote-98)ག་ག་ན་ཁཾ་སྭ་ཧཱ། དེ་ནས་སློབ་མས་གསོལ་གདབ་པ། །སྟོན་པ་ཁྱོད་ལ་བདག་དགའོ། །བླ་མ་དམ་པ་[[79]](#footnote-99)དགོངས་སུ་གསོལ། །བྱང་ཆུབ་ཆེན་པོར་[[80]](#footnote-100)ཚུལ་བསྟན་པའི། །བྱང་ཆུབ་སེམས་ནི་བདག་ལ་གསོལ[[81]](#footnote-101)། །དེ་ཉིད་དམ་ཚིག་བདག་ལ་སྩོལ། །སངས་རྒྱས་ཆོས་དང་དགེ་འདུན་ཏེ། །[༦༧བ]དཀོན་མཆོག་གསུམ་ནི་བདག་ལ་སྩོལ། །ལུས་དང་ལོངས་སྤྱོད་འདི་བཞིས་[[82]](#footnote-102)ལ། །དབང་བསྐུར་དམ་པ་མཛད་དུ་གསོལ། །ཐར་པ་ཆེན་པོའི་གྲོང་ཁྱེར་དུ། །མགོན་པོ་བདག་ནི་འཇུག་པར་འཚལ། །དེ་ཡི་ལན་ནི་སྦྱིན་བྱ་བ། །བུ་ཚུར་ཐེག་པ་ཆེན་པོའི་སྣོད། །གསང་སྔགས་སྤྱོད་པའི་ཚུལ་འདི་ནི། །ཁྱོད་ལ་ཡང་དག་བཤད་པར་བྱ། །ཚུལ་ཆེན་ཁྱོད་ཀྱིས་ཤེས་པར་གྱིས[[83]](#footnote-103)། །དཀྱིལ་འཁོར་དམ་པར་དབང་བསྐུར་གྱིས། །བུ་ཡི་བློ་གྲོས་བརྟན་པར་བྱོས། །དེ་ནས་ཡང་[[84]](#footnote-104)ནི་སྡིག་པ་བཤགས། །རྗེས་སུ་ཡི་རང་བསྐུལ་ཞིང་གསོལ། །མྱ་ངན་མི་འདའ་[[85]](#footnote-105)གསོལ་བ་གདབ། །བྱང་ཆུབ་སེམས་བསྐྱེད་ལུས་ཕུལ་ལ[[86]](#footnote-106)། །སྡོམ་པ་ཕོག་སྟེ་གཟུང་དུ་གཞུག །བསླབ་པ་ཡི་ནི་ཚུལ་ཁྲིམས་དང། །དགེ་བ་ཆོས་སྡུད་ཚུལ་ཁྲིམས་དང། །སེམས་ཅན་དོན་བྱེད་ཚུལ་ཁྲིམས་གསུམ། །དེ་ནས་བཟུང་སྟེ་གཟུང་བར་[[87]](#footnote-107)བྱ། །རྡོ་རྗེ་རིགས་མཆོག་ཆེན་པོ་ཡི། །རྡོ་རྗེ་དྲིལ་བུ་[[88]](#footnote-108)ཕྱག་རྒྱ་དག །ཡང་དག་ཉིད་དུ་གཟུང་བར་[[89]](#footnote-109)བགྱི། །སློབ་དཔོན་དག་ཀྱང་གཟུང་བར་བགྱི། །[[90]](#footnote-110)རིན་ཆེན་རིགས་མཆོག་ཆེན་པོ་ཡི། །དམ་ཚིག་ཡིད་དུ་འོང་བ་ལ། །ཉིན་རེ་བཞིན་ནི་[[91]](#footnote-111)དུས་དྲུག་ཏུ། །སྦྱིན་པ་རྣམ་བཞི་རྟག་ཏུ་སྦྱིན། །བྱང་ཆུབ་ཆེན་པོ་ལས་བྱུང་བའི། །པདྨའི་རིགས་མཆོག་དག་པ་ལ། །ཕྱི་ནང་གསང་བའི་ཐེག་པ་གསུམ། །ཡང་དག་ཉིད་དུ་གཟུང་བར་བགྱི། །ལས་ཀྱི་རིགས་མཆོག་ཆེན་པོ་ཡི[[92]](#footnote-112)། །སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་གཟུང་བར་[[93]](#footnote-113)བགྱི། །མཆོད་པའི་ལས་ཀྱང་ཅི་ནུས་བྱ། །དེ་ནས་རྡོ་རྗེའི་ལམ་ཁྲིད་ལ། །ཚིགས་བཅད་སྔགས་འདིས་དམ་ཆུ་བླུད། །སྤྱི་བོར་བཅོམ་ལྡན་བསྐྱེད་བྱས་ལ། །བདུད་རྩིའི་ཆུ་ནི་བླུད་པར་བྱ། །འཐུངས་ཤིག་རྡོ་རྗེ་བདུད་རྩིའི་ཆུ། །དམ་ལས་འདས་ན་དམྱལ་བར་བསྲེག །དམ་ཚིག་བསྲུངས་ན་དངོས་གྲུབ་འབྱུང། །རྡོ་རྗེ་བདུད་རྩིའི་ཆུ་ཡིས་གྲུབ[[94]](#footnote-114)། །ཨོཾ་བཛྲ་སཏྭཱ་[[95]](#footnote-115)ཧཱུཾ། ལས་ཀྱི་ཆུ་ཡིས་བགེགས་བསྐྲད་དེ། །ཕྲེང་བས་མགུལ་ནས་བཅིང་བར་བྱ། །ཨོཾ་བཛྲོད་[[96]](#footnote-116)ཀ་ཧཱུཾ། རྡོ་རྗེ་ཐུགས་ཀར་བཟུང་བྱས་ནས། །དམ་ཚིག་ཁྲོ་བོའི་ང་རྒྱལ་གྱིས། །ཚིགས་བཅད་སྔགས་འདི་བརྗོད་པར་བྱ། །དེ་རིང་ཕན་ཆད་ཁྱོད་ཀྱིས་[༦༨ན]ནི། །ཕྱག་ན་རྡོ་རྗེ་ང་ཡིན་པས། །ང་ཡི་བཀའ་ཉན་གསུང་སྡོད་པས། །ཁྱོད་ཀྱིས་བྱས་ན་དངོས་གྲུབ་འབྱུང། །མ་བྱས་རྡོ་རྗེ་དམྱལ་བར་ལྟུང། །དེ་ཕྱིར་བཀའ་ཉན་གསུང་སྡོད་ཅིག །ཨོཾ་བཛྲ་ས་མ་ཡེ་ཧཱུཾ། དེ་ནས་རྡོ་རྗེ་སྤྱི་བོར་གཞག[[97]](#footnote-117)།ཁྱོད་ཀྱིས་དཀྱིལ་འཁོར་ཆེན་པོ་འདིའི། །དེ་ཉིད་མ་མཐོང་མི་རྣམས་མདུན། །དུས་ཀུན་དུ་ནི་མ་སྨྲ་ཞིག[[98]](#footnote-118)།མ་སྨྲས་དངོས་གྲུབ་མྱུར་བ་ཡིན། །སྨྲས་ན་ཁྲོ་བོས་མགོ་འགེམས་སོ། །ཨོཾ་བཛྲ་ཀྲོ་དྷ་ཡ་ཧཱུཾ་ཕཊ། དེ་ནས་སྔགས་འདིས་ཡོལ་བ་བསལ། །ཨོཾ་བཛྲ་པྲ་ཏཱིཙྪ་ཧོ། །ལན་གསུམ་བརྗོད་ལ་མཐོང་ངམ་དྲི། །དབང་ཐོབ་ཕྱིར་ན་ཡོན་ཀྱང་འབུལ། །སྔགས་འདིས་[[99]](#footnote-119)མེ་ཏོག་དཀྱིལ་འཁོར་དོར། །ཨོཾ་སརྦ་ཏ་ཐཱ་ག་ཏེ་པུཥྤ་པཱུ་[[100]](#footnote-120)ཛ་ཧཱུཾ། །སྔགས་འདིས་སློབ་མའི་མགོ་ལ་གདགས། །ཨོཾ་རཏྣ་མེ་ལ་ཨ་བྷི་ཥིཉྩཱ་[[101]](#footnote-121)མི། བླ་མ་རྡོ་རྗེ་སློབ་དཔོན་གྱིས། །ལྷ་ཡི་འཁོར་ལོ་བསྐུལ་བྱས་ལ། །སློབ་མའི་སྙིང་གར་གཞུག་པར་བྱ། །ཨོཾ་མཎྜལ་དེ་བ་བ་ཏིཥྛ་ལྷན། །ཚིགས་བཅད་སྔགས་འདིས་གདོང་གཡོགས་བཀྲོལ[[102]](#footnote-122)། །ཇི་ལྟར་མིག་མཁན་རྒྱལ་པོ་ཡིས། །མ་རིག་ལིང་ཐོག་[[103]](#footnote-123)བསལ་བ་ལྟར། །དེ་བཞིན་དེ་རིང་བུ་ཁྱོད་ཀྱི། །མ་རིག་ལྡོངས་པའི་མུན་པ་བསལ། །ཨོཾ་བཛྲ་པཱ་ཤ་ཧཱུཾ། ཡེ་ཤེས་ཁྲོ་བོའི་ཏིང་འཛིན་གྱིས། །ལྕགས་ཀྱུའི་ཕྱག་རྒྱས་དགྲོལ་བར་བྱ[[104]](#footnote-124)། །དེ་རྣམས་ལས་ཀྱི་བླ་མས་བྱ། །ལྷ་ངོ་བསྟན་ལ་དབང་བསྐུར་རོ། །ཇི་ལྟར་དུས་གསུམ་སངས་རྒྱས་ལ། །རྡོ་རྗེ་སེམས་དཔས་[[105]](#footnote-125)དབང་བསྐུར་ལྟར། །བདག་ཀྱང་རབ་ཏུ་བསྒྲལ་སླད་དུ། །བདེ་གཤེགས་བུམ་པའི་དབང་མཆོག་སྕོལ། །དེ་སྐད་གསོལ་བ་གདབ་པར་བྱ། །ཡབ་ཡུམ་སྙོམས་ཞུགས་འོད་ཟེར་ལས། །བདེ་གཤེགས་འོད་བསྐུལ་བུམ་པར་ཐིམ། །ཆ་འདྲེས་འོད་ཞུ་བདུད་རྩི་དེ། །སྤྱི་བོ་[[106]](#footnote-126)ཆུ་ཡི་དབང་བསྐུར་རོ། །མི་བསྐྱོད་པ་ཡི་[[107]](#footnote-127)སྤྲོ་བསྡུ་ཡིས། །ཚིགས་བཅད་སྔགས་འདིས་བུམ་པ་སྦྱིན། །ཧཱུཾ་སྐུ་གསུམ་[[108]](#footnote-128)དམ་ཚིག་ལས་བྱུང་བའི། །ཡེ་ཤེས་བདུད་རྩི་དྲི་མ་མེད། །ལྷ་ཡི་ཆུ་ནི་དག་པ་ཡིས། །མི་བསྐྱོད་པ་ཡི་དབང་བསྐུར་རོ། །ཨོཾ་བཛྲ་ཨཱ་དཪྴ་ཤཱུ་[[109]](#footnote-129)ནྱ་ཏཱ་ཛྙཱ་ན། ཨ་བྷི་ཥིཉྩཱ་[[110]](#footnote-130)མི། རིན་ཆེན་འབྱུང་ལྡན་སྤྲོ་བསྡུ་ཡིས། །ཚིགས་བཅད་སྔགས་འདིས་ཅོད་པན་སྦྱིན། །ཏྲཱཾ་[[111]](#footnote-131)སངས་[༦༨བ]རྒྱས་ཀུན་གྱི་རྒྱལ་སྲིད་དོ། །དབུ་རྒྱན་རིན་ཆེན་བླ་ན་མེད། །དབུ་རྒྱན་རིན་ཆེན་མཆོག་འགྲོ་བ། །རྫོགས་སངས་རྒྱས་སུ་དབང་བསྐུར་རོ། །ཨོཾ་བཛྲ་ས་མཱ་[[112]](#footnote-132)ཏཱ་ཛྙཱ་ན་རཏྣ་མ་ཧཱུཾ་ཏ་ཡ་ཨ་བྷི་ཥིཉྩཱ་[[113]](#footnote-133)མི། འོད་དཔག་མེད་ཀྱི་སྤྲོ་བསྡུ་[[114]](#footnote-134)ཡིས། །ཚིགས་བཅད་སྔགས་འདིས་རྡོ་རྗེ་སྦྱིན། །ཧྲཱིཿསངས་རྒྱས་[[115]](#footnote-135)ཀུན་གྱི་རྡོ་རྗེའི་[[116]](#footnote-136)དབང། །མི་ཕྱེད་རྡོ་རྗེ་གསལ་བ་ལས། །ཆོས་རྣམས་ཀུན་གྱི་སྒོར་གྱུར་པ། །རྡོ་རྗེ་ཆོས་ཀྱི་དབང་བསྐུར་རོ། །ཨོཾ་པྲཛྙཱ་ཨཱ་བེ་ཤ་ཡ་ས་མནྟ་ཛྙཱ་ན་པ་ནེ་བཛྲ་ཨ་བྷི་ཥིཉྩཱ་[[117]](#footnote-137)མི། །དོན་རྣམས་གྲུབ་པའི་སྤྲོ་བསྡུ་ཡིས། །ཚིགས་[[118]](#footnote-138)བཅད་སྔགས་འདིས་དྲིལ་བུ་སྦྱིན། །ཧཱུཾ་ཐབས་[[119]](#footnote-139)ཐབས་དང་ཤེས་རབ་ལྡན་པ་ཡི[[120]](#footnote-140)། །འགྲོ་དོན་མཉམ་མེད་བྱེད་པ་དང། །མཆོད་པའི་ལས་རྣམས་རྫོགས་བྱེད་པ། །དྲིལ་བུ་ལས་ཀྱི་དབང་བསྐུར་རོ། །ཨོཾ་ཀྲི་ཏ་ཨ་ནུཥྛ་[[121]](#footnote-141)ན་ཛྙཱ་ན་པ་ནེ་བཛྲ་ཨ་བྷི་ཥིཉྩཱ་[[122]](#footnote-142)མི། རྣམ་སྣང་མཛད་ཀྱི་སྤྲོ་བསྡུ་ཡིས། །ཚིགས་བཅད་སྔགས་འདིས་མིང་སྦྱིན་ནོ། །ཨོཾ་རྡོ་རྗེའི་མིང་དུ་དབང་བསྐུར་བས། །བྱང་ཆུབ་སྙིང་པོའི་བར་དུ་ནི། །ཅིས་ཀྱང་མི་ཆོད་[[123]](#footnote-143)མི་ཤིགས་པར། །རྡོ་རྗེའི་མིང་དུ་རབ་སྒྲོགས་[[124]](#footnote-144)ཤིག །ཨོཾ་པ་རི་[[125]](#footnote-145)ཤོ་དྷ་དྷརྨ་ཛྙཱ་ན་ནཱ་མ་[[126]](#footnote-146)ཛྙཱ་ན་ཨ་བྷི་ཥིཉྩཱ་[[127]](#footnote-147)མི། ཆོས་རྣམས་སྒྱུ་མ་ལྟ་བུ་སྟེ། །དག་ཅིང་གསལ་ལ་དྲི་མ་མེད། །མེ་ལོང་གི་ནི་གཟུགས་བརྙན་བཞིན། །རང་གི་ལྷ་ནི་ཤེས་པར་གྱིས། །ཨོཾ་[[128]](#footnote-148)ཨཱཿཧཱུཾ། མེ་ལོང་དག་གི་དབང་ཡིན་ནོ། །རྡོ་རྗེ་བརྟུལ་ཞུགས་དབང་བསྐུར་བ། །ཕྲེང་བ་ཆེན་པོ་སྐེ་ལ་སྐོན[[129]](#footnote-149)། །འོད་ཟེར་འཕྲོ་འདུས་བྱིན་བརླབས་ལ། །ཚིགས་བཅད་སྔགས་འདིས་སྦྱིན་པར་བྱ། །མ་སྐྱེས་རྡོ་རྗེ་གསང་བའི་ཐུགས། །འགག་མེད་[[130]](#footnote-150)ཤེས་རབ་དྲིལ་བུའི་གསུང། །གཉིས་མེད་ཡེ་ཤེས་ཆོས་ཆོས་ཀྱི་[[131]](#footnote-151)སྐུ། །འདི་ནི་སངས་རྒྱས་ཐམས་ཅད་དང། །དཔལ་ལྡན་རྡོ་རྗེ་འཛིན་པ་འཆང། །ཁྱོད་ཀྱིས་ཀྱང་ནི་རྟག་ཏུ་འཆང། །ཕྱག་ན་རྡོ་རྗེའི་བརྟུལ་ཞུགས་བརྟན། །ཨོཾ་ཨ་ཨཱ། ཨི་ཨཱི།ཨུར་ཨཱུར། ཨུ་ཨཱ་ཨུ་[[132]](#footnote-152)ཨཱ་ཨལ་ཨཱལ། བེ་ཤ་ན་ཡ་ན་གྲེ་བྷ་བེ་ཤུདྡྷ་ནི་སྭཱ་ཧཱ། བཛྲ་པཱ་ཎི་ཧཱུཾ་ཕཊ། དེ་ནས་ལུང་བསྟན་དབང་བསྐུར་ནི། །ཡོན་གྱིས་བླ་མ་མཉེས་བྱས་ལ། །ཕྱག་འཚལ་ནས་ནི་གསོལ་བ་གདབ། །བྱང་ཆུབ་རྡོ་རྗེ་སངས་རྒྱས་ལ། །ཇི་ལྟར་མཆོད་ཅིང་གསོལ་[༦༩ན]མཛད་པ། །བདག་ལ་གདུང་བའི་དོན་གྱི་ཕྱིར། །ནམ་མཁའི་རྡོ་རྗེ་བདག་ལ་གསོལ། །བུ་[[133]](#footnote-153)དེ་སེང་གེའི་ཁྲིར་བཞག་ལ། །རྡོ་རྗེ་དྲིལ་བུ་ལག་བྱིན་ཏེ། །འོད་ཟེར་སྤྲོ་བསྡུ་ཏིང་འཛིན་བྱ། །དེ་ནས་ཚིགས་བཅད་སྔགས་འདིས་སྦྱིན། །བུ་ཚུར་རྡོ་རྗེའི་སློབ་དཔོན་གྱིས[[134]](#footnote-154)། །དེ་བཞིན་གཤེགས་པའི་འཁོར་ལོ་བསྐོར། །རྡོ་རྗེ་རིན་ཆེན་པདྨ་ལས། །འགྲོ་བའི་དོན་དུ་ཁྱོད་ཀྱིས་བསྐོར། །ཨོཾ་ཧཾ་ཀྵ་དྷརྨ་ཙ་ཀྲ་པྲ་པརྟ་[[135]](#footnote-155)ཀ་སྭཱ་ཧཱ། སརྦ་ཏ་ཐཱ་ག་ཏ་དྷརྨ་[[136]](#footnote-156)ཙ་ཀྲ་ཨ་བྷི་ཥིཉྩཱ་[[137]](#footnote-157)མི། །དེ་ནས་གསང་བའི་དབང་བསྐུར་ནི། །སྟེགས་བུ་བདུད་རྩི་ལྔ་ཡིས་བྱུག །པི་པརྟ་འམ་ཞིང་གི་ཁར། །མཚན་ལྡན་རིག་མའི་བྷ་ག་ལ། །དཔའ་བོ་སེང་གེ་བཞིན་དུ་རོལ། །ཙཎྜ་ལཱི་[[138]](#footnote-158)ནི་རབ་སྦར་བས། །ཨེ་ཝཾ་ཟླ་བ་[[139]](#footnote-159)ཧཾ་ལས་འཛག །སྤྲོ་བསྡུ་བྱང་ཆུབ་སེམས་དེ་སྦྱིན། །བུ་ཡིས་མགོན་ལ་འདི་སྐད་གསོལ། །རྒྱལ་བ་ཐམས་ཅད་རོལ་པ་ཡིས། །སངས་རྒྱས་ཆུ་བོ་རྒྱུན་བབ་[[140]](#footnote-160)སྟེ། །ཉོན་མོངས་སྡིག་པ་སྦྱངས་པ་བཞིན། །བདག་ལ་བྱང་ཆུབ་སེམས་དཔའ་[[141]](#footnote-161)སྩོལ། །བྱེ་བ་ཕྲག་བརྒྱས་གངྒཱའི་[[142]](#footnote-162)ཀླུང། །ཇི་སྙེད་མགོན་པོ་ཐམས་ཅད་ཀྱི། །གཉིས་མེད་སྦྱོར་བའི་བདུད་རྩི་རྒྱུན། །མགོན་པོ་བདག་གི་གསུང་ལ་གསོལ། །ཚིགས་བཅད་སྔགས་འདིས་བུ་ལ་སྦྱིན། །ཡབ་ཡུམ་སྙོམས་ཞུགས་བདེ་བའི་རྒྱུན། །གཉིས་མེད་སེམས་ཀྱི་རོས་[[143]](#footnote-163)གང་བ། །ཐབས་དང་ཤེས་རབ་བདུད་རྩིའི་མཆོག །བུ་ཡི་ངག་ལ་སྦྱིན་པར་བྱ། །ཨོཾ་ཨ་མྲྀ་ཏ་གུ་ཧྱ་ཨ་བྷི་ཥིཉྩཱ་[[144]](#footnote-164)མི། མགྲིན་པར་གསུང་ལ་སྦྱིན་པར་བྱ། །དེས་ཀྱང་ཨ་ཧོ་སུ་ཁས་[[145]](#footnote-165)བཏུང། །དེ་ནས་ཤེས་རབ་ཡེ་ཤེས་དབང། །མཎྜལ་དྲིས་བྱུགས་དྲི་མེད་ཁར། །བདུད་རྩི་དཀར་དམར་ཐིག་ལེ་གདབ། །སྟེང་དུ་སྟག་གི་ཤམ་ཐབས་ཁར། །མཚན་ལྡན་རིག་[[146]](#footnote-166)མ་ཁྲུས་བྱས་གཞག[[147]](#footnote-167)།གནས་ལྔ་རུ་ནི་ལྷ་ལྔ་དགོད། །སྤྱན་དྲངས་བསྟིམ་ཞིང་མཆོད་བསྟོད་བྱ། །དེ་ནས་སློབ་མས་གསོལ་བ་གདབ། །ཕྱོགས་དུས་བཞུགས་པའི་སངས་རྒྱས་ཀུན། །ཤེས་རབ་ཕ་རོལ་ཕྱིན་པས་འགྲུབ། །བདག་ཀྱང་རབ་ཏུ་བསྒྲལ་སླད་དུ། །གསུམ་པའི་དཀྱིལ་འཁོར་བསྟན་དུ་གསོལ། །མགོན་པོས་ཀྱང་ནི་ལན་སྦྱིན་པ། །བུ་ཚུར་ཤོག་ཅིག་རིགས་ཀྱི་བུ། །[༦༩བ]གང་ལ་དགའ་བའི་དངོས་གྲུབ་ནི། །ཤེས་རབ་མ་ལ་བརྟེན་པས་གྲུབ[[148]](#footnote-168)། །རྟག་ཏུ་ཤེས་རབ་དོན་འདོད་པས། །ཐབས་ལ་སྐྲག་པར་མི་བྱ་ཞིང། །པདྨའི་སྟེང་དུ་ལྕེ་ཡིས་རེག །དྲི་ཆེན་དྲི་ཆུ་བཟའ་བར་བྱ། །ཁུ་བ་དཀར་དམར་བདུད་རྩི་མཆོག །ལྕེ་ཡི་དབུས་སུ་བརྟན་པར་བཟུང། །དཀའ་ཐུབ་མེད་ཅིང་བརྟུལ་ཞུགས་ཆེ། །འདི་དང་ལྡན་ན་འགྲུབ་པར་འགྱུར། །དེ་ནས་སློབ་མའི་མིག་ཕྱེ་སྟེ། །ཡུམ་གྱི་གསང་བའི་དཀྱིལ་འཁོར་བལྟ། །རྟག་ཏུ་གཅེར་བུའི་ཚུལ་གྱིས་ནི། །རྡོ་རྗེ་དྲིལ་བུ་ཁ་ཕྱེ་ནས། །མཐོང་བའི་བློས་ནི་གསོལ་བ་གདབ། །རྨད་བྱུང་བཙུན་མོའི་བྷ་ག་མཆོག །ཡེ་ཤེས་ཐམས་ཅད་བསྐྱེད་པའི་གནས། །མ་སྨིན་མ་གྲོལ་བ་ཡི་སར། །ཡེ་ཤེས་དམ་པ་བསྐྱེད་དུ་གསོལ། །ཤེས་རབ་ཡུམ་གྱི་བྷ་ག་ལ། །སློབ་མ་དཔའ་བོའི་ཚུལ་དུ་རོལ། །སྙོམས་པར་ཞུགས་པའི་བདེ་བ་ཡིས། །ཨཱ་ལི་ཀཱ་ལི་གཉིས་མེད་ལས། །བརྐྱང་མས་རོ་མ་མནན་པ་བསྟན། །བཅུ་དྲུག་ཕྱེད་ཕྱེད་ཐིག་ལེ་ནི། །གཏུམ་[[149]](#footnote-169)མོས་རི་བོང་ཅན་ཧཾ་འཛག །དཀྱིལ་དྲངས་[[150]](#footnote-170)བཟློག་དང་དགྲམ་ཞིང་བསྟིམ། །དགའ་བཞི་གཉུག་མ་ཉམས་སུ་མྱོང། །ཤེས་རབ་གསལ་བའི་ངང་ལ་གནས། །ཚིགས་བཅད་སྔགས་འདིས་བྱིན་གྱིས་བརླབ། །ཧཱུཾ་ཐབས་དང་ཤེས་རབ་གཉིས་མེད་པས། །ཡེ་ཤེས་ཆེན་པོ་མཆོག་གི་ལམ། །སྲིད་དང་ཞི་ལས་རབ་གྲོལ་པའི[[151]](#footnote-171)། །བདེ་བ་ཆེན་པོ་བདེ་བའི་མཆོག །ཡུམ་ལ་བརྟེན་པའི་བདེ་བ་འདིས། །བུ་ལ་བྱིན་བརླབས་དབང་བསྐུར་རོ། །ཨོཾ་པྲཛྙཱ་ཛྙཱ་ན་ཨ་བྷི་ཥིཉྩཱ་[[152]](#footnote-172)མི། སངས་རྒྱས་ཀུན་གྱི་ཐབས་ཆེན་པོ། །བདེ་བ་ཆེན་པོ་ཟབ་མོའི་ཆོས། །དངོས་གྲུབ་དམ་པ་བདག་གིས་བླང། །ཨོཾ་ཛྙཱ་ན་སིདྡྷི་ཧཱུཾ། དེ་ཡི་དངོས་གྲུབ་དམ་པ་བླང། །བཞི་པ་ཆོས་ཉིད་མངོན་རྟོགས་དབང། །ལྷན་ཅིག་སྐྱེས་པ་བདུད་རྩིའི་རོ། །མཚོན་དུ་ཡོད་པ་མ་ཡིན་ཏེ། །སྲིད་དང་མྱ་ངན་འདས་ལས་[[153]](#footnote-173)གྲོལ། །དེ་ནས་བཀྲ་ཤིས་སྨོན་ལམ་གདབ། །སྔགས་འདིས་བཟོད་པ་གསོལ་བར་བྱ། །ཨོཾ་བཛྲ་ཙཎྜ་[[154]](#footnote-174)ས་མ་ཡ། མ་ནུ་པཱ་ལ་ཡ། བཛྲ་ཙཎྜ་ཏྭེ་ནོ་པ། ཏིཥྛ་དྲྀ་ཌྷོ་[[155]](#footnote-175)མེ་བྷ་བ། སུ་ཏོ་ཥྱོ་མེ་བྷ་བ[[156]](#footnote-176)། ཨ་ནུ་རཀྟོ་མེ་བྷ་བ། སུ་པོ་ཥྱོ་མེ་བྷ་བ[[157]](#footnote-177)། སིདྡྷིམྨི་[[158]](#footnote-178)པྲ་ཡཙྪ། སརྦ་ཀརྨ་[[159]](#footnote-179)སུ་ཙ་མེ་ཙིཏྟཾ་ཤྲེ་ཡཾ་ཀུ་རུ་ཧཱུཾ། ཧ་ཧ་[༧༠ན]ཧ་ཧ་ཧོཿབྷ་ག་བཱན[[160]](#footnote-180)། སརྦ་ཏ་ཐཱ་ག་ཏ། བཛྲ་མཱ་མེ་མུཉྩ་བཛྲཱི་བྷ་བ[[161]](#footnote-181)། མ་ཧཱ་ས་མ་ཡ་སཏྭ་ཨཱཿ[[162]](#footnote-182)། བུམ་པའི་ལྷ་དང་དཀྱིལ་འཁོར་ལྷ། །སྤྱན་དྲངས་ནམ་མཁར་གཤེགས་སུ་གསོལ། །དམ་ཚིག་འཁོར་ལོ་རང་ལ་བསྡུ། །དེ་ནས་སྤྱོད་ལམ་རྣམ་བཞི་ནི། །འགྲོ་བའི་དོན་དུ་དགེ་བ་སྤྱད། །གཉིས་པོ་མི་འབྲལ་ང་རྒྱལ་ལྡན། །འདི་བརྩམས་པ་ཡིས་[[163]](#footnote-183)དགེ་བ་གང། །ཟླ་བ་རྒྱས་པ་དྲི་མེད་བཞིན། །འགྲོ་བ་དུག་ཅན་ཐམས་ཅད་ནི། །ཞིང་མཆོག་གཙང་མར་སྐྱེ་བར་ཤོག །ཕྱག་ན་རྡོ་རྗེ་གཏུམ་པོ་ལྷ་ལྔ་པ་ཞེས་བྱ་བའི་དཀྱིལ་འཁོར་གྱི་ཆོ་ག་འཕགས་པ་ཀླུ་སྒྲུབ་[[164]](#footnote-184)ཀྱི་ཞལ་སྔ་ནས་མཛད་པ་རྫོགས་སོ།། །།[[165]](#footnote-185)

1. ཙནྜ། སྣར་ཐང་། པེ་ཅིན། [↑](#footnote-ref-21)
2. ན་མ། པེ་ཅིན། [↑](#footnote-ref-22)
3. དྷི། སྣར་ཐང་། པེ་ཅིན། [↑](#footnote-ref-23)
4. རྡོ་རྗེ། ཞེས་པར་མ་གཞན་ནང་མེད། [↑](#footnote-ref-24)
5. བཟའ། སྣར་ཐང་། པེ་ཅིན། [↑](#footnote-ref-25)
6. སླང་བ། སྣར་ཐང་། པེ་ཅིན། [↑](#footnote-ref-26)
7. བཛྲ་པ། སྣར་ཐང་། པེ་ཅིན། [↑](#footnote-ref-27)
8. སྐྱར། སྣར་ཐང་། པེ་ཅིན། [↑](#footnote-ref-28)
9. བསྐོ། སྣར་ཐང་། པེ་ཅིན། [↑](#footnote-ref-29)
10. །\_། ཞེས་པར་མ་གཞན་ནང་མེད། [↑](#footnote-ref-30)
11. ཏྲཾ་ཁཾ། སྣར་ཐང་། པེ་ཅིན། [↑](#footnote-ref-31)
12. དག་ལས། སྣར་ཐང་། པེ་ཅིན། [↑](#footnote-ref-32)
13. ལྔ། སྣར་ཐང་། པེ་ཅིན། [↑](#footnote-ref-33)
14. འདྲི། སྣར་ཐང་། པེ་ཅིན། [↑](#footnote-ref-34)
15. ཞིག། སྣར་ཐང་། པེ་ཅིན། [↑](#footnote-ref-35)
16. གྲྀཧྞ་པ། སྣར་ཐང་། པེ་ཅིན། [↑](#footnote-ref-36)
17. གྲྀཧྞ་པ། སྣར་ཐང་། པེ་ཅིན། [↑](#footnote-ref-37)
18. ཡཱ། སྣར་ཐང་། པེ་ཅིན། [↑](#footnote-ref-38)
19. ཝན། སྣར་ཐང་། པེ་ཅིན། [↑](#footnote-ref-39)
20. །\_། ཞེས་པར་མ་གཞན་ནང་མེད། [↑](#footnote-ref-40)
21. ལྟོ་བོ། པེ་ཅིན། [↑](#footnote-ref-41)
22. ་། །བྱ་ཀྲི་སེང་ཀྲི་ཧ་སི། སྣར་ཐང་། པེ་ཅིན། [↑](#footnote-ref-42)
23. ཀྲི་ཀ་ར། སྣར་ཐང་། པེ་ཅིན། [↑](#footnote-ref-43)
24. གླང་པོ། སྣར་ཐང་། པེ་ཅིན། [↑](#footnote-ref-44)
25. གྱི། སྣར་ཐང་། པེ་ཅིན། [↑](#footnote-ref-45)
26. བྲུཾ། སྣར་ཐང་། པེ་ཅིན། [↑](#footnote-ref-46)
27. བྲུཾ། སྣར་ཐང་། པེ་ཅིན། [↑](#footnote-ref-47)
28. དྲག། སྣར་ཐང་། པེ་ཅིན། [↑](#footnote-ref-48)
29. དེ་ལྟ། སྣར་ཐང་། པེ་ཅིན། [↑](#footnote-ref-49)
30. ཡིས། སྣར་ཐང་། པེ་ཅིན། [↑](#footnote-ref-50)
31. གི། སྣར་ཐང་། པེ་ཅིན། [↑](#footnote-ref-51)
32. ཡིས། སྣར་ཐང་། པེ་ཅིན། [↑](#footnote-ref-52)
33. ད་ལྟ། སྣར་ཐང་། པེ་ཅིན། [↑](#footnote-ref-53)
34. སྡོམས། སྣར་ཐང་། པེ་ཅིན། [↑](#footnote-ref-54)
35. ཏུ། ཞེས་པར་མ་གཞན་ནང་མེད། [↑](#footnote-ref-55)
36. ཕྱིན་པས། སྣར་ཐང་། པེ་ཅིན། [↑](#footnote-ref-56)
37. བརླབ། སྣར་ཐང་། པེ་ཅིན། [↑](#footnote-ref-57)
38. སྤྱད། སྣར་ཐང་། པེ་ཅིན། [↑](#footnote-ref-58)
39. བསད། སྣར་ཐང་། པེ་ཅིན། [↑](#footnote-ref-59)
40. བྱིན་པར་ཡང་སླང། སྣར་ཐང་། པེ་ཅིན། [↑](#footnote-ref-60)
41. ཡོང། སྣར་ཐང་། པེ་ཅིན། [↑](#footnote-ref-61)
42. ཡི། སྣར་ཐང་། པེ་ཅིན། [↑](#footnote-ref-62)
43. གཉེར། སྣར་ཐང་། པེ་ཅིན། [↑](#footnote-ref-63)
44. དམན་པ། སྣར་ཐང་། པེ་ཅིན། [↑](#footnote-ref-64)
45. འདོར་ན། པེ་ཅིན། [↑](#footnote-ref-65)
46. ཡིས། པེ་ཅིན། [↑](#footnote-ref-66)
47. ཀྱི། སྣར་ཐང་། པེ་ཅིན། [↑](#footnote-ref-67)
48. བརླབ། སྣར་ཐང་། པེ་ཅིན། [↑](#footnote-ref-68)
49. ཥིཉྩ། སྣར་ཐང་། པེ་ཅིན། [↑](#footnote-ref-69)
50. ཨུ་དུམ་བ་རའི། སྣར་ཐང་། པེ་ཅིན། [↑](#footnote-ref-70)
51. རྒྱ། སྣར་ཐང་། པེ་ཅིན། [↑](#footnote-ref-71)
52. ཏྲི། སྣར་ཐང་། པེ་ཅིན། [↑](#footnote-ref-72)
53. སྭ་བྷཱ་ཝ་བཛྲ་ཨཏ་མ་ཀོ་ཧཾ། སྣར་ཐང་། སྭ་བྷཱ་ཝ་བཛྲ་ཨཏྨ་ཀོ་ཧཾ། པེ་ཅིན། [↑](#footnote-ref-73)
54. བསྲུང། སྣར་ཐང་། པེ་ཅིན། [↑](#footnote-ref-74)
55. ཅིང། སྣར་ཐང་། པེ་ཅིན། [↑](#footnote-ref-75)
56. གསང། སྣར་ཐང་། [↑](#footnote-ref-76)
57. བསྲུང་བ། སྣར་ཐང་། པེ་ཅིན། [↑](#footnote-ref-77)
58. འཁྱམས་འཁོད་པ། སྣར་ཐང་། པེ་ཅིན། [↑](#footnote-ref-78)
59. རྫེས། སྣར་ཐང་། པེ་ཅིན། [↑](#footnote-ref-79)
60. རྫེས། སྣར་ཐང་། པེ་ཅིན། [↑](#footnote-ref-80)
61. སྡིག། སྣར་ཐང་། པེ་ཅིན། [↑](#footnote-ref-81)
62. གདེང། སྣར་ཐང་། པེ་ཅིན། [↑](#footnote-ref-82)
63. རྫེས། སྣར་ཐང་། [↑](#footnote-ref-83)
64. སྡིག། སྣར་ཐང་། པེ་ཅིན། [↑](#footnote-ref-84)
65. གདེང། སྣར་ཐང་། པེ་ཅིན། [↑](#footnote-ref-85)
66. བསྒྲད། སྣར་ཐང་། པེ་ཅིན། [↑](#footnote-ref-86)
67. སྡིག། སྣར་ཐང་། པེ་ཅིན། [↑](#footnote-ref-87)
68. གདེང། སྣར་ཐང་། པེ་ཅིན། [↑](#footnote-ref-88)
69. ཧོཿཕྱག། སྣར་ཐང་། པེ་ཅིན། [↑](#footnote-ref-89)
70. ཡིད། སྣར་ཐང་། པེ་ཅིན། [↑](#footnote-ref-90)
71. སྔོ། པེ་ཅིན། [↑](#footnote-ref-91)
72. གདོངས། སྣར་ཐང་། [↑](#footnote-ref-92)
73. མོ་ཏེ། སྣར་ཐང་། པེ་ཅིན། [↑](#footnote-ref-93)
74. མ་ན་མོ། སྣར་ཐང་། པེ་ཅིན། [↑](#footnote-ref-94)
75. དྲི། སྣར་ཐང་། པེ་ཅིན། [↑](#footnote-ref-95)
76. བསྐལ། སྣར་ཐང་། པེ་ཅིན། [↑](#footnote-ref-96)
77. བུད་ངྷ་ར། སྣར་ཐང་། པེ་ཅིན། [↑](#footnote-ref-97)
78. ཨཏུ་གཱ་ཏེ། སྥ་ར་ན་ཧི། པེ་ཅིན། ཨུཏ་གཱ་ཏེ། སྥ་ར་ན་ཧི། སྣར་ཐང་། [↑](#footnote-ref-98)
79. དམ་པས། སྣར་ཐང་། པེ་ཅིན། [↑](#footnote-ref-99)
80. ཆེན་པོ། པེ་ཅིན། [↑](#footnote-ref-100)
81. སྩོལ། སྣར་ཐང་། པེ་ཅིན། [↑](#footnote-ref-101)
82. བཞེས། སྣར་ཐང་། པེ་ཅིན། [↑](#footnote-ref-102)
83. བགྱིས། སྣར་ཐང་། པེ་ཅིན། [↑](#footnote-ref-103)
84. དེ་ཡིས་ནང། སྣར་ཐང་། པེ་ཅིན། [↑](#footnote-ref-104)
85. མདའ། པེ་ཅིན། [↑](#footnote-ref-105)
86. ལ་ཕུལ། སྣར་ཐང་། པེ་ཅིན། [↑](#footnote-ref-106)
87. དེང་ནས་གཟུང་སྟེ་བཟུང་བར། སྣར་ཐང་། པེ་ཅིན། [↑](#footnote-ref-107)
88. བུའི། སྣར་ཐང་། པེ་ཅིན། [↑](#footnote-ref-108)
89. བཟུང་བར། སྣར་ཐང་། པེ་ཅིན། [↑](#footnote-ref-109)
90. སློབ་དཔོན་དག་ཀྱང་གཟུང་བར་བགྱི།\_། ཞེས་པར་མ་གཞན་ནང་མེད། [↑](#footnote-ref-110)
91. ནམ། སྣར་ཐང་། པེ་ཅིན། [↑](#footnote-ref-111)
92. ཡིས། སྣར་ཐང་། པེ་ཅིན། [↑](#footnote-ref-112)
93. བཟུང་བར། སྣར་ཐང་། པེ་ཅིན། [↑](#footnote-ref-113)
94. བཀྲུ། སྣར་ཐང་། པེ་ཅིན། [↑](#footnote-ref-114)
95. སཏཱ། སྣར་ཐང་། པེ་ཅིན། [↑](#footnote-ref-115)
96. བཛྲོཏྟ། སྣར་ཐང་། པེ་ཅིན། [↑](#footnote-ref-116)
97. བཞག། སྣར་ཐང་། པེ་ཅིན། [↑](#footnote-ref-117)
98. ཅིག། སྣར་ཐང་། པེ་ཅིན། [↑](#footnote-ref-118)
99. དབུལ། །སྔགས་འདི། སྣར་ཐང་། པེ་ཅིན། [↑](#footnote-ref-119)
100. པཱུ། ཞེས་པར་མ་གཞན་ནང་མེད། [↑](#footnote-ref-120)
101. མ་ལེ་ཨ་བྷི་ཥིཉྩ། སྣར་ཐང་། པེ་ཅིན། [↑](#footnote-ref-121)
102. དཀྲོལ། པེ་ཅིན། [↑](#footnote-ref-122)
103. ལིང་ཏོག། སྣར་ཐང་། པེ་ཅིན། [↑](#footnote-ref-123)
104. བཀྲོལ་བར་བྱའོ། སྣར་ཐང་། པེ་ཅིན། [↑](#footnote-ref-124)
105. སེམས་དཔའ། སྣར་ཐང་། པེ་ཅིན། [↑](#footnote-ref-125)
106. དེས། །སྤྱི་བོར། སྣར་ཐང་། པེ་ཅིན། [↑](#footnote-ref-126)
107. ཡིས། སྣར་ཐང་། པེ་ཅིན། [↑](#footnote-ref-127)
108. གསུང། སྣར་ཐང་། པེ་ཅིན། [↑](#footnote-ref-128)
109. ཤུ། སྣར་ཐང་། པེ་ཅིན། [↑](#footnote-ref-129)
110. ཥིཉྩ། སྣར་ཐང་། པེ་ཅིན། [↑](#footnote-ref-130)
111. ཏྲཾ། སྣར་ཐང་། པེ་ཅིན། [↑](#footnote-ref-131)
112. མ། སྣར་ཐང་། པེ་ཅིན། [↑](#footnote-ref-132)
113. ཥིཉྩ། སྣར་ཐང་། པེ་ཅིན། [↑](#footnote-ref-133)
114. སྡུ། སྣར་ཐང་། པེ་ཅིན། [↑](#footnote-ref-134)
115. ཧྲི་སངས་རྒྱས། སྣར་ཐང་། པེ་ཅིན། [↑](#footnote-ref-135)
116. རྡོ་རྗེ། སྣར་ཐང་། པེ་ཅིན། [↑](#footnote-ref-136)
117. པྲཏྱཱ་བེཀྵ་ན་ཛྙཱ་ན་ཨ་བྷི་ཥིཉྩ། སྣར་ཐང་། པྲཏྱཱ་བེཀྵ་ཎ་ཛྙཱ་ན་ཨ་བྷི་ཥིཉྩ། པེ་ཅིན། [↑](#footnote-ref-137)
118. ཚིག། སྣར་ཐང་། [↑](#footnote-ref-138)
119. ཧཾ་ཐབས། སྣར་ཐང་། ཧཾཐབས། པེ་ཅིན། [↑](#footnote-ref-139)
120. ཡིས། སྣར་ཐང་། པེ་ཅིན། [↑](#footnote-ref-140)
121. ཏྱཱ་ནུཥྠཱ། སྣར་ཐང་། ཏྱཱ་ནུཥྛཱ། པེ་ཅིན། [↑](#footnote-ref-141)
122. ཥིཉྩ། སྣར་ཐང་། པེ་ཅིན། [↑](#footnote-ref-142)
123. ཚུགས། སྣར་ཐང་། པེ་ཅིན། [↑](#footnote-ref-143)
124. གྲགས། སྣར་ཐང་། པེ་ཅིན། [↑](#footnote-ref-144)
125. ཏི། སྣར་ཐང་། པེ་ཅིན། [↑](#footnote-ref-145)
126. ངྷརྨཱ་ངྷཱ་ཏུ། སྣར་ཐང་། པེ་ཅིན། [↑](#footnote-ref-146)
127. ཥིཉྩ། སྣར་ཐང་། པེ་ཅིན། [↑](#footnote-ref-147)
128. ཨཱོཾ། སྣར་ཐང་། པེ་ཅིན། [↑](#footnote-ref-148)
129. སྐྱེ་ལ་སྐྱོན། སྣར་ཐང་། པེ་ཅིན། [↑](#footnote-ref-149)
130. འགག་པའི། སྣར་ཐང་། པེ་ཅིན། [↑](#footnote-ref-150)
131. ཀྱི་ཆོས། སྣར་ཐང་། པེ་ཅིན། [↑](#footnote-ref-151)
132. ཨུ་རུ། ཨུ་ཨ་ཨཱུ། པེ་ཅིན། ཨཱུ་རུ་ཨུ་ཨ་ཨཱུ། སྣར་ཐང་། [↑](#footnote-ref-152)
133. བུད། པེ་ཅིན། [↑](#footnote-ref-153)
134. བགྱིས། སྣར་ཐང་། [↑](#footnote-ref-154)
135. པྲ་པ་ཏུ། སྣར་ཐང་། པེ་ཅིན། [↑](#footnote-ref-155)
136. ངྷརྨཱ། སྣར་ཐང་། པེ་ཅིན། [↑](#footnote-ref-156)
137. ཥིཉྩ། སྣར་ཐང་། པེ་ཅིན། [↑](#footnote-ref-157)
138. ལི། སྣར་ཐང་། པེ་ཅིན། [↑](#footnote-ref-158)
139. དེ་བ། སྣར་ཐང་། པེ་ཅིན། [↑](#footnote-ref-159)
140. རྒྱུ་ཕབ། སྣར་ཐང་། པེ་ཅིན། [↑](#footnote-ref-160)
141. སེམས་དབང། སྣར་ཐང་། པེ་ཅིན། [↑](#footnote-ref-161)
142. གང་གའ། པེ་ཅིན། གངྒཱ། སྣར་ཐང་། [↑](#footnote-ref-162)
143. ཀྱིས་རོ། སྣར་ཐང་། པེ་ཅིན། [↑](#footnote-ref-163)
144. ཥིཉྩ། སྣར་ཐང་། པེ་ཅིན། [↑](#footnote-ref-164)
145. ཀས། སྣར་ཐང་། པེ་ཅིན། [↑](#footnote-ref-165)
146. རིགས། སྣར་ཐང་། པེ་ཅིན། [↑](#footnote-ref-166)
147. བཞག། སྣར་ཐང་། པེ་ཅིན། [↑](#footnote-ref-167)
148. འགྲུབ། སྣར་ཐང་། པེ་ཅིན། [↑](#footnote-ref-168)
149. གསུམ། སྣར་ཐང་། པེ་ཅིན། [↑](#footnote-ref-169)
150. དྲང། སྣར་ཐང་། པེ་ཅིན། [↑](#footnote-ref-170)
151. རོལ་པའི། སྣར་ཐང་། པེ་ཅིན། [↑](#footnote-ref-171)
152. ཥིཉྩ། སྣར་ཐང་། པེ་ཅིན། [↑](#footnote-ref-172)
153. འདས་པ། སྣར་ཐང་། པེ་ཅིན། [↑](#footnote-ref-173)
154. ཙནྚ། སྣར་ཐང་། ཙཎྚ། པེ་ཅིན། [↑](#footnote-ref-174)
155. དྲི་ཌྜྷོ། སྣར་ཐང་། པེ་ཅིན། [↑](#footnote-ref-175)
156. བྷ་ཝ། སྣར་ཐང་། པེ་ཅིན། [↑](#footnote-ref-176)
157. བྷ་ཝ། སྣར་ཐང་། པེ་ཅིན། [↑](#footnote-ref-177)
158. བིདྡྷི་མེ། སྣར་ཐང་། སིདྡྷཾི་མེ། པེ་ཅིན། [↑](#footnote-ref-178)
159. ངྷརྨཱ། སྣར་ཐང་། པེ་ཅིན། [↑](#footnote-ref-179)
160. ཝཱན། སྣར་ཐང་། པེ་ཅིན། [↑](#footnote-ref-180)
161. བཛྲི་བྷ་ཝ། སྣར་ཐང་། པེ་ཅིན། [↑](#footnote-ref-181)
162. ཨཿ། སྣར་ཐང་། པེ་ཅིན། [↑](#footnote-ref-182)
163. ཡི། སྣར་ཐང་། པེ་ཅིན། [↑](#footnote-ref-183)
164. ཀླུ་གྲུབ། སྣར་ཐང་། པེ་ཅིན། [↑](#footnote-ref-184)
165. འདི་བྲིས་དགེ་བའི་རྩ་བ་ཡིས། །གོས་སྔོན་གོ་འཕང་མྱུར་ཐོབ་ཤོག། སྣར་ཐང་། པེ་ཅིན། [↑](#footnote-ref-185)