[༡༧༧ན]༄༅། །རྒྱ་གར་སྐད་དུ། མནྟྲཱ་ལཾ་ཀཱ་ར་སཱ་དྷ་ནཾ[[1]](#footnote-21) །བོད་སྐད་དུ། སྔགས་ཀྱི་རྒྱན་གྱི་སྒྲུབ་ཐབས། བཅོམ་ལྡན་འདས་ཐུགས་ཀྱི་རང་བཞིན་ཕྱག་ན་རྡོ་རྗེ་གཏུམ་པོ་ལ་ཕྱག་འཚལ་ལོ། །སྔགས་རྣམས་བདག་པོ་དཔལ་ལྡན་རྡོ་རྗེ་ཅན། སྐུ་གསུམ་རང་བཞིན་ཡོན་ཏན་ཀུན་གྱི་མཛོད། །ཉོན་མོངས་གདུང་བ་རྩད་[[2]](#footnote-22)ནས་ཞི་མཛད་ཅིང་། །དུས་གསུམ་སངས་རྒྱས་རང་བཞིན་གོས་སྔོན་ཅན། །གསང་བའི་བདག་ལ་དང་བས་ཕྱག་འཚལ་ལོ། །མྱུར་དུ་གྲུབ་པར་འདོད་པ་ཡི། །དེ་ཉིད་སྔགས་ནི་བཤད་པར་བྱ། །གང་ཞིག་རྣལ་འབྱོར་པ་ཡིས་ནི། །སྔགས་ལ་གཙོ་ཆེར་བྱེད་པ་ཡི། །རིགས་བཟང་དོན་དང་ལྡན་པ་ཡིས། །ཡིད་དང་མཐུན་པའི་གནས་དག་ཏུ། །སྔགས་ཀྱི་མི་མཐུན་ཀུན་སྤངས་ནས། །སྙན་པའི་[[3]](#footnote-23)གནས་སུ་ལེགས་འདུག་སྟེ། །སེམས་སྦྱང་ལྷག་པའི་ལྷར་གྱུར་ཏེ། །བསྲུང་དང་ཚོགས་བསག་སྟོང་པར་བསྒོམ། །དེ་ནས་[[4]](#footnote-24)རང་གི་སེམས་ཉིད་ནི། །ཡི་གེ་ཧཱུཾ་གི་རྣམ་པ་ལས[[5]](#footnote-25) །།བྷཱུཾ་འཕྲོས་གཞལ་ཡས་ཁང་པར་གྱུར། །དེ་སྟེང་ཧཱུཾ་ལས་ཆོ་ག་གསུམ། །དེ་ལས་དཔའ་ལྡན་གཏུམ་པོའི་གཟུགས། །གཡས་ན་རྡོ་རྗེ་རྩེ་ལྔ་པ། །གཡོན་པས་[[6]](#footnote-26)བྱ་ཁྱུང་ངེས་པར་བསྣམས། །སྐུ་མདོག་སྔོན་པོ་དཔའ་བོའི་[[7]](#footnote-27)ཆས། །གཡོན་བརྐྱང་གཡས་བསྐུམ་གདུག་པས་བརྒྱན། །ཡེ་ཤེས་བསྟིམ་དང་བྱིན་བརླབས་ནས། །དབང་བསྐུར་འབྲས་བུ་ལྔ་དང་ལྡན། །དེ་རྗེས་སྔགས་[༡༧༧བ]ཀྱི་བཟླས་པ་བྱ། །བདག་དང་གཞན་གྱི་རྣམ་པ་ཡིས། །རགས་པ་དང་ནི་ཕྲ་བ་ཡི[[8]](#footnote-28)། །ཤིན་ཏུ་ཕྲ་བའི་རྣམ་པ་སྟེ། །སེམས་དཔའ་སུམ་བརྩེགས་གཞལ་ཡས་ཁང་། །གསལ་བར་བྱེད་པ་དེ་ཉིད་དེ། །རྣལ་འབྱོར་ཚུལ་གྱིས་ཡོངས་སུ་བསྒྲུབ། །འདོད་ཆགས་དང་ནི་ཞེ་སྡང་དང་། །གཏི་མུག་ང་རྒྱལ་ཕྲག་དོག་དང་། །ཉོན་མོངས་ཉེ་བའི་ཉོན་མོངས་དང་། །སྔགས་ཀྱི་དུས་སུ་སྤང་བར་བྱ། །གཟུགས་དང་སྒྲ་དང་དྲི་དང་རོ། །དེ་བཞིན་རེག་[[9]](#footnote-29)བྱ་ལ་སོགས་དང་། །གཡེང་བར་གྱུར་པ་མ་ལུས་པ། །སྔགས་ཀྱི་དུས་སུ་སྤང་བར་བྱ། །སྒྲ་ཆེ་བ་དང་སྒྲ་ཆུང་དང་། །སྐྱེན་པ་དང་ནི་བུལ་བ་དང་། །མི་གསལ་ཡན་ལག་ཉམས་པ་དང་། །གསང་སྔགས་པར་དུ་སྒྲ་ཞུགས་དང་། །དམིགས་པ་མ་རྫོགས་འཇོག་པ་དང་། །སྔགས་ཀྱི་དུས་སུ་སྤང་བར་བྱ། །རྗེས་ཀྱི་རྣལ་འབྱོར་མ་ལུས་པར། །དུས་དང་གྲངས་དང་མཚན་མ་དང་། །རོ་དང་དབང་བསྐུར་ལ་སོགས་པ། །སེམས་དཔའ་སུམ་བརྩེགས་གསལ་བ་ཡིས། །རང་ཉིད་ཐིག་ལེའི་ངོ་བོ་ཡི[[10]](#footnote-30)། །འོད་ཟེར་ལ་ནི་ཡིག་འབྲུ་ཞོན། །འོད་དཀར་ཞི་བའི་ཚུལ་དུ་བཟླས། །ཡང་ན་འོད་འཕྲོས་སྐུ་གསུམ་གྱི། །རང་བཞིན་ཚུར་འདུས་གདུག་རྩུབ་སྦྱོང་། །ཡང་ན་དམིགས་པ་མེད་པ་ལས[[11]](#footnote-31)། །འཕྲོ་དང་འདུ་བས་[[12]](#footnote-32)བྱེད་པ་ཡིན། །འོད་ཟེར་དཀར་དམར་འཕྲོ་འདུ་ཡིས། །རྣམ་སྨིན་ལ་སོགས་བསྲེག་ཅིང་སྦྱོང་། །[[13]](#footnote-33)འཁོར་དང་ཉེ་འཁོར་སུམ་འཁོར་སོགས། །མཚན་མ་འདོད་པ་རྣམ་པ་ལྔ། །གོང་དུ་བསྙེན་པའི་དོན་དུ་གསུངས། །སུམ་འབུམ་བདུན་དང་བཅུ་གཉིས་སོ། །འདི་ཡང་གྲངས་ཀྱི་ཚད་དུ་གསུངས། །དེ་ཡི་གྲོགས་འགྱུར་བཟླས་པ་ནི། །སྡིག་པ་དབྱུང་དང་སྲེག་པ་[[14]](#footnote-34)དང་། །བཀྲུ་བའི་དོན་ལ་དམིགས་པ་སྟེ། །རགས་དང་ཕྲ་བའི་དབང་དག་ཏུ། །དྲུག་དང་དགུ་རུ་ཤེས་པར་བྱ། །སྡིག་པ་དབྱུང་བ་ལ་སོགས་ཀྱང་། །མི་དྲུག་གཟུགས་དང་དེ་བཞིན་དུ། །ཡིག་གཟུགས་དང་ནི་[[15]](#footnote-35)འོད་ཀྱི་གཟུགས། །དེ་དག་དབྱུང་[[16]](#footnote-36)གཏོར་བསྲེག་ཅིང་བཀྲུ། །དམིགས་པ་གསར་རྙིང་བྱེ་བྲག་གིས། །མགལ་མེ་ཕྲེང་བ་ཉི་མའོ[[17]](#footnote-37)། །སྔགས་ཀྱི་དངོས་གྲུབ་འདོད་དུས་སུ། །ཚོགས་དང་གཏོར་མ་སཱཙྪ་དང་། །ཀློག་འདོན་དགེ་བ་སྐྱོང་[[18]](#footnote-38)ལ་སོགས། །འདི་ཡང་གྲོགས་སུ་འགྲོ་བ་ཡིན། །རྗེས་ཀྱི་[༡༧༨ན]རྣལ་འབྱོར་ཚུལ་དང་ལྡན། །བསྙེན་སྒྲུབ་ཆེན་པོ་ལ་སོགས་པས[[19]](#footnote-39)། །ཡོངས་སུ་བསྒྲུབ་པས་དངོས་གྲུབ་འབྱུང་། །སྐུ་གསུམ་ངོ་བོའི་[[20]](#footnote-40)ཚུལ་ལ་ནི། །འོད་སྒྲ་སྐུ་དང་འགུལ་དང་ལྡེག །ཁོལ་དང་གང་དམིགས་དེ་དབང་འགྱུར། །འདི་ཡང་སྒྲུབ་པའི་[[21]](#footnote-41)རྟགས་སུ་གསུངས། །གོས་སྔོན་ལུས་ལ་གནས་པ་དང་། །དུང་འབུད་པ་དང་ཆོས་རྣམས་སྟོན། །སྟོང་གསུམ་མ་ལུས་མཐོང་བ་དང་། །དབང་བསྐུར་ཁྲག་སོགས་ལུས་ལས་[[22]](#footnote-42)འཐོན། །མེ་ཏོག་སྔོན་པོ་ཉི་ཟླ་ཤར། །རྨི་ལམ་དག་ཏུ་བྱུང་བ་ན། །འདི་ཡང་གྲུབ་པའི་རྟགས་སུ་གསུངས། །དེ་དག་བཟླས་པའི་སྔགས་གསུངས་པ། །ཨོཾ་ན་མོ་ནཱི་ལཱམྦ་ར་དྷ་ར་བཛྲ་པཱ་ཎི་ཧཱུཾ་ཕཊ། ཨོཾ་རཱ་ཛ་མ་ཧཱ་ག་རུ་ཌ་ཧཱུཾ་ཧཱུཾ་ཧཱུཾ། བཟླས་ལུགས་མན་ངག་ཤེས་པར་བྱའོ། །མིག་གི་མངོན་ཤེས་བསྒྲུབ་པ་ནི། །སྐུ་གསུང་ཐུགས་ཀྱི་རྣམ་པ་ལ། །ཡེ་ཤེས་འཕྲོ་འདུས་[[23]](#footnote-43)བྱིན་རླབས་སྡུད། །བསྙེན་པ་སྐྱོལ་བས་དེ་བཞིན་བྱ། །རྣ་བ་དང་ནི་[[24]](#footnote-44)དབང་པོ་གཞན། །གོང་མ་[[25]](#footnote-45)དེ་བཞིན་སྦྱོར་ཤེས་བྱའོ། །གང་ཞིག་ཕྲིན་ལས་[[26]](#footnote-46)རྣམ་བཞི་ལས། །དང་པོ་ཞི་བ་གསུངས་པ་ནི[[27]](#footnote-47)། །ཁ་དོག་དཀར་པོ་འཕྲོ་འདུ་ཡིས། །རང་གི་སྡིག་དང་བག་ཆགས་དང་། །གཞན་གྱི་གདུག་རྩུབ་[[28]](#footnote-48)ཞི་བར་བྱེད། །ཚེ་རིང་རིགས་རྒྱུད་ལོངས་སྤྱོད་རྣམས། །རྒྱས་པར་འདོད་པ་འོད་ཟེར་སེར། །བདེ་གཤེགས་འོད་བསྐུལ་རང་ལུས་ཀྱི། །རང་བཞིན་ཚེ་རྣམས་རྒྱས་པར་བྱེད། །དཀར་དམར་ཁུ་བའི་འཕྲོ་འདུ་ཡིས། །འཇིག་རྟེན་རིགས་རྒྱུད་རྒྱས་པར་བྱེད། །ནོར་དང་རྫས་ནི་རྒྱས་འདོད་པས། །རིན་ཆེན་བཅུད་ཀྱི་[[29]](#footnote-49)ཚུལ་དུ་བསྒྲུབ། །ཁ་དོག་དམར་པོ་སྦྱར་བ་ཡིས། །དམིགས་པ་མ་ལུས་དབང་དུ་སྡུད། །ཚར་གཅད་[[30]](#footnote-50)དུས་ཀྱི་སྦྱོར་བ་ནི། །འཁོར་ལོ་འོད་ཟེར་སྐུར་གྱུར་ཏེ། །དགུག་ཅིང་ཐོ་བ་ལ་སོགས་པས། །དྲག་པོའི་མཚོན་ཆ་ཐོག་ཕབ་པས། །སྤྱི་བོ་གཙུག་གནས་རྣམས་སུ་ནི། །ཕུང་པོ་གཞིག་པའི་སྦྱོར་བ་བྱ། །ས་བོན་འཇོམས་དང་འབྱེད་བྱེད་པས། །འགྲུབ་པར་འགྱུར་བར་གསུངས་པ་ཡིན། །དེ་ལ་སོགས་པའི་སྦྱོར་བ་རྣམས། །མཁས་པ་ཡིས་ནི་ཤེས་པར་བྱ། །དེ་རྣམས་སྔགས་ཀྱི་མཐའ་ལ་ནི། །ནད་དང་སྡུག་བསྔལ་ཐམས་ཅད་ལས། །ཐར་བར་གྱུར་ཅིག་ཧཱུཾ་ཕཊ་སྭཱཧཱ། །ཞེས་པ་སྒྲུབ་པའི་སྙིང་པོར་[༡༧༨བ]གསུངས། །འདི་ནི་ཀུན་གྱི་མན་ངག་གོ། །མཁས་པ་ཚིག་ལ་མི་ལྟོས་པར། །གཟུ་ལུམས་[[31]](#footnote-51)ལ་གཞལ་གང་ཟག་གིས། །བསྐལ་པར་བསྒྲུབས་ཀྱང་འབྲས་བུ་མེད། །དེ་བས་མཁས་པ་རབ་ཏུ་གཅེས། །འདི་བརྩམས་པ་ཡི་དགེ་བ་ཡིས། །རགས་དང་ཕྲ་བའི་རྟོག་པ་དང་། །ནད་ཀྱི་ཟུག་རྔུ་ཞི་བ་དང་། །སྔགས་ཀྱིས་ཉོན་མོངས་ཀུན་སྤངས་ནས། །གོས་སྔོན་དངོས་གྲུབ་ཐོབ་པར་ཤོག །སྔགས་ཀྱི་རྒྱན་ནཱ་གཱརྫུ་ནས་མཛད་པ་རྫོགས་སོ།།[[32]](#footnote-52)

1. ན། སྣར་ཐང་། པེ་ཅིན། [↑](#footnote-ref-21)
2. རྩ། སྣར་ཐང་། པེ་ཅིན། [↑](#footnote-ref-22)
3. དབེན་པའི། སྣར་ཐང་། པེ་ཅིན། [↑](#footnote-ref-23)
4. དེ་ལས། སྣར་ཐང་། པེ་ཅིན། [↑](#footnote-ref-24)
5. ལ། སྣར་ཐང་། པེ་ཅིན། [↑](#footnote-ref-25)
6. གཡོན་པ། སྣར་ཐང་། པེ་ཅིན། [↑](#footnote-ref-26)
7. དཔའ་བོ། སྣར་ཐང་། པེ་ཅིན། [↑](#footnote-ref-27)
8. ཡིས། སྣར་ཐང་། པེ་ཅིན། [↑](#footnote-ref-28)
9. རེ། པེ་ཅིན། [↑](#footnote-ref-29)
10. ཡིས། སྣར་ཐང་། པེ་ཅིན།a [↑](#footnote-ref-30)
11. ལ། སྣར་ཐང་། པེ་ཅིན། [↑](#footnote-ref-31)
12. འདུ་བར། སྣར་ཐང་། པེ་ཅིན། [↑](#footnote-ref-32)
13. སྦྱོར། སྣར་ཐང་། པེ་ཅིན། [↑](#footnote-ref-33)
14. བསྲེག་པ། སྣར་ཐང་། པེ་ཅིན། [↑](#footnote-ref-34)
15. ཡི་གེ་གཟུགས་དང། སྣར་ཐང་། པེ་ཅིན། [↑](#footnote-ref-35)
16. དབྱུག། སྣར་ཐང་། པེ་ཅིན། [↑](#footnote-ref-36)
17. ཉེ་བའོ། སྣར་ཐང་། པེ་ཅིན། [↑](#footnote-ref-37)
18. སྐྱོབ། སྣར་ཐང་། པེ་ཅིན། [↑](#footnote-ref-38)
19. ལ་སོགས་པ། སྣར་ཐང་། པེ་ཅིན། [↑](#footnote-ref-39)
20. ངོ་བོ། སྣར་ཐང་། པེ་ཅིན། [↑](#footnote-ref-40)
21. དངོས་ཀྱི། སྣར་ཐང་། པེ་ཅིན། [↑](#footnote-ref-41)
22. ལ། སྣར་ཐང་། པེ་ཅིན། [↑](#footnote-ref-42)
23. འདུ། སྣར་ཐང་། པེ་ཅིན། [↑](#footnote-ref-43)
24. སྣ་དང་རྣ་བ། སྣར་ཐང་། པེ་ཅིན། [↑](#footnote-ref-44)
25. གོང་ལ། སྣར་ཐང་། པེ་ཅིན། [↑](#footnote-ref-45)
26. འཕྲིན་ལས། སྣར་ཐང་། པེ་ཅིན། [↑](#footnote-ref-46)
27. ལ། །དང་པོ་བཞི་པར་འདོད་པ་ཡིས། སྣར་ཐང་། པེ་ཅིན། [↑](#footnote-ref-47)
28. སྡིག་རྩུབ། སྣར་ཐང་། པེ་ཅིན། [↑](#footnote-ref-48)
29. ནི། སྣར་ཐང་། པེ་ཅིན། [↑](#footnote-ref-49)
30. བཅད། སྣར་ཐང་། པེ་ཅིན། [↑](#footnote-ref-50)
31. གཟུ་ཟླུམས། སྣར་ཐང་། པེ་ཅིན། [↑](#footnote-ref-51)
32. ། [↑](#footnote-ref-52)