[༧༠ན]༄༅༅། །རྒྱ་གར་སྐད་དུ། པ་ར་མ་ཨརྠ་སྟ་བཾ[[1]](#footnote-21) །བོད་སྐད་དུ། དོན་དམ་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །སྐྱེ་བ་མེད་ཅིང་གནས་མེད་ལ། །འཇིག་རྟེན་དཔེ་ལས་ཤིན་ཏུ་འདས། །ངག་གིས་བརྗོད་པའི་སྤྱོད་ཡུལ་མིན། །མགོན་ཁྱོད་ཇི་ལྟར་བསྟོད་པར་[[2]](#footnote-22)བགྱི། །དེ་ལྟ་ན་ཡང་གང་འདྲ་བས། །དེ་བཞིན་ཉིད་དོན་སྤྱོད་ཡུལ་གྱི། །འཇིག་རྟེན་བཏགས་པ་ལ་གནས་ནས། །གུས་པ་ཆེན་པོས་བདག་གིས་བསྟོད། །སྐྱེ་བ་མེད་པའི་ངོ་བོ་ཡིས། །ཁྱོད་ལ་སྐྱེ་བ་ཡོང་[[3]](#footnote-23)མི་མངའ། །མགོན་ཁྱོད་གཤེགས་དང་བྱོན་མི་མངའ། །དངོས་མི་མངའ་ལ་ཕྱག་འཚལ་འདུད། །དངོས་མེད་མ་ལགས་དངོས་མ་ལགས། །ཆད་པ་མ་ལགས་རྟག་མ་ལགས། །མི་རྟག་མ་ལགས་རྟག་མ་ལགས། །གཉིས་མི་མངའ་ལ་ཕྱག་འཚལ་འདུད། །དམར་དང་ལྗང་དང་བཙོད་མདོག་མིན། །སེར་དང་གནག་[[4]](#footnote-24)དང་དཀར་མ་ལགས། །ཁྱོད་ལ་ཁ་དོག་ཡོང་[[5]](#footnote-25)མི་དམིགས། །མདོག་མི་མངའ་ལ་ཕྱག་འཚལ་འདུད། །ཆེན་པོ་མ་ལགས་ཆུང་མ་ལགས། །རིང་དང་ཟླུམ་པ་[[6]](#footnote-26)མ་ལགས་ལ། །ཚད་མེད་པ་ཡི་དངོས་བརྙེས་པ། །ཚད་མི་མངའ་ལ་ཕྱག་འཚལ་འདུད། །རིང་མིན་ཉ་བ་མ་ལགས་ཤིང་། །ནམ་མཁའ་མ་ལགས་ས་མ་ལགས། །འཁོར་མིན་མྱ་ངན་འདས་མ་ལགས། །གནས་མི་མངའ་ལ་ཕྱག་འཚལ་འདུད། །ཆོས་རྣམས་ཀུན་ལ་མི་གནས་པས། །ཆོས་ཀྱི་དབྱིངས་ཀྱི་དངོས་གྱུར་ཅིང་། །མཆོག་ཏུ་ཟབ་པ་གཉིས་[[7]](#footnote-27)བརྙེས་པ། །ཟབ་མོ་ཁྱོད་ལ་ཕྱག་འཚལ་བསྟོད[[8]](#footnote-28)། །དེ་ལྟའི་བསྟོད་པས་བསྟོད་བགྱིའམ། །ཡང་ན་འདིར་[[9]](#footnote-29)ནི་ཅི་ཞིག་བསྟོད། །ཆོས་རྣམས་ཐམས་ཅད་སྟོང་པ་ལ། །གང་ལ་[༧༠བ]བསྟོད་ཅིང་གང་གིས་བསྟོད། །སྐྱེ་དང་འཇིག་པ་རྣམ་[[10]](#footnote-30)སྤངས་ཤིང་། །གང་ལ་མཐའ་དང་དབུས་མེད་པ[[11]](#footnote-31)། །གཟུང་དང་འཛིན་པ་མི་མངའ་བ[[12]](#footnote-32)། །འདིར་ནི་ཁྱོད་བསྟོད་ནུས་པ་གང་། །གཤེགས་དང་བྱོན་པ་མི་མངའ་ཞིང་། །འགྲོ་སྤངས་བདེ་བར་གཤེགས་བསྟོད་པའི[[13]](#footnote-33)། །བསོད་ནམས་དེས་ནི་འཇིག་རྟེན་རྣམས། །བདེ་གཤེགས་གནས་སུ་འགྲོ་བར་ཤོག །དོན་དམ་པར་བསྟོད་པ། སློབ་དཔོན་འཕགས་པ་[[14]](#footnote-34)ཀླུ་སྒྲུབ་ཀྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཀྲྀཥྞ་པཎྜི་ཏ་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།[[15]](#footnote-35)

1. ཐཱརྠ་སྟ་བ། སྣར་ཐང་། པེ་ཅིན། [↑](#footnote-ref-21)
2. བརྗོད་པར། སྣར་ཐང་། པེ་ཅིན། [↑](#footnote-ref-22)
3. ཡོངས། སྣར་ཐང་། པེ་ཅིན། [↑](#footnote-ref-23)
4. ནག། སྣར་ཐང་། པེ་ཅིན།aa [↑](#footnote-ref-24)
5. ཡོངས། སྣར་ཐང་། པེ་ཅིན། [↑](#footnote-ref-25)
6. ཟླུམ་པས། སྣར་ཐང་། པེ་ཅིན། [↑](#footnote-ref-26)
7. ཉིད། སྣར་ཐང་། པེ་ཅིན། [↑](#footnote-ref-27)
8. འདུད། སྣར་ཐང་། པེ་ཅིན། [↑](#footnote-ref-28)
9. འདི། སྣར་ཐང་། པེ་ཅིན། [↑](#footnote-ref-29)
10. རྣམས། སྣར་ཐང་། པེ་ཅིན། [↑](#footnote-ref-30)
11. མེད་ལ། སྣར་ཐང་། པེ་ཅིན། [↑](#footnote-ref-31)
12. མ་མཆིས་པས། སྣར་ཐང་། པེ་ཅིན། [↑](#footnote-ref-32)
13. བསྟོད་པས། སྣར་ཐང་། པེ་ཅིན། [↑](#footnote-ref-33)
14. ། [↑](#footnote-ref-34)
15. ། [↑](#footnote-ref-35)