[༢༠༧ན] ༅༅།རྒྱ་གར་སྐད་དུ། ནཱི་ལཱམྦ་ར་དྷ་ར་ཨུ་པ་[[1]](#footnote-21)སིདྡྷི་ནཱ་མ། བོད་སྐད་དུ། གོས་སྔོན་པོ་ཅན་གྱི་དངོས་གྲུབ་ཉེ་བ་ཞེས་བྱ་བ། བཅོམ་ལྡན་འདས་གོས་སྔོན་པོ་ཅན་ལ་ཕྱག་འཚལ་ལོ། །བླ་མ་དང་ནི་རྡོ་རྗེ་འཛིན། །ཐུགས་རྗེའི་[[2]](#footnote-22)ཆུ་རྒྱུན་བདག་པོ་ལ། །རྟག་ཏུ་བརྗེད་མེད་ཡིད་ཀྱིས་མོས། །མཆོད་རྟེན་སྔོན་པོའི་གདམས་ངག་བཤད། །རྣལ་འབྱོར་བརྩོན་འགྲུས་དྲག་པོ་ཡིས[[3]](#footnote-23) །།དབང་དང་གདམས་ངག་ཐོབ་ནས་ཀྱང་། །མྱུར་དུ་ནུས་པ་འབྱུང་བ་དང་། །དངོས་གྲུབ་རྣམ་གཉིས་ཉེ་བའི་ཕྱིར། །ཉེ་བྱེད་[[4]](#footnote-24)སྐུ་གདུང་མཆོད་རྟེན་བསྒྲུབ། །རྣལ་འབྱོར་དམ་ཚིག་ལ་གནས་པ[[5]](#footnote-25) །།བླ་མའི་མན་ངག་བྱིན་རླབས་ཀྱིས། །འགྲུབ་སྟེ་ཐེ་ཚོམ་མི་བྱའོ། །རྒྱུ་དང་བྱིན་གྱིས་བརླབ་པ་[[6]](#footnote-26)དང་། །དབང་བསྐུར་བ་དང་མཆོད་པ་དང་། །བསྐོར་བ་བྱ་དང་ཡོན་ཏན་ནོ། །གསེར་དངུལ་ཟངས་ལྕགས་དུང་ཡང་རུང་། །རྭ་ཤིང་འདག་པ་[[7]](#footnote-27)ལ་སོགས་པ། །ཧཱུཾ་གི་བསྐྱེད་རིམ་ལྡན་པ་ཡིས། །དྲག་པོའི་གཏོར་ཚོགས་མདུན་དུ་ནི། །དབང་བསྐུར་ཆས་བསྒྱུར་བཟོ་བོ་[[8]](#footnote-28)ཡིས། །བཻཌཱུཪྱ་འདྲ་[[9]](#footnote-29)ལེགས་པར་བྱུག །བུམ་པའི་ནང་དུ་རྒྱ་ཤོག་ལ། །[[10]](#footnote-30)སྐུ་གསུང་ཐུགས་དང་ཡོན་ཏན་ལ[[11]](#footnote-31)། །སྙིང་པོ་ཐམས་ཅད་བྲིས་ཏེ་གཞུག །བླ་མ་གྲུབ་ཐོབ་བརྒྱུད་པ་དང་། །རྩ་བའི་ལྷ་ཡི་མཚན་དག་དང་། །མིང་དང་གསང་མཚན་གཞུག་པ་[[12]](#footnote-32)ནི། །སྐུ་གདུང་[[13]](#footnote-33)སྙིང་པོ་གཞུག[[14]](#footnote-34)།སྲོག་ཤིང་ལ་སོགས་མེ་ཏོག་ཕྲེང་། །མཛེས་པའི་རྒྱན་གྱིས་སྤྲས་པར་བྱ། །དབང་བསྐུར་དུ་མ་གཞུང་བཞིན་བྱ། །མཆོད་པ་ཕྱི་ནང་རྟག་ཏུ་དབུལ། །གསལ་ཞིང་མ་འདྲེས་ཐིག་ལེ་སྟེ། །དེ་ལས་ས་བོན་ཀཱ་[[15]](#footnote-35)ཡ་ལྔ། །དེ་ཉིད་མཆོད་རྟེན་དག་ཏུ་བསྟིམ། །བརྒྱུད་པའི་བླ་མའང་དེ་བཞིན་ནོ། །གཙོ་བོ་འཁོར་གྱིས་བསྐོར་བ་སྟེ། །ཤིན་ཏུ་གསལ་བར་དེ་བཞིན་བསྒོམ། །བརྒྱ་སྟོང་ནུས་ཚད་བཟླས་ཤང་བསྐོར། །ལྷ་ཚོགས་བླ་མའི་ཐུགས་ཀ་ནས། །འོད་ཟེར་བྱུང་པ་ཀུན་དུ་འཕྲོས། །མཐའ་ཡས་སྒྲིབ་བསྲེགས་[[16]](#footnote-36)དག་པར་སྤྲུལ། །སླར་འདུས་རང་གི་ལུས་ལ་ཐིམ། །རྟོག་སྒྲིབ་རགས་པ་ཇི་སྙེད་པ། །སྐད་ཅིག་གིས་བསྲེགས་སྦྱངས་ནས་ནི། །རང་ལུས་ཤེལ་གྱི་ནོར་བུ་[༢༠༧བ]བཞིན། །གསང་བ་ཉི་ཤར་རྡོ་རྗེ་བགོ། །ཕྱག་དང་གསོལ་བསྟོད་མེ་ཏོག་མཆོད། །ཐོག་མེད་སྒྲིབ་བསྲེག་[[17]](#footnote-37)དངོས་གྲུབ་ཉེ། །ཁྱད་པར་དུ་ནི་ཡི་དམ་མྱུར། །སྒྲིབ་པ་སྦྱངས་པས་མི་འདོད་ཡལ། །རྟག་ཏུ་བཟླས་པ་བསྐོར་ལྡན་པས། །བསྐོར་བས་ལུས་ཀྱི་སྡིག་པ་འདག །བཟླས་པས་ངག་གི་སྡིག་པ་འདག །བླ་མ་ལྷར་བསམ་ཡིད་སྡིག་དག །[[18]](#footnote-38)དག་པས་འདོད་པ་ཕྱོགས་མེད་འཕེལ། །མདོར་བསྡུས་ཕྲིན་ལས་རྣམ་བཞི་འགྲུབ། །རང་སེམས་ཆོས་སྐུ་[[19]](#footnote-39)ལྷར་ལྡན་ན[[20]](#footnote-40)། །མཆོག་དང་ཐུན་མོང་འདི་ལ་སྦྱོར། །སྣོད་ཀྱི་བྱེ་བྲག་ལྡན་པར་སྦྱིན། །ལེགས་ཉེས་རིན་ཆེན་དུག་[[21]](#footnote-41)དང་མཚུངས། །དེ་བས་[[22]](#footnote-42)གསང་སྔགས་ལེགས་པར་སྦ། །སྣོད་ལྡན་རྣམས་ཀྱིས་འགྲུབ་པར་ཤོག །[[23]](#footnote-43)སློབ་དཔོན་ཀླུ་སྒྲུབ་ཀྱིས་མཛད་པའི་དངོས་གྲུབ་ཉེ་བར་བྱེད་པའི་མཆོད་རྟེན་གྱི་མན་ངག་རྫོགས་སོ།། །།རྒྱ་གར་གྱི་པཎྜི་ཏ་དཱི་པཾ་ཀ་ར་ཤྲཱི་ཛྙཱ་ན་དང་། བོད་ཀྱི་ལོ་ཙཱ་བ་[[24]](#footnote-44)རྒྱ་བརྩོན་འགྲུས་སེང་གེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

1. རོ་བ། སྣར་ཐང་། [↑](#footnote-ref-21)
2. རྗེ། སྣར་ཐང་། པེ་ཅིན། [↑](#footnote-ref-22)
3. ཡི། སྣར་ཐང་། [↑](#footnote-ref-23)
4. བྱ། སྣར་ཐང་། [↑](#footnote-ref-24)
5. གནས་པས། པེ་ཅིན། [↑](#footnote-ref-25)
6. བརླབས་པ། སྣར་ཐང་། [↑](#footnote-ref-26)
7. མདག་པ། པེ་ཅིན། འདགས་པ། སྣར་ཐང་། [↑](#footnote-ref-27)
8. གཟོ་བོ། པེ་ཅིན། [↑](#footnote-ref-28)
9. འདྲར། པེ་ཅིན། [↑](#footnote-ref-29)
10. ཤོག། སྣར་ཐང་། [↑](#footnote-ref-30)
11. ལས། སྣར་ཐང་། པེ་ཅིན། [↑](#footnote-ref-31)
12. བཞུག་པ། པེ་ཅིན། [↑](#footnote-ref-32)
13. གསུང། པེ་ཅིན། [↑](#footnote-ref-33)
14. བཞུག། པེ་ཅིན། [↑](#footnote-ref-34)
15. སཾ་བྷོ་ཀ། པེ་ཅིན། སཾ་བྷྱོ་ཀ། སྣར་ཐང་། [↑](#footnote-ref-35)
16. སྲེགས། པེ་ཅིན། [↑](#footnote-ref-36)
17. བསྲེགས། ཅོ་ནེ། པེ་ཅིན། [↑](#footnote-ref-37)
18. བླ་མ་ལྷར་བསམ་ཡིད་སྡིག་དག\_། ཞེས་པར་མ་གཞན་ནང་མེད། [↑](#footnote-ref-38)
19. སྐུར། པེ་ཅིན། [↑](#footnote-ref-39)
20. ལྡན་པ། སྣར་ཐང་། [↑](#footnote-ref-40)
21. བདུག། སྣར་ཐང་། [↑](#footnote-ref-41)
22. དེ་ནས། སྣར་ཐང་། དེས་ན། པེ་ཅིན། [↑](#footnote-ref-42)
23. \_། ཞེས་པར་མ་གཞན་ནང་མེད། [↑](#footnote-ref-43)
24. ལོ་ཙ་བ། སྣར་ཐང་། ལོཙྪ་བ། པེ་ཅིན། [↑](#footnote-ref-44)