[༢༠༨ན]རྡོ་རྗེ་འཛིན་ལ་ཕྱག་འཚལ་ལོ[[1]](#footnote-21) །།ལག་པ་བརྡབས་པའི་སྒྲས་འཇིག་པའི[[2]](#footnote-22)། །རྡོ་རྗེ་བྱབ་པའི་ལས་ཚོགས་ནི། །རྡོ་རྗེ་འཛིན་པར་བསྒོམས་[[3]](#footnote-23)ནས་ཀྱང་། །བསམ་རྒྱུ་[[4]](#footnote-24)རང་གི་ལག་མཐིལ་ལ། །ཨ་དང་མ་ལས་དཀྱིལ་འཁོར་བསྐྱེད། །མ་[[5]](#footnote-25)ལས་སྣ་ཚོགས་རྡོ་རྗེར་བསམ། །མུ་ཁྱུད་རྡོ་རྗེའི་བུམ་དཀྱིལ་ལ། །ཐུན་མོང་ཁྱད་པར་གསང་སྔགས་བསམ། །སོར་མོ་ཧཱུཾ་ལས་བདེ་གཤེགས་སྐུ། །མཚན་རྣམས་དག་དང་ཡང་དག་ལྡན། །དཔེ་བྱད་[[6]](#footnote-26)བཟང་པོ་བརྒྱད་ཅུས་སྤྲས། །མེ་ཡི་མཁའ་ལ་རྣམ་པར་བཞུགས། །མེ་དཔུང་ཆེན་པོའི་ཏིང་འཛིན་གྱིས། །ནད་དང་གདོན་དང་དུག་སོགས་ལ། །ལྕགས་ཀྱུའི་ཏིང་འཛིན་སྦྱོར་བ་ཡིས། །དབྱུང་བའི་ཚུལ་དུ་ཕྱུང་ནས་ཀྱང་། །ཞི་བའི་གཟུགས་བརྙན་དག་ལ་བསྟིམ། །དཀར་གསུམ་ཀླུ་སྨན་དག་དང་བཅས། །གང་གནོད་ཕྱོགས་སུ་བསྐྱལ་བར་བྱ། །མངོན་[[7]](#footnote-27)སྤྱོད་དྲག་པོའི་ཕྲིན་ལས་ནི། །རྫུས་[[8]](#footnote-28)སྐྱེས་ཚུལ་དུ་བསྐྱེད་བྱས་ལ། །གང་དམིགས་གཟུགས་དང་རྟེན་དུ་བཅས། །ཕྱུང་སྟེ་ཁྱད་པར་གསང་སྔགས་བཟླས། །བསྲེག་དང་སྦྱང་དང་བརྡུང་བྱས་ལ། །ལག་པ་བརྡབས་པའི་[[9]](#footnote-29)སྒྲས་འཇིག་[[10]](#footnote-30)འགྱུར། །རྡོ་རྗེ་བྱབ་པའི་ལས་ཚོགས། རྗེ་བཙུན་ཀླུ་སྒྲུབ་ཀྱིས་མཛད་པ་རྫོགས་སོ།། །།[[11]](#footnote-31)

1. ཏེ། པེ་ཅིན། [↑](#footnote-ref-21)
2. འཇིགས་པའི། སྣར་ཐང་། པེ་ཅིན། [↑](#footnote-ref-22)
3. བསྒོམ། སྣར་ཐང་། [↑](#footnote-ref-23)
4. རྒྱུད། པེ་ཅིན། བརྒྱུད། སྣར་ཐང་། [↑](#footnote-ref-24)
5. དཀྱིལ་འཁོར་བསྐྱེད། མཾ། སྣར་ཐང་། དལ་བསྐྱེད་དེ། སཾ། པེ་ཅིན། [↑](#footnote-ref-25)
6. དཔེ་བྱས། སྣར་ཐང་། [↑](#footnote-ref-26)
7. སྔོན། པེ་ཅིན། [↑](#footnote-ref-27)
8. བརྫུས། པེ་ཅིན། [↑](#footnote-ref-28)
9. བརྡབས་པས། སྣར་ཐང་། པེ་ཅིན། [↑](#footnote-ref-29)
10. འཇིགས། སྣར་ཐང་། པེ་ཅིན།a [↑](#footnote-ref-30)
11. ། [↑](#footnote-ref-31)