[༡༦༤བ]༄༅༅། །རྒྱ་གར་སྐད་དུ། ཨེ་ཀ་ཛཱ་ཊཱི་[[1]](#footnote-21)སཱ་དྷ་ནཾ། བོད་སྐད་དུ། རལ་པ་གཅིག་མའི་སྒྲུབ་ཐབས། འཕགས་མ་ཨེ་ཀ་ཛཱ་ཊཱི་[[2]](#footnote-22)ལ་ཕྱག་འཚལ་ལོ། །ཨོཾ་ཨཱཿཧཱུཾ་ཨོཾ་བཛྲ་ཡོ་གི་ནཱི་[[3]](#footnote-23)པྲ་ཏཱིཙྪ་མཾ་བ་ལིཾ་ཧྲཱིཾ་ཧཱུཾ་ཧ་ཧ་ཧ་ཧ་ཧེ་ཧེ་ཧཾ་ཧཿཕཊ་[[4]](#footnote-24)ཕཊ་མ་མ་ཤཱནྟིཾ་[[5]](#footnote-25)ཀུ་རུ་སྭཱ་ཧཱ། ཨོཾ་ཨཱཿརལླི་[[6]](#footnote-26)ཧཾ་ཞེས་པ་ལ་སོགས་པ་བརྗོད་པར་བྱའོ། །དེ་ནས་རབ་ཏུ་བཤད་བྱ་བ། །ཕྱག་གཉིས་རལ་གཅིག་སྒྲུབ་པའི་ཐབས། །རལ་གཅིག་ཁམ་པ་གྱེན་བརྫེས་པའི། །ལྷ་མོ་གྲི་གུག་ཐོད་པ་བསྣམས། །དེ་བཞིན་ལྷ་མོ་ཕྱག་བཞི་མ། །རྟོག་པར་ཡང་ནི་བདག་གིས་བཤད། །མདའ་དང་རལ་གྲི་གཡས་ན་བསྣམས། །གཡོན་ན་གཞུ་དང་ཐོད་པ་སྟེ། །དེ་བཞིན་དུ་ནི་ཕྱག་བརྒྱད་ཀྱང་། །རིམ་གྱུར་བདག་གིས་བཤད་པར་བྱ། །གཡས་ན་རལ་གྲི་མདའ་དང་ནི། །རྡོ་རྗེ་གྲི་གུག་དེ་བཞིན་དུ། །གཡོན་ན་ཨུཏྤལ་གཞུ་དང་ནི། །སྟ་གྲི་དང་ནི་ཐོད་པ་བསྣམས། །སྐུ་མདོག་ནག་མོ་དང་ལྡན་མ། །སྟག་ལྤགས་[[7]](#footnote-27)ཤམ་ཐབས་ཀུན་ནས་མནབས། །ཞལ་གཅིག་སྤྱན་ནི་གསུམ་པ་སྟེ། །རལ་པ་ཁམ་པ་གྱེན་དུ་བརྫེས། །དྲག་མོ་ཀུན་ནས་ལྟོ་བ་འཕྱང་། །གཡོན་བརྐྱང་ཞབས་ཀྱིས་ཡང་དག་གནས། །ཁྲོ་བ་དང་བཅས་ཞལ་གཙིགས་ཤིང་། །མགོ་བོའི་ཕྲེང་བ་འཕྱང་བ་ཅན། །རོ་ལ་གནས་ཤིང་འཇིགས་ཆེན་མོ། །མི་བསྐྱོད་པ་ཡིས་[[8]](#footnote-28)དབུ་ལ་བརྒྱན། །ལང་ཚོ་གཞོན་ཞིང་ཕུན་སུམ་ཚོགས། །མི་བཟད་གད་རྒྱངས་འཕྲོ་བ་ཅན། །ཊཱཾ་[[9]](#footnote-29)ཡིག་ས་བོན་ལས་བྱུང་བ། །དེ་མ་ཐག་རྐྱེན་བྱེད་པ་ཅན། །སྣ་ཚོགས་པདྨའི་སྟེང་དུ་ནི། །རབ་ཏུ་འབད་པས་ཉི་མ་བསམ། །ཧྲཱིཾ་ཏྲཱིཾ་ཧཱུཾ་ཕཊ། མཁས་པས་རལ་གྲིའི་གནས་སུ་ནི། །རུས་པའི་ཕྲེང་བ་བསམ་པར་བྱ། །ཇི་ལྟར་སྔོན་གསུངས་རིམ་པ་ཡིས། །སྔགས་མཆོག་ཡང་དག་བཟླས་པར་བྱ། །བསྒོམ་པའི་སྟོབས་ནི་རྫོགས་པ་ན། །རྣལ་འབྱོར་སྙན་ངག་ཆེན་པོར་འགྱུར། །འབུམ་ཕྲག་གཅིག་གི་[[10]](#footnote-30)བཟླས་པ་ཡིས། །འཇམ་དབྱངས་དང་མཚུངས་ཐོབ་པར་འགྱུར། །སྒྲོལ་མའི་སྒྲུབ་ཐབས་བརྩམས་པ་ཡིས། །བདག་གིས་བསོད་ནམས་གང་བསྒྲུབས་དེས། །སྲོག་ཆགས་སྐྱེ་[༡༦༥ན]བོ་མ་ལུས་པ། །སྒྲོལ་མ་དང་ནི་མཚུངས་པར་ཤོག །རལ་པ་གཅིག་མའི་སྒྲུབ་ཐབས་རྫོགས་སོ།། །།[[11]](#footnote-31)

1. ཊི། སྣར་ཐང་། པེ་ཅིན། [↑](#footnote-ref-21)
2. ཊི། སྣར་ཐང་། པེ་ཅིན། [↑](#footnote-ref-22)
3. ནི། སྣར་ཐང་། པེ་ཅིན། [↑](#footnote-ref-23)
4. ཧ་ཕཊ། སྣར་ཐང་། པེ་ཅིན། [↑](#footnote-ref-24)
5. ཤནྟཾི། སྣར་ཐང་། པེ་ཅིན། [↑](#footnote-ref-25)
6. ཨ་ར་ལི། སྣར་ཐང་། པེ་ཅིན། [↑](#footnote-ref-26)
7. པགས། སྣར་ཐང་། [↑](#footnote-ref-27)
8. ཡི། སྣར་ཐང་། པེ་ཅིན། [↑](#footnote-ref-28)
9. ཊཾ། སྣར་ཐང་། པེ་ཅིན། [↑](#footnote-ref-29)
10. གིས། སྣར་ཐང་། པེ་ཅིན། [↑](#footnote-ref-30)
11. +སློབ་དཔོན་འཕགས་པ་ཀླུ་སྒྲུབ་ཞབས་ཀྱིས་བོད་ནས་གདན་དྲངས་པའོ། སྣར་ཐང་། པེ་ཅིན། [↑](#footnote-ref-31)