[༢༥༠བ]༄༅། །རྒྱ་གར་སྐད་དུ། ཤྲཱི་མ་ཧཱ་ཀཱ་ལ་ས་དྷ་ན་མ། བོད་སྐད་དུ། དཔལ་ནག་པོ་ཆེན་པོའི་སྒྲུབ་ཐབས་ཞེས་བྱ་བ། དཔལ་ནག་པོ་ཆེན་པོ་ལ་ཕྱག་འཚལ་ལོ། །ཇི་ལྟར་སྔོན་གསུངས་པའི་རིམ་པས་སྟོང་པ་ཉིད་དུ་བསྒོམ་པའི་རྗེས་ལ། སྣ་ཚོགས་པདྨ་ཉི་མའི་སྟེང་དུ་ཧཱུཾ་ཡིག་ནག་པོའོ། །དེ་ཉིད་ཁོ་ན་ཡོངས་[༢༥༡ན]སུ་གྱུར་པ་ལས། རྗེ་བཙུན་དཔལ་ནག་པོ་ཆེན་པོ་ནི། ཞལ་གཅིག་ཕྱག་གཉིས། སྐུ་མདོག་ནག་པོ་སྤྱན་གསུམ་པ་ཆེར་འབར་བ། གཡས་དང་གཡོན་གྱི་ཕྱག་གཉིས་ཀྱིས་གྲི་གུག་དང་ཐོད་པ་འཛིན་པ། །མགོ་བོའི་ཕྲེང་བ་འཕྱང་བས་བརྒྱན་པ། དབུ་སྐྲ་ཁམ་པ་གྱེན་དུ་འགྲེང་བ། སྐུ་ལུས་རགས་ཤིང་མཆེ་བ་གཙིགས་པ། འཇིགས་སུ་རུང་བ། ལྟོ་འཕྱེས་ལུས་ལ་བརྒྱན་པ། ཡན་ལག་ཐམས་ཅད་མིའུ་ཐུང་གི་གཟུགས་བརྙན་ཅན། ཁ་ནས་ཁྲག་འཛག་པ། སྐད་ཅིག་གིས་བདག་ཉིད་བསྐྱེད་ལ་སྔགས་བཟླ་བར་བྱ་སྟེ། དེ་ལ་འདིར་སྔགས་ནི། ཨོཾ་མ་ཧཱ་ཀཱ་ལ་ཡ་ཧཱུཾ་ཧཱུཾ་ཕཊ་ཕཊ་སྭཱ་ཧཱ། །དུག་དང་། ཁྲག་དང་སྒོག་པ་དང་། ཡུངས་ཀར་རྣམས་བསྲེས་པའི་སྤོས་ནག་པོ་ཆེན་པོ་ལ་དབུལ་ལོ། །སྲན་མ། ཤ་ཆེན་དང་། ཆང་དང་། མེ་ཏོག་དང་། བྱུག་པ་དང་། སྒྲོན་མ་དང་། བདུད་རྩི་ལྔས་ནག་པོ་ཆེན་པོ་ལ་གསོལ་མཆོད་བྱས་ལ་གཏོར་སྟེང་ཞལ་ནག་པོ་ཁྲོ་ཞལ་ནི། །བདུད་དང་སྲིན་པོ་ལྷ་སྲིན་དང་། །གཤིན་རྗེས་ལ་སོགས་བཀྲག་པར་མཛད། །དྲག་རྒྱས་དབང་དང་ཞི་བ་ནི། །ཞལ་བཞིའི་ཁ་དོག་དག་གིས་ཤེས། །དེ་དག་བླ་མའི་ཞལ་ཤེས་ནི། །ལས་བཞི་བསྒྲུབ་པར་འདོད་པ་ཡི། །ཕུག་དང་ནགས་དང་དུར་ཁྲོད་དང་། །དམར་ཞིང་མཐོ་བ་མེ་ཏོག་རྒྱན། །དབེན་ཞིང་ཉམས་དགའ་བསྒྲུབ་པའི་གནས། །དེར་འདུག་སྤྲོས་པ་བཅད་པར་བྱ། །ཤོག་བུ་གྲོ་ག་དུར་ཁྲོད་རས། །དུང་དང་གུར་ཀུམ་སིན་དྷུ་ར། །དུར་ཁྲོད་སོལ་བས་སྣག་ཚའོ། །རྩ་བ་དང་ནི་ཤམ་བུའི་སྔགས། །བཏོན་དང་བཅུག་པ་མན་ངག་ཡིན། །བསྙེན་དེ་བསྒྲུབ་པ་ལས་ལ་སྤྱོར། །[༢༥༡བ]དུང་དང་ར་གན་ཟངས་དང་ལྕགས། །མཎྜལ་སྣོད་ཀྱི་བྱེ་བྲག་གོ །ལྷ་དང་འཁོར་ལོ་འོད་ཟེར་ཡང་། །བསྒོམ་པའི་རིམ་པ་ཤེས་པར་བྱ། །སྔ་དྲོ་དུས་དང་ཉི་མའི་ཟེར། །ཟླ་བ་ཡང་ངོ་མར་ངོ་ཡི། །དེ་དག་དུས་ཀྱང་ཤེས་པར་བྱ། །ཕྲེང་བ་གོས་དང་རྒྱན་རྣམས་ཤེས། །མར་དང་སྦྲང་རྩི་བུ་ར་མ་དང་། །ཞོ་དང་འབྲུ་དང་རིན་ཆེན་ལྔ། །དུག་ཡུངས་ཁྲག་སོགས་དབྱེ་བ་ཤེས། །མ་རུངས་ཞི་དང་མངོན་སྦྱོང་རྒྱས། །བསྒྲུབ་བྱ་དབང་སྡུད་ཚར་གཅོད་པ། །བསམ་པའི་བྱེ་བྲག་ཤེས་པར་བྱ། །རང་དང་བསྒྲུབ་བྱའི་བསོད་ནམས་བརྟག །བསྒྲུབ་པའི་མཚན་ཉིད་དེ་ཡིས་ཤེས། །བསྟན་པའི་དོན་སྤྱད་ཐེ་ཚམ་མེད། །རྒྱལ་ཁམས་དང་ནི་གྲོང་ཁྱེར་གཅིག །དབྱེ་བའི་རིམ་པ་ཤེས་པར་བྱ། །ལས་མཐའ་སྡུད་པ་མན་ངག་ཡིན། །ཞལ་གྱི་ཨུ་པ་དེ་ཤ་འདི། །རཀྵི་ཏ་ཡིས་མཛད་པ་ལས། །གཉན་ལོ་དར་མ་གྲགས་ཀྱིས་བསྒྱུར། །བླ་མ་ཡི་དམ་ཆོས་སྐྱོང་ལ། །ཉིས་པ་གང་སྣང་བཟོད་པར་གསོལ།། །།༄༅། །དཔལ་ནག་པོ་ཆེན་པོ་སྲོག་གི་སྤུ་གྲིའི་བསྒྲུབ་ཐབས་བཞུགས་སོ། །༄༅། །རྒྱ་གར་སྐད་དུ། ཤྲཱི་མ་ཧཱ་ཀཱ་ལ་མའི་སྔགས་འདིས་སོ། །ཨོཾ་མ་ཧཱ་ཀཱ་ལ་ཡ། ཤཱ་ས་ན། ཨུ་པ་ཧ་རི་ནིཎི[[1]](#footnote-21) །ཨེ་ཥ་ཨ་པཥྩི། མ། ལོ་ཨ་ཡི[[2]](#footnote-22) །ཨི་དཾ་རཏྣ་ཏྲ་ཡཱ་ཡ། ཨ་བ་ཀ་རི་ཎི། ཡ་ཏི་པྲ་ཏི་ཛྙར་[[3]](#footnote-23)སྨར་སི་ཏཱ་དཱ། ཨི་དཾ་དུཥྚ། ཁ་ཁ། ཁཱ་ཧི་ཁཱ་ཧི། མཱ་ར་མཱ་ར། གྲིཧྣ་གྲིཧྣ། བྷནྡྷ་བནྡྷ་བནྡྷ[[4]](#footnote-24) །ཧ་ན་ཧ་ན། ད་ཧ་ད་ཧ། པ་ཙ་པ་ཙ། དེ་ཛི་ན་[[5]](#footnote-25)ན་མེད་ཀེ་ན་མཱ་ར་ཡ་ཧཱུཾ་ཧཱུཾ་ཕཊ། དེ་ལ་འདིའི་ཉེ་བར་སྤྱད་པ་ནི། ཚབ་གསུམ་ལ་བསྒྲུབ་བྱའི་གཟུགས་[༢༥༢ན]སོ་སོར་བྱས་ཏེ། དེའི་ལུས་ལ་ཚེར་མས་བཀང་སྟེ། དུག་དང་སྐེ་ཚེ་དག་གི་ཆོ་ག་བཞིན་དུ་བྱུགས་ལ་མེ་ལ་བདུགས་ན་གང་གི་མིང་ནས་བོས་ན་སྐད་ཅིག་ལ་མི་སྣང་བར་འགྱུར་རོ། །ཡང་སློབ་དཔོན་རྟག་ཏུ་སྨོད་པ། སེམས་ཅན་དཔག་ཏུ་མེད་པ་ལ་གནོད་པར་བྱེད་པ་ནི། ནག་པོ་ཆེན་པོས་གསོལ་བར་བྱེད་དེ། དེའི་ལུས་ཀྱི་ཤ་ཟ་ཞིང་དེའི་ཁྲག་ཀྱང་འཐུང་བར་བྱེད། །རྟག་པར་བྱས་ནས་སྤྱི་བོ་ནས་ཡོངས་སུ་བཟུང་གཟུང་[[6]](#footnote-26)ནས་ཏིལ་ཙམ་དུ་བྱེད་དོ། །ཞེས་བྱ་བ་ལ་སོགས་པ་མང་དུ་ཡིད་ལ་གོ་བར་བྱའོ། །དཔལ་ནག་པོ་ཆེན་པོའི་སྒྲུབ་ཐབས་ཞེས་བྱ་བ་སློབ་དཔོན་ཀླུ་སྒྲུབ་ཀྱིས་མཛད་པ་རྫོགས་སོ།། །།བོད་ཀྱི་ལོ་ཙཱ་བ་ག་རོད་ཀྱིས་བསྒྱུར་བའོ། །[[7]](#footnote-27)རྒྱལ་ཚ་ལུང་མང་པོ་དང་། ཆོས་རྗེ་བསོད་ནམས་ཀྱི་ཕྱག་དཔེ་ལས། ཡར་ལུང་པ་སེང་གེ་རྒྱལ་མཚན་གྱིས་ཀླུའི་དགོན་པར་ཞུས་དག་བགྱིས་པ་ལས་བཤུས་སོ།། །།དགེའོ། །

1. ནི། པེ་ཅིན། [↑](#footnote-ref-21)
2. ཡཾ། པེ་ཅིན། [↑](#footnote-ref-22)
3. ཛྙ། པེ་ཅིན། [↑](#footnote-ref-23)
4. བྷནྡྷ་བྷནྡྷ། པེ་ཅིན། [↑](#footnote-ref-24)
5. དེ་ན། པེ་ཅིན། [↑](#footnote-ref-25)
6. བཟུང། པེ་ཅིན། [↑](#footnote-ref-26)
7. །\_། ཞེས་པར་མ་གཞན་ནང་མེད། [↑](#footnote-ref-27)