[བསྟོད་ཚོགས། ཀ། ༦༨བ]༄༅༅། །རྒྱ་གར་སྐད་དུ། ལོ་ཀཱ་ཏཱི་ཏ་སྟ་བཾ[[1]](#footnote-21) །བོད་སྐད་དུ། འཇིག་རྟེན་ལས་འདས་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །དབེན་པའི་ཡེ་ཤེས་རིག་གྱུར་པ། །འཇིག་རྟེན་འདས་ཁྱོད་ཕྱག་འཚལ་འདུད། །གང་ཁྱོད་འགྲོ་ལ་ཕན་པའི་ཕྱིར། །ཡུན་རིང་ཐུགས་རྗེས་ངལ་བར་གྱུར། །ཕུང་པོ་ཙམ་ལས་གྲོལ་བ་ཡི། །སེམས་ཅན་མེད་པར་ཁྱོད་བཞེད་ལ། །སེམས་ཅན་ངན་ལའང་མཆོག་གཞོལ་བར། །ཐུབ་པ་ཆེན་པོ་ཁྱོད་ཉིད་ཞུགས[[2]](#footnote-22) །བློ་ལྡན་ཁྱོད་ཀྱི་ཕུང་དེའང་། །སྒྱུ་མ་སྨིག་རྒྱུ་དྲི་ཟ་ཡི། །གྲོང་ཁྱེར་རྨི་ལམ་ཇི་བཞིན་དུ། །བློ་ལྡན་རྣམས་ལ་རབ་ཏུ་བསྟན། །གང་དག་རྒྱུ་ལས་བྱུང་བ་རྣམས། །དེ་མེད་པར་ནི་ཡོད་མིན་པས། །གཟུགས་བརྙན་ཉིད་དང་མཚུངས་པ་རུ། །གསལ་བར་ཅི་ཡི་ཕྱིར་མི་འདོད། །འབྱུང་བ་མིག་གིས་གཟུང་མིན་པས[[3]](#footnote-23)། །དེ་དངོས་མིག་གི་ཇི་ལྟར་ཡིན། །གཟུགས་ཉིད་གཟུང་བར་རབ་བཀག་པ། །གཟུགས་ཉིད་ཁྱོད་ཀྱིས་དེ་ལྟར་གསུངས། །ཚོར་བྱ་མེད་པར་དེ་མེད་པས། །ཚོར་བ་ཉིད་ནི་བདག་མེད་པས། །ཚོར་བ་དེ་ཡང་རང་བཞིན་གྱིས། །ཡོད་[༦༩ན]པ་མིན་པར་[[4]](#footnote-24)ཁྱོད་ཉིད་བཞེད། །མིང་དང་དོན་དག་ཐ་དད་མིན། །མེ་ཡིས་ཁ་ཉིད་ཚིག་པར་[[5]](#footnote-25)འགྱུར། །གཞན་ནའང་རྟོག་པ་[[6]](#footnote-26)མེད་འགྱུར་ཞེས། །བདེན་པ་གསུང་བ་ཁྱོད་ཀྱིས་བསྟན། །བྱེད་པོ་རང་དབང་ཉིད་ལས་[[7]](#footnote-27)ཀྱང་། །ཐ་སྙད་དུ་ནི་ཁྱོད་ཀྱིས་བསྟན། །ཕན་ཚུན་ལྟོས་པ་[[8]](#footnote-28)ཅན་ཉིད་དུ། །ཀྲུབ་(གྲུབ་)པར་ཁྱོད་ནི་བཞེད་པ་ལགས། །བྱེད་པོ་ཡོད་མིན་སྤྱོད་པོའང་མེད། །བསོད་ནམས་དེ་མིན་རྟེན་འབྲེལ་སྐྱེས། །རྟེན་[[9]](#footnote-29)ནས་སྐྱེས་ཀྱང་མ་སྐྱེས་ཞེས། །ཚིག་གི་བདག་པོ་ཁྱོད་ཀྱིས་གསུང[[10]](#footnote-30)། །ཤེས་པ་མེད་པར་ཤེས་བྱ་[[11]](#footnote-31)མིན། །དེ་མེད་རྣམ་པར་ཤེས་པའང་མེད། །དེ་ཕྱིར་ཤེས་དང་ཤེས་བྱ་དག །རང་དངོས་མེད་ཅེས་ཁྱོད་ཀྱིས་གསུང[[12]](#footnote-32)། །མཚན་ཉིད་མཚོན་བྱ་གཞན་ཉིད་ན[[13]](#footnote-33)། །མཚོན་བྱ་མཚན་ཉིད་མེད་པར་འགྱུར། །ཐ་དད་མིན་ནའང་མེད་དེ་པར[[14]](#footnote-34)། །ཁྱོད་ཀྱིས་གསལ་པོ་ཉིད་དུ་བསྟན། །མཚན་ཉིད་མཚན་[[15]](#footnote-35)བྱ་རྣམ་བྲལ་ཞིང་། །ཚིག་གིས་བརྗོད་པ་རྣམ་སྤངས་པར། །ཁྱོད་ཀྱི་[[16]](#footnote-36)ཡེ་ཤེས་སྤྱན་ཉིད་ཀྱིས། །འགྲོ་བ་འདི་དག་ཞི་བར་མཛད། །དངོས་པོ་ཡོད་པ་ཉིད་མི་སྐྱེ། །མེད་པའང་མ་ཡིན་ཡོད་མེད་མིན། །བདག་ལས་མ་ཡིན་གཞན་ལས་མིན། །གཉིས་མིན་སྐྱེ་བ་[[17]](#footnote-37)ཇི་ལྟ་བུ། །ཡོད་པ་གནས་པར་རིགས་འགྱུར་གྱི། །འཇིག་པར་འགྱུར་བ་མ་ཡིན་ནོ། །མེད་པ་མི་གནས་པར་རིགས་པས[[18]](#footnote-38)། །འཇིག་པར་འགྱུར་བ་མ་ཡིན་ནོ། །རེ་ཞིག་ཞིག་པའི་རྒྱུ་ལས་ཀྱང་། །འབྲས་བུ་འབྱུང་བར་མི་རིགས་ལ། །མ་ཞིག་ལས་མིན་རྨི་ལམ་དང་། །འདྲ་བའི་སྐྱེ་བ་ཁྱོད་ཉིད་བཞེད། །ཞིག་དང་མ་ཞིག་པ་དག་གིས། །རྒྱུ་ལས་འབྲས་བུ་འབྱུང་བ་དག །སྒྱུ་མ་འབྱུང་བ་བཞིན་དུ་འབྱུང་། །ཀུན་ཀྱང་དེ་བཞིན་ཁྱོད་ཀྱིས་གསུངས[[19]](#footnote-39)། །དེ་ཕྱིར་ཁྱོད་ཀྱིས་འགྲོ་འདི་དག །ཡོངས་སུ་བརྟགས་པ་ལས་བྱུང་བར། །ཀུན་དུ་ཤེས་བྱ་འབྱུང་བ་ནའང་། །སྐྱེ་བ་མེད་ཅིང་འགག་མེད་གསུངས། །རྟག་ལ་འཁོར་བ་ཡོད་མ་ཡིན། །མི་རྟག་པ་ལའང་འཁོར་བ་མེད། །དེ་ཉིད་རིག་པའི་མཆོག་ཁྱོད་ཀྱིས། །འཁོར་བ་རྨི་ལམ་འདྲ་བར་གསུངས། །སྡུག་བསྔལ་རང་གིས་བྱས་པ་དང་། །གཞན་གྱིས་བྱས་དང་གཉིས་ཀས་བྱས། །རྒྱུ་མེད་པར་ནི་རྟོག་གེ་འདོད། །ཁྱོད་ཀྱིས་[[20]](#footnote-40)རྟེན་ནས་འབྱུང་བར་གསུངས། །རྟེན་ཅིང་འབྲེལ་པར་གང་འབྱུང་བ། །དེ་ཉིད་ཁྱོད་ནི་སྟོང་པར་བཞེད། །དངོས་པོ་རང་དབང་ཡོད་[༦༩བ]མིན་ཞེས། །མཉམ་མེད་ཁྱོད་ཀྱི་སེང་གེའི་སྒྲས[[21]](#footnote-41)། །ཀུན་རྟོག་ཐམས་ཅད་སྤང་པའི་[[22]](#footnote-42)ཕྱིར། །སྟོང་ཉིད་བདུད་རྩི་སྟོན་མཛད་ན། །གང་ཞིག་དེ་ལ་ཞེན་གྱུར་པ། །དེ་ཉིད་ཁྱོད་ཀྱིས་ཤིན་ཏུ་སྨད། །བེམས་པོ་གཞན་དབང་སྟོང་པ་ཉིད། །སྒྱུ་མ་བཞིན་དུ་རྐྱེན་འབྱུང་བར། །མགོན་པོ་ཁྱོད་ཀྱིས་ཆོས་ཀུན་གྱི། །དངོས་མེད་གོམས་པར་མཛད་པ་ལགས། །ཁྱོད་ཀྱིས་ཅུང་ཞིག་མ་བསྐྱེད་ཅིང་། །འགའ་ཡང་བཀག་པ་མ་མཆིས་ལ། །སྔོན་གྱི་ཇི་ལྟར་ཕྱིས་དེ་བཞིན། །དེ་བཞིན་ཉིད་ནི་ཐུགས་སུ་ཆུད། །འཕགས་པ་རྣམས་ཀྱིས་བསྟན་པ་[[23]](#footnote-43)ཡི། །བསྒོམ་[[24]](#footnote-44)མ་ཞུགས་པར་མཚན་མེད་འདི། །རྣམ་པར་ཤེས་པར་འགར་འགྱུར་རམ། །མཚན་མ་མེད་ལ་མ་ཞུགས་པར། །ཐར་པ་མེད་ཅེས་གསུངས་པའི་ཕྱིར། །དེ་ཕྱིར་ཁྱོད་ཀྱིས་ཐེག་ཆེན་རྣམས། །མ་ལུས་པར་ནི་དེ་ཉིད་བསྟན། །བསྟོད་པའི་སྣོད་ཁྱོད་བསྟོད་པ་ལས། །བདག་གིས་[[25]](#footnote-45)བསོད་ནམས་གང་ཐོབ་པ། །དེས་ནི་འགྲོ་བ་མ་ལུས་རྣམས། །མཚན་མའི་འཆིང་ལས་གྲོལ་གྱུར་ཅིག །འཇིག་རྟེན་ལས་འདས་པར་བསྟོད་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཀྲྀཥྞ་[[26]](#footnote-46)པཎྜི་ཏ་དང་། ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

1. སྟ་བ། སྣར་ཐང་། པེ་ཅིན། [↑](#footnote-ref-21)
2. ཞུགསབཞུགས། སྣར་ཐང་། པེ་ཅིན། [↑](#footnote-ref-22)
3. གི་གཟུགས་པས། སྣར་ཐང་། པེ་ཅིན། [↑](#footnote-ref-23)
4. མེད་པར། སྣར་ཐང་། པེ་ཅིན། [↑](#footnote-ref-24)
5. འཚིག་པར། སྣར་ཐང་། པེ་ཅིན། [↑](#footnote-ref-25)
6. རྟོགས་པ། སྣར་ཐང་། པེ་ཅིན། [↑](#footnote-ref-26)
7. ཉིད། སྣར་ཐང་། པེ་ཅིན། [↑](#footnote-ref-27)
8. བལྟོས་པ། སྣར་ཐང་། པེ་ཅིན། [↑](#footnote-ref-28)
9. བརྟེན། སྣར་ཐང་། པེ་ཅིན། [↑](#footnote-ref-29)
10. གསུངས། སྣར་ཐང་། པེ་ཅིན། [↑](#footnote-ref-30)
11. ཤེས་པ། སྣར་ཐང་། པེ་ཅིན། [↑](#footnote-ref-31)
12. གསུངས། སྣར་ཐང་། པེ་ཅིན། [↑](#footnote-ref-32)
13. ནི། སྣར་ཐང་། པེ་ཅིན། [↑](#footnote-ref-33)
14. དེ་མེད་པར། སྣར་ཐང་། པེ་ཅིན། [↑](#footnote-ref-34)
15. མཚོན། སྣར་ཐང་། པེ་ཅིན། [↑](#footnote-ref-35)
16. ཀྱིས། སྣར་ཐང་། པེ་ཅིན། [↑](#footnote-ref-36)
17. སྐྱེས་པ། སྣར་ཐང་། [↑](#footnote-ref-37)
18. རིག་པས། སྣར་ཐང་། པེ་ཅིན། [↑](#footnote-ref-38)
19. བསྲུངས། སྣར་ཐང་། པེ་ཅིན། [↑](#footnote-ref-39)
20. ཀྱི། སྣར་ཐང་། པེ་ཅིན། [↑](#footnote-ref-40)
21. སྒྲ། སྣར་ཐང་། པེ་ཅིན། [↑](#footnote-ref-41)
22. སྤངས་པའི། སྣར་ཐང་། པེ་ཅིན། [↑](#footnote-ref-42)
23. ཀྱི་བརྟེན་པ། སྣར་ཐང་། པེ་ཅིན། [↑](#footnote-ref-43)
24. བསྒོམས། སྣར་ཐང་། པེ་ཅིན། [↑](#footnote-ref-44)
25. གི། སྣར་ཐང་། པེ་ཅིན། [↑](#footnote-ref-45)
26. ཀྲིཥྚ། པེ་ཅིན། ཀྲྀཥྚ། སྣར་ཐང་། [↑](#footnote-ref-46)