༄༅༅། །རྒྱ་གར་སྐད་དུ། མ་ཧོ་མ་བི་དྷིཿ །[[1]](#footnote-21) །བོད་སྐད་དུ། རོ་བསྲེག་པའི་ཆོ་ག །དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །ཐམས་ཅད་སྟོང་པ་འོད་གསལ་བ། །གཉིས་མེད་ཞེ་སྡང་རྡོ་རྗེ་གཙོ། །སྲིད་པའི་རྒྱ་མཚོའི་གྲུར་[[2]](#footnote-22)གྱུར་ལ། །གུས་པས་རབ་ཏུ་ཕྱག་འཚལ་ལོ། །ལས་ལས་སྐྱེས་པའི་སེམས་ཅན་རྣམས། །ཚེ་འདས་སྡིག་པ་སྦྱང་བ་དང་། །སྲིད་པའི་གཟེབ་ལས་བསྒྲལ་བའི་ཕྱིར། །དཔལ་ལྡན་འདུས་པའི་རོ་བསྲེག་[[3]](#footnote-23)བརྩམ། །དགོན་པ་ཆེན་པོའི་ས་ཕྱོགས་སམ། །མེ་ཏོག་འབྲས་བུ་སོགས་པས་[[4]](#footnote-24)སོགས་པས་[[5]](#footnote-25)བརྒྱན། །རི་བོ་དབེན་པའི་ས་ཕྱོགས་གང་། །སློབ་དཔོན་ལས་ལ་མཁས་པ་དང་། །ལས་ཀྱི་རྡོ་རྗེ་དག་གིས་ནི། །དེ་རུ་བསྲེག་པ་དག་ཏུ་གསུངས། །དང་པོར་ལས་ཀྱི་རིམ་པ་དག །བླ་མ་ཉིད་ཀྱི་ཞལ་སྔ་ནས། །ཆོ་ག་ཉི་ཤུར་རྒྱས་མཛད་པས། །རིམ་པ་བདག་གིས་འདིར་མ་བྲིས། །དེ་ལྟར་རིམ་པར་བྱས་ནས་ཀྱང་། །སྟ་གོན་གནས་པའི་དུས་དག་ཏུ། །དག་ཅིང་བྱིན་བརླབ་[[6]](#footnote-26)གནང་བྱའི་ཕྱིར། །དྲི་དང་བདུད་རྩིས་བཀྲུ་བ་དང་། །སྲུང་སྐུད་བྱིན་རླབས་[[7]](#footnote-27)ཚུལ་བཞིན་བྱ། །བདེ་གཤེགས་ས་བོན་རྣམས་ཀྱང་དགོད། །དེ་ནས་དཀྱིལ་འཁོར་ཐིག་གདབ་ནི། །ཆོ་ག་ཉི་ཤུའི་ཚུལ་དག་ཏུ། །བཏབ་ནས་མེ་ཐབ་བཅའ་བར་བྱ། །མེ་ཐབ་ཚད་ནི་ཕོ་བྲང་ཚད། །ཕོ་བྲང་དཀྱིལ་འཁོར་ཚད་དག་ནི། །བདག་ཉིད་ཇི་ཙམ་འདོད་ཀྱི་བར། །དེ་སྲིད་དུ་ནི་བདག་གིས་བྱ། །རྡོ་རྗེ་ར་བའི་ཞིང་ཚད་དུ། །དཔངས་ཀྱང་དེ་བཞིན་ཤེས་པར་བྱ། །ཟབས་སུ་ཁྲུ་གང་སོར་བཞི་བྲུ། །བ་ཡི་ལྕི་བས་བྱུགས་པ་[[8]](#footnote-28)དང་། །དེ་ལྟར་བྱི་དོར་བྱས་ནས་ཀྱང་། །དང་པོའི་ཐིག་སོ་བཟུང་ནས་ནི། །དེ་བཞིན་དུ་ནི་གདབ་པར་བྱ། །དེ་ནས་ལྷ་ནི་སུམ་ཅུ་གཉིས། །ཚུལ་བཞིན་དུ་ནི་བྲི་བར་བྱ། །ཤིང་བུ་དག་ཀྱང་བརྩིག་པར་བྱ། །སློབ་དཔོན་རིག་མར་བཅས་པའམ། །ཡང་ན་ཐུགས་ཀ་ལས་ཕྱུང་སྟེ། །རིམ་པ་བཞིན་དུ་བསྐྱེད་ནས་ཀྱང་། །དམ་ཚིག་ལྷ་རྣམས་དབྱུང་བར་བྱ། །ཡེ་ཤེས་དཀྱིལ་འཁོར་སྤྱན་དྲང་དང་། །གཞུག་དང་བཅིང་དང་དགྱེས་བསྐྱེད་ནས། །མཆོད་དབུལ་བསྟོད་པ་བྱ་བ་དང་། །ཞུ་གནས་[[9]](#footnote-29)གསོལ་བ་ལ་སོགས་བྱ། །རྫོགས་ནས་རོ་ནི་དྲང་བའོ། །གདུགས་དང་རྒྱལ་མཚན་བ་དན་དང་། །སྣ་ཚོགས་པ་ཡིས་བརྒྱན་[[10]](#footnote-30)བྱས་ནས། །ཤར་སྒོར་བཅུག་སྟེ་ལན་གསུམ་བསྐོར། །དེ་ནས་རིམ་བཞིན་དབང་བསྐུར་བྱ། །དབང་བསྐུར་ཟིན་དང་གནས་སུ་གཞག །བདག་གིས་[[11]](#footnote-31)བྱང་དུ་ཁ་བལྟས་ཏེ། །ཆོ་ག་ཉི་ཤུའི་ཚུལ་དག་ཏུ། །མཆོད་རྫས་ལ་སོགས་ཚུལ་བཞིན་གཞག[[12]](#footnote-32)།བདུད་རྩི་འཁྱིལ་པས་བསང་གཏོར་བྱ། །བསིལ་ཡབ་ཀྱིས་ནི་མེ་སྦར་རོ། །ཨོཾ་ཛྭ་ལ་ཛྭ་ལ་ཧཱུཾ་ཕཊ། གཅོ་བོ་སྤྱན་དྲངས་མེ་ལྷ་བསྐྱེད། །རཾ་ལས་བྱུང་བའི་མེ་ལྷ་ནི། །ཁ་དོག་དཀར་པོ་འོད་ཟེར་འབར། །སྤྱན་གསུམ་རལ་པའི་ཐོར་ཚུགས་ཅན། །ཕྱག་བཞི་མཆོད་ཕྱིར་ཐོགས་འཆང་བ། །གཡས་པས་ཐོ་བ་མཆོག་སྦྱིན་བྱ[[13]](#footnote-33)། །གཡོན་པ་གུནྡྷེ་[[14]](#footnote-34)བགྲང་ཕྲེང་འཛིན། །དེ་ལྟར་ཚུལ་བཞིན་བྱས་ནས་ཀྱང་། །ཡེ་ཤེས་མེ་ལྷ་སྤྱན་དྲང་བ[[15]](#footnote-35)། །ཨོཾ་ཊཀྐི་ཏི་ནི་པཱ་པ་ཀ་ཨགྣ་[[16]](#footnote-36)ཡེ་ཊཀྐི་ནི་ཧཱུཾ་ཛཿ། གཞུག་དང་བཅིང་དང་དགྱེས་པ་བསྐྱེད། །དེ་ལ་ཞལ་བསིལ་མཆོད་ཡོན་དང་། །སྲེག་རྫས་ལྔའམ་བདུན་དུ་དབུལ། །ཨོཾ་ཛཿཧཱུཾ་བཾ་ཧོཿཁཾ་[[17]](#footnote-37)རཾ། མཆོད་ཡོན་གྱི་སྔགས་སོ། །ཨོཾ་ནི་རི་ཏི་ཧཱུཾ་ཁཾ[[18]](#footnote-38)། ཞལ་བསིལ་གྱིའོ། །ཨོཾ་ཨཱཿབཛྲ་པུཥྤེ་སྭཱ་ཧཱ། མེ་ཏོག་གིའོ། །ཨོཾ་ཨཱཿབཛྲ་དྷཱུ་པྤེ་[[19]](#footnote-39)ཧཱུཾ་སྭཱ་ཧཱ། སྤོས་མེའིའོ། །ཨོཾ་ཨཱཿབཛྲ་གནྡྷེ་ཧཱུཾ་སྭཱ་ཧཱ། དྲི་ཆབ་ཀྱིའོ། །ཨོཾ་ཨཱཿབཛྲ་དཱི་པེ་ཧཱུཾ་སྭཱ་ཧཱ། མར་མེའིའོ[[20]](#footnote-40)། །ཨོཾ་ཨཱཿབཛྲ་ནཻ་བི་ཏྱེ་[[21]](#footnote-41)ཧཱུཾ་སྭཱ་ཧཱ། ལྷ་བཤོས་ཀྱིའོ། །ཨོཾ་ཨགྣ་[[22]](#footnote-42)ཡེ་སྭཱ་ཧཱ། མར་གྱིའོ། །ཨོཾ་སརྦ་པཱ་པཾ་ད་ཧ་ན་བཛྲཱ་[[23]](#footnote-43)ཡ་སྭཱ་ཧཱ། ཏིལ་གྱིའོ། །ཨོཾ་བཛྲ་བི་ཛཱ་ཡ་སྭཱ་ཧཱ། དཱུར་བའིའོ[[24]](#footnote-44)། །ཨོཾ་བཛྲ་མ་ཧཱ་བཻ་[[25]](#footnote-45)གཱ་ཡ་སྭཱ་ཧཱ། ཞོའིའོ[[26]](#footnote-46)། །ཨོཾ་བཛྲ་མ་ཧཱ་བ་ལཱ་ཡ་སྭཱ་ཧཱ། འབྲས་ཀྱིའོ། །ཨོཾ་བཛྲ་གྷ་སྨ་རི་[[27]](#footnote-47)སྭཱ་ཧཱ། ཀུ་ཤའིའོ། །ཨོཾ་བཛྲ་ཨཱ་ཨཱཛྙཱ་པ་[[28]](#footnote-48)ཡ་སྭཱ་ཧཱ། ཨུ་དུམྺཱ་རའིའོ[[29]](#footnote-49)། །ཨོཾ་བོ་དྷི་བྷྲྀཀྵ་[[30]](#footnote-50)ཡེ་སྭཱ་ཧཱ། ཨ་ཤྭདྠའིའོ། །ཨོཾ་བཛྲ་ལ་[[31]](#footnote-51)ཏཱ་ཡ་སྭཱ་ཧཱ། པ་ལ་ཤའི་པ་ལ་ཤའི་འོ[[32]](#footnote-52)། །ཨོཾ་བཛྲ་ཀུ་བེ་རཱ་ཡ་[[33]](#footnote-53)སྭཱ་ཧཱ། ནྱ་གྲོ་དྷའི་འོ། །ཨོཾ་བཛྲ་ཧ་ས་ཀ་རཱ་ཡ་སྭཱ་ཧཱ། ཨ་མྲའི་འོ། །མེ་ལྷའི་རྒྱལ་པོ་ལས་ཀྱི་གཙོ། །ཕྲིན་ལས་ཀུན་ལ་སྙོམས་མཛད་པ། །ཐམས་ཅད་ཀུན་གྱི་བདག་པོ་སྟེ། །མཉམ་སྙོམས་ཁྱོད་ལ་ཕྱག་འཚལ་ལོ། །བསྟོད་ནས་མེ་ལྷར་གསོལ་བ་གདབ། །མེ་ལྷ་རྡོ་རྗེ་ལས་ཀྱི་གཙོ། །ཚེ་འདས་སེམས་ཅན་སྦྱང་བ་དང་། །ལྷ་རྣམས་ཚིམ་པར་བྱ་བའི་ཕྱིར། །དེ་ཉིད་དུ་ནི་ཕྲིན་ལས་མཛོད། །ཕྲིན་ལས་རྣམ་པ་གཉིས་ཞེས་བྱ། །མེ་ལྷའི་རྒྱལ་པོའི་ཐུགས་ཀ་ནས། །ཡེ་ཤེས་འབར་བའི་མེ་ཕྱུང་སྟེ། །ཚེ་འདས་སེམས་ཅན་མི་མཐུན་ཕྱོགས། །རྣམ་རྟོག་བག་ཆགས་བསྲེག་པ་དང་། །ལྷ་རྣམས་ཚིམ་པར་བྱ་བའོ། །རྟོག་པའི་དངོས་པོ་བསྲེགས་ནས་ཀྱང་། །སྒྱུ་མ་ཆུ་ཟླ་ལྟ་བུ་ཡི། །རྡོ་རྗེ་སེམས་དཔར་བྱིན་གྱིས་བརླབ། །རྡོ་རྗེ་སེམས་དཔའ་[[34]](#footnote-54)ལྷ་རྣམས་ཀྱི། །ཐུགས་ཀར་ཡེ་ཤེས་ཚུལ་དུ་བཞུགས། །ཚིམ་པར་བྱ་བའི་རིམ་པ་དག །རང་ལ་མཆོད་ཡོན་དབུལ་བ་དང་། །སྲེག་རྫས་རིམ་པ་བཞིན་དུ་ནི། །རྣལ་འབྱོར་པ་ཡིས་གྲུབ་ཚད་དབུལ། །སྔགས་ཀྱི་ཐོག་མར་རང་སྔགས་གཞུག །ཐལ་བར་[[35]](#footnote-55)གྱུར་པའི་ཕུང་པོ་དག །བཤང་གཅིའི་མཐར་ནི་རྣམ་པར་བརྟག །དེ་ནས་བསྟོད་དང་བསྡུ་བ་བྱ། །ཡི་གེ་གསུམ་གྱིས་བསྡུ་བའོ། །ཚེ་འདས་དོན་དུ་བདག་གིས་ནི། །རོ་བསྲེག་ཆོ་ག་འདི་བྱས་པས། །འདི་ལས་དགེ་བ་གང་ཐོབ་པས། །ཐམས་ཅད་གཉིས་མེད་ཐོབ་པར་ཤོག །ཚེ་འདས་པ་ཡི་སེམས་ཅན་འདི། །དབང་བསྐུར་བྱང་ཆུབ་སེམས་བསྐྱེད་ནས། །ལྷ་རྣམས་ཚིམ་པར་བྱས་པ་དང་། །རྟོག་པའི་དངོས་པོ་བསྲེགས་པ་[[36]](#footnote-56)ཡིས། །བསྐྱེད་པའི་རིམ་པ་མཐར་ཕྱུང་སྟེ། །རྡོ་རྗེ་བཟླས་པ་ཐོབ་པར་ཤོག །རྡོ་རྗེ་བཟླས་ནས་རྣལ་འབྱོར་པས། །སེམས་ལ་དམིགས་པ་ཐོབ་པར་ཤོག །སེམས་ལ་དམིགས་པ་ཐོབ་གྱུར་ནས། །བདག་བྱིན་བརླབ་པའི་རིམ་ཐོབ་ཤོག །བདག་བྱིན་བརླབ་པའི་རིམ་ཐོབ་ནས། །འོད་གསལ་བ་ནི་ཐོབ་གྱུར་ཅིག །འོད་གསལ་བ་ནི་ཐོབ་གྱུར་ནས། །ཆོས་སྐུ་མཁའ་དང་འདྲ་བ་ལས། །ཟུང་འཇུག་ལོངས་སྤྱོད་རྫོགས་པའི་སྐུ། །སྤྲིན་ལྟ་བུ་ནི་འབྱུང་གྱུར་ཅིག །དེ་ལས་སྤྲུལ་སྐུ་ཆར་ལྟ་བུས། །སྲིད་པའི་རྒྱ་མཚོར་སྤྲུལ་གྱུར་ནས། །སེམས་ཅན་ཐམས་ཅད་སྒྲོལ་བར་ཤོག །གསང་བ་འདུས་པའི་རོ་བསྲེག་གི་ཆོ་ག་འཕགས་པ་ལྷས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཤྲདྡྷཱ་ཀ་ར་ཝརྨ་དང་། བོད་ཀྱི་[[37]](#footnote-57)ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ།།

1. མར་མ་བི་དྷི། སྣར་ཐང་། པེ་ཅིན། [↑](#footnote-ref-21)
2. གྲུ། སྣར་ཐང་། པེ་ཅིན། [↑](#footnote-ref-22)
3. སྲེག། སྣར་ཐང་། པེ་ཅིན། [↑](#footnote-ref-23)
4. ལ་སོགས་པས། སྣར་ཐང་། པེ་ཅིན། [↑](#footnote-ref-24)
5. སོགས། སྣར་ཐང་། པེ་ཅིན། [↑](#footnote-ref-25)
6. བརླབས། སྣར་ཐང་། པེ་ཅིན། [↑](#footnote-ref-26)
7. བརླབས། སྣར་ཐང་། པེ་ཅིན། [↑](#footnote-ref-27)
8. བྱུག་པ། སྣར་ཐང་། པེ་ཅིན། [↑](#footnote-ref-28)
9. ཞུགས་ནས། སྣར་ཐང་། པེ་ཅིན། [↑](#footnote-ref-29)
10. ཡི་རྒྱན། སྣར་ཐང་། པེ་ཅིན། [↑](#footnote-ref-30)
11. བཞག །བདག་གི། སྣར་ཐང་། པེ་ཅིན། [↑](#footnote-ref-31)
12. བཞག། སྣར་ཐང་། པེ་ཅིན། [↑](#footnote-ref-32)
13. ཕྱག། སྣར་ཐང་། པེ་ཅིན། [↑](#footnote-ref-33)
14. གུཎྜེ། སྣར་ཐང་། པེ་ཅིན། [↑](#footnote-ref-34)
15. དྲངས་པ། སྣར་ཐང་། པེ་ཅིན། [↑](#footnote-ref-35)
16. ཨགྣཱ། སྣར་ཐང་། པེ་ཅིན། [↑](#footnote-ref-36)
17. ཁ། སྣར་ཐང་། པེ་ཅིན། [↑](#footnote-ref-37)
18. ཁ། སྣར་ཐང་། པེ་ཅིན། [↑](#footnote-ref-38)
19. དྷུ་པེ། སྣར་ཐང་། པེ་ཅིན། [↑](#footnote-ref-39)
20. མར་མེའོ། སྣར་ཐང་། པེ་ཅིན། [↑](#footnote-ref-40)
21. ནེ་བི་ཏྱ། པེ་ཅིན། ནེ་བི་དྱ། སྣར་ཐང་། [↑](#footnote-ref-41)
22. ཨཱཿནཱ། སྣར་ཐང་། པེ་ཅིན། [↑](#footnote-ref-42)
23. བཛྲ། སྣར་ཐང་། པེ་ཅིན། [↑](#footnote-ref-43)
24. དུར་བའིའོ། སྣར་ཐང་། པེ་ཅིན། [↑](#footnote-ref-44)
25. བེ། སྣར་ཐང་། པེ་ཅིན། [↑](#footnote-ref-45)
26. ཞི་བའིའོ། སྣར་ཐང་། པེ་ཅིན། [↑](#footnote-ref-46)
27. རེ། སྣར་ཐང་། པེ་ཅིན། [↑](#footnote-ref-47)
28. བར་ཏཱ། སྣར་ཐང་། པེ་ཅིན། [↑](#footnote-ref-48)
29. ཨུ་དུམྦ་རའིའོ། སྣར་ཐང་། པེ་ཅིན། [↑](#footnote-ref-49)
30. བྲྀཀྵ། སྣར་ཐང་། པེ་ཅིན། [↑](#footnote-ref-50)
31. མ། སྣར་ཐང་། པེ་ཅིན། [↑](#footnote-ref-51)
32. པ་ལ་ཀྵའིའོ། སྣར་ཐང་། པེ་ཅིན། [↑](#footnote-ref-52)
33. ར་ཡེ། སྣར་ཐང་། པེ་ཅིན། [↑](#footnote-ref-53)
34. སེམས་པར། སྣར་ཐང་། པེ་ཅིན། [↑](#footnote-ref-54)
35. ཐར་པར། སྣར་ཐང་། པེ་ཅིན། [↑](#footnote-ref-55)
36. བསྲེག་པ། སྣར་ཐང་། པེ་ཅིན། [↑](#footnote-ref-56)
37. ཤྲཱདྡྷ་ཀ་ར་ཝརྨྨཱ་ལས། སྣར་ཐང་། པེ་ཅིན། [↑](#footnote-ref-57)