༄༅༅། །རྒྱ་གར་སྐད་དུ། ཤྲཱི་བཛྲ་ཡོ་གི་ནཱི་[[1]](#footnote-21)སཱ་དྷ་ན་[[2]](#footnote-22)ནཱ་མ། བོད་སྐད་དུ། དཔལ་རྡོ་རྗེ་རྣལ་འབྱོར་མའི་སྒྲུབ་ཐབས་ཞེས་བྱ་བ། དཔལ་རྡོ་རྗེ་རྣལ་འབྱོར་མ་ལ་ཕྱག་འཚལ་ལོ། །དཔལ་ལྡན་བདེ་མཆོག་ཐབས་ཀྱི་གཙོ། །གཉིས་མེད་ཤེས་རབ་འཁོར་ལོར་[[3]](#footnote-23)བཅས། །གུས་བཏུད་དཔལ་ལྡན་རྣལ་འབྱོར་མའི། །སྒྲུབ་ཐབས་རིམ་པ་བྲི་བར་བྱ། །དད་ལྡན་དབང་དང་དམ་ཚིག་ལྡན། །སྒྲུབ་ལ་དཔའ་བའི་སྔགས་པ་ཡིས། །དུར་ཁྲོད་ལ་སོགས་དབེན་པའི་གནས། །ཉམས་དགར་མཆོད་པའི་རྟེན་བཞུགས་ལ། །སྟན་བདེ་བ་ལ་འདུག་སེམས་བྱ། །ལྷག་པའི་ལྷར་བསམ་ཧྲཱིཿའོད་[[4]](#footnote-24)འོད་ལས། །བླ་མ་དཀྱིལ་འཁོར་སྤྱན་དྲངས་ལ། །ཕྱག་དང་མཆོད་པ་སྔོན་འགྲོ་བས། །སྡིག་པ་བཤགས་པ་ལ་སོགས་བྱ། །དེ་[[5]](#footnote-25)རྗེས་ཚངས་པའི་གནས་བཞི་བསྒོམ[[6]](#footnote-26) །།ཀུན་ཀྱང་[[7]](#footnote-27)སྟོང་ཉིད་རང་བཞིན་བསམ། །སྔགས་འདིས་བརྟན་པ་ཉིད་དུ་བྱ། །ཨོཾ་སྭ་བྷཱ་བ་ཤུདྡྷཿསརྦྦ་དྷརྨྨཱཿསྭ་[[8]](#footnote-28)སྭ་བྷཱ་བ་ཤུངྔྷོ྅ཧཾ[[9]](#footnote-29)། སླར་ཡང་ཡེ་ཤེས་ངོ་བོར་བསྟན[[10]](#footnote-30)། །ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾ[[11]](#footnote-31)། ཞེས་བྱ་རང་བཞིན་དག་པ་ལས། །པཾ་[[12]](#footnote-32)པདྨ་ཉི་དཀྱིལ་དུ། །ཨེ་ཡི་རྣམ་པའི་ཆ་བྱད་ཅན། །ལྷ་མོ་ཁམས་གསུམ་ཀུན་ལས་འདས། །དམིགས་པ་རྒྱ་ཆེ་གཞལ་ཡས་ཁང་། །སྐུ་གསུང་ཐུགས་ཀྱི་ངོ་བོར་བསྒོམ[[13]](#footnote-33)། །དེ་ཡི་ལྟེ་བར་ཆོས་འབྱུང་བསམ། །པདྨ་ཉི་མ་རོ་སྟེངས་སུ། །ཧྲཱིཿཡིག་བྱུ་རུ་དམར་པོ་འདྲ། །འོད་ཟེར་སྤྲོ་བསྡུས་སླར་བསམས་ཏེ[[14]](#footnote-34)། །ཞལ་གཉིས་ཕྱག་གཉིས་གར་སྟབས་བཞུགས། །ཛ་བ་སིནྟུ་ར་ཡི་མདོག །གཡས་པས་གྲི་གུག་ནམ་མཁར་གདེངས། །དེ་བཞིན་གཞན་གྱིས་[[15]](#footnote-35)ཀ་པཱ་ལ། །ཁ་ཊྭཱཾ་གིས་བརྒྱན་རྣམ་པར་འཛིན། །གཡས་པ་ཕག་གདོང་མཁའ་ལ་སྤྱོད། །ཅིག་ཤོས་ཁྲོ་མོའི་ཞལ་དུ་བསྟན། །ཕྱག་རྒྱའི་རིམ་པས་སྐུ་ལུས་མཛེས། །མགོ་བོའི་དོ་ཤལ་རྒྱན་དང་ལྡན། །གར་དགུའི་རོ་ལྡན་བསམ་པར་བྱ། །ཡི་གེ་གསུམ་གྱིས་བྱིན་གྱིས་བརླབས[[16]](#footnote-36)། །ལྟེ་བ་སྙིང་ག་མགྲིན་པ་དང་། །དཔྲལ་བ་སྤྱི་གཙུག་ཡན་ལག་ལ། །རིམ་པར་སྔགས་འདི་བསམ་པར་བྱ། །ཨོཾ་བཾ། ཧཾ་ཡོཾ། །ཧྲིཾ་མོཾ་ཧྲིཾ་[[17]](#footnote-37)ཧྲིཾ[[18]](#footnote-38)། ཧཱུཾ་ཧཱུཾ། ཕཊ་ཕཊ། གོ་ཆ་བགོས་ཏེ་[[19]](#footnote-39)ཡེ་ཤེས་བསྟིམ། །དབང་བསྐུར་མཆོད་ཅིང་བསྟོད་པ་བྱ། །སྐྱོ་ན་སྔགས་འདི་བཟླས་པར་བྱ། །ཨོཾ་ཨོཾ་ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝཎྜི་[[20]](#footnote-40)བྷཱ་ཡེ་ཧཱུཾ་ཧཱུཾ་ཧཱུཾ་[[21]](#footnote-41)ཕཊ་ཕཊ་ཕཊ་སྭཱ་ཧཱ། དེ་རྗེས་གཏོར་མས་མཆོད་པར་བྱ། །ལྟེ་བར་ཆོས་ཀྱི་འབྱུང་གནས་བསམ། །དེ་ནས་སྔགས་ཀྱི་འཁོར་ལོ་འབར། །སྟེང་ནས་གཡོ་བའི་རླུང་དགུག་ཅིང་། །རྫ་མཁན་འཁོར་ལོ་ཤེས་རབ་འཁོར། །རྣམ་པར་རྟོག་པ་རླུང་དྲོད་ཀྱི། །འབྱུང་བའི་དངས་དངས་[[22]](#footnote-42)ཕྱེད་འགྱུར་བས། །མར་མེ་ལ་སོགས་རྟགས་རྣམས་[[23]](#footnote-43)འབྱུང་། །དེས་སྐྱོ་[[24]](#footnote-44)ཕྱི་ནང་ལྷ་མཆོད་ལ། །བསྟོད་ཅིང་དགེ་བ་བསྔོ་བར་བྱ། །བདག་གིས་སྒྲུབ་ཐབས་བྲིས་པ་ལས[[25]](#footnote-45)། །དགེ་བ་གང་ཡོད་མདུན་བྱས་ཏེ། །འགྲོ་བ་རིགས་[[26]](#footnote-46)དྲུག་རྣལ་འབྱོར་མའི། །ལམ་ནས་བྱང་ཆུབ་འགྲོ་བར་ཤོག །དཔལ་རྡོ་རྗེ་རྣལ་འབྱོར་མའི་སྒྲུབ་ཐབས། རྗེ་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ།། །།པཎྜི་ཏ་དེ་ཉིད་དང་། ལོ་ཙཱ་བ་རྒྱ་བརྩོན་འགྲུས་སེང་གེས་བསྒྱུར་བའོ།།

1. ནཱི། ཞེས་པར་མ་གཞན་ནང་མེད། [↑](#footnote-ref-21)
2. ནཾ། སྣར་ཐང་། པེ་ཅིན། [↑](#footnote-ref-22)
3. འཁོར་ལོས། སྣར་ཐང་། པེ་ཅིན། [↑](#footnote-ref-23)
4. ཧྲཱི་འོད། སྣར་ཐང་། [↑](#footnote-ref-24)
5. དེར། སྣར་ཐང་། པེ་ཅིན། [↑](#footnote-ref-25)
6. བསྒོམས། སྣར་ཐང་། པེ་ཅིན། [↑](#footnote-ref-26)
7. གྱི། སྣར་ཐང་། པེ་ཅིན། [↑](#footnote-ref-27)
8. དྷརྨསྭ། སྣར་ཐང་། པེ་ཅིན། [↑](#footnote-ref-28)
9. བྷཱ་ཤུདྡྷ་ཧཾ། སྣར་ཐང་། བྷཱ་ཤུདྡྷོ་ཧཾ། པེ་ཅིན། [↑](#footnote-ref-29)
10. བརྟན། སྣར་ཐང་། པེ་ཅིན། [↑](#footnote-ref-30)
11. བྷཱ་ཨཏྨ་ཀོ་ཧཾ། སྣར་ཐང་། པེ་ཅིན། [↑](#footnote-ref-31)
12. ལས།\_།པཾ། ཞེས་པར་མ་གཞན་ནང་མེད། [↑](#footnote-ref-32)
13. བསྒོམས། སྣར་ཐང་། པེ་ཅིན། [↑](#footnote-ref-33)
14. བསམ་སྟེ། སྣར་ཐང་། པེ་ཅིན། [↑](#footnote-ref-34)
15. གྱི། སྣར་ཐང་། པེ་ཅིན། [↑](#footnote-ref-35)
16. བརླབ། སྣར་ཐང་། པེ་ཅིན། [↑](#footnote-ref-36)
17. མོཾཿཧྲིཾ། སྣར་ཐང་། མོཿཧྲིཾ། པེ་ཅིན། [↑](#footnote-ref-37)
18. ཧྲི། སྣར་ཐང་། [↑](#footnote-ref-38)
19. བགོ་སྟེ། སྣར་ཐང་། པེ་ཅིན། [↑](#footnote-ref-39)
20. ཝརྞ། པེ་ཅིན། ཝེརྞ། སྣར་ཐང་། [↑](#footnote-ref-40)
21. ཧཱུཾ། ཞེས་པར་མ་གཞན་ནང་མེད། [↑](#footnote-ref-41)
22. དང། སྣར་ཐང་། པེ་ཅིན། [↑](#footnote-ref-42)
23. རྣམ། སྣར་ཐང་། པེ་ཅིན། [↑](#footnote-ref-43)
24. སྐྱེད། སྣར་ཐང་། སྐྱོད། པེ་ཅིན། [↑](#footnote-ref-44)
25. ལ། སྣར་ཐང་། པེ་ཅིན། [↑](#footnote-ref-45)
26. རིས། སྣར་ཐང་། པེ་ཅིན། [↑](#footnote-ref-46)