༄༅༅། །རྒྱ་གར་སྐད་དུ། བཛྲ་པྰ་རཱ་ཧཱི་[[1]](#footnote-21)སཱ་དྷ་ནཾ། བོད་སྐད་དུ། རྡོ་རྗེ་ཕག་མོའི་སྒྲུབ་པའི་ཐབས། དཔལ་རྡོ་རྗེ་ཕག་མོ་ལ་ཕྱག་འཚལ་ལོ། །དང་པོ་རྣལ་འབྱོར་པས་རང་གི་སྙིང་གར་ཨ་ལས་ཟླ་བའི་དཀྱིལ་འཁོར་དེའི་སྟེང་དུ་ཡི་གེ་ཧྲཱིཿདེའི་[[2]](#footnote-22)དེའི་འོད་ཀྱིས་ལུས་བདག་དང་གཞན་དང་ཞིང་སྦྱང་བར་བྱའོ། །དེ་ནས་འོད་ཟེར་འཕྲོས་པས་[[3]](#footnote-23)རྡོ་རྗེ་ཕག་མོ་དང་། སངས་རྒྱས་དང་བྱང་ཆུབ་སེམས་དཔའ་རྣམས་སྤྱན་དྲང་བར་བྱའོ། །དེ་ནས་ཕྱག་བྱས་ཏེ། ནང་གི་མཆོད་པ་དང་། གསང་བའི་མཆོད་པ་དང་། ཕྱིའི་མཆོད་པའོ །།[[4]](#footnote-24)དེ་དག་གི་སྤྱན་སྔར་སྡིག་པ་བཤགས་པ་དང་། རྗེས་སུ་ཡི་རང་བ་དང་། གསོལ་བ་གདབ་པ་དང་། དགེ་བའི་རྩ་བ་བསྔོ་བར་བྱ་སྟེ། དེ་ནས་སྐྱབས་སུ་འགྲོ་བ་བྱའོ། །དེ་ནས་བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་བསྒོམས་ལ་བྱང་ཆུབ་ཏུ་སེམས་བསྐྱེད་པར་བྱའོ། །དེ་ནས་ཨོཾ་སྭ་བྷཱ་བ་ཤུདྡྷཿ་སརྦ་དྷརྨྨཱཿ་སྭ་བྷཱ་བ་ཤུདྡྷོ྅ཧཾ[[5]](#footnote-25) །ཞེས་བརྗོད་ལ། རང་གི་ལུས་དང་། ཟླ་བ་དང་ཡི་གེ་དང་། ཐིག་ལེ་ཡང་མི་སྣང་བར་བྱས་ནས་སྟོང་པ་ཉིད་དུ་བསྒོམས་ལ་། ཨོཾ་ཤུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾ་[[6]](#footnote-26)ཧཾ་ཞེས་བྱ་བས་བརྟན་པར་བྱའོ། །དེ་ནས་པཾ་ལས་པདྨ་འདབ་མ་བརྒྱད་པ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར། །དེའི་སྟེང་དུ་ཧྲཱིཿ་དམར་པོ་ལས་རྡོ་རྗེ་རྩེ་ལྔ་པ་དམར་པོ་དང་། ལྟེ་བ་ལ་ཉི་མ་ལ་གནས་པའི་ཧྲཱིཿ་དམར་པོ། དེའི་འོད་ཟེར་གྱིས་འགྲོ་བ་སྦྱངས་[[7]](#footnote-27)ཏེ། སླར་འདུས་པ་དང་། དེ་དག་ཐམས་ཅད་ཡོངས་སུ་གྱུར་པ་ལས། རྡོ་རྗེ་ཕག་མོ་ཞལ་གཅིག་པ་སྤྱན་གསུམ་པ། སྐུ་མདོག་དམར་བ་ཞལ་མཆེ་བ་གཙིགས་པ་[[8]](#footnote-28)སྐྲ་གྲོལ་བ། ཕྱག་གཉིས་པ། གཅེར་བུ་དུམ་བུའི་སྐེ་རགས་ཀྱིས་བརྒྱན་པ། ཕྱག་གཡས་ན་གདུག་པ་རྣམས་ལ་སྡིགས་མཛུབ་མཛད་པའི་རྡོ་རྗེ་བསྣམས་པ། གཡོན་ན་[[9]](#footnote-29)ཁྲག་གིས་བཀང་བའི་ཐོད་པ་དང་ཁ་ཊྭཱཾ་ག་བསྣམས་པ་བསྐལ་པའི་མེ་ལྟ་བུའི་གཟི་བརྗིད་དང་ལྡན་བ། [[10]](#footnote-30)བདེ་བ་ཆེན་པོ་དང་ཐུགས་རྗེ་ཆེན་པོའི་རང་བཞིན་ཅན་ནོ། །ཉི་མ་ལ་གནས་པའི་ཧྲཱིཿས་[[11]](#footnote-31)ས་སྙིང་ག་[[12]](#footnote-32)བྱིན་གྱིས་བརླབ་པའོ[[13]](#footnote-33)། །མགོ་བོར་ཨོཾ་དཀར་པོ། མགྲིན་པར་ཨཱཿ་དམར་པོ། །སྙིང་གར་ཧཱུཾ་ནག་པོ་བསམ་པར་བྱའོ། །དེ་ནས་ཡི་གེ་བཞི་ལས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤགས་པ་ཐམས་ཅད་ཀྱི་སྐུ་དང་། གསུང་དང་། ཐུགས་དང་། ཡེ་ཤེས་སེམས་དཔའ་བསྐུལ་[[14]](#footnote-34)ཏེ་སྤྱན་དྲངས་ལ་ཡི་གེ་སོ་སོ་ལ་ཐིམ་པར་བསམ་མོ། །དེའི་རྗེས་ལ་ཨོཾ་ཨཱཿ་ཧཱུཾ་ཧྲཱིཿཧཱུཾ་[[15]](#footnote-35)སརྦྦ་ཡོ་གི་ནཱི་ཀཱ་ཡ་བཱ་ཀ་ཙིཏྟ་བཛྲ་སྭ་བྷཱ་བ་ཨཱཏྨ་ཀོ྅ཧཾ[[16]](#footnote-36)ཧཾ། ཞེས་པ་དང་། ཨོཾ་བཛྲ་ཤུདྡྷཿ་སརྦ་དྷརྨ་[[17]](#footnote-37)བཛྲ་ཤུདྡྷོ྅ཧཾ[[18]](#footnote-38)ཧཾ། ཞེས་པས་ང་རྒྱལ་བརྟན་པར་བྱའོ། །དེ་ནས་ལྟེ་བར་ཨོཾ་བཾ་རྡོ་རྗེ་ཕག་མོ། སྙིང་གར་ཧཾ་ཡོྃ་[[19]](#footnote-39)ཡ་མི་ནི། ཁར་ཨོཾ་ཧྲིཾ་མོཾ་[[20]](#footnote-40)རྨོངས་བྱེད་མའོ། །མགོ་བོར་ཨོཾ་ཧྲེཾ་ཧྲིཾ་སྐྱོང་བྱེད་མའོ། །སྤྱི་གཙུག་ཏུ་ཨོཾ་ཧཱུཾ་ཧཱུཾ་སྐྲག་བྱེད་མའོ། །ཡན་ལག་ཐམས་ཅད་ལ་ཕཊ་ཕཊ་ཙཎྜི་ཀའོ། །དེ་ནས་ཡེ་ཤེས་སེམས་དཔའ་སྤྱན་དྲང་བའི་ཕྱིར། སྙིང་གའི་ཧྲཱིཿལས་འོད་འཕྲོས་པས་རྡོ་རྗེ་ཕག་མོ་སྤྱན་དྲངས་ཏེ། སྙིང་པོའི་ཕྱག་རྒྱ་བསྟན་ལ་ཛཿཧཱུཾ་བཾ་ཧོཿཞེས་བརྗོད་པས་གཉིས་སུ་མེད་པར་བྱ་སྟེ། ཨོཾ་ཡོ་ག་ཤུདྡྷཿསརྦྦ་དྷརྨྨཱ་[[21]](#footnote-41)ཡོ་ག་ཤུདྡྷོ྅ཧཾ། ཞེས་པས་ང་རྒྱལ་བརྟན་པར་བྱའོ། །དེ་ནས་ཧྲཱིཿའི་འོད་[[22]](#footnote-42)ཀྱིས་རྒྱལ་བ་རིགས་ལྔ་སྤྱན་དྲངས་ཏེ། མཆོད་པ་བྱས་ཏེ[[23]](#footnote-43)། བྱང་ཆུབ་རྡོ་རྗེ་སངས་རྒྱས་ལ། །ཇི་ལྟར་མཆོད་ཅིང་གསོལ་བ་ལྟར། །བདག་ལ་བསྲུང་བའི་དོན་གྱི་ཕྱིར། །ནམ་མཁའི་རྡོ་རྗེ་དེང་བདག་སྩོལ[[24]](#footnote-44)། །ཞེས་གསོལ་བ་བཏབ་པས་རིགས་ལྔའི་ཐུགས་ཀ་ནས་མཁའ་འགྲོ་མ་ལྔ་[[25]](#footnote-45)ཕྱག་ན་བུམ་པ་ཐོགས་པ་བྱུང་ནས། རྡོ་རྗེ་ཆེན་པོའི་དབང་བསྐུར་བ། །ཁམས་གསུམ་ཀུན་གྱིས་ཕྱག་བྱས་ཤིང་། །གསང་བ་[[26]](#footnote-46)གསུམ་གྱི་གནས་ལས་བྱུང་། །སངས་རྒྱས་ཀུན་གྱིས་སྦྱིན་པར་བྱ། །ཞེས་པ་དང་། ཇི་ལྟར་བལྟམས་པ་ཞེས་པས་སྔགས་ཀྱི་[[27]](#footnote-47)དབང་བསྐུར་ལ། མི་བསྐྱོད་པས་དབུ་བརྒྱན་པར་བསམ་མོ། །དེ་ནས་བདུད་རྩི་མྱང་བ་དང་། མཆོད་པ་དང་། བསྟོད་པ་བྱའོ། །དེ་ནས་རྣལ་འབྱོར་བཞིའི་རིམ་པས་ཅི་ནུས་སུ་བསྒོམ་པར་བྱའོ། །སྐྱོ་བར་གྱུར་ན་སྙིང་པོ་དང་ཉེ་བའི་སྙིང་པོ་བཟླས་པར་བྱའོ། །ཐུན་བར་རྣམས་ལ་སྐད་ཅིག་མས་ལྷར་བསམ། དབང་དང་བཟླས་པའི་བར་དུ་བྱའོ། ཐུན་ཐ་མ་ལ་ཡེ་ཤེས་སེམས་དཔའ་གཤེགས་པ་དང་། ཡི་གེ་བརྒྱ་པ་དང་སྨོན་ལམ་གདབ་པ་ལ་སོགས་པ་བྱའོ། །རྡོ་རྗེ་ཕག་མོའི་སྒྲུབ་པའི་ཐབས། པཎྜི་ཏ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།།[[28]](#footnote-48)

1. པཱ་ར་ཧི། སྣར་ཐང་། པེ་ཅིན། [↑](#footnote-ref-21)
2. ཧྲི་དེའི། སྣར་ཐང་། [↑](#footnote-ref-22)
3. འཕྲོས་པར། སྣར་ཐང་། པེ་ཅིན། [↑](#footnote-ref-23)
4. མཆོད་པ་དང། སྣར་ཐང་། པེ་ཅིན། [↑](#footnote-ref-24)
5. བྷཱ་ཤུདདྷོ་ཧཾཿ། སྣར་ཐང་། བྷཱ་ཤུདྡྷོ་ཧཾ། པེ་ཅིན། [↑](#footnote-ref-25)
6. ཀོཧཾ། སྣར་ཐང་། པེ་ཅིན། [↑](#footnote-ref-26)
7. སྤངས། སྣར་ཐང་། [↑](#footnote-ref-27)
8. གཙིགས། སྣར་ཐང་། [↑](#footnote-ref-28)
9. ན། ཞེས་པར་མ་གཞན་ནང་མེད། [↑](#footnote-ref-29)
10. ལྡན་པ་དང། སྣར་ཐང་། པེ་ཅིན། [↑](#footnote-ref-30)
11. ཧྲཱི་ས། སྣར་ཐང་། [↑](#footnote-ref-31)
12. གའི། སྣར་ཐང་། པེ་ཅིན། [↑](#footnote-ref-32)
13. བརླབས་པའོ། སྣར་ཐང་། པེ་ཅིན། [↑](#footnote-ref-33)
14. སྐུལ། སྣར་ཐང་། པེ་ཅིན། [↑](#footnote-ref-34)
15. ཧྲི་ཧཱུཾ། སྣར་ཐང་། ཧྲིཾ་ཧཱུཾ། པེ་ཅིན། [↑](#footnote-ref-35)
16. ཀོཧཾ། སྣར་ཐང་། པེ་ཅིན། [↑](#footnote-ref-36)
17. དྷརྨཱ། སྣར་ཐང་། པེ་ཅིན། [↑](#footnote-ref-37)
18. ཤུདྡྷོ་ཧཾ། སྣར་ཐང་། པེ་ཅིན། [↑](#footnote-ref-38)
19. ཡོ། སྣར་ཐང་། པེ་ཅིན། [↑](#footnote-ref-39)
20. མོ། སྣར་ཐང་། པེ་ཅིན། [↑](#footnote-ref-40)
21. དྷརྨ། སྣར་ཐང་། པེ་ཅིན། [↑](#footnote-ref-41)
22. ཧྲཱིཿའོད། པེ་ཅིན། ཧྲིཿའོད། སྣར་ཐང་། [↑](#footnote-ref-42)
23. སྟེ། སྣར་ཐང་། པེ་ཅིན། [↑](#footnote-ref-43)
24. གསོལ། སྣར་ཐང་། པེ་ཅིན། [↑](#footnote-ref-44)
25. ལྔ། ཞེས་པར་མ་གཞན་ནང་མེད། [↑](#footnote-ref-45)
26. གསང། སྣར་ཐང་། [↑](#footnote-ref-46)
27. ཀྱིས། སྣར་ཐང་། པེ་ཅིན། [↑](#footnote-ref-47)
28. འགྲོ་ཀུན་སངས་རྒྱས་ཐོབ་པར་ཤོག །འགྲོ་ལ་ཕན་གྱུར་ཅིག །བཀྲ་ཤིས། སྣར་ཐང་། འགྲོ་ཀུན་སངས་རྒྱས་ཐོབ་པར་ཤོག།།འགྲོ་ལ་ཕན་གྱུར་ཅིག།།དགེའོ། །བཀྲཤིས། པེ་ཅིན། [↑](#footnote-ref-48)