[རྒྱུད་འགྲེལ། འ། ༡༡༠ན]༄༅༅། །རྒྱ་གར་སྐད་དུ། རཏྣ་ཨ་ལཾ་ཀཱ་ར་སིདྡྷི། བོད་སྐད་དུ། རིན་པོ་ཆེ་རྒྱན་གྱི་སྒྲུབ་པ། དཔལ་རྡོ་རྗེ་མཁའ་འགྲོ་ལ་ཕྱག་འཚལ་ལོ། །སྟོང་ཉིད་སྙིང་རྗེ་དབྱེར་མེད་ཅིང་། །ཟབ་དང་རྒྱ་ཆེའི་[[1]](#footnote-21)བདག་ཉིད་ཅན། །རྣམ་ཐར་སྒོ་གསུམ་རང་བཞིན་གྱིས། །རྡོ་རྗེ་རྣལ་འབྱོར་མ་ལ་འདུད། །ཨོ་ཌྱན་[རྒྱན་ཌྱན་[[2]](#footnote-22)ཡུལ་ནས་བྱུང་བ་ཡི། །བརྒྱུད་པའི་རིམ་བཞིན་མ་ཆད་པའི། །རྣལ་འབྱོར་མ་ནི་འདོད་དེའི་[[3]](#footnote-23)གཞུང་། །རིན་ཆེན་རྒྱན་གྱི་སྒྲུབ་པ་[[4]](#footnote-24)བཤད། །དེ་ལ་རྣལ་འབྱོར་པ་དབང་བསྐུར་[[5]](#footnote-25)ཐམས་ཅད་རྫོགས་རྫོགས་ཤིང[[6]](#footnote-26) །།ཨུ་ལས་ཨོ་ཌྱན་[རྒྱན་ཌྱན་[[7]](#footnote-27)དུ་ཌྱན་དུ་བསམས་[[8]](#footnote-28)ལ། སྟན་བདེ་བ་ལ་འདུག་སྟེ། རྣལ་འབྱོར་མའི་ཚོགས་མཉེས་པར་བྱའོ། །དེ་ནས་དག་པ་གསུམ་ལ་སོགས་པ་བརྗོད་ནས། སྟོང་པ་ཉིད་ཀྱི་རང་བཞིན་དུ་བསམས་[[9]](#footnote-29)ལ། དེ་ལ་སྔོན་གྱི་བླ་མའི་མན་ངག་གིས། དབང་བསྐུར་བའི་རིམ་པས་དེའི་[[10]](#footnote-30)དོན་དུ་དམིགས་ལ། རྡོ་རྗེ་རྣལ་འབྱོར་མར་བསམ་པར་བྱའོ། །དེ་ནས་རྡོ་རྗེ་འཛིན་པས་བྱིན་གྱིས་བརླབས་[[11]](#footnote-31)ཏེ། ཁྲུས་བྱའོ། །དེ་ནས་སྲུང་བ་[[12]](#footnote-32)ལ་སོགས་པ་རིམ་བཞིན་བྱས་ཏེ། མཆོད་པར་བྱའོ། །དེ་ལ་མཆོད་པའི་རྟེན་མེ་ལོང་ལ་སོགས་པའི་སྣོད་གཙང་མར། སིནྡྷུར་དང་ཁུ་བ་དང་ཁྲག་དང་ཏིལ་དང་དྲི་ཆུས་རི་མོ་གྲུ་གསུམ་བརྩེགས་[[13]](#footnote-33)མར་བྱའོ། །དེའི་དབུས་སུ་མི་ཤིགས་པ་དང་སྐྱེ་བ་མེད་པའི་ཚུལ་གྱིས་དགོད་པར་བྱའོ། །དེ་ལ་རྣལ་འབྱོར་མའི་སྔགས་ཀྱིས་བསྐོར་བར་བྱའོ། །འདབ་མའི་ནང་དུ་རྣལ་འབྱོར་མའི་སྔགས་བྲི་བར་བྱའོ། །དེའི་ཕྱི་རིམ་དུ་གོ་ཆའི་སྔགས་གཞག་པར་བྱའོ། །དེ་རྡོ་རྗེ་འཛིན་པའི་སྟེང་དུ་བཞག་ནས་བསྒོམ་པའི་རིམ་པས་ཚོགས་བསག་པར་[[14]](#footnote-34)བྱའོ། །དེ་ནས་བདག་གི་གཡོན་དུ་རྡོ་རྗེ་རྣལ་འབྱོར་མ་བཞག་ལ། དེ་[༡༡༠བ]ལ་རང་བཞིན་གྱི་རྣལ་འབྱོར་མ་སྤྱན་དྲངས་ཏེ། དགུག་པ་དང་གཞུག་པ་[[15]](#footnote-35)དང་བཅིང་བ་དང་དབང་དུ་བྱའོ། །དེ་ནས་ཛཿཞེས་བརྗོད་དེ། རྣལ་འབྱོར་མས་[[16]](#footnote-36)བདག་བསྐུལ་བར་བྱའོ། །དེ་ནས་མཆོད་པ་རྣམ་པ་སྣ་ཚོགས་པ་དག་གིས་མཆོད་པར་བྱའོ། །དེའི་དཀྱིལ་འཁོར་དེ་ལ་འདུག་པ་རྣམ་པ་སྣ་ཚོགས་[[17]](#footnote-37)ཀྱི་འཁོར་ལོས་མཉེས་པར་བྱའོ། །དེ་ནས་ཕྱག་འཚལ་བ་[[18]](#footnote-38)དང་བསྟོད་དེ། སྡིག་པ་བཤགས་པ་ལ་སོགས་པ་བྱའོ། །དེ་དག་ནི་ཚོགས་བསག་པ་བྱའོ། །དེ་ནས་ལུས་གཞལ་ཡས་ཁང་དུ་བསམས་ལ་དེའི་ལྟེ་བར་བཾ་ལས་[[19]](#footnote-39)ཞུ་བ་དང་། བདེ་བ་ལས་སམ། སྟོང་པའི་བརྡ་འོད་ཀྱི་རི་མོ་ལས་བཅོམ་ལྡན་འདས་མ་ཕག་མོ་ཞལ་གཉིས་པ་ཕྱག་གཉིས་པ་ཕག་གདོང་ཁྲོ་མོ་ཞལ་གཉིས་ལ་རྡོ་རྗེ་ཕྲེང་བས་ཐོད་བྱས་པ། །སྣ་ཚོགས་རྡོ་རྗེ་གཡུང་དྲུང་འཁྱིལ་བས་བརྒྱན་པ། སྨིན་མ་རྡོ་རྗེས་གཡེངས་པ། ཕྱག་གཡས་ན་གྲི་གུག །གཡོན་པས་[[20]](#footnote-40)ཐོད་པ་བསྣམས་པ[[21]](#footnote-41)། སྐུ་མདོག་དམར་ནག་འོད་ཟེར་འཕྲོ་བ། ཐོད་པའི་རྒྱན་ཅན། ལུས་བདེ་བས་རྒྱས་པ་བསམ་པར་བྱའོ། །དེའི་དོན་ཡིད་ལ་བྱས་པས་དེའི་ལུས་གཞལ་ཡས་ཁང་དུ་གྱུར་ཏེ། དེའི་ལྟེ་བའི་གནས་སྟོང་པ་ལས་རྡོ་རྗེ་རྣལ་འབྱོར་མ་བསྐྱེད་པར་བྱའོ། །དེ་ལས་དབུགས་[[22]](#footnote-42)ལྟེ་བ་ལས་དལ་གྱིས་དྲངས་ལ། སླར་དེ་རུ་བཅུག་པས་སྟོང་པ་ཉིད་དུ་བསྒྱུར་ཏེ། དེ་ལས་ཞལ་གཅིག་[[23]](#footnote-43)ཕྱག་གཉིས་པའི་རྡོ་རྗེ་རྣལ་འབྱོར་མ་བསམས་ལ། དེའི་རིགས་ལས་ཞལ་གཅིག་ཕྱག་གཉིས་པའི་དཔལ་ཧེ་རུ་ཀ །གཡས་པ་ན་རྡོ་རྗེ་གཡོན་པ་ན་ཐོད་པ་བསྣམས་པ་བསམས་ལ[[24]](#footnote-44)། གཉིས་མེད་དུ་གྱུར་པར་[[25]](#footnote-45)བསམ་མོ། །དེའི་ལྟེ་བར་གྲུ་གསུམ་དཀར་ལ་[[26]](#footnote-46)དམར་བའི་རྒྱན་ཅན། དེའི་དངོས་སུ་རྟོག་པ་མཐའ་དག་འབྱུང་བའི་རྒྱུ་སྐུ་[[27]](#footnote-47)ལན་བཞིར་འཁོར་བར་བསམ་པར་བྱའོ། །དེ་ལྟར་ཅུང་ཟད་བཞག་[[28]](#footnote-48)ལ་རྗེས་སུ་མཐུན་པའི་བཙུན་མོ་གང་རྣམ་པ་རང་བཞིན་གྱིས་བསྒོམ་པར་བྱའོ། །དེ་དང་ལྷན་ཅིག་གནས་ལ་རླུང་མ་དང་གཉིད་མ་རྩེ་སྤྲད་ཙཎྜ་ལཱི་[[29]](#footnote-49)དྲག་ལ་ཡུན་ཐུང་བའམ། དལ་ལ་ཡུན་རིང་བ་སྦར་བར་བྱའོ། །ལྟེ་བའི་འཁོར་ལོ་འཁོར་བས་འོད་ཀྱི་རི་མོ་ལས་མེ་བྱུང་བས། སྙིང་གའི་འཁོར་ལོ་འཁོར་[[30]](#footnote-50)དེའི་སྤྱི་བོར་འཁོར་[[31]](#footnote-51)འཁོར་བས་འོད་ཀྱི་མེ་བྱུང་བས། ཧཾ་ཞུ་བས་ལུས་ཐམས་ཅད་ཁུ་བས་རྒྱས་པར་བསམ་པར་བྱའོ། །དེ་ནས་ལུས་ཐམས་ཅད་ཀྱི་བདེ་བ་ཕྱོགས་གཅིག་ཏུ་དམིགས་ལ་བསྒོམ་པར་བྱའོ། །བདེ་བའི་རོ་ལ་ཆགས་པར་གྱུར་[[32]](#footnote-52)ན་དཔྲལ་བའི་གནས་སུ་བྲུ་[[33]](#footnote-53)གསུམ་གྱི་རྣམ་པ་ནམ་མཁའ་[[34]](#footnote-54)དམིགས་པའི་སྦྱོར་བས་མི་རྟོག་པ་བསམ་པར་བྱའོ། །དེ་ནས་བདག་གི་སྙིང་གར་རོ་ལ་གནས་པའི་ཕག་མོའི་ཤེས་པ་[[35]](#footnote-55)མར་མེ་ལྟར་གསལ་བ་བསྒོམ[[36]](#footnote-56)། མར་མེ་ཡང་མར་མེའི་རྩེ་མོ་ལ་རིམ་གྱིས་སྟོང་པར་བཅུག་ལ་དེ་ལ་[[37]](#footnote-57)ཧེ་རུ་ཀ་བསྐྱེད་ལ། དེ་རང་སྣང་བའི་རིག་མར་བཅས་པ་ཞལ་བཞི་ཕྱག་བཅུ་གཉིས་པར་བསྒོམས་ཏེ། རླུང་མ་དང་གཉིད་མ་རྩེ་སྦྲད་རིམ་གྱིས་བྱང་ཆུབ་ཀྱི་སེམས་ཕབ་ནས་གསང་བ་རྡོ་རྗེའི་སྦུ་གུར་ཕྱིན་པ་དང་། དཔེའི་ལྷན་ཅིག་སྐྱེས་པའི་ཚུལ་གྱིས་མཐར་ཕྱིན་པ་དང་། ལུས་བཤིག་སྟེ་གྱུར་པའི་བསྐྱེད་པའི་རིམ་པས་གནས་ཏེ། ཧཱུཾ་དལ་གྱིས་[[38]](#footnote-58)བརྗོད་པ་དང་། རླུང་དང་[[39]](#footnote-59)ལྷན་ཅིག་ཏུ་དྲངས་པས་ལྟེ་བར་གནས་ཏེ། དགའ་བའི་རང་བཞིན་དུ་བསྒོམ་མོ། །དེ་བཞིན་དུ་མགྲིན་པ་དང་། སྙིང་གར་ཨོཾ་བཅུག་ལ་བསམ་པར་བྱའོ། །དེ་ཡང་བདེ་བ་རང་བཞིན་མེད་པར་བྱས་ཏེ། རྣམ་པའི་ཚུལ་གྱིས་དྲངས་ཏེ་སྤྱང་པར་བྱའོ། །དེ་དང་ལྷན་ཅིག་འོད་དུ་ཞུ་བ་[[40]](#footnote-60)ལས་རྡོ་རྗེ་འཛིན་པ་ཆེན་པོའི་རང་བཞིན་དུ་འགྱུར་རོ། །སློབ་མ་གཟུང་བར་འདོད་ན། སློབ་མས་ལན་མང་བར་གསོལ་བ་འདེབས་པ་དེ་གཟུང་བར་[[41]](#footnote-61)བྱའོ། །དེ་ཡང་བསྲུང་བར་བྱ་སྟེ། སྔགས་ཕོག་ནས་སྣོད་ཀྱི་རིམ་པས་ལྷར་བསྐྱེད་ལ་བཟླས་པར་བྱའོ། །དེ་ནས་ཚེས་བཅུ་ལ་མཆོད་པ་བྱ་སྟེ། མཎྜལ་སྔོན་དུ་སོང་བས་ཡོན་ཕུལ་ལ། སློབ་མ་མདུན་དུ་བཞག་ལ[[42]](#footnote-62)། བདག་ལ་གཉིས་སུ་ཕྱེ་ནས་སློབ་མའི་སྤྱི་བོར་གནས་ཏེ། དེ་འོད་དུ་ཞུ་བ་ལས་བཅུད་དུ་གྱུར་ཏེ། སློབ་མ་ལས་སྔ་མ་བཞིན་དུ་གཡོན་པའི་འཁོར་ལོ་བསྒོམ་པར་བྱའོ། །དེ་ནས་དྲིལ་བུ་དཀྲོལ་ནས་མི་རྟོག་པ་ལ་གནས་པར་བྱའོ། །མཐར་བསླང་སྟེ་ཕྱག་བྱས་ཏེ་དཔའ་བོས་ཀྱང་བཅུད་དུ་གྱུར་པར་བྱའོ། །དེས་དྲིལ་བུས་ཀྱང་སྐྱེ་བ་མེད་པའི་བརྡ་བྱའོ། །ཅི་བདེ་བར་གནས་པར་བྱའོ། །མན་ངག་ལས་ནི་ཐོབ་པ་བཞིན། །[༡༡༡བ]བརྒྱུད་པའི་རིམ་པས་[[43]](#footnote-63)བྲིས་པ་ཡིན། །དགེ་བ་དེ་ཡིས་འགྲོ་བ་ཀུན། །རྣལ་འབྱོར་གོ་འཕང་ཐོབ་པར་ཤོག །མཁས་པ་ཆེན་པོ་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ[[44]](#footnote-64)

1. ཆེར། སྣར་ཐང་། པེ་ཅིན། [↑](#footnote-ref-21)
2. ཌྱཎ། སྣར་ཐང་། པེ་ཅིན། [↑](#footnote-ref-22)
3. དེ། སྣར་ཐང་། [↑](#footnote-ref-23)
4. གྲུབ་པ། སྣར་ཐང་། པེ་ཅིན། [↑](#footnote-ref-24)
5. བསྐུར་བ། སྣར་ཐང་། པེ་ཅིན། [↑](#footnote-ref-25)
6. རྫོགས་པས། ཅོ་ནེ། སྣར་ཐང་། པེ་ཅིན། [↑](#footnote-ref-26)
7. ཌྱཎ། སྣར་ཐང་། པེ་ཅིན། [↑](#footnote-ref-27)
8. ཌྱཎ་དུ་བསམ། སྣར་ཐང་། པེ་ཅིན། [↑](#footnote-ref-28)
9. བསམ། སྣར་ཐང་། པེ་ཅིན། [↑](#footnote-ref-29)
10. དེའི། ཞེས་པར་མ་གཞན་ནང་མེད། [↑](#footnote-ref-30)
11. བརླབ། སྣར་ཐང་། པེ་ཅིན། [↑](#footnote-ref-31)
12. བསྲུང་བ། སྣར་ཐང་། པེ་ཅིན། [↑](#footnote-ref-32)
13. རྩེག། སྣར་ཐང་། པེ་ཅིན། [↑](#footnote-ref-33)
14. བསོག་པར། སྣར་ཐང་། [↑](#footnote-ref-34)
15. ཞུག་པ། པེ་ཅིན། [↑](#footnote-ref-35)
16. རྣལ་འབྱོར་པས། སྣར་ཐང་། པེ་ཅིན། [↑](#footnote-ref-36)
17. རྣམས་ཚོགས། སྣར་ཐང་། པེ་ཅིན། [↑](#footnote-ref-37)
18. བཙལ་བ། སྣར་ཐང་། པེ་ཅིན། [↑](#footnote-ref-38)
19. སམ། སྣར་ཐང་། པེ་ཅིན། [↑](#footnote-ref-39)
20. གཡོན་པ། སྣར་ཐང་། པེ་ཅིན། [↑](#footnote-ref-40)
21. བསྣམ་པ། སྣར་ཐང་། པེ་ཅིན། [↑](#footnote-ref-41)
22. དབུས། སྣར་ཐང་། པེ་ཅིན། [↑](#footnote-ref-42)
23. ཅིག། སྣར་ཐང་། [↑](#footnote-ref-43)
24. ཏེ། གྱུར་ཏེ། སྣར་ཐང་། པེ་ཅིན། [↑](#footnote-ref-44)
25. གྱུར་པར། ཞེས་པར་མ་གཞན་ནང་མེད། [↑](#footnote-ref-45)
26. ལ། ཞེས་པར་མ་གཞན་ནང་མེད། [↑](#footnote-ref-46)
27. སྐུར། སྣར་ཐང་། པེ་ཅིན། [↑](#footnote-ref-47)
28. གཞག། སྣར་ཐང་། པེ་ཅིན། [↑](#footnote-ref-48)
29. ལི། སྣར་ཐང་། པེ་ཅིན། [↑](#footnote-ref-49)
30. འཁོར། ཞེས་པར་མ་གཞན་ནང་མེད། [↑](#footnote-ref-50)
31. ལ། སྣར་ཐང་། པེ་ཅིན། [↑](#footnote-ref-51)
32. འགྱུར། སྣར་ཐང་། པེ་ཅིན། [↑](#footnote-ref-52)
33. གྲུ། སྣར་ཐང་། པེ་ཅིན། [↑](#footnote-ref-53)
34. ནམ་མཁའི། སྣར་ཐང་། པེ་ཅིན། [↑](#footnote-ref-54)
35. ཤེས་པས། སྣར་ཐང་། པེ་ཅིན། [↑](#footnote-ref-55)
36. བསྒོམས། སྣར་ཐང་། པེ་ཅིན། [↑](#footnote-ref-56)
37. ལས། སྣར་ཐང་། པེ་ཅིན། [↑](#footnote-ref-57)
38. གྱི། སྣར་ཐང་། པེ་ཅིན། [↑](#footnote-ref-58)
39. དང། ཞེས་པར་མ་གཞན་ནང་མེད། [↑](#footnote-ref-59)
40. ཞུགས་པ། སྣར་ཐང་། པེ་ཅིན། [↑](#footnote-ref-60)
41. བཟུང་བར། སྣར་ཐང་། པེ་ཅིན། [↑](#footnote-ref-61)
42. བཞག་པ། སྣར་ཐང་། པེ་ཅིན། [↑](#footnote-ref-62)
43. རིམ་པ། སྣར་ཐང་། པེ་ཅིན། [↑](#footnote-ref-63)
44. །།་སརྦ་མངྒ་ལཾ། །ཤུ་བྷཾ། བྷ་ཝནྟུ། པེ་ཅིན། [↑](#footnote-ref-64)