[རྒྱུད་འགྲེལ། ཡ། ༡༤༢ན]༄༅༅། །རྒྱ་གར་སྐད་དུ། བཛྲ་གྷཎྚ་པཱུ་ཛ་ཀྲ་མ་སཱ་དྷ་ནཾ། བོད་སྐད་དུ། རྡོ་རྗེ་དྲིལ་ཐབས་ཀྱིས་[[1]](#footnote-21)མཆོད་པའི་ཐབས་ཀྱི་རིམ་པ། །དཔལ་རྡོ་རྗེ་ཅན་ལ་ཕྱག་འཚལ་ལོ། །སྒྲིབ་གཉིས་སྤོང་ཞིང་ཚོགས་གཉིས་བསྒྲུབ། །མཆོད་པ་དག་ལ་རྟག་དགའ་ཕྱིར། །རྡོ་རྗེ་དྲིལ་བུའི་སྒྲུབ་པ་[[2]](#footnote-22)ནི། །བདེ་མཆོག་གསང་ལ་བཏུད་[[3]](#footnote-23)དེ་བཤད། །ཡིད་དང་མཐུན་ཞིང་[[4]](#footnote-24)དབེན་གནས་སུ། །ཡང་དག་དོན་ལྡན་རྣལ་འབྱོར་གྱིས། །རྡོ་རྗེ་དྲིལ་བུ་བྱིན་གྱིས་བརླབ། །མཛེས་པའི་མཎྜལ་སྟེང་དག་ཏུ། །མེ་ཏོག་ཚོམ་བུ་གཉིས་བཞག་སྟེ། །རྡོ་རྗེ་དྲིལ་བུ་སྟེང་དུ་བཞག[[5]](#footnote-25) །དང་པོར་དག་པའི་ཁྲུས་བྱ་[[6]](#footnote-26)སྟེ། །མོས་པ་ཙམ་གྱིས་ལྷར་[[7]](#footnote-27)བསྐྱེད་ནས། །འོད་ཀྱིས་བརྟག་གཉིས་སྦྱང་[[8]](#footnote-28)བྱ་སྟེ། །སྟོང་པའི་ངང་ལས་ཨཱཿཧཱུཾ་བསྐྱེད། །དེ་ནས་རྡོ་རྗེ་དྲིལ་བུ་གཉིས། །དེ་ནས་དཔལ་ལྡན་ཡབ་ཡུམ་བསྐྱེད། །དེ་ལ་ཡེ་ཤེས་འཁོར་ལོ་གཞུག[[9]](#footnote-29)།གཉིས་མེད་བསྟིམ་[[10]](#footnote-30)ནས་དབང་བསྐུར་ཞིང། །བྱིན་གྱིས་བརླབས་ནས་མཆོད་ཅིང་བསྟོད། །དེ་འོད་ཞུ་ལས་རྡོར་དྲིལ་གྱུར[[11]](#footnote-31)། །བཟླས་པ་བྱས་ནས་བླང་བར་བྱ། །གཡོན་གྱིས་[[12]](#footnote-32)སྟེང་འོག་ཚུལ་དུ་བླང་། །དེ་ནས་གཡས་སུ་རྡོ་རྗེ་བླང་། །སྙིང་ག་དག་ཏུ་བཟུང་[[13]](#footnote-33)ནས་ནི། །དྲིལ་བུ་གཡོན་གྱི་དཀུ་རུ་བསྟེན། །དེ་ནས་གཡོན་དུ་གར་བཅས་ཏེ། །གཡས་ལ་ཐུག་པ་དགུ་རུ་བསྐོར། །དེ་ནས་གོང་[༡༤༢བ]བཞིན་གཟུང་བར་བྱ། །དང་པོ་ཐུན་མོང་བཤད་བྱ་སྟེ། །གར་བསྐོར་[[14]](#footnote-34)རྡོ་རྗེ་དྲིལ་བུ་གཉིས། །གོང་བཞིན་འཛིན་པ་བཅའ་བ་སྟེ། །དེ་ནས་དྲིལ་བུ་ལེན་གསུམ་དཀྲོལ། །དེ་ནས་གཉིས་ཀས་ལན་གསུམ་སྟེ། །ཐ་མས་སྟེང་དུ་བསྐོར་ནས་ནི། །གར་བསྐོར་གོང་བཞིན་འཛིན་པ་ནི། །ཀུན་གྱི་སྔོན་དུ་འགྲོ་བ་ཡིན། །བ་དན་ཕྱར་བའི་[[15]](#footnote-35)རྣམ་པ་ལ། །དྲང་པོར་[[16]](#footnote-36)འཛིན་དང་དྲིལ་བུ་འཁྲོལ། །རྡོ་དྲིལ་གསོར་གསིལ་བཅས་པ་ལ། །གཉིས་ཀ་[[17]](#footnote-37)འཛིན་པ་སྦྱོར་མིན་ཏེ། །དཀྲོལ་བ་བ་དན་གཡོབ་པ་ལ། །དང་པོ་ལ་སོགས་ལུགས་བཞིན་ཏེ[[18]](#footnote-38)། །བ་དན་མི་གཡོབ་བཏིང་པ་[[19]](#footnote-39)ལ། །མི་དཀྲོལ་མི་གསོར་སོ་[[20]](#footnote-40)རུ་བཞག །བ་དན་འགུགས་པའི་དུས་དག་ཏུ། །དྲན་པ་ཆུ་བུར་བཞིན་དུ་དཀྲོལ། །སེམས་ཅན་དོན་བརྩོན་གྱུར་པ་ན། །མདུང་ཐབས་ཞེས་ནི་བྱ་བ་སྟེ། །ཉོན་མོངས་ཐ་བ་འབིགས་པའི་ཚུལ། །དང་པོ་དྲིལ་བུ་གསུམ་ཡིན་ཏེ། །གཡས་སུ་འཕང་བའི་འབིགས་བཞིན་ཏེ། །གཡོན་དུ་གཉི་གས་བྱེད་པ་ཡིན། །སྒྲིབ་པ་གཉིས་ནི་འཇོམས་པ་སྟེ། །ལན་གསུམ་བསྐོར་བ་དངོས་གྲུབ་ལེན། །སྟེང་དུ་བསྐོར་བ་བརྟན་པར་[[21]](#footnote-41)བྱེད། །སྙིང་གར་བཟུང་བས་[[22]](#footnote-42)བཀྲག་མདངས་བསྐྱེད། །དོན་གྲུབ་[[23]](#footnote-43)སྦྱོར་བ་བཤད་བྱ་སྟེ། །གཡས་ཀྱིས་རྒྱ་གྲམ་སྦྱོར་བ་དང་། །གཡོན་དང་དབུས་ཀྱི་སྦྱོར་བ་ནི། །སྐུ་གསུང་ཐུགས་ཀྱི་སྦྱོར་བ་སྟེ། །སྙིང་ག་ལ་ནི་རྟེན་པར་[[24]](#footnote-44)བྱེད། །དྲིལ་བུའི་ཆ་ལ་རབ་བརྟགས་ནས། །སྤྱི་བོ་མགྲིན་པ་སྙིང་ག་ཡི། །ཐད་ཀར་འཛིན་ཅིང་བསྐོར་བ་ནི། །ས་འོག་ས་བླ་ས་སྟེང་གི །སྲིད་གསུམ་སྤྲུལ་པས་འགྲུབ་པའོ[[25]](#footnote-45)། །རྡོ་རྗེ་སེམས་འགུགས་སྦྱོར་བ་ལ། །དང་པོར་ཕར་ལ་སྤྲོས་པ་[[26]](#footnote-46)ནི། །རང་གི་མཆོད་པ་བྱེད་པ་སྟེ། །སྙིང་གར་འགུགས་པ་དངོས་གྲུབ་ལེན། །རྡོ་རྗེ་བསྣོལ་བརྟན་ཞེས་བྱ་བ། །གཉིས་ཀའི་དབང་དུ་བྱས་པ་སྟེ། །ཀར་[[27]](#footnote-47)འཛིན་གཉིས་ཀྱི་ཐད་ཀ་རུ། །བཟུང་བ་[[28]](#footnote-48)སྟེང་འོག་བྱེད་པའོ། །གཡས་བརྟན་པ་[[29]](#footnote-49)ནི་ཐབས་ཡིན་ཏེ། །གཡོན་བརྟན་པ་ནི་[[30]](#footnote-50)ཤེས་རབ་ཡིན། །གཉིས་བརྟན་པ་[[31]](#footnote-51)ནི་སྦྱོར་བའོ། །གོང་དུ་སྦྱོར་བའི་བྱང་ཆུབ་སེམས། །གཉིས་བརྟན་ནས་[[32]](#footnote-52)ནི་འབུལ་བར་བྱེད། །དེ་ཡིས་རྒྱལ་བ་ཐམས་ཅད་མཉེས། །རོལ་པའི་ཆོ་ག་བྱེད་པ་ནི། །ལག་པ་བསྣོལ་མར་[༡༤༣ན]བྱེད་པ་སྟེ། །ཤེས་རབ་ཡེ་ཤེས་གནས་སྐབས་དང་། །གསང་བ་ཡི་ནི་སྤྱོད་པ་དང་། །གསང་བའི་སྤྱོད་པའི་སྐབས་སུ་ཤོད[[33]](#footnote-53)། །གཞན་ཡང་ཡོན་ཏན་བརྗོད་ལས་འདས། །བླ་མེད་གསང་བའི་བླ་ན་མེད། །གཙོ་བོ་མཆོག་གི་ལས་སྦྱོར་བ། །ཁྱད་པར་གྱི་ནི་བཤད་བྱ་སྟེ། །དང་པོའི་ལས་དང་ཐ་མའི་ལས། །གོང་མ་བཞིན་ཏེ་ཐུན་མོང་ངོ་། །འཁོར་ལོ་འཛིན་སོགས་ལྔ་པོ་དང་། །སྙིང་གར་འཛིན་པས་ཤེས་པར་བྱ། །མདུན་དུ་སྤོས་ཕོར་འཛིན་པ་དང། །གྱེན་ལ་[[34]](#footnote-54)མེ་ཏོག་འཐོར་བ་དང་། །སོར་མོ་མར་མེའི་ཚུལ་དུ་བསྒྲེང་། །གདེངས་པས་བྱུག་པའི་ཚུལ་དུ་བྱུག །མཉེས་པ་ཡི་ནི་ཐབས་སུ་བཤད། །ཞི་བ་ཡི་ནི་སྦྱོར་བ་སྟེ། །རྡོ་རྗེ་དྲིལ་བུའི་ཐད་བཟུང་ནས། །གང་ལ་ཕོག་པས་དེ་བྱེད་བསམ། །རྒྱས་པ་སྟེང་དུ་འཕྱར་བ་སྟེ། །ཡེ་ཤེས་ཁམས་གསུམ་བཅུད་ལེན་བྱེད། །དབང་ནི་གྱེན་ལ་ཕྱོགས་ནས་སུ། །ལག་པའི་འོག་ཏུ་འཇུག་ཚུལ་ལོ། །དྲག་པོ་[[35]](#footnote-55)གསང་བའི་ཆོ་ག་ནི། །གདུལ་བྱ་མདུན་དུ་གནས་པ་ལ། །སྟེང་དུ་འཕྱར་ཞིང་ཐུར་དུ་འགུགས། །རེངས་པ་ཡི་ནི་སྦྱོར་བ་སྟེ། །གདུལ་བྱ་མདུན་དུ་བསམ་བྱ་སྟེ། །གྱེན་ཐུར་ཐད་ཀར་ཕྱར་བ་ཡིས། །སྤྱི་བོ་རྐང་པའི་བར་དག་ཏུ། །རྡོ་རྗེ་རིང་པོ་བསྒྲེང་བར་བྱེད། །བསྟབ་པའི་ཆོ་གའི་ལས་བྱེད་པ། །རྡོ་རྗེ་གདེངས་པའི་[[36]](#footnote-56)སྦྱོར་བ་ཡིས། །ཐུར་བསགས་ལ་ནི་ལེན་པ་སྟེ། །གྱེན་དུ་ཕྱར་ནས་བཏེག་བྱས་ནས། །དེ་ནས་མདུན་དུ་བསྟན་པའོ[[37]](#footnote-57)། །དེ་ལ་སོགས་པའི་སྦྱོར་བ་མཆོག །གསང་བ་དེ་ཉིད་རྗེས་འབྲངས་ནས། །བློ་དམན་དོན་དུ་བཤད་པ་ཡིན། །འདི་ལ་ཉེས་པར་གྱུར་པ་ཀུན། །འཕགས་དང་མཁས་ལ་བཟོད་པར་གསོལ། །བདག་གིས་འདི་བརྩམས་བསོད་ནམས་ཀྱིས། །ཁམས་གསུམ་ཐམས་ཅད་བླ་མེད་ཤོག །རྡོ་རྗེ་དྲིལ་ཐབས་ཀྱིས་[[38]](#footnote-58)མཆོད་པའི་རིམ་པ་སློབ་དཔོན་འཕགས་པ་ལྷས་མཛད་པ་རྫོགས་སོ།། །།

1. ཀྱི། སྣར་ཐང་། པེ་ཅིན། [↑](#footnote-ref-21)
2. བསྒྲུབ་པ། སྣར་ཐང་། པེ་ཅིན། [↑](#footnote-ref-22)
3. བདུད། སྣར་ཐང་། པེ་ཅིན། [↑](#footnote-ref-23)
4. མོང། སྣར་ཐང་། པེ་ཅིན། [↑](#footnote-ref-24)
5. གཞག། སྣར་ཐང་། པེ་ཅིན། [↑](#footnote-ref-25)
6. ཁྲུས་པ། སྣར་ཐང་། པེ་ཅིན། [↑](#footnote-ref-26)
7. ལྟར། སྣར་ཐང་། པེ་ཅིན། [↑](#footnote-ref-27)
8. རྟགས་གཉིས་སྟང། སྣར་ཐང་། པེ་ཅིན། [↑](#footnote-ref-28)
9. བཞུག། སྣར་ཐང་། པེ་ཅིན། [↑](#footnote-ref-29)
10. བསྟིམས། སྣར་ཐང་། པེ་ཅིན། [↑](#footnote-ref-30)
11. འགྱུར། སྣར་ཐང་། པེ་ཅིན། [↑](#footnote-ref-31)
12. གྱི། སྣར་ཐང་། པེ་ཅིན། [↑](#footnote-ref-32)
13. གཟུང། སྣར་ཐང་། པེ་ཅིན། [↑](#footnote-ref-33)
14. སྐོར། པེ་ཅིན། [↑](#footnote-ref-34)
15. ཕྱེར་བའི། ཅོ་ནེ། [↑](#footnote-ref-35)
16. དང་པོར། སྣར་ཐང་། པེ་ཅིན། [↑](#footnote-ref-36)
17. གཉིས་པ། སྣར་ཐང་། པེ་ཅིན། [↑](#footnote-ref-37)
18. ནོ། སྣར་ཐང་། པེ་ཅིན། [↑](#footnote-ref-38)
19. གཏིང་པ། སྣར་ཐང་། པེ་ཅིན། [↑](#footnote-ref-39)
20. མོ། སྣར་ཐང་། པེ་ཅིན། [↑](#footnote-ref-40)
21. བསྟན་པར། སྣར་ཐང་། པེ་ཅིན། [↑](#footnote-ref-41)
22. གཟུང་བས། སྣར་ཐང་། པེ་ཅིན། [↑](#footnote-ref-42)
23. འགྲུབ། སྣར་ཐང་། པེ་ཅིན། [↑](#footnote-ref-43)
24. བསྟེན་པར། སྣར་ཐང་། པེ་ཅིན། [↑](#footnote-ref-44)
25. གྲུབ་པའོ། ཅོ་ནེ། [↑](#footnote-ref-45)
26. སྤོས་པ། སྣར་ཐང་། པེ་ཅིན། [↑](#footnote-ref-46)
27. དཀར། སྣར་ཐང་། པེ་ཅིན། [↑](#footnote-ref-47)
28. གཟུང་བ། སྣར་ཐང་། པེ་ཅིན། [↑](#footnote-ref-48)
29. བསྟན་པ། སྣར་ཐང་། པེ་ཅིན། [↑](#footnote-ref-49)
30. ཐབས་ཡིན་ཏེ།\_།གཡོན་བརྟན་པ་ནི། ཞེས་པར་མ་གཞན་ནང་མེད། [↑](#footnote-ref-50)
31. བསྟན་པ། སྣར་ཐང་། པེ་ཅིན། [↑](#footnote-ref-51)
32. བསྟན་པས། སྣར་ཐང་། པེ་ཅིན། [↑](#footnote-ref-52)
33. ཤེས། སྣར་ཐང་། པེ་ཅིན། [↑](#footnote-ref-53)
34. དུ། སྣར་ཐང་། པེ་ཅིན། [↑](#footnote-ref-54)
35. དྲག་པ། སྣར་ཐང་། པེ་ཅིན། [↑](#footnote-ref-55)
36. གདེང་པོའི། སྣར་ཐང་། པེ་ཅིན། [↑](#footnote-ref-56)
37. བསྟབ་པའོ། སྣར་ཐང་། པེ་ཅིན། [↑](#footnote-ref-57)
38. ཀྱི། སྣར་ཐང་། པེ་ཅིན། [↑](#footnote-ref-58)