[རྒྱུད་འགྲེལ། ཤ། ༦ན]༄༅། །རྗེ་བཙུན་མ་འཕགས་མ་སྒྲོལ་མ་ལ་ཕྱག་འཚལ་ལོ། །སྒྲོལ་མ་ལས་ཀྱི་སྦྱོར་བ་ཡིས། །བསྲུང་བའི་ཆོ་ག་བྱ་བ་ནི། །བདེ་བའི་སྟན་ལ་[[1]](#footnote-21)འདུག་ནས་ནི། །རང་གི་སྙིང་གར་[[2]](#footnote-22)ས་བོན་བསམ། །དེ་ལས་སྤྲོས་པའི་འོད་ཟེར་གྱིས། །བླ་མ་དང་བཅས་སངས་རྒྱས་ནི། བདག་གི་མདུན་དུ་གསལ་བྱས་ལ། །འོད་ཟེར་དེ་ལས་བྱུང་བ་ཡི[[3]](#footnote-23) །།མེ་ཏོག་སོགས་ཀྱིས་མཆོད་པར་བྱ། །དེ་ནས་སྡིག་བཤགས་ལ་སོགས་བྱ། །དེ་ནས་ལྷ་རུ་བསྒོམ་[[4]](#footnote-24)བྱ་སྟེ། །དང་པོར་ཆོས་རྣམས་སྟོང་པར་བསྒོམ། །དེ་འོག་པད་[[5]](#footnote-25)འདབ་བརྒྱད་པ་[[6]](#footnote-26)དང་། །ཟླ་བའི་དབུས་སུ་ཡི་གེ་ཏཱཾ། །ས་བོན་དེ་ལས་ཨུཏྤ་ལ། །ལྟེ་བར་ཏཱཾ་གིས་མཆན་(མཚན་)པར་བསྒོམ། །ཨུཏྤལ་ཏཱཾ་བཅས་གྱུར་པ་ལས། །བདག་ཉིད་སྒྲོལ་མའི་གཟུགས་སུ་བསྒོམ། །ཕྱག་གཡས་མི་[[7]](#footnote-27)འཇིགས་སྟེར་བའོ། །གཡོན་པ་ཨུཏྤལ་བསྣམས་པ་ནི། །འདབ་མ་རྣ་བར་[[8]](#footnote-28)མ་རེག་པའོ། །སྐུ་མདོག་ལྗང་སྔོན་དག་ཏུ་བསྒོམ། །དེ་ལྟར་བདག་ཉིད་བསྐྱེད་པའི་མཐར། །ཡན་ལག་དྲུག་ཏུ་དགོད་པ་ནི། །ཨོཾ་[[9]](#footnote-29)ཏཱ་རེ་སྭཱ་ཧཱ། ཨོཾ་ཏུཏྟཱ་རེ་སྭཱ་ཧཱ། ཨོཾ་[[10]](#footnote-30)ཏུ་རེ་སྭཱ་ཧཱ། ཨོཾ་[[11]](#footnote-31)ཏུ་སྭཱ་ཧཱ། ཨོཾ་[[12]](#footnote-32)རེ་སྭཱ་ཧཱ། ཨོཾ་[[13]](#footnote-33)ཏཱ་རེ་ནི་[[14]](#footnote-34)སྭཱ་ཧཱ་ཞེས་བྱ་བ་རྣམས་མིག་དང་། རྣ་བ་དང་། སྣ་དང་། ལྕེ་དང་། སྙིང་ག་[[15]](#footnote-35)དང་། སྤྱི་བོར་གོ་རིམས་[[16]](#footnote-36)བཞིན་དགོད་དོ། །དེ་ནས་སྙིང་གར་[[17]](#footnote-37)པདྨ་འདབ་མ་བརྒྱད་ཀྱི་ལྟེ་བ་ལ་ཨ་ལས་ཟླ་བའི་དཀྱིལ་འཁོར། དེའི་སྟེང་དུ་ས་བོན་ཏཱཾ་ལྗང་གུ་[[18]](#footnote-38)བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ་ཞེས་སྔགས་སུམ་འབུམ་ཡན་ཆོད་དུ་ཅི་ནུས་སུ་བཟླས་སོ། །དེ་ནས་འཁོར་ལོ་བསམ་པ་ནི། །ལྟེ་བ་དང་བཅས་རྩིབས་བརྒྱད་ལ། །མུ་ཁྱུད་བསྐོར་བ་སྙིང་གར་[[19]](#footnote-39)བསམ། །འཁོར་ལོ་ཁ་དོག་ལྗང་སྔོན་ནོ[[20]](#footnote-40)། །འཁོར་ལོའི་དབུས་ཀྱི་ལྟེ་བ་ལ། །ཐོག་མའི་ཨོཾ་[[21]](#footnote-41)དང་ཐ་མའི་ཧཱ། །མིང་དང་སྤེལ་ཏེ་བསྒོམ་པར་བྱ། །བསྲུང་བ་ཨོཾ་ལྷ་སྦྱིན་[[22]](#footnote-42)ལ་རཀྵ་ཧཱ་ཞེས་པ་བསྒོམ། །ཏཱ་རེ་ཏུཏྟཱ་རེ་སྭཱ་[[23]](#footnote-43)ཞེས་པ་རྣམས་ནི། ཤར་སོགས་རྩིབས་ལ་རིམ་བཞིན་དགོད། །རང་གི་ལུས་ལ་འཁོར་ལོ་ནི། །ཡིག་འབྲུ་རྣམས་ཀྱང་ལྗང་སྔོན་ནོ། །དེ་ལྟར་བསྒོམ་པ་གོམས་བྱས་ནས། །བདག་ཉིད་སྒྲོལ་མའི་སྐུ་དང་ནི། །སྔགས་དང་བཅས་པའི་འཁོར་ལོ་ལས། །སྤྲོས་པའི་འོད་ཟེར་དག་གིས་ནི། །[༦བ]བསྒྲུབ་བྱའི་ལུས་ལ་དགང་བར་བྱ། །བསྲུང་བའི་སྐབས་སུ་ཕྲེང་བའི་སྔགས། །ཨོཾ་[[24]](#footnote-44)ཏཱ་རེ་ཏུཏྟཱ་རེ་ཏུ་རེ་ལྷ་[[25]](#footnote-45)སྦྱིན་ལ་རཀྵ་རཀྵ་སྭཱ་ཧཱ་ཞེས་པས་བསྲུང་བའི་ལས་ལ་ནི། ཁྱད་པར་དུ་ནི་བྱ་བར་གསུངས། །སྦྱོར་བ་དེ་ཡིས་རྒྱལ་པོ་ཡི[[26]](#footnote-46)། །བཙོན་ར་ལ་སོགས་བསྲུང་བར་བྱ། །སྒྲོལ་མ་ལས་ཀྱི་སྦྱོར་བ་ཡིས། །ལས་རྣམས་ཡང་དག་བསྒྲུབ་བྱ་སྟེ[[27]](#footnote-47)། །ནད་སོགས་ཞི་བའི་ལས་དང་ནི། །དབང་དུ་བྱ་བའི་སྦྱོར་བ་ལའང་། །ཆོ་ག་གོང་མ་དེ་ཉིད་ལས། །འཁོར་ལོ་ལ་སོགས་ཁ་དོག་དང་། །སྔགས་ཀྱི་སྤེལ་བ་བསྟན་པར་བྱ། །རང་གི་ལས་དང་མཐུན་པར་བྱ། །སྒྲོལ་མ་ཡི་ནི་ཏིང་འཛིན་གྱིས། །ལས་གཞན་དག་ཀྱང་བྱ་བར་ནུས། །བསྒྲུབ་བྱ་ཤེས་རབ་ཞན་པ་[[28]](#footnote-48)དང་། །ལེ་ལོ་ཅན་སོགས་རྣམས་ལ་ནི། །གོང་མའི་ཆོ་ག་དེ་ཉིད་ལས། །གཞན་དུ་བྱ་བར་བསྟན་པ་དེ[[29]](#footnote-49)། །འཁོར་ལོ་སྔ་མ་[[30]](#footnote-50)དེ་ཉིད་ལས། །སྔགས་རྣམས་གཡོན་སྐོར་[[31]](#footnote-51)དག་ཏུ་དགོད། །མུ་ཁྱུད་ལ་ཡང་ཨ་སོགས་དགོད། །དེ་ལྟར་བསྒོམ་དང་བཟླས་བྱས་ན། །བློ་དམན་རྣམས་ནི་བློ་ལྡན་འགྱུར། །གཞན་ཡང་སྦྱོར་བ་བྱ་བ་ནི། །འདི་ལྟ་བུར་ཡང་བསྟན་པ་ཡིན། །གྲོ་ག་ལ་སོགས་གཞི་ལ་ནི། །འཁོར་ལོ་གོང་མ་ལྟར་བྲིས་ནས། །ལུས་ལ་བཅང་པར་བྱས་ན་ཡང་། །དེ་ཙམ་གྱིས་ཀྱང་བསྲུང་བར་འགྱུར། །ཐུགས་རྗེ་ཆེན་པོ་འཕགས་མ་སྒྲོལ་མའི་སྒྲུབ་ཐབས་སྤྱིའི་མངོན་པར་རྟོགས་པ་ཞེས་བྱ་བ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།།

1. ལས། པེ་ཅིན། [↑](#footnote-ref-21)
2. ཀར། པེ་ཅིན། ཁར། སྣར་ཐང་། [↑](#footnote-ref-22)
3. ཡིས། པེ་ཅིན། [↑](#footnote-ref-23)
4. སྒོམ། པེ་ཅིན། [↑](#footnote-ref-24)
5. པདྨ། སྣར་ཐང་། པེ་ཅིན། [↑](#footnote-ref-25)
6. བརྒྱད། སྣར་ཐང་། པེ་ཅིན། [↑](#footnote-ref-26)
7. མ། པེ་ཅིན། [↑](#footnote-ref-27)
8. རྣ་བ། སྣར་ཐང་། པེ་ཅིན། [↑](#footnote-ref-28)
9. ཨཱོཾ། སྣར་ཐང་། [↑](#footnote-ref-29)
10. ཨཱོཾ། སྣར་ཐང་། [↑](#footnote-ref-30)
11. ཨཱོཾ། སྣར་ཐང་། [↑](#footnote-ref-31)
12. ཨཱོཾ། སྣར་ཐང་། [↑](#footnote-ref-32)
13. ཨཱོཾ། སྣར་ཐང་། [↑](#footnote-ref-33)
14. ནཱི། པེ་ཅིན། [↑](#footnote-ref-34)
15. ཁ། སྣར་ཐང་། [↑](#footnote-ref-35)
16. གོ་རིམ། སྣར་ཐང་། [↑](#footnote-ref-36)
17. ཁར། སྣར་ཐང་། [↑](#footnote-ref-37)
18. ཏཾ་ལྗང་ཁུ། སྣར་ཐང་། [↑](#footnote-ref-38)
19. ཁར། སྣར་ཐང་། [↑](#footnote-ref-39)
20. ནི། སྣར་ཐང་། [↑](#footnote-ref-40)
21. ཨཱོཾ། སྣར་ཐང་། [↑](#footnote-ref-41)
22. ཨཱོཾ་ལྷ་སྦྱིན། སྣར་ཐང་། ཨོཾ་ལྷས་བྱིན། པེ་ཅིན། [↑](#footnote-ref-42)
23. ཨཱོཾ། སྣར་ཐང་། [↑](#footnote-ref-43)
24. སྔགསལྷས་བྱིན། པེ་ཅིན། [↑](#footnote-ref-44)
25. ལྷས། པེ་ཅིན། [↑](#footnote-ref-45)
26. ཡིས། སྣར་ཐང་། [↑](#footnote-ref-46)
27. བྱས་ཏེ། སྣར་ཐང་། [↑](#footnote-ref-47)
28. གཞན་པ། སྣར་ཐང་། [↑](#footnote-ref-48)
29. སྟེ། སྣར་ཐང་། [↑](#footnote-ref-49)
30. སྔ་ལྔ། སྣར་ཐང་། [↑](#footnote-ref-50)
31. བསྐོར། པེ་ཅིན། [↑](#footnote-ref-51)