[རྒྱུད་འགྲེལ། མི། ༣༨བ]༄༅༅། །རྒྱ་གར་སྐད་དུ། རཀྵ་སཱ་དྷ་ནོ་པི་ཀ །བོད་སྐད་དུ། སྲུང་བའི་[[1]](#footnote-21)འཁོར་ལོ་སྒྲུབ་པའི་ཐབས། འཇམ་དཔལ་གཤིན་རྗེ་གཤེད་པོ་[[2]](#footnote-22)ལ་ཕྱག་འཚལ་ལོ། །འཇམ་དཔལ་གཤིན་རྗེ་དགྲ་མགོན་ལ། །ཡང་དང་ཡང་དུ་ཕྱག་བྱས་ལ། །བར་ཆད་ཞི་བར་བྱེད་པ་ཡི། །སྲུང་བ་[[3]](#footnote-23)དམ་པ་བཤད་པར་བྱ། །བསྙེན་པའི་ཆོ་ག་རྫོགས་པ་ཡི[[4]](#footnote-24) །།དེ་ཡིས་བསྒྲུབ་པ་འབྲས་བཅས་ཕྱིར། །ད་ནི་སྲུང་བའི་ལས་རྣམས་བྱ། །རབ་ཏུ་ཤིས་པའི་གནས་མཆོག་ཏུ། །ཁྲུས་བྱས་བྱུག་པ་དྲི་ཞིམ་བྱུག །མཆོག་གི་གོས་བགོ་རྒྱན་རྣམས་གདགས། །བདེ་སྟན་སྐྱིལ་ཀྲུང་ཤར་བལྟས་ལ། །ཕན་པའི་སེམས་དང་བྱམས་པར་ལྡན། །སྤྲོ་བས་[[5]](#footnote-25)འདོད་པའི་ལྷར་བསྐྱེད་དེ། །བསོད་ནམས་ཚོགས་བསགས་གཉིས་མེད་བསྲེ། །མཚན་བཅས་སྔགས་བཟླས་གཏོར་མ་སྦྱིན། །གསར་ཞིང་དགེ་བའི་རས་དག་ལ། །ཙནྡན་ག་པུར་བྱུག་བྱ་སྟེ། །སྐྱེས་བུ་ཞི་[[6]](#footnote-26)བྱེད་གུར་ཀུམ་སྟེ། །བུད་མེད་ལ་ནི་གི་ཝང་ངོ། །སེར་བ་ལ་སོགས་ཞི་བྱེད་དང་། །ནད་དང་གནོད་པ་ཐམས་ཅད་ལ། །གུར་གུམ་དག་གིས་ཡང་དག་བྱ། །དེ་དག་བྲི་བའི་སྨྱུ་གུ་ཡང་། །གསེར་རམ་དངུལ་ལམ་ཤིས་པར་བྲི། །དེ་དག་བྲི་བའི་རིམ་པ་ཡང་། །ཕྱི་དྲོ་མཎྜལ་ལེགས་བྱས་ཏེ། །མཆོད་པར་ལྡན་པས་ཡང་དག་བྲི། །བདེན་པ་བདར་ལ་བྲི་བར་བྱ། །ཐིག་ཆེན་བརྒྱད་ནི་ཡང་དག་གདབ། །ཟླུམ་པོར་བསྐོར་བ་གསུམ་བྱས་ཏེ། །ཐ་མ་ཐོད་པས་བསྐོར་བར་བྱ། །ཐིག་ཐུང་རྣམས་ཀྱང་གདབ་བྱ་སྟེ། །དགུ་དང་བཅུ་གཉིས་བཅུ་དྲུག་མིག །དབུས་ཀྱི་རེའུ་[[7]](#footnote-27)མིག་དགུ་པ་ལ། །དབུས་སུ་ཡ་ལ་ཤར་དུ་ཀྵེ། །ལྷོ་རུ་མ་བྲི་[[8]](#footnote-28)ནུབ་ཏུ་མེ། །བྱང་དུ་ད་སྟེ་མཚམས་བཞི་རུ། །རཀྵ་རཀྵ་བར་མིང་གཞུག །རིམ་པ་གཉིས་པ་ཤར་བརྩམས་ནས། །ཡ་ཙ་ནི་ར་ཛ་ས་དོ་རུ། ཎ་ཡོ་ནི་རཱ། རིམ་པ་གསུམ་པའི་ཤར་བརྩམས་ནས། །ཤར་གྱི་རེའུ་[[9]](#footnote-29)མིག་དང་པོ་ལ། །ཨོཾ་ཧྲཱིཿ་ཥྚྲྀཿ་ཝི་ཀྲྀ་ཏཱ་ན་ན་ཧཱུཾ་ཧཱུཾ་ཕཊ་ཕཊ་སྭཱ་ཧཱ། ཆེ་གེ་མོ་རཀྵ་རཀྵ། དེ་འོག་རེའུ་[[10]](#footnote-30)མིག་གཉིས་པ་ལ། །ཆེ་གེ་མོ་རཀྵ་རཀྵ། དེ་ལྟར་རེའུ་[[11]](#footnote-31)མིག་བཅུ་དྲུག་པ། །སྤེལ་ཞིང་སྤེལ་ཞིང་དགོད་པར་བྱ། །དེ་ལྟར་བྲིས་པའི་འཁོར་ལོ་ནི། །ལུགས་དང་ལུགས་མིན་གཉིས་བྱས་ཏེ། །ས་སྐོར་[[12]](#footnote-32)ལུགས་སུ་བྱུང་བ་ལ། །གནམ་སྐོར་དང་[[13]](#footnote-33)ནི་ལུགས་ལས་བཟློག །ཡིག་[[14]](#footnote-34)སྔགས་མཐུན་མཐུན་མགོ་སྤྲོད་[[15]](#footnote-35)དེ། །སོ་སོར་མཉམ་པོར་[[16]](#footnote-36)བྲིས་ལ་དྲིལ། །ཁམ་ཕོར་ཡང་དག་གཙང་མའི་[[17]](#footnote-37)ནང་། །ཕྱི་རོལ་སྤྲ་ཚིལ་དྲིལ་བྱས་ཏེ། །རྩི་མར་སྦྲང་རྩིར་བཅས་པ་གཞུག །བས་བསྐྱེད་སྐུད་པ་དཀར་པོ་ཡིས། །ཁྲིས་བདུན་དག་ཏུ་དཀྲི་བར་བྱ། །མཎྜལ་དཀར་པོ་ཁྲུ་གང་ཚད། །པ་ཡི་རྣམ་ལྔ་དྲི་ཡིས་བྱུག །དེ་སྟེང་[[18]](#footnote-38)ཁམ་ཕོར་ཁ་སྦྱར་བཞག །སྟོང་ཉིད་ངང་ལས་ཐིག་ལེ་སྟེ། །དེ་ལས་ཡིག་འབྲུ་ཕྱག་མཚན་སྐུ། །ཀུན་ཀྱང་ཞལ་གསུམ་ཉིས་འགྱུར་ཕྱག །རང་གི་རིག་བཅས་བདེ་བ་གང་། །སྐུ་མདོག་ཕྱག་མཚན་རྫོགས་པར་བསྐྱེད། །དབང་བསྐུར་བྱིན་རླབས་[[19]](#footnote-39)ཚུལ་བཞིན་བྱ། །རང་ཉིད་ཧཱུཾ་གི་འོད་ཟེར་གྱིས། །ཡེ་ཤེས་འཁོར་ལོ་རྫོགས་པ་དགུག །ཕྱག་དང་མཆོད་སོགས་སྡོམ་པ་གཟུང་། །དེ་ནས་གཉིས་མེད་འོད་ཟེར་གྱིས། །དམ་ཚིག་འཁོར་ལོ་གཉིས་མེད་བསྲེ། །ཕྱི་ནང་གསང་བའི་མཆོད་པས་མཆོད། །དེ་ནས་ཐུགས་རྗེ་རྗེས་དྲན་ནས། །བསྲུང་བའི་དོན་དུ་འོད་དུ་ཞུ། །ཐིག་ལེ་དག་ལས་ཡི་གེར་གྱུར། །ལྷ་རྣམས་སྔགས་ཀྱི་གཟུགས་ཀྱི་གཟུགས་ཀྱི་[[20]](#footnote-40)བཞུགས། །དེ་ལ་བྱིན་རླབས་[[21]](#footnote-41)འདི་དག་བྱ། །སྤྱན་གྱི་ཕྱག་རྒྱ་དང་ལྡན་པའི། །ཧཱུཾ་ཡ་མཱན་ཏ་ཀྲྀཏ་བཛྲ་དྷརྨཱ་ཙཀྵུ་པྲ་བེ་ཤ་ཡ་ཞེས་བརྗོད་དོ། །ཞལ་གྱི་ཕྱག་རྒྱ་ཤེས་པ་ཡིས། །ཨོཾ་ཡ་མཱནྟ་ཀ་དེ་ཝ་ཤོ་དྷ་ཡ་ཏྲཾ་ཕྲ་བེ་ཤ་ཡ་ཕཊ་ཅེས་བརྗོད། གཙུག་ཏུ་ཕྱག་རྒྱ་རབ་བྱས་ལ། །ཨོཾ་ཡ་མཱནྟ་ཀ་བ། ཆེ་བའི་ཕྱག་རྒྱ་ལྡན་པ་ཡིས། །ཨོཾ་གུ་ཧྱ་གུ་ལཾ། དེ་ནས་མཆོད་དང་བསྟོད་བྱས་ལ། །སྤྲོ་བསྡུ་[[22]](#footnote-42)ལྡན་པས་གསང་སྔགས་བཟླས། །བསྲུང་བའི་དོན་དུ་རབ་ཏུ་སྦྱར། །དེ་ནས་ཁམ་ཕོར་དབྱུང་བྱས་ལ། །སྤྲ་ཚིལ་དག་གིས་དྲིལ་བྱས་ལ། །ཡང་ན་རྒྱ་སྐྱེགས་བསྐུས་བྱས་པའི། །དྲི་དང་བསྲེས་ཏེ་བྱུག་པར་བྱ། །བསྒྲུབ་བྱ་ཁྲུས་བྱ་རྒྱན་བགོ་[[23]](#footnote-43)སྟེ། །དྲིས་བྱུགས་མཎྜལ་[[24]](#footnote-44)སྟེང་བཞག་སྟེ། །བདེན་པ་བདར་ཏེ་སྐྱེས་པ་གཡོན། །དཔའ་མིན་དག་ནི་གཡས་སུ་གདགས། །ཕས་ཀྱི་རྒོལ་བའི་དམག་རྣམས་དང་། །མེ་དང་ཆུ་དང་ནད་ལ་སོགས། །གང་དག་རླུང་དང་སེར་བ་རྣམས། །བསྲུང་བར་འདོད་པའི་རྣལ་འབྱོར་པས། །ཤིན་ཏུ་གཙང་ཞིང་མཐོན་པོར་ནི། །མཎྜལ་[[25]](#footnote-45)ལེགས་བྱུགས་མེ་ཏོག་དགྲམ། །དེ་ནི་རྒྱལ་མཚན་རྩེ་ལ་གདགས། །ཉིན་རེ་དུས་གསུམ་ཡང་དག་མཆོད། །[༣༩བ]བསྐུལ་[[26]](#footnote-46)ཚིག་ལྡན་པས་གསང་སྔགས་བཟླས། །གཏོར་མ་རྒྱུན་དུ་སྦྱིན་པར་བྱ། །སྦྱིན་སྲེག་ཐལ་བ་ཕྱོགས་བཅུར་གཏོར། །འཁོར་ལོ་འདོད་པའི་བསྐུལ་ཚིག་ལྡན། །དེ་དག་རབ་ཏུ་ཞི་བར་འགྱུར། །སྲུང་བ་[[27]](#footnote-47)ཀུན་གྱི་མཆོག་ཡིན་པས། །རྣལ་འབྱོར་པ་ཡིས་འབད་པར་བྱ། །སྲུང་བ་ཀུན་གྱི་ཆོ་ག་དམ་པ་འདི། །སྒྲུབ་པ་པོ་དང་སེམས་ཅན་དོན་དུ་བྱས། །དེ་ཡིས་དགེ་བ་ཅུང་ཟད་གང་ཐོབ་དེས། །འགྲོ་ཀུན་བདུད་བཞི་ཀུན་གྱི་[[28]](#footnote-48)གནོད་པ་བསྲུང་བར་ཤོག །དཔལ་མར་མེ་མཛད་བཟང་པོས་མཛད་པ་རྫོགས་སོ། །

1. བསྲུང་བའི། སྣར་ཐང་། པེ་ཅིན། [↑](#footnote-ref-21)
2. གཤེད། སྣར་ཐང་། པེ་ཅིན། [↑](#footnote-ref-22)
3. བསྲུང་བ། སྣར་ཐང་། [↑](#footnote-ref-23)
4. ཡིས། སྣར་ཐང་། པེ་ཅིན། [↑](#footnote-ref-24)
5. སྤྲོ་བར། སྣར་ཐང་། པེ་ཅིན། [↑](#footnote-ref-25)
6. བཞི། སྣར་ཐང་། [↑](#footnote-ref-26)
7. རེ། སྣར་ཐང་། པེ་ཅིན། [↑](#footnote-ref-27)
8. དྲི། སྣར་ཐང་། པེ་ཅིན། [↑](#footnote-ref-28)
9. རི། སྣར་ཐང་། པེ་ཅིན། [↑](#footnote-ref-29)
10. རེ། སྣར་ཐང་། པེ་ཅིན། [↑](#footnote-ref-30)
11. རེ། སྣར་ཐང་། པེ་ཅིན། [↑](#footnote-ref-31)
12. བསྐོར། སྣར་ཐང་། [↑](#footnote-ref-32)
13. སྐོར་དག། པེ་ཅིན། བསྐོར་དག། སྣར་ཐང་། [↑](#footnote-ref-33)
14. ལྡོག །ཡིད། སྣར་ཐང་། པེ་ཅིན། [↑](#footnote-ref-34)
15. སྤྲད། པེ་ཅིན། [↑](#footnote-ref-35)
16. མཉན་པོར། སྣར་ཐང་། པེ་ཅིན། [↑](#footnote-ref-36)
17. བཙང་མའི། སྣར་ཐང་། པེ་ཅིན། [↑](#footnote-ref-37)
18. སྟེངས། སྣར་ཐང་། པེ་ཅིན། [↑](#footnote-ref-38)
19. བརླབས། སྣར་ཐང་། པེ་ཅིན། [↑](#footnote-ref-39)
20. ཀྱི་གཟུགས་ཀྱིས། པེ་ཅིན། ཀྱིས་གཟུགས་ཀྱིས། སྣར་ཐང་། [↑](#footnote-ref-40)
21. བརླབས། སྣར་ཐང་། པེ་ཅིན། [↑](#footnote-ref-41)
22. སྤྲོས་སྡུ། སྣར་ཐང་། [↑](#footnote-ref-42)
23. བློ། སྣར་ཐང་། [↑](#footnote-ref-43)
24. མཱཎྜལ། སྣར་ཐང་། པེ་ཅིན། [↑](#footnote-ref-44)
25. མཱཎྜལ། སྣར་ཐང་། པེ་ཅིན། [↑](#footnote-ref-45)
26. སྐུལ། སྣར་ཐང་། པེ་ཅིན། [↑](#footnote-ref-46)
27. བསྲུང་བ། སྣར་ཐང་། [↑](#footnote-ref-47)
28. གྱིས། སྣར་ཐང་། པེ་ཅིན། [↑](#footnote-ref-48)