[རྒྱུད་འགྲེལ། ཞི། ༢༦༡བ]༄༅༅། །རྒྱ་གར་སྐད་དུ། སཾ་དཪྴ་པྲ་དཱི་པ་ནཱ་མ།བོད་སྐད་དུ། ཡང་དག་ལྟ་བའི་སྒྲོན་མ་ཞེས་བྱ་བ། འཇམ་དཔལ་སྨྲ་བའི་སེང་གེ་ལ་ཕྱག་འཚལ་ལོ། །ལྷན་སྐྱེས་ཡེ་ཤེས་སྟེར་མཛད་པ། །དམ་པ་སྐྱེས་མཆོག་རྣམས་ལ་འདུད། །མཚོན་ཆོད་ལྟ་བ་མ་འགགས་པས། །གྲུབ་[༢༦༢ན]མཐའ་ཀུན་དང་ཕྱོགས་གཅིག་མཐུན། །ཡིན་ལུགས་ལྟ་བ་མཐའ་དང་བྲལ། །གྲུབ་མཐའ་ཀུན་གྱི་བློ་མ་ཤོག[[1]](#footnote-21) །ལྟ་བ་རྒྱ་ཆེ་མཐའ་བྲལ་ནི། །མཐའ་བཞིའི་སྐྱོན་དང་བྲལ་བས་ན། །གྲུབ་མཐའ་ཀུན་ལ་མི་གནས་པས། །ཡང་དག་ལྟ་བར་ཡིད་ཆེས་བྱ། །བལྟ་བྱ་ལྟ་[[2]](#footnote-22)བྱེད་གཉིས་དང་བྲལ། །ལྟ་བ་མེད་པའི་ལྟ་བ་ནི། །ལྟ་བའི་དམ་པ་ཁོ་ན་ཡིན། །དངོས་འཛིན་ལྟ་བ་ཀུན་ལས་གྲོལ། །མ་རིག་པ་ཡི་མིག་ཕྱེ་ནས། །ཡེ་ཤེས་མིག་གིས་བལྟས་པས་ནི། །རིག་པ་དྲི་མ་མེད་པ་ལྟ། །དྲི་མེད་མཐོང་ཞེས་ལྟ་བ་ཡིན། །མཐོང་བྱ་མཐོང་བྱེད་གཉིས་བྲལ་ནས། །ཟུང་འཇུག་ལྟ་བ་གཟའ་གཏད་མེད། །ཕྱག་རྒྱ་ཆེན་པོ་ལྟ་མཆོག་ཡིན། །དེ་ཉིད་རྟོགས་པའི་[[3]](#footnote-23)ཡོན་ཏན་ནི། །མཚན་ཉིད་བཞི་རུ་ཤེས་པར་བྱ། །རིག་པ་དྲི་མ་མེད་པ་ལ། །རྣམ་དག་སྒྲིབ་གཡོགས་མེད་པས་ནི། །གཟུང་འཛིན་གཡའ་ཡིས་མ་གོས་པའོ། །གཅིག་གི་སངས་རྒྱས་ཨེ་མ་ཧོ། །རིག་པ་གཅེར་བུར་གནས་པ་ལ། །མཚན་མའི་གོས་ཀྱིས་མ་གཡོགས་པ། །རང་བྱུང་[[4]](#footnote-24)ཡེ་ཤེས་དྲོད་པོ་ཆེ། །ཆགས་སྡང་མཚན་མ་མེ་བཞིན་སྲེག །ཀུན་ཤེས་རིག་པ་རྟེན་མེད་པའོ། །བག་ཆགས་སྦུབས་[[5]](#footnote-25)སུ་མ་ཞུགས་པར། །སྡུག་བསྔལ་འཁོར་བ་[[6]](#footnote-26)གཟུགས་མི་དགོས། །འདོད་ཡོན་སུན་མ་[[7]](#footnote-27)རང་སར་གྲོལ། །འཛིན་མེད་རིག་པ་བརླིངས་པ་ནི། །དངོས་འཛིན་ཡུ་བ་བུད་པས་ན། །སྣང་གྲགས་འཛིན་པ་ནུས་པ་ཡིན། །ཕྱོགས་ཆ་མེད་པའི་ལྟ་བའོ[[8]](#footnote-28)། །ཡང་དག་ལྟ་བའི་སྒྲོན་མ་ཞེས་བྱ་རྫོགས་སོ།། །།

1. ཤོར། སྣར་ཐང་། པེ་ཅིན། [↑](#footnote-ref-21)
2. བལྟ། སྣར་ཐང་། པེ་ཅིན། [↑](#footnote-ref-22)
3. རྟོག་པའི། སྣར་ཐང་། པེ་ཅིན། [↑](#footnote-ref-23)
4. གཡོགས་པར། །རང་འབྱུང། སྣར་ཐང་། པེ་ཅིན། [↑](#footnote-ref-24)
5. སྲུབས། སྣར་ཐང་། [↑](#footnote-ref-25)
6. མཁར་པ། སྣར་ཐང་། འཁར་པ། པེ་ཅིན། [↑](#footnote-ref-26)
7. སོ་ནམ། སྣར་ཐང་། པེ་ཅིན། [↑](#footnote-ref-27)
8. བལྟ་བའོ། སྣར་ཐང་། པེ་ཅིན། [↑](#footnote-ref-28)