[རྒྱུད་འགྲེལ། ཞི། ༢༦༣བ]༄༅༅། །རྒྱ་གར་སྐད་དུ། ཀོ་ཊི་ནིཥྛ་ཕ་ལ་པྲ་[[1]](#footnote-21)དཱི་པ་ནཱ་མ། བོད་སྐད་དུ། མཐར་ཐུག་འབྲས་བུའི་སྒྲོན་མ་ཞེས་བྱ་བ། འཇམ་དཔལ་སྨྲ་བའི་སེང་གེ་ལ་ཕྱག་འཚལ་ལོ། །འཁོར་བའི་ཆུ་ལས་སྒྲོལ་མཛད་པ། །དམ་པ་སྐྱེས་མཆོག་རྣམས་ལ་འདུད། །སྒྲུབ་པའི་ཆོས་ལ་དོན་ཡོད་པས། །དམ་པས་གསུངས་ལ་[[2]](#footnote-22)ཡིད་ཆེས་ཀྱིས། །མཐར་ཐུག་འབྲས་བུའི་སྒྲོན་མ་ནི། །རྣམ་པ་གཉིས་སུ་ཤེས་པར་བྱ། །གནས་སྐབས་རྒྱུ་ཡི་འབྲས་བུ་དང་། །མཐར་ཐུག་རྟོགས་པའི་[[3]](#footnote-23)འབྲས་བུའོ། །རྒྱུ་མཐུན་འབྲས་བུ་རབ་སྟེར་བས[[4]](#footnote-24)། །བྱས་པའི་ཆོས་ལ་ནན་ཏན་སྐྱེད། །ནམ་མཁའ་རྡོ་རྗེ་གྲོང་འཇུག་གསུམ། །ལས་སུ་རུང་བའི་འབྲས་བུ་ཡིན། །རྟོགས་པའི་[[5]](#footnote-25)འབྲས་བུ་སྐུ་ལྔ་སྟེ། །ངོ་བོ་སྟོང་པ་ཆོས་སྐུ་ལ། །རང་བཞིན་གསལ་བ་ལོངས་སྐུ་ཡིན། །མཚན་ཉིད་ཉམས་མྱོང་སྤྲུལ་པའི་སྐུ། །ཟུང་འཇུག་ངོ་བོ་ཉིད་ཀྱི་སྐུ། །རང་གྲོལ་རང་དག་བདེ་ཆེན་སྐུ། །དོན་ལ་མཚོན་དུ་ཅི་ཡང་མེད། །ཐ་སྙད་བློ་ལ་རྒྱུ་འབྲས་དཱི་པཾ་[[6]](#footnote-26)གཉིས། །ཞེན་པ་བཟློག་ཕྱིར་བསྟན་པ་ལས། །དོན་དམ་བརྗོད་དུ་མེད་པས་ན། །རྒྱལ་བས་ཚིག་གཅིག་གསུངས་པ་མེད།།མཐར་ཐུག་འབྲས་བུའི་སྒྲོན་མ་ཞེས་བྱ་བ་རྗེ་བཙུན་ཀ་མ་ལ་ཤཱི་ལས་[[7]](#footnote-27)མཛད་པ་རྫོགས་སོ།།

1. པྲ། ཞེས་པར་མ་གཞན་ནང་མེད། [↑](#footnote-ref-21)
2. གསུངས་པ། སྣར་ཐང་། པེ་ཅིན། [↑](#footnote-ref-22)
3. རྟོག་པའི། སྣར་ཐང་། པེ་ཅིན། [↑](#footnote-ref-23)
4. མི་སྟོར་བས། སྣར་ཐང་། པེ་ཅིན། [↑](#footnote-ref-24)
5. རྟོག་པའི། སྣར་ཐང་། པེ་ཅིན། [↑](#footnote-ref-25)
6. དཱི་པཾ། ཞེས་པར་མ་གཞན་ནང་མེད། [↑](#footnote-ref-26)
7. ཤྲིས། སྣར་ཐང་། པེ་ཅིན། [↑](#footnote-ref-27)