[རྒྱུད་འགྲེལ། ཞི། ༢༦༩ན]༄༅༅། །རྒྱ་གར་སྐད་དུ། བཛྲ་བཱ་རཱ་ཧཱི་སཱ་[[1]](#footnote-21)དྷ་ནཾ། བོད་སྐད་དུ། རྡོ་རྗེ་ཕག་མོའི་སྒྲུབ་ཐབས། དཔལ་རྡོ་རྗེ་མཁའ་འགྲོ་མ་ལ་ཕྱག་འཚལ་ལོ། །དཔལ་ལྡན་རྡོ་རྗེ་མཁའ་འགྲོ་ནི། །འཁོར་ལོའི་གཙོ་ལ་རབ་བཏུད་ནས། །དེ་ཡི་ཟབ་མོ་སྒྲུབ་པའི་ཐབས། །དྲ་བ་སྡོམ་པའི་ཚུལ་བཞིན་བཤད། །དེ་ལ་རྡོ་རྗེ་ཕག་མོ་སྒྲུབ་པར་འདོད་པས་དུར་ཁྲོད་ལ་སོགས་པའི་གནས་སུ་སྟན་བདེ་བ་ལ་འདུག་ལ། ཁ་ནུབ་ཏུ་བལྟས་ཏེ་དང་པོར་སེམས་བསྐྱེད་པ་སྔོན་དུ་སོང་བས་དད་པས་གཞི་བཟུང་བསོད་ནམས་ཀྱིས་ཚོགས་བསག་གོ། །དེ་ནས་རིམ་[[2]](#footnote-22)གྱིས་སྣང་བ་འབྱུང་བ་ལ་བླ་མ་སྤྱི་བོར་བསྒོམས་ལ། ཡི་གེ་གསུམ་གྱི་སྔགས་ཀྱིས་[[3]](#footnote-23)བྱིན་གྱིས་བརླབ་ཅིང་། ཨོཾ་བཾ། ཧཾ་ཡོཾ། ཧྲིཾ་མོཾ། ཧྲིཾ་ཧྲཱིཾ[[4]](#footnote-24) །ཧཱུཾ་ཧཱུཾ། ཕཊ་ཕཊ། ཅེས་པས་ལག་པ་བྱིན་གྱིས་བརླབས་ལ་གོ་བགོ་སྟེ་བགེགས་ཐམས་ཅད་ཞི་བར་བྱེད་པའི་སྔགས་འདི་བརྗོད་དོ། །ཨོཾ་ཧྲིཾ་གྷ་གྷ་གྷཱ་ཏ་ཡ་གྷཱ་ཏ་ཡ་སརྦ་དུཥྚཱཾ་[[5]](#footnote-25)ཕཊ་སྲཱ་ཧཱ། དེ་ནས་མཆོག་དང་ཐུན་མོང་གི་དངོས་གྲུབ་འབྱུང་བས་ལུས་ངག་ཡིད་གསུམ་གྱིས་ཐབས་ལ་མཁས་པར་བྱ་སྟེ། ཨོཾ་སྭ་བྷཱ་ཝ་ཤུདྡྷཿསརྦ་[[6]](#footnote-26)སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ་ཞེས་བརྗོད་པས་ལུས་རྣམ་པར་དག་པ་ལྷའི་[[7]](#footnote-27)གཞལ་ཡས་ཁང་ཆོས་འབྱུང་གི་དཀྱིལ་དུ་བསམ། ཨོཾ་བཛྲ་ཤུདྡྷཿསརྦ་དྷརྨཱ་[[8]](#footnote-28)བཛྲ་ཤུདྡྷོ྅ཧཾ་ཞེས་བརྗོད་པས་ངག་རྣམ་པར་དག་པ་སྔགས་ཀྱི་འཁོར་ལོ་ལ་ཨོཾ་ཨོཾ་[[9]](#footnote-29)ཨོཾ་སརྦ་བུདྡྷ་ཌཱ་ཀི་ནཱི་ཡེ། ཨོཾ་བཛྲ་ཝརྞ་ནཱི་ཡེ། ཨོཾ་བཛྲ་བཻ་རོ་ཙ་ནཱི་ཡེ། ཧཱུཾ་ཧཱུཾ་ཧཱུཾ་ཕཊ་ཕཊ་ཕཊ་སྭཱ་[[10]](#footnote-30)། ཞེས་བཟླས་སོ། །ཨོཾ་ཡོ་ག་ཤུདྡྷཿསརྦ་དྷརྨཱ་[[11]](#footnote-31)ཡོ་ག་ཤུདྡྷོ྅ཧཾ་ཞེས་བརྗོད་[[12]](#footnote-32)ཡིད་རྣམ་པར་དག་པ་ལྷའི་སྐུ་ཞལ་གཅིག་ཕྱག་གཉིས་པ་གྲི་གུག་དང་ཐོད་པ་དང་ཁ་ཊྭཱཾ་གི་[[13]](#footnote-33)འཛིན་པ། སྐུ་མདོག་དམར་བ་ལ་དུར་[[14]](#footnote-34)ཆས་ཀྱིས་བརྒྱན་པ་ཞབས་གཡས་བསྐུམ་པ། གཡོན་བརྐྱང་བས་[[15]](#footnote-35)དུས་མཚན་[༢༦༩བ]མ་མནན་པ། གར་དགུའི་ཉམས་ཀྱིས་བཞུགས་པ་བསྒོམ་པར་བྱའོ། །དེའི་གསང་གནས་སུ་ཆུའི་ས་བོན་ལས་འོད་འཕྲོས་པས་ཕྱག་རྒྱ་བཞིས་ཡེ་ཤེས་ཀྱི་ལྷ་མོ་དགུག་གཞུག་ལ་སོགས་པ་བྱའོ[[16]](#footnote-36)། །དེ་ཡང་རང་ཉིད་ལྟ་བུ་གཅིག་སྤྱན་དྲངས་ལ་ཕྱག་འཚལ་མཆོད་པ་དབུལ། སྡིག་པ་བཤགས། རྗེས་སུ་ཡི་རང་། ཆོས་ཀྱི་འཁོར་ལོ་བསྐོར་བར་བསྐུལ། གསོལ་བ་གདབ། དགེ་བ་བསྔོ། །བྱིན་གྱིས་བརླབས། དབང་བསྐུར། བདག་ལ་མཁའ་འགྲོ་མ་བཞིས་བསྟོད། སྔགས་འདིས་གཏོར་མ་གཏང་[[17]](#footnote-37)སྟེ། ཨོཾ་བཛྲ་ཡོ་གི་ནཱི་ཀཱ་[[18]](#footnote-38)མ་རུ་པ་ཡོ་གི་ནཱི། ཛྭ་ལ་མུ་ཁི་ནི་ཁ་ཁ་ཁཱ་ཧི་[[19]](#footnote-39)ཁཱ་ཧི་ཧཱུཾ་ཧཱུཾ་ཕཊ་ཕཊ་ཅེས་བརྗོད་ཅིང་རྐང་པ་བརྒྱད་ཀྱིས་བསྟོད། དེ་ནས་ཐབས་བླ་ན་མེད་པས་རྫོགས་པའི་བྱང་ཆུབ་ཐོབ་པས་ཡོད་མེད་གཉིས་སུ་མེད་པའི་གདམས་ངག་བླ་མའི་ཞལ་ལས་ཤེས་པར་བྱའོ། །མར་གྱུར་ཐུགས་ཀྱི་[[20]](#footnote-40)དཔལ་བེའུ་ལས། །ཟབ་མོ་བཅུད་ཀྱི་[[21]](#footnote-41)ཐིགས་པ་བྱུང་། །སྐལ་ལྡན་རིན་ཆེན་ལྟ་བུ་ཡི། །རྡོ་རྗེ་ཕག་མོ་འགྲུབ་པར་ཤོག །རྡོ་རྗེ་ཕག་མོའི་སྒྲུབ་ཐབས་རྗེ་བཙུན་ཀ་མ་ལ་ཤཱི་ལས་[[22]](#footnote-42)མཛད་པ་རྫོགས་སོ།།

1. ཧི་སྭ། སྣར་ཐང་། པེ་ཅིན། [↑](#footnote-ref-21)
2. བྱིན། སྣར་ཐང་། པེ་ཅིན། [↑](#footnote-ref-22)
3. གྱིས་ཆང། སྣར་ཐང་། པེ་ཅིན། [↑](#footnote-ref-23)
4. ཧྲི་མོཾ། ཧྲིཾ་ཧྲིཾ། སྣར་ཐང་། ཧྲེ་མོཾ། ཧྲི་ཧྲི། པེ་ཅིན། [↑](#footnote-ref-24)
5. དུཤྚཾ། སྣར་ཐང་། པེ་ཅིན། [↑](#footnote-ref-25)
6. སརྦ་དྷཱརྨཱསརྦ། སྣར་ཐང་། པེ་ཅིན། [↑](#footnote-ref-26)
7. ལྷའི། ཞེས་པར་མ་གཞན་ནང་མེད། [↑](#footnote-ref-27)
8. ཤུདྷཿསརྦ་དྷརྨཿ། སྣར་ཐང་། པེ་ཅིན། [↑](#footnote-ref-28)
9. ཨོྃ་ཨོཾ། སྣར་ཐང་། པེ་ཅིན། [↑](#footnote-ref-29)
10. ཧཱ་སྭཱ། སྣར་ཐང་། པེ་ཅིན། [↑](#footnote-ref-30)
11. ཤུདྡྷོ་སརྦ་དྷརྨ། སྣར་ཐང་། པེ་ཅིན། [↑](#footnote-ref-31)
12. བརྗོད་པས། སྣར་ཐང་། པེ་ཅིན། [↑](#footnote-ref-32)
13. ག། སྣར་ཐང་། པེ་ཅིན། [↑](#footnote-ref-33)
14. ཀྱི། སྣར་ཐང་། པེ་ཅིན། [↑](#footnote-ref-34)
15. བརྐྱང་བས། སྣར་ཐང་། པེ་ཅིན། [↑](#footnote-ref-35)
16. བྱ། སྣར་ཐང་། པེ་ཅིན། [↑](#footnote-ref-36)
17. བཏང། སྣར་ཐང་། པེ་ཅིན། [↑](#footnote-ref-37)
18. ཀ། སྣར་ཐང་། པེ་ཅིན། [↑](#footnote-ref-38)
19. ཁཱ་ཧི། སྣར་ཐང་། པེ་ཅིན། [↑](#footnote-ref-39)
20. ཀྱིས། སྣར་ཐང་། པེ་ཅིན། [↑](#footnote-ref-40)
21. ཀྱིས། སྣར་ཐང་། པེ་ཅིན། [↑](#footnote-ref-41)
22. ཤྲཱིས། སྣར་ཐང་། པེ་ཅིན། [↑](#footnote-ref-42)