[རྒྱུད་འགྲེལ། པུ། ༢༤བ]དམར་པོ་མུ་ཁྱུད་དཀར་པོ་ལ་རྡོ་རྗེ་ར་བ་ནག་པོར་[༢༥ན]བྱའོ། །གྲུ་ཆད་ལྗང་གུར་བྱ། སྒོ་རིགས་དང་འདྲ་བ་ལ་མེ་རི་དང་། རྡོ་རྗེའི་ར་བ་མཛེས་པས་བསྐོར་བ་བྲི་བར་བྱའོ། །དེ་ལྟར་དཀྱིལ་འཁོར་གྱི་ལྟེ་བར་རྡོ་རྗེ་རྣམ་པར་འཇོམས་པའི་མཚན་མ་བྲི། རྩིབས་ལ་ཁྲོ་བོ་བརྒྱད་ཀྱི་མཚན་མའོ། །གོ་རིམས་མ་ནོར་བར་བྲི་བར་བྱའོ། །དེ་ནས་བུམ་པ་རྣམས་ལྷ་སོ་སོའི་གནས་སུ་བཞག་སྟེ་མཆོད་པ་དབུལ་བར་བྱའོ། །སོ་སོའི་བུམ་པ་ལ་ཁྲོ་བོ་སོ་སོའི་ཕྱག་རྒྱ་བཅིང་། །སྤྱན་དྲངས་ལ་སྔགས་མཆན་[[1]](#footnote-21)གཉིས་སུ་མེད་པར་བསྟིམས་ལ། དེ་ནས་ཡེ་ཤེས་སེམས་དཔའ་དང་གཉིས་སུ་མེད་པར་བསྲེ་བར་བྱས་ལ། དེ་དག་གི་སྐུ་མདོག་དང་། ཕྱག་མཚན་དཀྱིལ་འཁོར་གྱི་བི་དྷི་ནས་འབྱུང་བ་བཞིན་གསལ་བར་བྱའོ། །ལྷ་སོ་སོའི་ཐུགས་ཀ་ནས་ཟླ་བའི་དཀྱིལ་འཁོར་དེའི་སྟེང་ན་ཉི་མའི་དཀྱིལ་འཁོར་དེ་གཉིས་ཀྱི་བར་ན་སྔགས་སོ་སོའི་རང་སྒྲ་དང་བཅས་པས་དམིགས་ལ། དབུས་ཀྱི་གཙོ་བོ་རྡོ་རྗེ་རྣམ་པར་འཇོམས་པ་ཤར་ཀྱིས་[[2]](#footnote-22)མཐའ་ཡས། ཤར་དུ་[[3]](#footnote-23)བདུད་རྩི་འཁྱིལ་བ། ལྷོར་གནོད་མཛེས། ལྷོ་ནུབ་ཏུ་ཁྲོ་བོ་མངོན་མཐོ། །ནུབ་ཏུ་རྟ་མགྲིན། ནུབ་བྱང་དུ་གཞན་གྱིས་མི་ཐུབ་པ། བྱང་དུ་གཏུམ་པོ། བྱང་ཤར་དུ་གཤིན་རྗེ། སྒོ་རྣམས་སུ་སྒོ་མ་གཞན་དང་འདྲའོ། །དེ་ལྟར་སོ་སོར་བུམ་པའི་ནང་དུ་གསལ་བར་བསྐྱེད་ལ། སྒྲུབ་པ་པོ་བདག་ཉིད་ཀྱིས་ཁྲུས་བྱས་གོས་གསར་ལྷོར་[[4]](#footnote-24)གྱོན་ལ་ཉེ་རེག་དང་འཐོར་འཐུང་ལ་སོགས་པ་བྱས་ལ་བཟླས་པ་ལ་འཇུག་པར་བྱའོ། །ལྷ་སོ་སོའི་ཐུགས་ཀའི་ཉི་ཟླའི་བར་གྱི་སྔགས་ཀྱི་རང་སྒྲ་དང་། བདག་ཉིད་ཀྱིས་བརྗོད་པའི་སྒྲ་དང་འཁོར་བར་དམིགས་ཏེ་བཟླས་སོ། །ན་མོ་རཏྣ་ཏྲ་ཡཱ་ཡ། ན་གསར་པ་[[5]](#footnote-25)བཛྲ་པཱ་མཿཙཎྜ་[[6]](#footnote-26)ཡེ། མ་ཧཱ་ཡཀྵ་སེ་ཎ་[[7]](#footnote-27)པ་ཏ་ཡེ། ཨོཾ་མ་ཐ་མ་ཐ་བཛྲ་ཧཱུཾ་ཕཊ། ཨོཾ་དྷུ་ན་དྷུ་ན་བཛྲ་ཧཱུཾ་ཕཊ། ཨོཾ་ད་ཧ་ད་ཧ་བཛྲ་ཧཱུཾ་ཕཊ། ཨོཾ་པ་ཙ་པ་ཙ་བཛྲ་ཧཱུཾ་ཕཊ། ཨོཾ་ནཱ་པ་[[8]](#footnote-28)ར་བཛྲ་ཧཱུཾ་ཕཊ། ཨོཾ་དྷ་ར་དྷ་[[9]](#footnote-29)ར་ཡ་བཛྲ་ཧཱུཾ་ཕཊ། ཨོཾ་དྷཱ་ར་ཡ་དྷཱ་[[10]](#footnote-30)བཛྲ་ཧཱུཾ་ཕཊ། ཨོཾ་ཙྪིནྡ་ཙྪིནྡ་བཛྲ་ཧཱུཾ་ཕཊ། ཅེས་བུམ་པ་རེ་རེ་ལ་སྟོང་ཕྲག་རེ་བཟླས་ཏེ། བརྒྱ་བརྒྱའི་བར་དུ་པཱུ་ཛ་ལྔ་ལྔ་དབུལ་ལོ། །ཏིང་ངེ་འཛིན་དཱ་རུ་ཎ་དཱ་རུ་ཎ་[[11]](#footnote-31)ལྷ་འོད་དུ་ཞུ་ཆུ་དང་གཉིས་སུ་མེད་པར་བསྲེ་བར་བྱའོ། །དེ་ཉིད་ལས་འོད་འཕྲོས་པས་རང་གཞན་གྱི་དོན་རྫོགས་པར་བྱའོ། །དེ་ནས་དབང་བསྐུར་བའི་ཆོ་ག་ནས་འབྱུང་བ་བཞིན་[༢༥བ]དུ་བསྐུར་རོ། །བཀྲ་ཤིས་གསོལ། བགེགས་རྣམས་ལས་རྒྱལ་བར་བྱ་བའི་ཕྱིར་གྱིས་[[12]](#footnote-32)། ཆུས་བྲབ་པ་དང་། རྨ་བྱའི་སྒྲོས་བྱ་བ་པ་དང་། མེ་ལོང་གིས་ཕྱིར་དང་། [[13]](#footnote-33)བ་དང་། ཕྱི་བ་[[14]](#footnote-34)བས་བརྡེག་པར་བྱའོ། །སརྦ་གྲ་ཧེ་སྭཱ་ཧཱ། སརྦ་དུར་སྭཱ་དཱུར་བས་[[15]](#footnote-35)སྭཱ་ཧཱ། སརྦ་སྭཔྣ་[[16]](#footnote-36)ཀལྤ་སྭཱ་ཧཱ། སརྦ་བི་[[17]](#footnote-37)རེ་སྭཱ་ཧཱ། དེ་ལྟར་འདི་དཀྱིལ་འཁོར་དུ་དབང་བསྐུར་ནས་ནད་དང་གདོན་ལ་སོགས་པ་ཐམས་ཅད་ལས་ཐར་བར་འགྱུར་རོ། །ཁྲོ་བོ་བརྒྱད་ཀྱི་དཀྱིལ་འཁོར་དུ་དབང་བསྐུར་བ་སློབ་དཔོན་དཔལ་མར་མེ་མཛད་ཀྱིས་རྒྱུད་ལ་བརྟེན་ནས་མཛད་པ་རྫོགས་སོ། །ཛྭཱ་[[18]](#footnote-38)

1. འཆན། སྣར་ཐང་། པེ་ཅིན། [↑](#footnote-ref-21)
2. ཀྱི། སྣར་ཐང་། པེ་ཅིན། [↑](#footnote-ref-22)
3. དུ། ཞེས་པར་མ་གཞན་ནང་མེད། [↑](#footnote-ref-23)
4. ལྷོ། སྣར་ཐང་། པེ་ཅིན། [↑](#footnote-ref-24)
5. སར་པ། སྣར་ཐང་། པེ་ཅིན། [↑](#footnote-ref-25)
6. མཿཤྩཎྜ། སྣར་ཐང་། པེ་ཅིན། [↑](#footnote-ref-26)
7. ན། སྣར་ཐང་། པེ་ཅིན། [↑](#footnote-ref-27)
8. ན་པ། སྣར་ཐང་། པེ་ཅིན། [↑](#footnote-ref-28)
9. དྷཱ་ར་དྷཱ། སྣར་ཐང་། པེ་ཅིན། [↑](#footnote-ref-29)
10. དྷ་ར་ཡ་དྷ། སྣར་ཐང་། པེ་ཅིན། [↑](#footnote-ref-30)
11. དྷཱུ་ར་ན་དྷཱ་རུ་ན། སྣར་ཐང་། པེ་ཅིན། [↑](#footnote-ref-31)
12. གྱི། སྣར་ཐང་། པེ་ཅིན། [↑](#footnote-ref-32)
13. ཕྱིར། སྣར་ཐང་། པེ་ཅིན། [↑](#footnote-ref-33)
14. ཕྱེ་བ། སྣར་ཐང་། པེ་ཅིན། [↑](#footnote-ref-34)
15. དུར་བས། སྣར་ཐང་། པེ་ཅིན། [↑](#footnote-ref-35)
16. སྭབ། སྣར་ཐང་། པེ་ཅིན། [↑](#footnote-ref-36)
17. བྷི། སྣར་ཐང་། པེ་ཅིན། [↑](#footnote-ref-37)
18. ཛྭ། སྣར་ཐང་། པེ་ཅིན། [↑](#footnote-ref-38)