[རྒྱུད་འགྲེལ། པུ། ༢༧བ]བཞིའི་དཀྱིལ་འཁོར་དུ་དབང་བསྐུར་བར་འདོད་པའི་གང་ཟག་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་རིགས་ཀྱི་ཁྲོ་བོ་བཞིའི་ང་རྒྱལ་དང་ལྡན་པས་སའི་ཆོ་ག་ལ་སོགས་པ་སྔོན་དུ་སོང་བས་དཀྱིལ་འཁོར་གྲུ་གསུམ་པ་རབ་ཏུ་མཉམ་པ་ལ།ཐིག་དང་ཚོན་གྱིས་[[1]](#footnote-21)ལུགས་བཞིན་བྱས་ལ།དབུས་སུ་གྲུ་གསུམ་ནག་པོ་ལ་ཟླ་གམ་དམར་པོ་མུ་ཁྱུད་ལྗང་གུས་བསྐོར་བ་འཁོར་ལོ་[[2]](#footnote-22)རྩིབས་བཞི་པ་སེར་པོ་རྩིབས་མཆན་[[3]](#footnote-23)དམར་པོ་མུ་ཁྱུད་དཀར་པོ་སྣ་ཚོགས་རྡོ་རྗེའི་ར་བས་བསྐོར་བ།སྒོ་བཞི་རིགས་དང་མཐུན་པ་ཁྱམས་དང་འདོད་ཡོན་གྱིས་མཛེས་པར་བྱས་ལ་མུ་ཁྱུད་དང་མེ་རི་དང་ཐོད་སྐམ་དང་།རྡོ་རྗེའི་ར་བས་མཛེས་པར་བྱས་པ་བྲིས་ལ།[༢༨ན]ལྷ་སོ་སོའི་མཚན་མ་གདབ་བོ།།དེ་ནས་བུམ་པ་མཚན་ཉིད་དང་ལྡན་པ་ལྔ་ལ་ལས་ཐམས་ཅད་པའི་སྔགས་ཀྱི་ཕྱག་རྒྱས་བསངས་ལ།གཙོ་བོ་དང་ཁྲོ་བོ་བཞིའི་མཚན་མས་བཏབ་ལ།ལྷ་སོ་སོའི་གནས་སུ་བཞག་གོ།།ཤིང་གདུག་པ་ཅན་ལས་[[4]](#footnote-24)བྱས་པའི་ཕུར་བུ་བཞི་ལ་དར་མཐིང་ནག་གི་ཅོད་པན་གདགས།ཨོཾ་ཏྲཱ་ས་ཡ་ཏྲཱ་ས་ཡ་བཛྲ་ཀཱི་ལི་ཀཱི་ལཱ་[[5]](#footnote-25)ཡ་སྭཱ་ཧཱ།ཞེས་ཤར་སྒོར་བཙུགས་ལ་རྡོ་རྗེ་རིགས་ཀྱི་ལས་ཐམས་ཅད་པའི་ཁྲོ་བོར་བསྐྱེད་དོ།།ཨོཾ་ཙྪིནྡྷ་ཙྪིནྡྷ་མ་ཧཱ་ཀཱི་ལི་ཀཱི་ལཱ་[[6]](#footnote-26)ཡ་སྭཱ་ཧཱ།ཞེས་པས་ཕུར་བུ་གཅིག་ལྷོ་སྒོར་བཙུགས་ལ་རིན་པོ་ཆེའི་རིགས་ཀྱི་ལས་ཐམས་ཅད་པའི་ཁྲོ་བོར་བསྐྱེད་དོ།།ཨོཾ་ཙུ་རུ་ཙུ་རུ་ཙཎྜ་[[7]](#footnote-27)ལི་ཀཱི་ལི་ཀཱི་ལཱ་[[8]](#footnote-28)ཡ་སྭཱ་ཧཱ།ཞེས་པས་པདྨའི་རིགས་ཀྱི་ལས་ཐམས་ཅད་པའི་ཁྲོ་བོར་བསྐྱེད་ལ་[[9]](#footnote-29)ནུབ་སྒོར་གཟུགས་སོ།།ཨོཾ་བྷནྡྷ་བྷནྡྷ་ཀྲོ་དྷ་ཀཱི་ལི་ཀཱི་ལཱ་[[10]](#footnote-30)ཡ་སྭཱ་ཧཱ།བྱང་སྒོར་བཙུགས་ལ་ལས་ཀྱི་རིགས་ཐམས་ཅད་པའི་ཁྲོ་བོར་བསྐྱེད་དོ།།དཀྱིལ་འཁོར་གྱི་གྲྭ་བཞི་ལ་གཏོར་མ་ཤ་སྣ་ཚོགས་པ་དང་ལྡན་པ་བཞི་བཞག།གཞན་ཡང་མཆོད་པའི་བྱེ་བྲག་ཇི་ལྟར་འབྱོར་པ་བཤམ།ཕྱོགས་སྐྱོང་བ་དང་བགེགས་ལ་སོགས་པའི་གཏོར་མ་བཏང་ཞིང་བར་ཆད་བསལ་བའི་སྦྱོར་བ་བྱའོ།།དེ་ནས་སྔགས་པ་བདག་ཉིད་ཀྱིས་བདུད་རྩི་འཁྱིལ་པའི་སྔགས་ཀྱིས་དཀྱིལ་འཁོར་བསངས་ཏེ།ལག་པ་རྡོ་རྗེ་རྩེ་གསུམ་པ་ལྟར་བྱ་སྟེ།གཡོན་འཁོར་ལོའི་སྣོད་ཐུགས་ཀར་འཛིན་པར་བྱས་ལ་ཤར་གྱི་བུམ་པ་ལ་དམིགས་ཏེ།ཨོཾ་ཏྲཱ་ས་ཡ་ཏྲཱ་ས་ཡ་བཛྲ་ཀཱི་ལི་ཀཱི་ལཱ་[[11]](#footnote-31)ཡ་སྭཱ་ཧཱ།ཞེས་བརྒྱ་རྩ་བརྒྱད་བརྗོད་པས།ཁྲོ་བོ་བཛྲ་ཀཱི་ལི་ཀཱི་ལཱ་[[12]](#footnote-32)ཡ་མཐིང་ནག་ཞལ་གཅིག་ཕྱག་གཉིས་པ།གཡས་པས་རྡོ་རྗེ་[[13]](#footnote-33)རྩེ་གསུམ་པ་གདེངས་པ་འཕྱར་བ།གཡོན་པས་[[14]](#footnote-34)འཁོར་ལོས་མཚན་པའི་ཐོད་པ་ཐུགས་ཀར་འཛིན་པ།རལ་པ་ཁམ་ནག་གྱེན་དུ་འཁྱིལ་པ།ཐོད་པ་དང་སྦྲུལ་གྱིས་བརྒྱན་པ།རིགས་ལྔས་དབུ་བརྒྱན་པ[[15]](#footnote-35)།སྤྱན་གསུམ་པ་ཞལ་བགྲད་པ་[[16]](#footnote-36)ཞིང་ཆེན་གྱི་ཡོལ་བས་བསྐོར་བ་ལ་དར་ནག་གི་འཕུར་ལྕེས་བརྒྱན་པ།སྟག་དང་གཟིག་དང་།གཅན་གཟན་[[17]](#footnote-37)སྣ་ཚོགས་པས་སྐུ་སྨད་བརྒྱན་པ་བུམ་པར་བསྐྱེད་དོ།།ལྷོ་ཕྱོགས་ཀྱི་བུམ་པ་ལ་དམིགས་ཏེ།ཨོཾ་ཙྪིནྡྷ་ཙྪིནྡྷ་[[18]](#footnote-38)མ་ཧཱ་ཀཱི་ལི་ཀཱི་ལཱ་[[19]](#footnote-39)ཡ་སྭཱ་ཧཱ་ཞེས་བརྒྱ་རྩ་བརྒྱད་བརྗོད་པས་ཀཱི་ལ་ཡ་སེར་ནག་ཞལ་[༢༨བ]གཅིག་ཕྱག་གཉིས་པ་གཡས་རིན་པོ་ཆེའི་སྙེ་མ་འཛིན་པ།གཡོན་ཕུར་བུ་ཐུགས་ཀར་འདྲིལ་བ[[20]](#footnote-40)།རྒྱན་ཐམས་ཅད་ཀྱིས་བརྒྱན་པ་སྔ་མ་བཞིན་དུ་བསྐྱེད་དོ།།ནུབ་ཀྱི་བུམ་པ་ལ་དམིགས་ལ་གཡས་པ་སྡོང་པོ་ལྟར་བྱས་ལ།གཡོན་ཕུར་བ་ལྟར་བྱས་ལ།ཨོཾ་ཙུ་རུ་ཙུ་རུ་ཙཎྜ་ལི་ཀཱི་ལི་ཀཱི་ལཱ་[[21]](#footnote-41)ཡ་སྭཱ་ཧཱ།ཞེས་བརྒྱ་རྩ་བརྒྱད་བརྗོད་པས་དམར་པོ་ཀཱི་ལི་ཀཱི་ལཱ་[[22]](#footnote-42)ཡ་དམར་ནག་ཞལ་གཅིག་ཕྱག་གཉིས་པ་གཡས་མེ་འབར་བ།གཡོན་ཕུར་བུ་ཐུགས་ཀར་འདྲིལ་བ[[23]](#footnote-43)།རྒྱན་ཐམས་ཅད་ཀྱིས་བརྒྱན་པ་སྔ་མ་བཞིན་དུ་བསྐྱེད་དོ།།བྱང་དུ་གཡས་ན་[[24]](#footnote-44)རིན་པོ་ཆེའི་དབྱུག་ཏོ་འཕྱར་བ་ལྟར་བྱས་ལ།གཡོན་ཕུར་པ་ལྟར་བྱས་ལ།ཨོཾ་བནྡྷ་བནྡྷ་ཀྲོ་དྷ་ཀཱི་ལི་ཀཱི་ལཱ་ཡ་[[25]](#footnote-45)སྭཱ་ཧཱ་ཞེས་བརྒྱ་རྩ་བརྒྱད་བརྗོད་པས་གཏུམ་པོ་ཀཱི་ལ་ཡ་མདོག་ལྗང་ནག་གཡས་རིན་པོ་ཆེའི་དབྱུག་ཏོ་ཐོད་པས་མཚན་པ་འཛིན་པ།གཡོན་ཕུར་བུ་ཐུགས་ཀར་འཛིན་པ་སྔ་མ་དང་འདྲ་བར་བསྐྱེད་དོ།།དབུས་སུ་རྡོ་རྗེ་རྣམ་པར་འཇོམས་པ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ་གཡས་འཁོར་ལོ་གཡོན་ཕུར་པ་[[26]](#footnote-46)བསྣམས་པ།རྒྱན་ཐམས་ཅད་ཀྱིས་བརྒྱན་པ།ཨོཾ་ན་མཤྩཎྜ་བཛྲ་ཀྲོ་དྷཱ་[[27]](#footnote-47)ཡ་སྭཱ་ཧཱ་བསྐྱེད་དོ།།དེ་ནས་ལྷ་སོ་སོའི་སེམས་དཔའ་སྤྱན་དྲངས་ཏེ།གཉིས་སུ་མེད་པར་བསྟིམས་ལ་ཡེ་ཤེས་སེམས་དཔའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་ཁ་གྱེས་པའི་བུམ་པར་[[28]](#footnote-48)ཧཱུཾ།དེ་ལ་སོ་སོའི་སྔགས་ཀྱིས་བསྐོར་བའི་རང་སྒྲ་ལ་དམིགས་ལ།བཟླས་པ་བརྩམ་པར་[[29]](#footnote-49)བྱའོ།།ཨོཾ་ན་མཤྩཎྜ་བཛྲ་ཀྲོ་དྷཱ་[[30]](#footnote-50)ཡ་ཧུ་ལུ་ཧུ་ལུ།ཏིཥྛ་ཏིཥྛ་བནྡྷ་བནྡྷ།ཧ་ན་ཧ་ན་ཨ་མྲྀ་ཏེ་ཧཱུཾ་ཕཊ་ཅེས་བུམ་པ་རེ་རེ་ལ་སྟོང་ཕྲག་གསུམ་བཟླས་ཏེ།བརྒྱ་བརྒྱའི་བར་དུ་པཱུ་[[31]](#footnote-51)ཛ་དབུལ་ལོ།།དེ་ལྟར་རྫོགས་ནས་སློབ་མ་ལ་ལས་ཀྱི་བུམ་པའི་ཁྲུས་ནས་གཏོར་[[32]](#footnote-52)ལ།གོས་གསར་བ་གོན་ལ་ཕྲེང་བ་དང་མེ་ཏོག་བཟུང་ལ་དཀྱིལ་འཁོར་དུ་གཞུག་པ་དང་།མེ་ཏོག་གང་ལ་ཕོག་པའི་ལྷ་ངོས་བསྟན་པ་དང་།དབང་བསྐུར་བར་བྱའོ།།དེ་ནས་གཏོར་མ་སིལ་སྙན་སྣ་ཚོགས་པ་དང་བཅས་པས་ནགས་ཚལ་གྱི་གླིང་དུ་བསྐྱལ་ལོ།།དེ་ནས་སློབ་མའི་དོན་དུ་དྲག་ཤུལ་སྤྱོད་པའི་སྦྱིན་སྲེག་ལན་བདུན་བྱའོ།།དེ་ནས་དཀྱིལ་འཁོར་བསྡུ།བཀྲ་ཤིས་གསོལ།སྦྱིན་སྲེག་ཐལ་བ་[[33]](#footnote-53)མནན་ལས་བྱས་ལ་སྦྱར།བླ་མ་ལ་ཡོན་དབུལ་ཚོགས་ཇི་ལྟར་རིགས་པ་བསགས།[༢༩ན]བཟླས་པ་ཇི་ལྟར་བྱ་བའི་ལུང་བསྟན་པ་བཟླས་པ་ལ་དུས་ཐམས་ཅད་དུ་བརྩོན་པར་བྱ།སྲུང་བའི་[[34]](#footnote-54)འཁོར་ལོ་ཡང་མགུལ་དུ་གདགས་སོ།།བདུད་རྩི་ཐབ་[[35]](#footnote-55)སྦྱོར་ཞེས་བྱ་བ་ཁྲོ་བོ་བཞིའི་དཀྱིལ་འཁོར་དུ་དབང་བསྐུར་བའི་ཆོ་ག་ཟབ་མོ་དཔལ་མར་མེ་མཛད་བཟང་པོས་མཛད་པ་རྫོགས་སོ།།

1. གྱི། སྣར་ཐང་། པེ་ཅིན། [↑](#footnote-ref-21)
2. འཁོར་ལོའི། སྣར་ཐང་། པེ་ཅིན། [↑](#footnote-ref-22)
3. འཆན། སྣར་ཐང་། པེ་ཅིན། [↑](#footnote-ref-23)
4. ལ། སྣར་ཐང་། པེ་ཅིན། [↑](#footnote-ref-24)
5. ལ། སྣར་ཐང་། པེ་ཅིན། [↑](#footnote-ref-25)
6. དོཙྪིན་ད་ཙྪིན་ད་མ་ཧཱ་ཀི་ལི་ཀཱི་ལ། སྣར་ཐང་། པེ་ཅིན། [↑](#footnote-ref-26)
7. ཙན་ད། སྣར་ཐང་། པེ་ཅིན། [↑](#footnote-ref-27)
8. ལ། སྣར་ཐང་། པེ་ཅིན། [↑](#footnote-ref-28)
9. བསྐྱེད་པ། སྣར་ཐང་། པེ་ཅིན། [↑](#footnote-ref-29)
10. ལ། སྣར་ཐང་། པེ་ཅིན། [↑](#footnote-ref-30)
11. ལ། སྣར་ཐང་། པེ་ཅིན། [↑](#footnote-ref-31)
12. ལ། སྣར་ཐང་། པེ་ཅིན། [↑](#footnote-ref-32)
13. གཡས་པ་རྡོ་རྗེ། པེ་ཅིན། གཡས་པས་པ་རྡོ། སྣར་ཐང་། [↑](#footnote-ref-33)
14. གཡོན་པ། སྣར་ཐང་། པེ་ཅིན། [↑](#footnote-ref-34)
15. རྒྱན་པ། སྣར་ཐང་། [↑](#footnote-ref-35)
16. བསྒྲད་པ། སྣར་ཐང་། པེ་ཅིན། [↑](#footnote-ref-36)
17. གཅན་ཟན། སྣར་ཐང་། པེ་ཅིན། [↑](#footnote-ref-37)
18. ཏེཚིན་ད་ཚིན་ད། སྣར་ཐང་། པེ་ཅིན། [↑](#footnote-ref-38)
19. ལ། སྣར་ཐང་། པེ་ཅིན། [↑](#footnote-ref-39)
20. འགྲིལ་བ། སྣར་ཐང་། པེ་ཅིན། [↑](#footnote-ref-40)
21. ལ། སྣར་ཐང་། པེ་ཅིན། [↑](#footnote-ref-41)
22. ལ། སྣར་ཐང་། པེ་ཅིན། [↑](#footnote-ref-42)
23. འགྲིལ་བ། སྣར་ཐང་། པེ་ཅིན། [↑](#footnote-ref-43)
24. ན། ཞེས་པར་མ་གཞན་ནང་མེད། [↑](#footnote-ref-44)
25. ལ། སྣར་ཐང་། པེ་ཅིན། [↑](#footnote-ref-45)
26. ཕུར་བུ། སྣར་ཐང་། པེ་ཅིན། [↑](#footnote-ref-46)
27. དྷ། སྣར་ཐང་། པེ་ཅིན། [↑](#footnote-ref-47)
28. བུམ་པ། སྣར་ཐང་། པེ་ཅིན། [↑](#footnote-ref-48)
29. ཙམ་པར། སྣར་ཐང་། པེ་ཅིན། [↑](#footnote-ref-49)
30. དྷ། སྣར་ཐང་། པེ་ཅིན། [↑](#footnote-ref-50)
31. པུ། སྣར་ཐང་། པེ་ཅིན། [↑](#footnote-ref-51)
32. བཏོན། སྣར་ཐང་། པེ་ཅིན། [↑](#footnote-ref-52)
33. ཐལ་བས། སྣར་ཐང་། པེ་ཅིན། [↑](#footnote-ref-53)
34. བསྲུང་བའི། སྣར་ཐང་། པེ་ཅིན། [↑](#footnote-ref-54)
35. ཐབས། སྣར་ཐང་། པེ་ཅིན། [↑](#footnote-ref-55)