[རྒྱུད་འགྲེལ། པུ། ༣༣ན]དམར་པོ་ལ་ཤར་ནས་བརྩམས་ནས་སྣ་ཚོགས་ཡིད་དུ་འོང་བའི་ཁང་བུ་བདུན་བདུན་གྱིས་བསྐོར་བ་སྒོ་བཞི་མུ་ཁྱུད་སྣ་ཚོགས་སྐར་མའི་འོད་འཁྲུག་པ་བྲིའོ། །དེ་ནས་གཙོ་བོའི་མཚན་མ་དང་། པདྨ་རྣམས་ལ་གཟའ་བརྒྱད་ཀྱི་མཚན་མ་དང་། ཁང་བུ་རྣམས་སུ་ཤར་ནས་བརྩམས་ཏེ[[1]](#footnote-21)། མདུང་དང་། མདའ་བོ་ཆེ་དང་། འཁོར་[༣༣བ]ལོ་དང་། གཏུན་ཤིང་དང་། ཕུབ་དང་། རལ་གྲི་དང་། རྔ་ཡབ་དང་། མེ་དང་། ཆུ་དང་། ས་དང་། རླུང་དང་། རྒྱལ་མཚན་དང་། སྦུད་པ་དང་། རྡོ་རྗེ་དང་། མེ་ལོང་དང་། བསེ་ཁ་སྦྱར་དང་། དངུལ་གྱི་ཕྲེང་བ་དང་། ཞགས་པ་དང་། མདའ་དང་། ལྕགས་ཀྱུ་དང་། སིན་དྷཱུ་[[2]](#footnote-22)རའི་སོལ་བ་དང། སེང་གེ་དང་། ཝ་དང་། བྱི་ལ་དང་། གླང་པོ་དང་། བྱ་རྒོད་དང་། རི་སྐྱེགས་དང་། རྨ་བྱ་རྣམས་བྲི་བར་བྱའོ། །དེ་ནས་བུམ་པ་ཉི་ཤུ་རྩ་དགུ་ལ་རྒྱན་ཐམས་ཅད་ཀྱིས་བརྒྱན་པ། སོ་སོའི་མཚན་མ་དྲི་སྣ་ཚོགས་པས་བཏབ་ལ། ཕྱོགས་སུ་གཞག་གོ། །ཕྱོགས་མཚམས་རྣམས་སུ་ཕུར་བུས་འཁོར་བར་གཞག་གོ། །དེ་དག་གི་བར་བར་དུའང་ཚོན་སྣ་ཚོགས་པའི་སྐུད་པས་སྦྲེལ་ལོ། །བདུག་སྤོས་ལ་སོགས་པའི་མཆོད་པའི་ཡོ་བྱད་ཅི་འབྱོར་པ་[[3]](#footnote-23)བཤམ་མོ། །དེ་ནས་གཟའ་དང་[[4]](#footnote-24)རྒྱུ་སྐར་གྱི་གཏོར་མ་དང་། ཕྱོགས་སྐྱོང་རྣམས་ལ་གཏོར་མ་ཚུལ་བཞིན་དུ་བཤམ་མོ། །དེ་ནས་ཡན་ལག་བདུན་པ་སྔོན་དུ་སོང་བས་སོ་སོའི་བུམ་པར་སྔགས་དང་ཕྱག་རྒྱས་བསྐྱེད་དོ། །ཤར་གྱི་བུམ་པ་དང་པོ་ནས་བརྩམས་ཏེ་སྨིན་དྲུག་[[5]](#footnote-25)དཀར་པོ་ཞལ་གཅིག་ཕྱག་སྟོང་དང་[[6]](#footnote-26)ལྡན་པ་ཕྱག་གཡས་[[7]](#footnote-27)ན་མདུང་བསྣམས་པ། ཞལ་ནས་བདུད་རྩིའི་རྒྱུན་འབབ་པ། ཁྱི་དཀར་པོ་[[8]](#footnote-28)ལ་ཞོན་པ་བསྐྱེད་དོ། །དེ་བཞིན་དུ་གཞན་[[9]](#footnote-29)འདྲ་བ་ལ་སྣར་མ་མདོག་སེར་ལྗང་ཕྱག་ན་མདའ་བོ་ཆེ་ཉ་ལ་ཞོན་པ། མགོ་མདོག་དཀར་སྨུག་འཁོར་ལོ་སྲེ་མོ་ལ་ཞོན་པ། ལག་མདོག་དཀར་[[10]](#footnote-30)གཏུན་ཤིང་བསྣམས་པ་གླང་ལ་ཞོན་པ། ནབ་[[11]](#footnote-31)སོ་མདོག་དཀར་པོ་[[12]](#footnote-32)ཕྱག་ན་ཕུབ་བ་ལང་[[13]](#footnote-33)ལ་ཞོན་པ། རྒྱལ་མདོག་དཀར་སེར་ཕྱག་ན་[[14]](#footnote-34)རལ་གྲི་ཁྱུང་ལ་ཞོན་པ། [[15]](#footnote-35)སྐག་སྔོན་པོ་[[16]](#footnote-36)རྔ་ཡབ་བསྣམས་པ་རྟ་ལ་ཞོན་པ་བསྐྱེད་དོ། །ལྷོ་ཕྱོགས་སུ་མཆུ་མདོག་[[17]](#footnote-37)སེར་པ་ལག་པ་བརྒྱ་སྟོང་གྲངས་མེད་པ་རིན་པོ་ཆེའི་རྒྱན་རྣམས་ཀྱིས་བརྒྱན་པ། ཕྱག་རྣམས་ན་མེ་བསྣམས་པ་བྱ་ལ་ཞོན་བ་བསྐྱེད་དོ། །གྲེ་མདོག་སྔོ་སྐྱ་ཕྱག་[[18]](#footnote-38)ན་ཆུ། གླང་པོ་[[19]](#footnote-39)ལ་ཞོན་པ། དབོ་[[20]](#footnote-40)མདོག་དམར་སྐྱ་ཕྱག་རྣམས་ནས། སྟག་ལ་ཞོན་པ། མེ་བཞི་མདོག་དཀར་པོ་ཕྱག་ན་རླུང་། རིན་པོ་ཆེ་སྣ་བཞིའི་ཁྲི་ལ་གནས་པ། ནག་པ་མདོག་ནག་པོ་ཕྱག་རྣམས་ན་རྒྱལ་མཚན་གཡག་ལ་ཞོན་པ། ས་རི་མདོག་སེར་པོ་ཕྱག་ན་སྦུད་པ། གསེར་གྱི་གདན་[[21]](#footnote-41)ལ་བཞུགས་པ། ས་ག་མདོག་དུད་ཀ་ཕྱག་རྣམས་[༣༤ན]རྡོ་རྗེ་གདེངས་པ། སྦྲུལ་ལ་[[22]](#footnote-42)ཞོན་པ་བསྐྱེད་དོ། །ནུབ་ཏུ་གཟི་བརྗིད་ཆེན་མོ་མདོག་དམར་ཕྱག་རྣམས་[[23]](#footnote-43)མེ་ལོང་། གློག་ལ་ཞོན་པའོ། །སྣྲོན་མདོག་སེར་སྐྱ་ཕྱག་རྣམས་ན་བསེ་ཁ་སྦྱར། དྲེད་ལ་ཞོན་པ། སྣྲུབས་[[24]](#footnote-44)སྐུ་མདོག་དམར་སེར་ཕྱག་རྣམས་ན་དངུལ་གྱི་ཕྲེང་བ། རླུང་ལ་ཞོན་པ། ཆུ་སྟོད་མདོག་སྔོན་མོ་ཕྱག་རྣམས་ན་ཞགས་པ། འབྲུག་ལ་ཞོན་པའོ། །ཆུ་སྨད་མདོག་ལྗང་སྔོན་ཕྱག་རྣམས་ན་བ་དན་བསྣམས་པ། ཅེ་སྤྱང་ལ་ཞོན་པ། གྲོ་བཞིན་མདོག་སྨུག་པོ་ཕྱག་རྣམས་ན་ལྕགས་ཀྱུ་བསྣམས་པ། སེང་གེ་ལ་ཞོན་པའོ། །བྱི་བཞིན་མདོག་དམར་སྐྱ་ཕྱག་རྣམས་ན་སིན་དྷཱུ་[[25]](#footnote-45)རའི་སོལ་བ། ཝ་ལ་ཞོན་པ། བྱང་དུ་མོན་གྲུ་མདོག་ལྗང་གུ་ཕྱག་རྣམས་ན་སེང་གེ་དཀར་མོ། དོམ་ལ་ཞོན་པའོ། །མོན་དྲེ་མདོག་མཐིང་ག་ཕྱག་རྣམས་ན་བེང་མོ། སྤྲིན་ལ་ཞོན་པའོ། །ཁྲུམས་སྟོད་མདོག་ལྗང་སེར་ཕྱག་རྣམས་ལ་[[26]](#footnote-46)བྱི་ལ་ཁྲ་མོ་བསྣམས་པ། ངང་པ་ལ་ཞོན་པའོ། །ཁྲུམས་སྨད་མདོག་ལྗང་སྔོན་ཕྱག་[[27]](#footnote-47)ན་གླང་སྔོན་པོ་བསྣམས་པ། ར་ལ་ཞོན་པ། ནམ་གྲུ་མདོག་མཐིང་ག་ཕྱག་རྣམས་ན་བྱ་རྒོད་སེར་པོ། བུམ་པ་ལ་ཞོན་པའོ། །ཐ་སྐར་མདོག་ལྗང་དམར་ཕྱག་ན་རི་སྐེགས་ཁྲ་མོ། རྔ་མོ་ལ་ཞོན་པའོ། །བྲ་ཉེ་མདོག་དུང་སེར་རིན་པོ་ཆེའི་རྒྱན་སྣ་ཚོགས་པས་བརྒྱན་པ། ཕྱག་བརྒྱ་སྟོང་ན་རྨ་བྱ་སྔོན་པོ་[[28]](#footnote-48)བསྣམས་པ། ཞལ་གཅིག་པ་ཞལ་ནས་བདུད་རྩིའི་རྒྱུན་འབབ་པ་རུས་སྦལ་ཞོན་པ་བསྐྱེད་དོ། །དེ་དག་ཀྱང་ས་བོན་ཀུན་ལས་བྱུང་བ་འོད་ཟེར་བརྒྱ་སྟོང་དཔག་ཏུ་མེད་པ་འཕྲོ་བ་བསྐྱེད་དོ། །སྔགས་ནི་ཨོཾ་ས་སྭཱ་ཧཱ། ཨོཾ་ལཾ་སྭཱ་ཧཱ། ཨོཾ་ཏ་[[29]](#footnote-49)སྭཱ་ཧཱ། ཨོཾ་ཕ་སྭཱ་ཧཱ། ཨོཾ་ཀེ་སྭཱ་ཧཱ། ཨོཾ་མཾ་སྭཱ་ཧཱ། ཨོཾ་གྷུ་སྭཱ་ཧཱ། ཨོཾ་ཁཾ་སྭཱ་ཧཱ། ཨོཾ་ཉེ་སྭཱ་ཧཱ། ཨོཾ་སི་སྭཱ་ཧཱ། ཨོཾ་ཡེ་སྭཱ་ཧཱ། ཨོཾ་ཝུ་[[30]](#footnote-50)སྭཱ་ཧཱ། ཨོཾ་ཨི་སྭཱ་ཧཱ། ཨོཾ་གི་སྭཱ་ཧཱ། ཨོཾ་ར་སྭཱ་ཧཱ། ཨོཾ་རུ་སྭཱ་ཧཱ། ཨོཾ་བྷ་སྭཱ་ཧཱ། ཨོཾ་ཏེ་སྭཱ་ཧཱ། ཨོཾ་རཾ་སྭཱ་ཧཱ། ཨོཾ་རི་སྭཱ་ཧཱ། ཨོཾ་དཾ་སྭཱ་ཧཱ། ཨོཾ་ཁྲི་སྭཱ་ཧཱ། ཨོཾ་སྨ་སྭཱ་ཧཱ། ཨོཾ་ལཾ་སྭཱ་ཧཱ། ཨོཾ་ཤཾ་སྭཱ་ཧཱ། ཨོཾ་དྷ་སྭཱ་ཧཱ། ཨོཾ་ན་སྭཱ་ཧཱ། ཨོཾ་ཉ་སྭཱ་ཧཱ། ཞེས་གོ་རིམས་ཀྱིས་སོ་སོའི་ཡེ་ཤེས་སེམས་དཔའ་རྣམས་བསྟིམ་[[31]](#footnote-51)ལ། བུམ་པ་ཞལ་གྱི་བདུད་རྩི་ཆུ་བོའི་རང་བཞིན་དུ་དམིགས་སོ། །དེ་ནས་མཆོད་པ་དང་བསྟོད་པའི་བྱེ་བྲག་ཅི་རིགས་པར་བྱས་ལ། ཇི་ལྟར་འདོད་པའི་དོན་ལ་[༣༤བ]གསོལ་བ་བཏབ། དེ་ནས་སློབ་མ་གོས་གསར་པ་[[32]](#footnote-52)གྱོན་ལ། ཁྲུས་ནས་བཏོན་[[33]](#footnote-53)ལ་དཀྱིལ་འཁོར་དུ་གཞུག་པ་དང་། མེ་ཏོག་ཕོག་པའི་ལས་ཀྱི་ལྷ་ངོ་བསྟན་པ་དང་། དབང་བསྐུར་བར་བྱའོ། །དེ་ནས་གཏོར་མའི་ཆོ་ག་རྒྱས་པར་བྱའོ། །གཏོར་མ་ཆུ་ཀླུང་ཆེན་པོར་བསྐྱལ་ལོ། །དཀྱིལ་འཁོར་བསྡུ་ཞིང་སློབ་མ་བུམ་པའི་ཆུས་ཁྲུས་བྱ་ཞིང་བཀྲ་ཤིས་གསོལ་བ་དང་། ཚོགས་ཇི་ལྟར་རིགས་པར་བསག་གོ། །རྒྱུ་སྐར་ཉི་ཤུ་རྩ་བརྒྱད་ཀྱི་དབང་བསྐུར་བའི་དཀྱིལ་འཁོར་གྱི་ཆོ་ག་རྡོ་རྗེ་གོ་ཆ་མ་ཞེས་བྱ་བ། དཔལ་མར་མེ་མཛད་བཟང་པོས་མཛད་པ་རྫོགས་སོ།། །།

1. ནས་པ་སྟེ། སྣར་ཐང་། པེ་ཅིན། [↑](#footnote-ref-21)
2. དྷུ། སྣར་ཐང་། པེ་ཅིན། [↑](#footnote-ref-22)
3. འབྱོར། སྣར་ཐང་། པེ་ཅིན། [↑](#footnote-ref-23)
4. དང། ཞེས་པར་མ་གཞན་ནང་མེད། [↑](#footnote-ref-24)
5. སྨིན་དྲུག། ཞེས་པར་མ་གཞན་ནང་མེད། [↑](#footnote-ref-25)
6. དང། ཞེས་པར་མ་གཞན་ནང་མེད། [↑](#footnote-ref-26)
7. རྣམས། སྣར་ཐང་། པེ་ཅིན། [↑](#footnote-ref-27)
8. དཀར། སྣར་ཐང་། པེ་ཅིན། [↑](#footnote-ref-28)
9. དེའི་འོག་སྐུ་མདོག། སྣར་ཐང་། པེ་ཅིན། [↑](#footnote-ref-29)
10. དཀར་བ། སྣར་ཐང་། པེ་ཅིན། [↑](#footnote-ref-30)
11. ནབས། སྣར་ཐང་། པེ་ཅིན། [↑](#footnote-ref-31)
12. དཀར་སེར། སྣར་ཐང་། པེ་ཅིན། [↑](#footnote-ref-32)
13. ཁྱུང། སྣར་ཐང་། པེ་ཅིན། [↑](#footnote-ref-33)
14. མདོག་དཀར་སེར་ཕྱག་ན། ཞེས་པར་མ་གཞན་ནང་མེད། [↑](#footnote-ref-34)
15. རལ་གྲི། སྣར་ཐང་། པེ་ཅིན། [↑](#footnote-ref-35)
16. སྔོན་པོ། ཞེས་པར་མ་གཞན་ནང་མེད། [↑](#footnote-ref-36)
17. མགོ། སྣར་ཐང་། པེ་ཅིན། [↑](#footnote-ref-37)
18. རྣམས། སྣར་ཐང་། པེ་ཅིན། [↑](#footnote-ref-38)
19. གླང། སྣར་ཐང་། པེ་ཅིན། [↑](#footnote-ref-39)
20. སྐུ། སྣར་ཐང་། པེ་ཅིན། [↑](#footnote-ref-40)
21. གསེར་བ་དན། སྣར་ཐང་། པེ་ཅིན། [↑](#footnote-ref-41)
22. ལ། ཞེས་པར་མ་གཞན་ནང་མེད། [↑](#footnote-ref-42)
23. ན། སྣར་ཐང་། པེ་ཅིན། [↑](#footnote-ref-43)
24. ཁྲུམས། སྣར་ཐང་། པེ་ཅིན། [↑](#footnote-ref-44)
25. དྷུ། སྣར་ཐང་། པེ་ཅིན། [↑](#footnote-ref-45)
26. ན། སྣར་ཐང་། པེ་ཅིན། [↑](#footnote-ref-46)
27. རྣམས། སྣར་ཐང་། པེ་ཅིན། [↑](#footnote-ref-47)
28. སྔོན་མོ། སྣར་ཐང་། པེ་ཅིན། [↑](#footnote-ref-48)
29. རྟ། སྣར་ཐང་། པེ་ཅིན། [↑](#footnote-ref-49)
30. འུ། སྣར་ཐང་། པེ་ཅིན། [↑](#footnote-ref-50)
31. བསྟིམས། སྣར་ཐང་། པེ་ཅིན། [↑](#footnote-ref-51)
32. སར་པ། སྣར་ཐང་། པེ་ཅིན། [↑](#footnote-ref-52)
33. སྟོན། སྣར་ཐང་། པེ་ཅིན། [↑](#footnote-ref-53)