[རྒྱུད་འགྲེལ། པུ། ༤༨ན]བསྒྲུབ་བྱ་སྣ་ཚོགས་སྐྲག་པར་འདོད་པའི་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་འཕགས་པ་རྡོ་རྗེ་རྣམ་པར་འཇོམས་པའི་རྣལ་འབྱོར་དུ་བྱ་སྟེ། བསྙེན་པ་དང་། མཆོད་པ་དང་། བསྟོད་པ་དང་ཚོགས་ཇི་ལྟར་རིགས་པར་བསགས་ལ། རྫའི་གའུ་ལེགས་པར་སོ་བཏང་མ་ཐག་གཞན་དུ་ལོངས་མ་སྤྱད་པའི་ནང་དུ་རྟ་ཁྲ་བོའི་རྔམས་རྒྱུ་བྱས་ལ་བག་ཟན་གྱིས་དྲིལ་ཏེ་སྦྲུལ་རབ་ཏུ་འཇིགས་པའི་གཟུགས་ཚོན་སྣ་ཚོགས་པས་ཇི་ལྟར་འདོད་པ་བཞིན་དུ་བསྒྱུར་[[1]](#footnote-21)ལ་འོ་མ་དང་ཁྲག་བསྲེས་པ་ལ་སྔགས་འདི་ཞག་བདུན་དུ་སྒྲུབ་པ་[[2]](#footnote-22)བྱས་ན། དེ་འགུལ་[[3]](#footnote-23)ནུས་པའི་དུས་ན་དགྲའི་ཁྱིམ་དུ་བཏང་ན་རབ་ཏུ་སྐྲག་ཅིང་བརྒྱལ་[[4]](#footnote-24)བར་འོང་སྟེ། སྔགས་ནི། ཨོཾ་བཛྲ་པཱ་ཎི་ཕུ་ནཱ་ག་ཧེ་ཏུ་[[5]](#footnote-25)པྲ་ཤག་སྭཱ་ཧཱ་ཞེས་པས་སྒྲུབ་པ་པོ་དེ་ལྟར་སྡིག་པ་དང་སྦལ་པ་དང་། ཀླུ་སྣ་ཚོགས་ཀྱི་གཟུགས་གང་འདོད་པ་གོང་ལྟར་བྱས་པས་ངེས་པར་འགྲུབ་བོ། །གཅན་གཟན་[[6]](#footnote-26)སྡེར་མོ་ཅན་གྱི་ཚོགས་བསྒྲུབ་[[7]](#footnote-27)ན་དེ་ཉིད་ཀྱི་ཤ་ཁྲག་དང་སྤུ་དང་དབང་པོ་ལྔ་ལས་[[8]](#footnote-28)གཟུགས་བག་ཟན་དང་བསྲེས་ལ་ཇི་ལྟར་འདོད་པའི་ཚོན་གྱིས་བསྒྱུར་[[9]](#footnote-29)ལ་གཟུགས་དེ་[༤༨བ]ཉིད་ཁ་རབ་ཏུ་གདངས་པ་མཆེ་བ་གཙིགས་པ་བྱའོ། །དེ་གང་འདོད་པའི་གཟུགས་དེ་ཤིང་ཟོམ་དུ་བཅུག་ལ་ཁ་ཤིང་ལེབ་ཀྱིས་བཅད་ལ། སྔོན་དམར་གྱིས་བཅིངས་[[10]](#footnote-30)ལ་ཞག་བདུན་སྔགས་འདི་བཟླས་ཏེ་ཁྲག་སྣ་ཚོགས་ལ་བཟླས་ལ་དེ་དག་ལ་གཏིག་[[11]](#footnote-31)གོ། །ཨོཾ་ན་མཤྩཎྜ་[[12]](#footnote-32)བཛྲ་པཱ་ཎ་ཡེ་ཤོ་[[13]](#footnote-33)དྷ་པྲ་ཝ་པི་ཏི་གྷ་ཊ་ཡ་ཤྭ་ར་ཎ་[[14]](#footnote-34)ཧཱུཾ་ཕཊ་སྭཱ་ཧཱ་ཞེས་བཟླས་ཏེ་འགུལ་[[15]](#footnote-35)ནུས་པའི་དུས་ན་གྲིས་སྔོན་དམར་གཏུབས་[[16]](#footnote-36)ཏེ། གཟའ་ཆེན་པོ་རྒྱུ་བའི་དུས་སུ་བསྒྲུབ་བྱའི་ཁྱིམ་དུ་བཏང་ན། ངེས་པར་སྐྲག་[[17]](#footnote-37)ཅིང་མ་རུངས་པར་ངེས་སོ། །གཤོག་པ་ཅན་གྱི་ཚོགས་སྒྲུབ་པ་སྟེ། བསྒྲུབ་[[18]](#footnote-38)བྱ་སྐྲག་པར་འདོད་ན་གང་འདོད་པའི་ཤ་ཁྲག་དང་སྤུ་དང་གཤོག་པ་གཡས་པའི་སྤུ་རྩེ་རྣམས་ཕྱེ་མར་བྱས་ལ་བག་ཟན་དང་བསྲེས་ལ་གང་འདོད་པའི་གཟུགས་བྱས་ལ་དེ་ཉིད་སྤུས་ལུས་མགོ་མཇུག་བརྒྱན་པ་[[19]](#footnote-39)བསེའི་གའུའི་ནང་དུ་བཅུག་ལ་ཕག་ནག་པོའི་ཀོ་བས་གཏུམས་ལ་གཟའ་གང་དུ་འཇུག་པའི་ངོས་སུ་ཁ་བསྟན་ཏེ། སྔགས་འདི་གཞན་གྱི་[[20]](#footnote-40)ཚིག་གིས་བར་མ་ཆོད་པར་བཟླས་སོ། །མ་ཧཱ་ཡཀྵ་བཛྲ་ཀ་ཀ་ཡ་པ་དྱི་ཧཱུཾ་ཧཱུཾ་ཞེས་ལན་བདུན་བསྒྲུབས་ན་བསྒྲུབ་བྱ་དེ་སྐྲག་སྟེ་མ་རུངས་པར་[[21]](#footnote-41)ངེས་སོ། །བྱོལ་སོང་ཕལ་པ་ཡང་ཚན་ཅན་སྒྲུབ་སྟེ[[22]](#footnote-42)། བསྒྲུབ་བྱའི་སེམས་ལུས་ངག་སྐྲག་པར་འདོད་ན་གང་བསྒྲུབ་པའི་[[23]](#footnote-43)མིག་གཡས་པ་དང་རྨིག་པའི་རྩེ་མོ་དང་སྤུ་དང་རས་དམར་པོའི་ཁུ་བ་དང་། འབྲུ་སྣ་བཅུ་གསུམ་གྱི་ཕྱེ་མ་[[24]](#footnote-44)དང་བསྲེས་ལ་གང་འདོད་པའི་གཟུགས་བྱས་ལ་སྤྱི་བོར་སེང་ལྡེང་གི་ཕུར་བུ་སོར་བཞི་པ་བཏབ་ལ་སའི་དོང་གྲུ་གསུམ་པའི་ནང་དུ་བཅུག་ལ། ཁ་སྲི་[[25]](#footnote-45)ཤིང་གིས་བཅད་ལ་སྐེ་ནས་རྒྱུ་ཞགས་ཀྱིས་བཏབ་སྟེ། བདག་ཉིད་ཀྱིས་བཟུང་ལ་སྔགས་འདི་ལ་ཞག་དགུ་བཟླས་སོ། །ཨོཾ་བཛྲ་བི་དཱ་[[26]](#footnote-46)ར་ཏི་ར་ཏི་སྭཱ་ལཾ་སྐེ་མཾ་སྐེ་མཾ་སྭཱ་ཧཱ་ཞེས་བཟླས་ནས་རྒྱུ་མ་འགུལ་བའི་ཚེ་གཟའ་སྲང་ནས་ཐོན་པ་དང་བསྟུན་[[27]](#footnote-47)ནས། བསྒྲུབ་བྱའི་ཁྱིམ་དུ་བསྐྱལ་ན་སྔ་མ་ལྟར་འགྲུབ་པར་ངེས་སོ། །འགལ་བ་སྐྲག་པར་བྱེད་པའི་ལས་སྣ་ཚོགས་པའི་ཆོ་ག་འགལ་བ་[[28]](#footnote-48)མེའི་འཁོར་ལོ་ཞེས་བྱ་བ། དཔལ་མར་མེ་མཛད་བཟང་པོས་མཛད་པ་རྫོགས་སོ།།

1. སྒྱུར། སྣར་ཐང་། པེ་ཅིན། [↑](#footnote-ref-21)
2. བསྒྲུབ་པ། སྣར་ཐང་། པེ་ཅིན། [↑](#footnote-ref-22)
3. མགུལ། སྣར་ཐང་། པེ་ཅིན། [↑](#footnote-ref-23)
4. རྒྱལ། སྣར་ཐང་། པེ་ཅིན། [↑](#footnote-ref-24)
5. ན་ག་ཧེ་དུ། སྣར་ཐང་། པེ་ཅིན། [↑](#footnote-ref-25)
6. གཅན་ཟན། སྣར་ཐང་། པེ་ཅིན། [↑](#footnote-ref-26)
7. སྒྲུབ། སྣར་ཐང་། པེ་ཅིན། [↑](#footnote-ref-27)
8. ལ། སྣར་ཐང་། པེ་ཅིན། [↑](#footnote-ref-28)
9. གྱི་སྒྱུར། སྣར་ཐང་། པེ་ཅིན། [↑](#footnote-ref-29)
10. བཅིང། སྣར་ཐང་། པེ་ཅིན། [↑](#footnote-ref-30)
11. ཏིག། སྣར་ཐང་། པེ་ཅིན། [↑](#footnote-ref-31)
12. ཿཙཎྜ། སྣར་ཐང་། པེ་ཅིན། [↑](#footnote-ref-32)
13. ན་ཡེ་ཤོད། སྣར་ཐང་། པེ་ཅིན། [↑](#footnote-ref-33)
14. ན། སྣར་ཐང་། པེ་ཅིན། [↑](#footnote-ref-34)
15. མགུལ། སྣར་ཐང་། པེ་ཅིན། [↑](#footnote-ref-35)
16. གྲི་སྔོན་དམར་བཏུབས། སྣར་ཐང་། པེ་ཅིན། [↑](#footnote-ref-36)
17. བཀྲག། སྣར་ཐང་། པེ་ཅིན། [↑](#footnote-ref-37)
18. སྒྲུབ། སྣར་ཐང་། པེ་ཅིན། [↑](#footnote-ref-38)
19. འཇུག་བརྒྱན། སྣར་ཐང་། པེ་ཅིན། [↑](#footnote-ref-39)
20. གྱིས། སྣར་ཐང་། པེ་ཅིན། [↑](#footnote-ref-40)
21. དེ་མཚུངས་པར། སྣར་ཐང་། པེ་ཅིན། [↑](#footnote-ref-41)
22. མཚན་ཅན་བསྒྲུབས་ཏེ། སྣར་ཐང་། པེ་ཅིན། [↑](#footnote-ref-42)
23. སྒྲུབ་པའི། སྣར་ཐང་། པེ་ཅིན། [↑](#footnote-ref-43)
24. མ། ཞེས་པར་མ་གཞན་ནང་མེད། [↑](#footnote-ref-44)
25. སྤྲི། སྣར་ཐང་། པེ་ཅིན། [↑](#footnote-ref-45)
26. ད། སྣར་ཐང་། པེ་ཅིན། [↑](#footnote-ref-46)
27. འཐོན་པ་དང་བཏུད། སྣར་ཐང་། པེ་ཅིན། [↑](#footnote-ref-47)
28. མགུལ་བ། སྣར་ཐང་། པེ་ཅིན། [↑](#footnote-ref-48)