[རྒྱུད་འགྲེལ། པུ། ༧༦ན]བསྲེས་པ་ལ་ཁྲུ་གང་པ་ཚོན་སྣ་ཚོགས་པས་རི་མོ་དང་། ཐིག་ལེར་བྱས་ལ་གཞག་གོ། །དེའི་ལུས་རྣམས་ལྟས་ངན་སྣ་ཚོགས་པའི་སྤུ་དང་། སྟག་གཟིག་[[1]](#footnote-21)གི་རས་དང་། སྨྱུག་[[2]](#footnote-22)མ་གཙང་མ་ལ་གདུགས་དང་། རྒྱལ་མཚན་དང་། བ་དན་ཀྱང་ཕྱར་རོ། །དེ་ནས་གཟུགས་དེ་ཆུའི་སྟེང་དུ་ཁྲི་བྱས་ལ་དར་དམར་པོའི་ཡོལ་བ་བྲེས་ལ་གཞག་གོ། །དཀྱིལ་འཁོར་གྱི་ཕྱོགས་མཚམས་རྣམས་སུ་གཏོར་མ་གཙང་མ་བརྒྱད། སྤོས་དང་མར་མེ་དང་བཤོས་དང་ལྡན་པ་བཤམ་མོ། །སྟག་པའམ་ཤུག་པ་ཁྲུ་གང་བ་ཅིག་[[3]](#footnote-23)ལ་ཁྲམ་ཉི་ཤུ་རྩ་གཅིག་བཏོད་[[4]](#footnote-24)ལ། རྨ་བྱའི་སྒྲོ་དང་བལ་ཚོན་དང་། དར་ཚོན་ལྔ་ཡིས་བྱས་པས་གཟས་ཟིན་པའི་ལུས་མགོ་མཇུག་བྱ་བ་སྟེ། ཆུ་དང་གཟུགས་ལ་བསྟིམ་མོ། །སྔགས་པ་གཙང་སྦྲ་ལྡན་པས་དམར་པོའི་གོས་གྱོན། མགོ་ལ་དམར་པོའི་ཐོད་བཅིངས་ལ། མེ་ལོང་ལྔ་བཙུགས་ལ་གཟའ་གང་གིས་ཟིན་པའི་སྙིང་པོ་ལ་འབུམ་ཕྲག་གཅིག་ཁྲམ་ཤིང་ལ་བཏབ་ལ་ཁྲམ་ཕྱིས་བྱད་བཀྲོལ་ཤོད་གཏོར་ཞེས་བརྗོད་ཅིང་ནད་པའི་ལུས་ལ་[[5]](#footnote-25)གཟའི་སྒོའི་ངོས་སུ་བྱ་སྟེ། གཟུགས་ལ་བསྟིམ། གཏོར་མ་ཚར་གྱིན་གཟའ་ལ་མཆོད་པ་དང་བསྟོད་པ་བྱ། ལྷག་མ་བདུན་པོའི་[[6]](#footnote-26)སྙིང་པོ་ལ་[[7]](#footnote-27)སྟོང་ཕྲག་རེ་ཆུ་ལ་བཟླས་ཤིང་། གཟས་ཟིན་པའི་ལུས་ལ་བྱ་བ་བོ། །དཔུང་ཤིག །ཚོགས་ཁྱེ། ངར་རྟུལ[[8]](#footnote-28)། དམག་སོད། ཅེས་བརྗོད་ཅིང་[[9]](#footnote-29)བྲབ་པོ། །དེ་ནས་འབྲུ་མར་དང་རྩི་མར་ལ་སོགས་པ་རྙེད་ཚད་ལ་སྙིང་པོ་རྒྱས་བསྡུས་གང་ཡང་རུང་བ་བརྒྱ་རྩ་བརྒྱད་བཟླས་ཏེ། ནད་པའི་ལུས་མགོ་མཇུག་ཏུ་བསྐུ་མཉེ་[[10]](#footnote-30)བྱའོ། །དེ་ལྟར་ལན་གཅིག་[[11]](#footnote-31)ལས་མ་གྲོལ་ན་གཉིས་དང་གསུམ་དང་བདུན་བྱས་ན། གཟས་ཟིན་པ་ལས་མི་གྲོལ་མི་སྲིད་དོ། །དེ་ནས་ཆུ་རུངས་སུ་བཅས་པ་དེ་རྒྱ་མཚོ་ཆེན་པོའི་གླིང་ངམ། རི་བརྒྱད་འདུས་པའི་རྩེ་མོ་ལ་པི་ཝང་ལ་སོགས་པའི་སྒྲ་སྣ་ཚོགས་དང་ལྡན་པས་བསྐྱལ་ལོ། །གཏོར་མ་བརྒྱད་པོ་[[12]](#footnote-32)ཡང་ཕྱོགས་མཚམས་མ་ནོར་བར་་། [[13]](#footnote-33)དེ་ལྟར་ཆོ་ག་རྫོགས་པར་བྱས་ནས། གཟས་ཟིན་པ་ལ་ཡང་གོང་གི་གཟའ་བརྒྱད་ཀྱི་དཀྱིལ་འཁོར་དུ་དབང་བསྐུར་ན། དུས་ཐམས་ཅད་དུ་གཟའ་རྣམས་ཀྱི་དམག་དཔོན་དུ་འགྱུར་རོ། །གལ་ཏེ་གཟའ་གང་གིས་ཟིན་པའི་དུས་མ་ཕྱེད་[[14]](#footnote-34)ན་གཟའ་བརྒྱད་ཆར་གྱི་གཟུགས་བྱས་ལ། བསྙེན་པ་འབུམ་ཕྲག་རེ་བསྐྱར་[[15]](#footnote-35)ལ་སྔ་མ་ལྟར་བྱའོ། །གཟའི་གདོན་ལས་གྲོལ་བར་བྱེད་པའི་ཆོ་ག་རིན་པོ་ཆེ་གྲོལ་བྱེད་ཅེས་བྱ་བ། དཔལ་མར་མེ་མཛད་བཟང་པོས་མཛད་པ་རྫོགས་སོ། །

1. གཟིགས། སྣར་ཐང་། པེ་ཅིན། [↑](#footnote-ref-21)
2. སྙུག། སྣར་ཐང་། པེ་ཅིན། [↑](#footnote-ref-22)
3. གཅིག། སྣར་ཐང་། པེ་ཅིན། [↑](#footnote-ref-23)
4. བསྟོད། སྣར་ཐང་། པེ་ཅིན། [↑](#footnote-ref-24)
5. ལས། སྣར་ཐང་། པེ་ཅིན། [↑](#footnote-ref-25)
6. བདུན་པའི། སྣར་ཐང་། པེ་ཅིན། [↑](#footnote-ref-26)
7. སྙིང་པོ། སྣར་ཐང་། པེ་ཅིན། [↑](#footnote-ref-27)
8. ཁྱེཁྱེ་དར་བརྟུལ། པེ་ཅིན། ཁྱེཁྱེད་དར་བརྟུལ། སྣར་ཐང་། [↑](#footnote-ref-28)
9. ཅིང། ཞེས་པར་མ་གཞན་ནང་མེད། [↑](#footnote-ref-29)
10. བསྙེ། སྣར་ཐང་། པེ་ཅིན། [↑](#footnote-ref-30)
11. ཅིག། སྣར་ཐང་། པེ་ཅིན། [↑](#footnote-ref-31)
12. ལ། སྣར་ཐང་། པེ་ཅིན། [↑](#footnote-ref-32)
13. ་། ་དེ་ལྟར་ཕྱོགས་མ་ནོར་བར་བཏང། སྣར་ཐང་། པེ་ཅིན། [↑](#footnote-ref-33)
14. ཕྱེ། སྣར་ཐང་། པེ་ཅིན། [↑](#footnote-ref-34)
15. བསྐྱལ། སྣར་ཐང་། པེ་ཅིན། [↑](#footnote-ref-35)