[རྒྱུད་འགྲེལ། མུ། ༢༦༠བ]༄༅༅། །རྒྱ་གར་སྐད་དུ། ཨཱརྱ་མི་ཏྲི་[[1]](#footnote-21)ཡ་སཱ་དྷ་ནཾ། བོད་སྐད་དུ། འཕགས་པ་བྱམས་པའི་སྒྲུབ་ཐབས། རྒྱལ་བ་བྱམས་པ་ལ་ཕྱག་འཚལ་ལོ། །ཐོག་མར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་མཻཾ་གསེར་གྱི་མདོག་ཅན་ལས་འོད་ཟེར་འཕྲོས་པས། བླ་མ་དང་། སངས་རྒྱས་དང་བྱང་ཆུབ་སེམས་དཔའི་ཚོགས་དང་། རྒྱལ་བ་བྱམས་པ་ཉིད་གཙོ་བྱས་པས་ཡང་དག་པར་བཀུག་སྟེ། ཨོཾ་སརྦ་ཏ་ཐཱ་ག་ཏ་[[2]](#footnote-22)ཀཱ་ཡ་བཱ་ཀ་ཙིཏྟ་པྲ་ན་མེ་ན་བཛྲ་བནྡྷ་[[3]](#footnote-23)ན་ཀ་རོ་མི་ཞེས་བྱ་བས་ཕྱག་འཚལ་བ་སྔོན་དུ་སོང་བས། ཨོཾ་བཛྲ་བུཥྤཾ་[[4]](#footnote-24)ཨཱཿཧཱུཾ་སྭཱ་ཧཱ། ཨོཾ་བཛྲ་དྷཱུ་པཾ་[[5]](#footnote-25)ཨཱཿཧཱུཾ་སྭཱ་ཧཱ། ཨོཾ་བཛྲ་[[6]](#footnote-26)དཱི་པཾ་ཨཱཿཧཱུཾ་སྭཱ་ཧཱ། ཨོཾ་བཛྲ་གནྡྷཾ་ཨཱཿཧཱུཾ་སྭཱ་ཧཱ[[7]](#footnote-27) །ཨོཾ་བཛྲ་ནཻ་བི་དྱཾ་[[8]](#footnote-28)ཨཱཿཧཱུཾ་སྭཱ་ཧཱ། ཞེས་པས་བྱིན་གྱིས་བརླབས་པས་མཆོད་པའི་ཚོགས་ཕུལ་ལ། དེ་དག་གི་སྤྱན་སྔར་སྡིག་པ་བཤགས་པ་དང་། རྗེས་སུ་ཡི་རང་བ་དང་།[[9]](#footnote-29)བསྐུལ་བ་དང་། གསོལ་བ་གདབ་པ་[༢༦༡ན]དང་། བསྔོ་བ་དང་། སེམས་བསྐྱེད་པ་བྱས་ནས། བྱམས་པ་དང་། སྙིང་རྗེ་དང་དགའ་བ་དང་། བཏང་སྙོམས་ལས་ཚངས་པའི་གནས་པ་ལ་སོགས་པར་[[10]](#footnote-30)ཡིད་ལ་བྱའོ། །དེ་ནས་ཨོཾ་ཤཱུ་ནྱ་[[11]](#footnote-31)ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ[[12]](#footnote-32)ཧཾ། ཞེས་བྱ་བའི་སྔགས་ལན་གསུམ་གྱི་བར་དུ་བརྗོད་དེ། བརྫུན་པའི་རྣམ་པར་རྟོག་པ་གོམས་པར་བྱས་པའི་བག་ཆགས་ཀྱི་དབང་དུ་གྱུར་པ། རང་གི་སེམས་དང་[[13]](#footnote-33)མིག་འཕྲུལ་མཁན་གྱིས་[[14]](#footnote-34)ཉེ་བར་སྤྲུལ་པའི་སེམས་ཅན་དང་། སྣོད་ཀྱི་འཇིག་རྟེན་གྱི་[[15]](#footnote-35)རྣམ་པར་འཁྲུལ་པའི་དྲི་མ་སྦྱང་བར་བྱ་བའི་[[16]](#footnote-36)ཕྱིར། རྡུལ་དང་། ཁུག་རྣ་[[17]](#footnote-37)དང་དུ་བ་དང་། ཁ་བ་དང་སྤྲིན་དང་། སྤྲིན་གྱི་གྲིབ་མ་དང་བྲལ་བ། སྟོན་ཀའི་ཉི་མ་ཕྱེད་ཀྱི་ནམ་མཁའ་ལྟ་བུར་ཆོས་ཀྱི་དབྱིངས་མཐའ་དང་དབུས་མེད་པའི་རང་བཞིན་དུ་ཕྱི་ནང་དང་བཅས་པའི་འཇིག་རྟེན་གསུམ་པོ་མ་ལུས་པ་རྣམ་པར་བལྟ་བར་བྱའོ། །དེ་ལྟར་ཡུད་ཙམ་ཞིག་རྣམ་པར་དག་པའི་རང་བཞིན་རབ་ཏུ་རྟོག་པ་[[18]](#footnote-38)ནམ་མཁའ་རྡོ་རྗེའི་ཏིང་ངེ་འཛིན་ཏེ། དེ་ལ་གནས་པ་པཾ་ལས་པདྨ་དང་། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཡི་གེ་མཻ་[[19]](#footnote-39)ཞེས་བྱ་བའི་འོད་ཀྱིས་ཕྱི་ནང་དང་སྣོད་བཅུད་མཐའ་དག་སྦྱངས་ཏེ། ཐུབ་པ་སྐྱེས་མཆོག་བྱམས་པ་ནི། །ཞལ་གསུམ་སྤྱན་གསུམ་གྱིས་རྣམ་བརྒྱན། །དེ་ཡི་གདན་ནི་པདྨ་སྟེ། །སེམས་དཔའི་སྐྱིལ་ཀྲུང་གིས་བཞུགས་པ། །ཕྱག་བཞི་ཡིས་ནི་རྣམ་པར་མཛེས། །བླ་མེད་ཆོས་སྟོན་ཕྱག་རྒྱ་ཡིས། །ཕྱག་གཉིས་དང་པོ་རྣམ་པར་བརྒྱན། །ཕྱག་གཡས་གཉིས་པ་ཉེར་བསྐྱོད་པས། །མཆོག་ཏུ་སེམས་ཅན་སྐྱོང་བ་པོ། །གཡོན་ཕྱག་ལྷ་རྫས་ཡལ་ག་འདུད། །ཀླུ་ཤིང་མེ་ཏོག་བཅས་པའོ། །སངས་རྒྱས་སྤྲིན་ནི་རབ་འཕྲོས་ཤིང[[20]](#footnote-40)། །བྱང་ཆུབ་སེམས་ཀྱི་རང་བཞིན་འབར། །དངོས་གྲུབ་ཆེན་པོ་མཆོག་བསྒོམ་བྱ། །དེ་ནས་སྔ་མ་བཞིན་དུ་མཆོད་དེ། ཛཿཧཱུཾ་བཾ་ཧོཿཞེས་པའི་ཡི་གེ་བཞིས་དྲངས་ནས། དམ་ཚིག་སེམས་དཔའ་རང་ཉིད་ལ་དགུག་པ་དང་། གཞུག་པ་དང་། བཅིང་བ་དང་། དགེས་པར་བྱས་ལ། དབང་བསྐུར་བར་གསོལ་བ་གདབ་པར་བྱའོ། །དེའི་རྗེས་ལ་སྐུ་གསུང་ཐུགས་ཀྱིས་བྱིན་གྱིས་བརླབས་ནས། རང་བཞིན་གྱིས་འོད་གསལ་བ་ཉིད་ཀྱིས་རྫོགས་པའི་རིམ་པ་བསྒོམ་པར་བྱའོ། །དེ་འོག་ཕྱག་རྒྱ་བཅིངས་[[21]](#footnote-41)བྱས་ལ། །མཉམ་པར་གཞག་པར་གསང་སྔགས་བཟླས། །ལག་གཉིས་སོ་སོར་དག་ཏུ་བྱ། །ཁུ་ཚུར་བཅིངས་ཏེ་[༢༦༡བ]སྡིགས་མཛུབ་གཉིས། །མཐེ་བོའི་དབུས་སུ་གཞུག་བྱ་སྟེ། །མེ་ཏོག་རྣམ་པའི་མཆོད་པས་སོ། །ཨོཾ་མཻཾ་མཻ་[[22]](#footnote-42)ཏྲི་མཻ་ཏྲི་ཡེ་[[23]](#footnote-43)སྭཱ་ཧཱ། འཕགས་པ་བྱམས་པའི་སྒྲུབ་ཐབས་སློབ་དཔོན་ཐོགས་མེད་ཀྱིས་མཛད་པ་རྫོགས་སོ།། །།ཇོ་བོ་ཆེན་པོ་དང་། དགེ་བཤེས་[[24]](#footnote-44)སྟོན་པས་བསྒྱུར་བ་ལས་དུས་ཕྱིས་པཎྜི་ཏ་ཆེན་པོ་བུདྡྷ་ཤྲཱི་དང་། གནུབས་ལོ་ཙཱ་བས་[[25]](#footnote-45)དག་པར་བཅོས་སོ། །ཨོཾ་མུ་ནི་མུ་ནི་སྨ་ར་[[26]](#footnote-46)སྭཱ་ཧཱ[[27]](#footnote-47)།།

1. ཏྲེེ། སྣར་ཐང་། པེ་ཅིན། [↑](#footnote-ref-21)
2. ཡ། སྣར་ཐང་། པེ་ཅིན། [↑](#footnote-ref-22)
3. བན་ཏ། སྣར་ཐང་། པེ་ཅིན། [↑](#footnote-ref-23)
4. པུཥྤེ། སྣར་ཐང་། པེ་ཅིན། [↑](#footnote-ref-24)
5. པེ། སྣར་ཐང་། པེ་ཅིན། [↑](#footnote-ref-25)
6. ཨོཾ་བཛྲ། ཞེས་པར་མ་གཞན་ནང་མེད། [↑](#footnote-ref-26)
7. གྷནྡྷཾ། སྣར་ཐང་། པེ་ཅིན། [↑](#footnote-ref-27)
8. ཏྱ། སྣར་ཐང་། པེ་ཅིན། [↑](#footnote-ref-28)
9. རྗེས། སྣར་ཐང་། པེ་ཅིན། [↑](#footnote-ref-29)
10. ལ་ལེགས་པར། སྣར་ཐང་། པེ་ཅིན། [↑](#footnote-ref-30)
11. ནྱེ། སྣར་ཐང་། པེ་ཅིན། [↑](#footnote-ref-31)
12. ཧཾ། སྣར་ཐང་། པེ་ཅིན། [↑](#footnote-ref-32)
13. དང། ཞེས་པར་མ་གཞན་ནང་མེད། [↑](#footnote-ref-33)
14. གྱི། སྣར་ཐང་། པེ་ཅིན། [↑](#footnote-ref-34)
15. གྱིས། སྣར་ཐང་། པེ་ཅིན། [↑](#footnote-ref-35)
16. སྦྱང་བའི། སྣར་ཐང་། པེ་ཅིན། [↑](#footnote-ref-36)
17. སྣ། སྣར་ཐང་། པེ་ཅིན། [↑](#footnote-ref-37)
18. མེད་པ། སྣར་ཐང་། པེ་ཅིན། [↑](#footnote-ref-38)
19. མེ། སྣར་ཐང་། པེ་ཅིན། [↑](#footnote-ref-39)
20. འཕྲོ་ཞིང། སྣར་ཐང་། པེ་ཅིན། [↑](#footnote-ref-40)
21. བཅིང། སྣར་ཐང་། པེ་ཅིན། [↑](#footnote-ref-41)
22. མེ། པེ་ཅིན། མཻ། སྣར་ཐང་། [↑](#footnote-ref-42)
23. ཡ། སྣར་ཐང་། པེ་ཅིན། [↑](#footnote-ref-43)
24. གཤེས། སྣར་ཐང་། [↑](#footnote-ref-44)
25. ལོ་ལོཙྪ་བས། སྣར་ཐང་། པེ་ཅིན། [↑](#footnote-ref-45)
26. ཡ། སྣར་ཐང་། [↑](#footnote-ref-46)
27. །།་ཉེ་སྙིང་ངོ། སྣར་ཐང་། པེ་ཅིན། [↑](#footnote-ref-47)