[རྒྱུད་འགྲེལ། མུ། ༣༢༤བ]༄༅༅། །རྒྱ་གར་སྐད་དུ། ཙཽ་རཱ་[[1]](#footnote-21)བནྡྷ། བོད་སྐད་དུ། ཆོམ་རྐུན་བཅིང་བ། རྗེ་བཙུན་སྒྲོལ་མ་ལ་ཕྱག་འཚལ་ལོ། །ལམ་དུ་འགྲོ་བ་ལ་[[2]](#footnote-22)ཆོམ་རྐུན་མི་འོང་བར་བྱ་བའི་ཕྱིར་ཐེམ་པ་ནས་གོམ་པ་བདུན་གཞལ་བའི་ས་ནས་ལག་པ་གཡས་པས་ས་སྦར་བ་གང་བླངས་ལ། དེ་ནས་རང་སྐད་ཅིག་གིས་རྗེ་བཙུན་མར་བསྐྱེད་ལ། སྐྱབས་འགྲོ་དང་སེམས་བསྐྱེད་ཚུལ་བཞིན་[[3]](#footnote-23)དུ་བྱས་ལ། ལག་པ་གཡས་པའི་ས་དེ་ལཾ་ལས་རི་རབ་[[4]](#footnote-24)ཙམ་དུ་བསྐྱེད་དེ། ལག་པ་གཡོན་དུ་བཾ་ལས་རྒྱ་མཚོ་ཆེན་པོར་བསྐྱེད་ལ། དམིགས་པ་[[5]](#footnote-25)དེ་རིང་བདག་ལ་གནོད་པར་[[6]](#footnote-26)བྱེད་པའི་ཆོམ་རྐུན་ཐམས་ཅད་མདུན་དུ་བཀུག་སྟེ། མིའི་ཚིག་གིས་བར་མ་ཆོད་པར་སྔགས་འདི་བརྒྱ་རྩ་བརྒྱད་བཟླས་ཏེ། ཨོཾ་ཏཱ་རེ་ཏུ་ཏྟཱ་རེ་ཏུ་རེ་ཨསྨ་ཨ་པ་ཀ་ར་སརྦ་ཙཽ་རཱ་བནྡྷ་[[7]](#footnote-27)སྭཱ་ཧཱ། ཞེས་བྱའོ། །མདུན་གྱི་ཆོམ་རྐུན་པ་ཐམས་ཅད་རྒྱ་མཚོ་ཆེན་པོར་བླུགས་ལ། གཡས་ཀྱི་ས་དེ་གཡོན་དུ་སྤོས་ལ་རི་རབ་ཀྱིས་མནན་པར་བསམ་མོ། །དེ་ནས་ས་དེ་ཐུ་བ་གཡོན་པར་བཅིངས་ཏེ་འཇིགས་པ་དང་བྲལ་བའི་གནས་སུ་[[8]](#footnote-28)དགྲོལ་བར་བྱའོ། །འགྲོ་བའི་དུས་སུ་སྒྲོལ་མའི་[[9]](#footnote-29)བསྟོད་པ་ལ་སོགས་པ་སྒྲོགས་ཤིང་འགྲོའོ། །ཆོམ་རྐུན་བཅིང་བ་ཞེས་བྱ་བའི་རིམ་པ་[[10]](#footnote-30)རྫོགས་སོ།། །།མ་ཧཱ་པཎྜི་ཏ་ཤྲཱི་རཏྣ་རཀྵི་ཏ་དང་། ལོ་ཙཱ་བ་[[11]](#footnote-31)ཞང་གྲུབ་པ་དཔལ་བཟང་པོས་བསྒྱུར་བའོ།། །

1. ཙོ་ར། སྣར་ཐང་། པེ་ཅིན། [↑](#footnote-ref-21)
2. ན། སྣར་ཐང་། པེ་ཅིན། [↑](#footnote-ref-22)
3. བཞིན། ཞེས་པར་མ་གཞན་ནང་མེད། [↑](#footnote-ref-23)
4. རི་བབ། སྣར་ཐང་། པེ་ཅིན། [↑](#footnote-ref-24)
5. དམིགས་པས། སྣར་ཐང་། པེ་ཅིན། [↑](#footnote-ref-25)
6. གནོད་པ། སྣར་ཐང་། པེ་ཅིན། [↑](#footnote-ref-26)
7. ཙོ་ར། སྣར་ཐང་། པེ་ཅིན། [↑](#footnote-ref-27)
8. སུ། ཞེས་པར་མ་གཞན་ནང་མེད། [↑](#footnote-ref-28)
9. སྒྲོལ་མའི། ཞེས་པར་མ་གཞན་ནང་མེད། [↑](#footnote-ref-29)
10. རིག་པ། སྣར་ཐང་། པེ་ཅིན། [↑](#footnote-ref-30)
11. ལོཙྪ་བ། སྣར་ཐང་། པེ་ཅིན། [↑](#footnote-ref-31)