[དབུ་མ། ཛ། ༣༢༩བ]༄༅༅། །རྒྱ་གར་སྐད་དུ།མ་ངྷྱ་སཾ་[[1]](#footnote-21)གྲ་ཧད།བོད་སྐད་དུ།དབུ་མའི་དོན་བསྡུས་པ།བཅོམ་ལྡན་འདས་དཔལ་ཀུན་དུ་བཟང་པོ་ལ་ཕྱག་འཚལ་ལོ། །གང་དག་སྐྱེ་མེད་རྟོགས་པ་ཉིད་ཡིན་ཡང་། །ཐ་སྙད་དོ་གང་སྙིང་རྗེས་འཁོར་བ་མ་སྟོངས་པར[[2]](#footnote-22) །།རྒྱལ་བ་རྣམས་ནི་འཇིག་རྟེན་བདེ་བར་བསྐྱབ་པའི་ཕྱིར། །འདི་རུ་བཞུགས་[[3]](#footnote-23)ཀྱང་དྲི་མེད་བློ་དང་ལྡན། །དེ་དག་རྣམས་ལ་རྟག་ཏུ་བདག་ཕྱག་འཚལ། །བདེན་པ་གཉིས་ནི་ཇི་ལྟ་བུའི། །དོན་ནི་རྟོགས་པར་བྱ་བའི་ཕྱིར། །བདག་གིས་འདི་ནི་རབ་བརྩམས་ཏེ། །སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་སུ་འདུས་པ་སྟེ། །དོན་དམ་དང་ནི་ཀུན་རྫོབ་པོ། །དམ་པའི་དོན་ནི་སྤྲོས་བྲལ་ཏེ། །དེ་ཡང་རྣམ་པ་གཉིས་སུ་བྱ། །རྣམ་གྲངས་ཀྱི་ནི་དོན་དམ་དང་། །རྣམ་གྲངས་མ་ཡིན་དོན་དམ་མོ། །དང་པོ་དེ་ཡང་གཉིས་ཡིན་ཏེ། །རིགས་པ་[[4]](#footnote-24)རྣམ་གྲངས་དོན་དམ་[[5]](#footnote-25)དང་། །སྐྱེ་བ་བཀག་པའི་དོན་དམ་མོ། །མུ་བཞི་སྐྱེ་འགོག་ལ་སོགས་པའི། །གཏན་ཚིགས་བཞི་ཡི་རིགས་པ་དེ། །སྣང་བའི་དངོས་པོ་ཐམས་ཅད་ཀྱང་། །སྐྱེ་བ་བཀག་པའི་དོན་དམ་མོ། །སྤྲོས་པ་ཐམས་ཅད་ཀྱིས་སྟོང་པ། །དེ་ནི་རྣམ་གྲངས་མ་ཡིན་པའི། །དམ་པའི་དོན་དུ་ཤེས་པར་བྱ། །ཡོད་པའི་མཐའ་དང་མེད་པའི་མཐའ། །གཉིས་པོ་ཐམས་ཅད་སྤངས་པ་སྟེ། །དེ་ལྟ་བུ་ནི་དོན་དམ་མོ། །ཀུན་[༣༣༠ན]རྫོབ་ཇི་ལྟར་སྣང་བ་ཡིན། །དེ་ཡང་གཉིས་སུ་ཤེས་བྱ་སྟེ། །ལོག་པ་ཡི་ནི་ཀུན་རྫོབ་དང་། །ཡང་དག་པ་ཡི་ཀུན་རྫོབ་པོ། །དོན་བྱེད་ནུས་པའི་དངོས་པོ་ནི། །ཡང་དག་ཀུན་རྫོབ་ཅེས་བྱ་སྟེ། །སྣང་ཡང་དོན་བྱེད་མི་ནུས་པ། །ལོག་པ་ཡི་[[6]](#footnote-26)ནི་ཀུན་རྫོབ་པོ། །དེ་ཡང་གཉིས་སུ་ཤེས་བྱ་སྟེ། །རྟོག་བཅས་དང་ནི་རྟོག་མེད་གཉིས། །རྟོག་བཅས་ཐག་པ་ལ་སྦྲུལ་འཛིན། །རྟོག་མེད་ཟླ་བ་གཉིས་འཛིན་པའོ། །དེས་ན་ཐམས་ཅད་བདེན་གཉིས་སུ། །འདུས་པ་ཉིད་དུ་བསྟན་པར་བྱ། །དེ་དོན་ཉམས་སུ་བླངས་ནས་ནི། །ཕུན་སུམ་ཚོགས་པ་ཐམས་ཅད་འཐོབ[[7]](#footnote-27) །།དབུ་མ་ཡི་ནི་དོན་བསྡུས་པ། །དེ་ལྟར་བདག་གིས་བཤད་པ་ཡི། །བདག་གིས་བསགས་པ་ཡི། །དགེ་བ་[[8]](#footnote-28)གང་དེས་སེམས་ཅན་གྱི། །བསམ་པ་མྱུར་དུ་འགྲུབ་གྱུར་ཅིག།[[9]](#footnote-29)དབུ་མ་[[10]](#footnote-30)དོན་བསྡུས་པ་སློབ་དཔོན་ལེགས་ལྡན་བྱེད་[[11]](#footnote-31)ཀྱིས་མཛད་པ་རྫོགས་སོ།། །།ལོ་ཙཱ་བ་[[12]](#footnote-32)ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

1. སྃ། ཅོ་ནེ། [↑](#footnote-ref-21)
2. སྟོང་བར། སྣར་ཐང་། པེ་ཅིན། [↑](#footnote-ref-22)
3. ཞུགས། སྣར་ཐང་། པེ་ཅིན། [↑](#footnote-ref-23)
4. རིགས། སྣར་ཐང་། [↑](#footnote-ref-24)
5. དམ། ཞེས་པར་མ་གཞན་ནང་མེད། [↑](#footnote-ref-25)
6. ཡིས། སྣར་ཐང་། པེ་ཅིན། [↑](#footnote-ref-26)
7. ཐོབ། སྣར་ཐང་། པེ་ཅིན། [↑](#footnote-ref-27)
8. བདག་གིས་བསགས་པ་ཡི།\_།དགེ་བ། ཞེས་པར་མ་གཞན་ནང་མེད། [↑](#footnote-ref-28)
9. ། ཞེས་པར་མ་གཞན་ནང་མེད། [↑](#footnote-ref-29)
10. མའི། སྣར་ཐང་། པེ་ཅིན། [↑](#footnote-ref-30)
11. འབྱེད། སྣར་ཐང་། པེ་ཅིན། [↑](#footnote-ref-31)
12. ལོཙྪ་བ། སྣར་ཐང་། པེ་ཅིན། [↑](#footnote-ref-32)