[དབུ་མ། འ། ༣༤༨བ]༄༅༅། །རྒྱ་གར་སྐད་དུ། མ་དྷྱ་མི་ཀ་ཨ་བ་[[1]](#footnote-21)ཏཱ་ར་པྲཛྙཱ་ནཱ་མ། བོད་སྐད་དུ། དབུ་མ་ཤེས་རབ་ལ་འཇུག་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །དབུ་མ་ཤེས་རབ་ལ་འཇུག་པའི་དོན་ནི་བདག་གིས་བཤད་པར་[[2]](#footnote-22)བྱ་སྟེ། དགག་བསྒྲུབ་[[3]](#footnote-23)གཉིས་ཀ་དགག་འབའ་ཞིག །དངོས་ལ་དགག་སྒྲུབ་གང་[[4]](#footnote-24)ཡང་མེད། །དེ་ལྟ་བུ་ནི་གོམས་བྱས་ན། །ཕུན་སུམ་ཚོགས་པ་ཐོབ་པར་འགྱུར། །མི་དགེ་བཅུ་ནི་སྤངས་ནས་ནི། །དགེ་བ་བཅུ་ནི་དང་དུ་བླང་། །[[5]](#footnote-25) །།དངོས་པོར་ཞེན་པ་བཀག་ནས་ནི། །རང་ལ་བསྒྲུབ་[[6]](#footnote-26)ཏུ་ཅུང་ཟད་མེད། །སློང་བའི་[[7]](#footnote-27)དངོས་པོ་འདི་ཡང་ནི། །ཡང་དག་པ་ཡི་རང་བཞིན་མེད། །དུ་མ་དང་ནི་གཅིག་བྲལ་ཕྱིར། །སྒྱུ་མའི་གླང་པོ་ཇི་བཞིན་ནོ། །ཆ་ཤས་སྣ་ཚོགས་གནས་པ་ན། །རྡུལ་ཕྲན་གཅིག་པུ་ཉིད་མ་ཡིན། །དེ་ཉིད་མེད་པས་དུ་མ་གང་། །ཕན་ཚུན་སྤངས་ཏེ་གནས་པས་[[8]](#footnote-28)ན། །གཞན་གྱི་དངོས་པོ་ག་ལ་ཡོད། །དེ་ཉིད་མེད་པས་དེ་བསགས་པའི། །རགས་པའི་གཟུགས་དང་རྫས་སོགས་གང་། །རྣམ་པ་སྣ་ཚོགས་སྣང་བ་དང་། །ཤེས་པ་ཐ་ནི་མི་དད་པས། །ཤེས་པ་དུ་མ་ཉིད་དུ་འགྱུར། །རྣམ་པ་བརྫུན་པ་[[9]](#footnote-29)ཉིད་ཀྱིས་ན། །ཤེས་པ་དེ་ཡང་བརྫུན་པར་[[10]](#footnote-30)འགྱུར། །དེ་ལྟ་མིན་ན་བདེན་ཉིད་འགྱུར། །དེ་ཉིད་ཕྱིར་ན་སེམས་བྱུང་[[11]](#footnote-31)གང་། །གཅིག་དང་དུ་མ་སྤངས་པ་ཡི། །དངོས་པོ་གང་ཡང་མི་གནས་ཏེ། །ཕན་ཚུན་སྤངས་ཏེ་གནས་ཕྱིར་རོ། །མངོན་སུམ་ལ་སོགས་འགལ་ཞེ་ན། །མ་ཡིན་མ་བརྟགས་ཉམས་དགའ་བ། །དེ་ནི་བདག་གིས་བཀག་པ་མེད། །ཐ་སྙད་ཙམ་ཞིག་བསྒྲུབ་པའི་[[12]](#footnote-32)ཕྱིར། །དམ་བཅའ་གཏན་ཚིགས་ཉིད་མ་ཡིན། །ཡེ་ནས་སྐྱེ་མེད་རང་ཉིད་[[13]](#footnote-33)ལ། །དགག་བྱ་མེད་ལ་བསྒྲུབ་[[14]](#footnote-34)བྱ་མེད། །མྱ་ངན་འདས་དང་མ་འདས་པ། །སྐྱེ་མེད་ངང་དུ་ཁྱད་པར་མེད། །སྐྱེ་མེད་ཉིད་ཀྱང་མ་ཡིན་ཏེ། །སྐྱེ་བའི་དངོས་པོ་མེད་ཕྱིར་རོ། །ཀུན་རྫོབ་མེད་ལ་[༣༤༩ན]དོན་དམ་མེད། །སངས་རྒྱས་མེད་ལ་སེམས་ཅན་མེད། །ལྟ་བ་མེད་ཅིང་སྒོམ་པ་མེད། །འབྲས་བུ་མེད་ཅིང་སྤྱོད་པ་མེད། །དེ་ཡི་དོན་ནི་བསྒོམ་བྱ་སྟེ། །རྟོག་མེད་བློ་ནི་རང་ཞིར་གཞག །ངོས་གཟུང་མེད་ཅིང་ཡེངས་པ་[[15]](#footnote-35)མེད། །མཚན་མ་མེད་ཅིང་གསལ་བར་བསྒོམ[[16]](#footnote-36)། །ལངས་ལ་དངོས་པོར་སྣང་བ་ཀུན། །སྒྱུ་མ་ཙམ་དུ་ཤེས་བྱས་ནས། །སྡོམ་པ་རྣམ་གསུམ་འབད་པས་བསྲུང་། །ཡན་ལག་བདུན་པ་ལ་སོགས་བྱ། །སྙིང་རྗེ་[[17]](#footnote-37)ཕན་སེམས་ཆེ་བར་བྱ། །ཡུལ་ལ་ཆགས་པ་སྤང་བྱ་ཞིང་། །འགྲོན་པོའི་ཚུལ་གྱིས་གནས་པར་བྱ། །སེམས་ཅན་མ་དད་སྤངས་ནས་ནི། །བདག་ཉིད་དགོན་པར་གནས་པར་བྱ། །དེ་ཡི་འབྲས་བུ་སངས་རྒྱས་ཀྱི[[18]](#footnote-38)། །འབྲས་བུ་ཆེན་པོ་ཐོབ་པ་སྟེ། །ཆོས་ཀྱི་སྐུ་དང་ལོངས་སྤྱོད་རྫོགས། །སྤྲུལ་པའི་སྐུ་རུ་གནས་པ་ཡིས། །སེམས་ཅན་ཐམས་ཅད་སྒྲོལ་བར་བྱེད། །དེ་ཕྱིར་འབད་པ་[[19]](#footnote-39)ཐམས་ཅད་ཀྱིས། །དངོས་པོ་[[20]](#footnote-40)ལྟ་བ་[[21]](#footnote-41)ཐག་བཅད་དེ། །བར་དུ་སྒོམ་པས་[[22]](#footnote-42)ཉམས་སུ་བླང་། །ཐ་མར་འབྲས་བུ་ཐོབ་པར་འགྱུར། །དེ་བས་འབད་དེ་བརྩོན་པར་བྱ། །དེ་ལྟར་བདག་གིས་བཤད་འདི་ལ། །ཕྱོགས་འཛིན་པ་ཡི་སེམས་བོར་ལ། །རིགས་པ་ཡིས་ནི་དཔྱད་པར་བྱ། །ཆོས་ལ་སྐུར་པ་གདབ་མི་བྱ། །གཡེང་བ་ཐམས་ཅད་སྤངས་ནས་ནི། །བསྒྲུབ་པ་ལ་ནི་[[23]](#footnote-43)བརྩོན་པར་བྱ། །བདག་གིས་འདི་བྱས་བསོད་ནམས་ཀྱིས། །སེམས་ཅན་ཐམས་ཅད་གྲོལ་གྱུར་ཅིག །དབུ་མ་ཤེས་རབ་ལ་འཇུག་པ་ཞེས་བྱ་བ། སློབ་དཔོན་ཆེན་པོ་ཟླ་བ་གྲགས་པས་མཛད་པ་རྫོགས་སོ།། །།[[24]](#footnote-44)པཎྜི་ཏ་དེ་ཉིད་དང་ལོ་ཙྪ་བ་འགོས་ཁུག་པ་[[25]](#footnote-45)ལྷ་བཙས་ཀྱིས་བསྒྱུར་པའོ།། །།

1. མ་ཀཱ་བ། སྣར་ཐང་། པེ་ཅིན། [↑](#footnote-ref-21)
2. བཤད། སྣར་ཐང་། པེ་ཅིན། [↑](#footnote-ref-22)
3. སྒྲུབ། སྣར་ཐང་། པེ་ཅིན། [↑](#footnote-ref-23)
4. འགའ། སྣར་ཐང་། པེ་ཅིན། [↑](#footnote-ref-24)
5. བླངས། སྣར་ཐང་། པེ་ཅིན། [↑](#footnote-ref-25)
6. སྒྲུབ། སྣར་ཐང་། པེ་ཅིན། [↑](#footnote-ref-26)
7. སྣང་བའི། སྣར་ཐང་། པེ་ཅིན། [↑](#footnote-ref-27)
8. གནས་པ། སྣར་ཐང་། པེ་ཅིན། [↑](#footnote-ref-28)
9. རྫུན་པ། སྣར་ཐང་། པེ་ཅིན། [↑](#footnote-ref-29)
10. རྫུན་པར། སྣར་ཐང་། པེ་ཅིན། [↑](#footnote-ref-30)
11. འབྱུང། སྣར་ཐང་། པེ་ཅིན། [↑](#footnote-ref-31)
12. སྒྲུབ་པའི། སྣར་ཐང་། པེ་ཅིན། [↑](#footnote-ref-32)
13. འདི། སྣར་ཐང་། པེ་ཅིན། [↑](#footnote-ref-33)
14. སྒྲུབ། སྣར་ཐང་། པེ་ཅིན། [↑](#footnote-ref-34)
15. དངོས་གཟུངས་མེད་ཅིང་གཡེང་བ། སྣར་ཐང་། པེ་ཅིན། [↑](#footnote-ref-35)
16. སྒོམ། སྣར་ཐང་། པེ་ཅིན། [↑](#footnote-ref-36)
17. སྙིང་རྗེས། སྣར་ཐང་། [↑](#footnote-ref-37)
18. ཀྱིས། སྣར་ཐང་། པེ་ཅིན། [↑](#footnote-ref-38)
19. འབད་པས། སྣར་ཐང་། [↑](#footnote-ref-39)
20. དང་པོ། སྣར་ཐང་། པེ་ཅིན། [↑](#footnote-ref-40)
21. ལྟ་བར། སྣར་ཐང་། [↑](#footnote-ref-41)
22. བསྒོམ་པས། སྣར་ཐང་། པེ་ཅིན། [↑](#footnote-ref-42)
23. སྒྲུབ་ནི་རབ་ཏུ། སྣར་ཐང་། པེ་ཅིན། [↑](#footnote-ref-43)
24. །།\_། ཞེས་པར་མ་གཞན་ནང་མེད། [↑](#footnote-ref-44)
25. བགོས་ཁུ་བ། སྣར་ཐང་། འགོས་ཁུ་བ། པེ་ཅིན། [↑](#footnote-ref-45)