[དབུ་མ། ཀི། ༦༨བ]༄༅༅། །རྒྱ་གར་སྐད་དུ། བྷཱ་བ་[[1]](#footnote-21)ན་ཡོ་ག་ཨ་བ་ཏཱ་ར། བོད་སྐད་དུ། རྣལ་འབྱོར་བསྒོམ་པ་[[2]](#footnote-22)ལ་འཇུག་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་[༦༩ན]ལོ། །གང་གིས་སྒྲིབ་པ་མཐའ་དག་མ་ལུས་པར་བསལ་ཏེ། ཆོས་ཀྱི་སྐུ་ཐོབ་པར་འདོད་པ་དེས་འདི་ལྟར་བྱང་ཆུབ་ཏུ་སེམས་བསྐྱེད་པ་[[3]](#footnote-23)དང་། ཞི་གནས་དང་ལྷག་མཐོང་བསྒོམ་པ་ལ་འབད་དེ། དེ་ལྟ་མ་ཡིན་ན་རྒྱུ་མེད་པ་ལ་སོགས་པ་ལས་འབྲས་བུ་ཆོས་ཀྱི་སྐུ་མི་ཐོབ་སྟེ། དེའི་ཕྱིར་དེ་རྣམས་ལ་འབད་པར་བྱའོ། །དེ་ལ་སངས་རྒྱས་ཀྱི་ཆོས་ཐམས་ཅད་ཐོབ་པའི་གཞི་ནི་བྱང་ཆུབ་ཏུ་སེམས་བསྐྱེད་པ་[[4]](#footnote-24)ཡིན་ཏེ། དེ་བསོད་ནམས་ཆེ་བར། བྱང་ཆུབ་སེམས་ཀྱི་བསོད་ནམས་གང་། །དེ་ལ་གལ་ཏེ་གཟུགས་མཆིས་ན། །ནམ་མཁའི་ཁམས་ནི་ཀུན་གང་སྟེ། །དེ་ནི་དེ་བས་ལྷག་པར་འགྱུར། །ཞེས་གསུངས་སོ། །དེ་བས་ན་བྱང་ཆུབ་ཏུ་སེམས་བསྐྱེད་དགོས་ཏེ། དེ་ལ་ཡང་གཉིས་ཏེ། ཀུན་རྫོབ་དང་། དོན་དམ་པའོ། །དེ་ལ་ཀུན་རྫོབ་ནི་ཚད་མེད་པས་སེམས་ཅན་སྡུག་བསྔལ་ལས་[[5]](#footnote-25)དགྲོལ་བར་དམ་བཅས་ཏེ། དེ་དག་ལ་ཕན་པའི་ཕྱིར་བདག་སངས་རྒྱས་སུ་གྱུར་ཅིག་སྙམ་དུ་དང་པོ་སེམས་བསྐྱེད་པའོ། །དེ་ཡང་ཆོ་ག་བཞིན་དུ་གཞན་ལས་ནོད་པར་བྱའོ། །དོན་དམ་པ་བྱང་ཆུབ་ཀྱི་སེམས་ནི་བརྗོད་དུ་མེད་པ། དྲི་མ་མེད་པ། མཐའ་མེད་པ། སྤྲོས་པ་མེད་པ། གཡོ་བ་མེད་པ། སྣང་བ་དང་མི་སྣང་བ་ཐམས་ཅད་དང་བྲལ་བའོ། །དེ་ནས་ཏིང་ངེ་འཛིན་མཐའ་དག་གི་ངོ་བོ་ཉིད་ཞི་གནས་བསྒྲུབ་པར་[[6]](#footnote-26)བྱ་སྟེ། ཇི་སྐད་དུ། གསེར་གྱི་ཁ་དོག་ལྟ་བུའི་སྐུ་ལུས་ཀྱིས[[7]](#footnote-27) །།འཇིག་རྟེན་མགོན་པོ་ཀུན་ཏུ་མཛེས་པ་སྟེ། དམིགས་པ་དེ་ལ་གང་གི་སེམས་འཇོག་པ། །བྱང་ཆུབ་སེམས་དཔའ་དེ་མཉམ་གཞག་ཅེས་བྱ། །ཞེས་གསུངས་པ་ལྟ་བུ་སྟེ། སངས་རྒྱས་ཀྱི་སྐུ་དེ་ནི་གསེར་བཙོ་མ་དང་འདྲ་བར་སེར་བ། མཚན་དང་དཔེ་བྱད་ཀྱིས་བརྒྱན་པ། འོད་ཟེར་དང་བཅས་པ་དེ་ལ་འདོད་པ་བསྐྱེད་[[8]](#footnote-28)དེ། འདུན་པ་དང་སེམས་ཀྱི་[[9]](#footnote-29)གནོད་པ་སྤངས་ཏེ། ལུས་དྲང་པོར་བསྲངས་ལ། སྐུ་དེ་ལྟ་བུ་ལུགས་མའམ་རི་མོར་བྲིས་པ་མདུན་དུ་བཞུགས་ཏེ། རྒྱུན་དུ་ཡིད་ལ་བྱས་ལ། དེ་ཉིད་དམ་གཞན་ཡན་ལག་ལ་སོགས་པ་ནས། རྫོགས་པར་མངོན་སུམ་དུ་མཐོང་བར་[[10]](#footnote-30)འགྱུར་རོ། །གང་གི་ཚེ་དམིགས་པར་གྱུར་པ་དེའི་ཚེ་ཉིན་མཚན་ཕྱེད་པར་མ་ཡེངས་པར་བརྟན་པར་བྱའོ། །སེམས་བྱིང་བའམ་[༦༩བ]རྒོད་པ་ལ་སོགས་པར་གྱུར་པའམ། དོགས་ན་སངས་རྒྱས་ཀྱི་ཡོན་ཏན་ལ་འདོད་པས་[[11]](#footnote-31)སྤྲོ་བར་བྱ་སྟེ། དེ་བཞིན་དུ་བརྟན་པར་བྱའོ། །དེས་འགྲུབ་པར་འགྱུར་རོ། །དེ་ནས་ཤེས་རབ་མཐའ་དག་གི་ངོ་བོ་ལྷག་མཐོང་བསྒྲུབ་པར་བྱ་སྟེ། དེ་ཡང་ཐོས་པ་མང་དུ་བྱ་སྟེ[[12]](#footnote-32)། ཇི་ལྟར་ཞེ་ན། ལྷག་མཐོང་ནི་[[13]](#footnote-33)ཐོས་པ་དང་བསམ་པ་ལས་བྱུང་བའི་ལྟ་བ་རྣམ་པར་དག་པའི་རྒྱུ་ལས་བྱུང་བ་ཡིན་ནོ་ཞེས་གསུངས་པ་དེ་ལྟ་བས་ན། སངས་རྒྱས་ཀྱི་ཆོས་ངེས་པའི་དོན་དང་། དྲང་བའི་དོན་ལ་གུས་པས་མང་དུ་མཉན་ཏེ། བསམས་པས་[[14]](#footnote-34)ངེས་པར་ཡིད་ཆེས་པས་ཐེ་ཚོམ་མེད་པར་བྱའོ། །དེ་ལྟ་མ་ཡིན་ན་ཐེ་ཚོམ་གྱི་དྲ་བས་བཅིངས་པས་དེ་[[15]](#footnote-35)ནི་ལམ་ཁ་བྲག་[[16]](#footnote-36)གི་མདོར་ཕྱིན་པའི་འགྲོན་པོ་[[17]](#footnote-37)ལྟར་གང་དུ་ཡང་ངེས་པ་[[18]](#footnote-38)མི་ཤེས་ཏེ། དེ་བས་ན་མང་དུ་ཐོས་པར་བྱའོ། །དེ་[[19]](#footnote-39)མཆོག་ཏུ་བསྔགས་པར་བྱ་བ་ཅི་ཡོད་པ་ཐམས་ཅད་བྱས་ལ། ཟས་ཚོད་ཟིན་པ་དང་རིགས་པར་ཟོས་ནས། བཤང་གཅི་དོར་ཞིང་མཆིལ་[[20]](#footnote-40)སྣབས་དོར་ལ། སྙིང་རྗེ་ཆེན་པོས་སེམས་ཅན་མ་ལུས་པ་བྱང་ཆུབ་ལ་དགོད་དོ་སྙམ་དུ་བསམས་ལ། ཕྱོགས་དུས་གསུམ་གྱི་[[21]](#footnote-41)སངས་རྒྱས་དང་བྱང་ཆུབ་སེམས་དཔའ་རྣམས་ལ་སྒོ་གསུམ་གྱིས་ཕྱག་བྱ་སྟེ[[22]](#footnote-42)། བདེ་བའི་སྟན་ལ་ཀློད་[[23]](#footnote-43)ལ་འདུག་ནས། དབུགས་རྔམ་པ་མེད་པར་བྱས་ལ། གོས་རན་པར་བྱ་སྟེ། ལུས་མི་དགྱེ་མི་སྒུ་བ་[[24]](#footnote-44)དང་། མིག་ཟམ་ཟིམ་དུ་བྱས་ནས། སོ་དང་མཆུ་དང་ལྕེ་ཡང་ཐ་མལ་པར་བྱས་པ་འམ། ཡང་ན་སྤྱོད་ལམ་ཇི་ལྟར་གནས་ཀྱང་རུང་སྟེ། སངས་རྒྱས་དང་བྱང་ཆུབ་སེམས་དཔའ་རྣམས་མདུན་དུ་བཞུགས་པར་[[25]](#footnote-45)དམིགས་ཏེ། དེ་དག་ལ་མཆོད་པ་དང་བསྟོད་པ་ལ་སོགས་པ་ཅི་ནུས་སུ་བྱའོ། །དེ་ནས་གོང་གི་སྐུ་དེ་ཉིད་ཤིན་ཏུ་གསལ་བར་དྲན་པ་ནང་དུ་བཞག་ནས་དམིགས་སོ། །དེ་གསལ་བར་གྱུར་པ་དང་། སྐུ་དེ་གང་ནས་བྱོན། གང་དུ་བཞུད། གིས་[[26]](#footnote-46)གིས་བཞུགས། ཇི་ལྟར་གིས་བཞུགས། ཇི་ལྟར་བཞུགས་པ་[[27]](#footnote-47)པ་བརྟག་གོ། །དེ་ནས་གང་ནས་ཀྱང་མ་བྱོན་པ་ལ་སོགས་པར་ལ་སོགས་པར་[[28]](#footnote-48)པར་བྱའོ། །སྐུ་དེ་ནི་རང་བཞིན་སྟོང་པ། ཡོད་མེད་ལས་འདས་པ། སྤྲོས་པ་རྣམས་དང་བྲལ་བར་འདུག་སྟེ། དེ་བཞིན་དུ་ཆོས་ཐམས་ཅད་རང་གི་ངང་གི་བློས་བརྟགས་པ་[[29]](#footnote-49)ལས་གུད་ན་མེད་པར་ཁོང་དུ་ཆུད་པར་བྱའོ། །[༧༠ན]དེའི་ཕྱིར་ཆོས་ཐམས་ཅད་དོན་དམ་པར་རང་བཞིན་མེད་པར་བསམ་མོ། རང་བཞིན་གང་ཡང་མེད་དོ་སྙམ་པ་དེ་ཡང་ཡང་དག་པའི་ཤེས་རབ་ཀྱིས་སྤངས་ཏེ། ཡོད་མེད་ལས་འདས་པའི་ཡུལ་དེ་ལྟ་བུ་ལ་ཤེས་པ་ཡང་ཡོད་མེད་དང་བྲལ་བ་དེ་ལྟ་བུས་དམིགས་པ་མེད་པར་བསྒོམ་པར་བྱའོ། །དེ་ལྟ་བས་ན་བར་བར་དུ་སེམས་ཀྱིས་སེམས་ལ་བརྟགས་ཏེ་དམིགས་པ་ལ་སེམས་འཇུག་ན་ཡང་དེ་བཞིན་དུ་ངང་གིས་[[30]](#footnote-50)འཇུག་པ་མངོན་པར་འདུ་བྱ་བ་མེད་པ་དེ་ཁོ་ན་ཉིད་ལ་ཤིན་ཏུ་གསལ་བར་གནས་པར་བྱའོ། །དེས་[[31]](#footnote-51)སེམས་ཀྱི་རྒྱུད་མི་གཡེང་བར་བྱའོ། །ཅི་སྟེ་སེམས་གཡེང་བར་[[32]](#footnote-52)གྱུར་ན། འདི་ལྟར་དངོས་པོ་ཀུན་ནི་གཟུང་བ་[[33]](#footnote-53)འཛིན་པ་སྟེ། གཟུང་བའི་[[34]](#footnote-54)དངོས་པོ་རྡུལ་ཕྲ་གཟུང་བའི་དངོས་པོ་རྡུལ་ཕྲ་[[35]](#footnote-55)རབ་ཏུ་བློས་བཤིག་སྟེ། དེ་ཉིད་ཀྱང་སོ་སོར་ཕྱེ་ན་དངོས་པོ་མེད་དོ། །འཛིན་པ་ཡང་དེ་ལས་གུད་ན་མེད་དོ[[36]](#footnote-56)། །དེའི་རྣམ་པར་སྣང་བའི་[[37]](#footnote-57)ཕྱིར་རོ། །དེས་[[38]](#footnote-58)གཡེང་བ་ཞི་བར་བྱས་ལ་གོང་མ་ཉིད་ལ་གནས་པར་བྱའོ། །ཡང་སེམས་མི་དགའ་བར་མཐོང་ན་ཏིང་ངེ་འཛིན་གྱི་ཡོན་ཏན་དྲན་པར་བྱས་ནས། དེ་ལ་དགའ་བ་བསྒོམ་པར་བྱ། གཡེང་བ་[[39]](#footnote-59)ལ་ཉེས་པར་[[40]](#footnote-60)བསམས་ལ་མི་དགའ་བ་ཞི་བར་བྱའོ། །ཡང་རྨུགས་པ་དང་གཉིད་ཀྱིས་[[41]](#footnote-61)བྱིང་བ་འམ་རྒོད་པར་དོགས་ན་དགའ་བའི་དངོས་པོ་སངས་རྒྱས་ཀྱི་སྐུའམ། མཛད་པ་བཅུ་གཉིས་ལ་སོགས་པ་བསམས་ལ་བྱིང་བ་ཞི་བར་བྱའོ། །ཡང་སྔོན་མྱོང་བའི་ཡུལ་ལ་སེམས་རྒོད་པའམ་དོགས་ན་འདུ་བྱེད་ཐམས་ཅད་མི་རྟག་པ་ལ་སོགས་པ་དང་། རང་ལ་མི་གཙང་བ་ལ་སོགས་པ་དང་། གཞན་ལ་མྱུར་དུ་བྲལ་བ་ལ་སོགས་པ་བསམས་ལ་རྒོད་པ་ཞི་བར་བྱས་ལ་གོང་མ་[[42]](#footnote-62)ཉིད་ལ་བཏང་སྙོམས་སུ་[[43]](#footnote-63)བྱའོ། །དེ་ལྟ་བུས་གནས་པ་ལས་ཤིན་ཏུ་སྐྱོ་བར་གྱུར་ན། དེ་ལས་ལངས་ལ་སྐྱིལ་མོ་ཀྲུང་མ་བཤིག་པར་འདི་ལྟར་བསམས་ཏེ། ཆོས་ཐམས་ཅད་དོན་དམ་པར་[[44]](#footnote-64)ཇི་ལྟ་བ་དམ་པར་ཇི་ལྟ་བ་ཡང་[[45]](#footnote-65)མི་དམིགས་ན། ཀུན་རྫོབ་ཏུ་རྒྱུ་རྐྱེན་ལས་སྐྱེ་བ་སྒྱུ་མ་ལ་སོགས་པ་སྣང་བ་ཡོད་དོ་[[46]](#footnote-66)སྙམ་དུ་བསམས་[[47]](#footnote-67)ལ་སྐྱིལ་མོ་ཀྲུང་བཤིག་སྟེ། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་མདུན་དུ་བྱས་ཏེ། བདུན་ཤིན་ཏུ་རྣམ་པར་དག་པར་བྱའོ། །དེའི་རིམ་པས་རྟག་པར་[[48]](#footnote-68)དུས་དྲུག་ཏུ་བྱའོ། །དེ་ནས་[༧༠བ]སེམས་མཉམ་པར་འགྱུར་ཏེ། དེ་གྱུར་ན་གནས་ཡིད་དུ་འོང་བ་བརྒྱན་ཏེ་ཤིན་ཏུ་དགའ་བར་བྱས་ལ། ཕ་རོལ་ཏུ་ཕྱིན་པ་དྲུག་དག་གིས་[[49]](#footnote-69)སེམས་དེ་ཤིན་ཏུ་འཕེལ་བར་བྱའོ། །སྤྱོད་ལམ་གྱི་སྣང་བ་ཀུན་སྒྱུ་མ་ལ་སོགས་པ་ལས་མི་ཉམས་པར་[[50]](#footnote-70)གནས་པར་བྱའོ། །དེ་དག་གི་ཐབས་དང་ཡིད་ཆེས་པ་ཡོད་དེ། མངས་ཀྱིས་དོགས་ནས་མ་བྲིས་ཏེ་གཞན་དུ་བལྟའོ[[51]](#footnote-71)། །བདེ་བར་གཤེགས་པའི་ཐུགས་ཀྱི་ཡང་སྙིང་འདི། །བརྗོད་དུ་མེད་ཀྱང་བདག་གཞན་དོན་དུ་བརྗོད། །དེ་ཡི་དགེ་བ་ཅུང་ཟད་ཅི་ཡོད་པས། །འགྲོ་བ་ཐམས་ཅད་བདེ་གཤེགས་འདྲ་བར་ཤོག །ཆོས་དོན་ཟབ་ཅིང་བདག་བློ་དམན། །དེ་ཕྱིར་ཤིན་ཏུ་རྟོགས་དཀའ་ཡང་། །ཐོས་ཉུང་བློ་དམན་དགའ་ཕྱིར་བྱས། །དེ་ལ་མཁས་མང་བཟོད་པ་མཛོད། །མི་རྟོག་ཡེ་ཤེས་མི་བསྒྲུབས་[[52]](#footnote-72)ན། །ཚིག་གིས་སངས་རྒྱས་གྲུབ་པ་མེད། །འོན་ཀྱང་འགྲོ་བ་འདོན་པས་ན། །མཁས་པ་རྣམས་ཀྱིས་བཤད་པར་རིགས། །རྣལ་འབྱོར་བསྒོམ་པ་[[53]](#footnote-73)ལ་འཇུག་པ་སློབ་དཔོན་ཆེན་པོ་ཀ་མ་ལ་ཤཱི་ལའི་ཞལ་སྔ་ནས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཆེན་པོ་པྲཛྙ་[[54]](#footnote-74)ཝརྨ་དང་། ཞུ་ཆེན་གྱི་ལོ་ཙཱ་བ་[[55]](#footnote-75)བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པ[[56]](#footnote-76)། །

1. བྷ་བ། སྣར་ཐང་། པེ་ཅིན། [↑](#footnote-ref-21)
2. སྒོམ་པ། སྣར་ཐང་། པེ་ཅིན། [↑](#footnote-ref-22)
3. སྐྱེད་པ། པེ་ཅིན། [↑](#footnote-ref-23)
4. སྐྱེད་པ། སྣར་ཐང་། པེ་ཅིན། [↑](#footnote-ref-24)
5. ལ། སྣར་ཐང་། པེ་ཅིན། [↑](#footnote-ref-25)
6. སྒྲུབ་པར། སྣར་ཐང་། པེ་ཅིན། [↑](#footnote-ref-26)
7. ཀྱི། སྣར་ཐང་། པེ་ཅིན། [↑](#footnote-ref-27)
8. སྐྱེད། སྣར་ཐང་། པེ་ཅིན། [↑](#footnote-ref-28)
9. ཀྱིས། སྣར་ཐང་། པེ་ཅིན། [↑](#footnote-ref-29)
10. མཐོ་བར། སྣར་ཐང་། [↑](#footnote-ref-30)
11. འདོད་པ། སྣར་ཐང་། པེ་ཅིན། [↑](#footnote-ref-31)
12. བྱས་ཏེ། སྣར་ཐང་། [↑](#footnote-ref-32)
13. གི། སྣར་ཐང་། པེ་ཅིན། [↑](#footnote-ref-33)
14. བསམ་པས། སྣར་ཐང་། པེ་ཅིན། [↑](#footnote-ref-34)
15. བཅིངས་པ་དེས། སྣར་ཐང་། པེ་ཅིན། [↑](#footnote-ref-35)
16. དབྲག། སྣར་ཐང་། པེ་ཅིན། [↑](#footnote-ref-36)
17. འདྲོན་པོ། སྣར་ཐང་། པེ་ཅིན། [↑](#footnote-ref-37)
18. ངེས་པར། སྣར་ཐང་། པེ་ཅིན། [↑](#footnote-ref-38)
19. གནས། སྣར་ཐང་། པེ་ཅིན། [↑](#footnote-ref-39)
20. འཆིལ་ལམ། སྣར་ཐང་། པེ་ཅིན། [↑](#footnote-ref-40)
21. དང་དུས་སུམ་གྱིས། སྣར་ཐང་། པེ་ཅིན། [↑](#footnote-ref-41)
22. བྱས་ཏེ། སྣར་ཐང་། པེ་ཅིན། [↑](#footnote-ref-42)
23. གློད། སྣར་ཐང་། པེ་ཅིན། [↑](#footnote-ref-43)
24. དགུ་པ། སྣར་ཐང་། པེ་ཅིན། [↑](#footnote-ref-44)
25. ཞུགས་པར། སྣར་ཐང་། པེ་ཅིན། [↑](#footnote-ref-45)
26. གི། སྣར་ཐང་། པེ་ཅིན། [↑](#footnote-ref-46)
27. གི་བཞུགས། ཇི་ལྟར་བཞུགས་པར། སྣར་ཐང་། གི་བཞུགས། ཇི་ལྟར་བཞུགས་པར་པ། པེ་ཅིན། [↑](#footnote-ref-47)
28. ལ་སོགས་པ། སྣར་ཐང་། པེ་ཅིན། [↑](#footnote-ref-48)
29. བརྟག་པ། པེ་ཅིན། [↑](#footnote-ref-49)
30. གི། སྣར་ཐང་། པེ་ཅིན། [↑](#footnote-ref-50)
31. དེ། སྣར་ཐང་། པེ་ཅིན། [↑](#footnote-ref-51)
32. ཡེངས་པར། སྣར་ཐང་། པེ་ཅིན། [↑](#footnote-ref-52)
33. བཟུང་བ། སྣར་ཐང་། པེ་ཅིན། [↑](#footnote-ref-53)
34. བཟུང་བའི། སྣར་ཐང་། པེ་ཅིན། [↑](#footnote-ref-54)
35. བཟུང་བའི་དངོས་པོ་རྡུལ་ཕྲ་རབ། སྣར་ཐང་། པེ་ཅིན། [↑](#footnote-ref-55)
36. དེ། སྣར་ཐང་། པེ་ཅིན། [↑](#footnote-ref-56)
37. རྟོག་པའི། སྣར་ཐང་། པེ་ཅིན། [↑](#footnote-ref-57)
38. དེ། སྣར་ཐང་། པེ་ཅིན། [↑](#footnote-ref-58)
39. གཡེང་བྱའོ། །གཡེངས་པ། སྣར་ཐང་། པེ་ཅིན། [↑](#footnote-ref-59)
40. ཉེས་པ། སྣར་ཐང་། པེ་ཅིན། [↑](#footnote-ref-60)
41. ཀྱི། སྣར་ཐང་། པེ་ཅིན། [↑](#footnote-ref-61)
42. གོང་ལམ། སྣར་ཐང་། པེ་ཅིན། [↑](#footnote-ref-62)
43. སུ། ཞེས་པར་མ་གཞན་ནང་མེད། [↑](#footnote-ref-63)
44. དམ་པ། སྣར་ཐང་། པེ་ཅིན། [↑](#footnote-ref-64)
45. དམ་པ་ཇི་ལྟ་བ། སྣར་ཐང་། པེ་ཅིན། [↑](#footnote-ref-65)
46. དོ། ཞེས་པར་མ་གཞན་ནང་མེད། [↑](#footnote-ref-66)
47. བསམ། སྣར་ཐང་། པེ་ཅིན། [↑](#footnote-ref-67)
48. བརྟག་པར། སྣར་ཐང་། པེ་ཅིན། [↑](#footnote-ref-68)
49. དག་གིས། ཞེས་པར་མ་གཞན་ནང་མེད། [↑](#footnote-ref-69)
50. མཉམ་པར། སྣར་ཐང་། པེ་ཅིན། [↑](#footnote-ref-70)
51. ལྟའོ། སྣར་ཐང་། པེ་ཅིན། [↑](#footnote-ref-71)
52. བསྒྲུབ། སྣར་ཐང་། པེ་ཅིན། [↑](#footnote-ref-72)
53. སྒོམ་པ། སྣར་ཐང་། པེ་ཅིན། [↑](#footnote-ref-73)
54. པྲཛྙཱ། ཅོ་ནེ། སྣར་ཐང་། པེ་ཅིན། [↑](#footnote-ref-74)
55. ལོ་ལོཙྪ་བ། སྣར་ཐང་། པེ་ཅིན། [↑](#footnote-ref-75)
56. ཕབ་པོ། སྣར་ཐང་། པེ་ཅིན། [↑](#footnote-ref-76)