[དབུ་མ། གི། ༢༥༥བ]༄༅༅། །ཁ་ཏོན་དང་གླེགས་བམ་ཀླག་པའི་[[1]](#footnote-21)སྔོན་དུ་བྱ་བའི་ཆོ་ག །སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །དང་པོ་རེ་ཞིག་བྱང་ཆུབ་སེམས་དཔའ་ཆོས་ཁ་ཏོན་དུ་བྱ་བར་འདོད་པ་དང་གླེགས་བམ་དུ་བྱ་བ་ཀློག་པར་འདོད་པས་ཕྱོགས་བཅུའི་འཇིག་རྟེན་གྱི་ཁམས་ཀྱི་[[2]](#footnote-22)སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་གསོལ་བ་བཏབ་སྟེ། ཡིད་ཀྱིས་ཀུན་དུ་དམིགས་ལ། བྱང་ཆུབ་སེམས་དཔའ་སེམས་དཔའ་ཆེན་པོ་ཀུན་དུ་བཟང་པོའི་སྤྱོད་པའི་སྨོན་ལམ་གྱི་ཆོ་གས[[3]](#footnote-23) །ཕྱག་འཚལ་བ་ལ་སོགས་པ་ཡན་ལག་བདུན་གྱི་ཚུལ་དུ་མཆོད་པ་རྣམས་ཀྱིས་ཡང་དག་པར་མཆོད་དོ། །དེའི་རྗེས་ལ་སེམས་ཅན་ཐམས་ཅད་ལ་བྱམས་པའི་སེམས་ཉེ་བར་གཞག་[[4]](#footnote-24)སྟེ། ཡང་དག་པའི་ལྷག་པའི་བསམ་པས་དེ་ལྟར་བསམས་པའི་རྗེས་ལ། ཚིག་ལན་གསུམ་བརྗོད་པར་བྱ་བ་ནི། བཅོམ་ལྡན་འདས་ཀྱིས་གསུངས་པའི་ཆོས་ཀྱི་ཚིག་གཅིག་གི་དོན་གང་ཡིན་པ་དེ་ནི་ཆོས་ཐམས་ཅད་ཀྱི་ཡང་ཡིན་ན། འོན་ཀྱང་བདག་ནི་རང་གི་ལས་ཀྱི་[[5]](#footnote-25)ཉེས་པས་ཤེས་རབ་ཆུང་ཞིང་བློ་ཞེན་ཏེ[[6]](#footnote-26) །དེ་ལྟ་ཡིན་དུ་ཟིན་ཀྱང་། གང་བཅོམ་ལྡན་འདས་ཀྱི་གསུང་རབ་བཟུང་ནས་དེས་བདག་གི་ཁ་ཏོན་བྱས་ཏེ། ཆོས་ཀྱི་སྒྲ་དེ་སེམས་ཅན་གང་གི་རྣ་ལམ་དུ་གྲག་པ་[[7]](#footnote-27)དེ། དེ་བཞིན་གཤེགས་པའི་སྤོབས་པ་ཐོབ་པར་གྱུར་ཅིག །བཅོམ་ལྡན་འདས་ཀྱིས་[[8]](#footnote-28)གསུངས་པའི་ཆོས་ཚིག་གཅིག་གི་དོན་གང་ཡིན་པ་དེ་ནི། ཆོས་ཐམས་ཅད་ཀྱི་ཡང་ཡིན་ན། འོན་ཀྱང་བདག་ནི་རང་གི་ལས་ཀྱི་[[9]](#footnote-29)ཉེས་པས་ཤེས་རབ་ཆུང་ཞིང་བློ་ཞེན་ཏེ[[10]](#footnote-30)། དེ་ལྟར་ཡིན་དུ་ཟིན་ཀྱང་། གང་བདག་གིས་[༢༥༦ན]གླེགས་བམ་དུ་བྱས་པའི་ཆོས་ཀླག་པར་[[11]](#footnote-31)བྱ་སྟེ། ཆོས་ཀྱི་སྒྲ་དེ་སེམས་ཅན་གང་རྣམས་ཀྱི་རྣ་ལམ་དུ་གྲག་པ་[[12]](#footnote-32)དེ་དག །དེ་བཞིན་གཤེགས་པའི་སྤོབས་པ་ཐོབ་པར་གྱུར་ཅིག །ཅེས་ལན་གསུམ་དུ་བརྗོད་པར་བྱའོ། །ཁ་ཏོན་དང་གླེགས་བམ་ཀླག་པའི་[[13]](#footnote-33)ཆོ་ག །སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།། །།

1. བཀླག་པའི། སྣར་ཐང་། པེ་ཅིན། [↑](#footnote-ref-21)
2. ཀྱི། ཞེས་པར་མ་གཞན་ནང་མེད། [↑](#footnote-ref-22)
3. ཆོ་ག། སྣར་ཐང་། པེ་ཅིན། [↑](#footnote-ref-23)
4. བཞག། སྣར་ཐང་། [↑](#footnote-ref-24)
5. ཀྱིས། སྣར་ཐང་། པེ་ཅིན། [↑](#footnote-ref-25)
6. ཞན། སྣར་ཐང་། པེ་ཅིན། [↑](#footnote-ref-26)
7. གྲགས་པ། སྣར་ཐང་། པེ་ཅིན། [↑](#footnote-ref-27)
8. ཀྱི། པེ་ཅིན། [↑](#footnote-ref-28)
9. ཀྱིས། སྣར་ཐང་། པེ་ཅིན། [↑](#footnote-ref-29)
10. ཞན། པེ་ཅིན། ཞན་ཏེ། སྣར་ཐང་། [↑](#footnote-ref-30)
11. བཀླག་པར། སྣར་ཐང་། པེ་ཅིན། [↑](#footnote-ref-31)
12. གྲགས་པ། སྣར་ཐང་། པེ་ཅིན། [↑](#footnote-ref-32)
13. བཀླག་པའི། སྣར་ཐང་། པེ་ཅིན། [↑](#footnote-ref-33)