[སེམས་ཙམ། ཤི། ༡༤༥ན]༄༅༅།།རྒྱའི་སྐད་དུ།ཏའི་[[1]](#footnote-21)ཆིང་པའི་ཧཱ་མིང་མུན་ལུན།བོད་སྐད་དུ།ཐེག་པ་ཆེན་པོའི་ཆོས་བརྒྱ་གསལ་བའི་སྒོའི་བསྟན་བཅོས།འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།།བཅོམ་ལྡན་འདས་ཀྱིས་ཆོས་ཐམས་ཅད་བདག་མེད་དོ་ཞེས་གསུངས་པ་ནི་ཆོས་ཐམས་ཅད་[༡༤༥བ]ཅེས་བྱ་བ་གང་ཡིན་པ་དང་།བདག་མེད་པ་དེ་གང་ལ་བརྗོད་ཅེ་ན།ཆོས་ཐམས་ཅད་ནི་བསྡུ་ན་ངོ་བོ་ལྔ་ཡོད་དེ།སེམས་ཀྱི་ཆོས་དང་སེམས་ལས་བྱུང་བའི་ཆོས་དང་།གཟུགས་ཀྱི་ཆོས་དང་།འདུ་བྱེད་ཕན་ཚུན་མི་ལྡན་པའི་ཆོས་དང་།འདུས་མ་བྱས་ཀྱི་ཆོས་སོ། །[[2]](#footnote-22)།།དེ་ལ་ཐམས་ཅད་ཁྱད་པར་དུ་བྱ་བའི་ཕྱིར་དང་།འདི་དང་ཕན་ཚུན་ལྡན་པའི་[[3]](#footnote-23)ཕྱིར་དང་།མངོན་དུ་[[4]](#footnote-24)གྱུར་པའི་ཕྱིར་དང་།བྱེ་བྲག་འདི་རྣམས་མི་འདྲ་བའི་ཕྱིར་དང་།དོན་མངོན་དུ་བྱ་བའི་ཕྱིར་རིམ་པ་འདི་ལྟར་དབྱེ་བར་བྱའོ།།སེམས་ཀྱི་ཆོས་ལ་ངོ་བོ་བརྒྱད་[[5]](#footnote-25)ཡོད་དེ།མིག་གི་རྣམ་པར་ཤེས་པ་དང་།རྣ་བའི་རྣམ་པར་ཤེས་པ་དང་།སྣའི་རྣམ་པར་ཤེས་པ་དང་།ལྕེའི་རྣམ་པར་ཤེས་པ་དང་།ལུས་ཀྱི་རྣམ་པར་ཤེས་པ་དང་།ཡིད་ཀྱི་རྣམ་པར་ཤེས་པ་དང་།རྣམ་པར་སྨིན་པའི་རྣམ་པར་ཤེས་པ་དང་།ཉོན་མོངས་པ་ཅན་གྱི་ཡིད་ཀྱི་རྣམ་པར་ཤེས་པའོ།།སེམས་ལས་བྱུང་བའི་ཆོས་ལ་བསྡུ་ན་ངོ་བོ་དྲུག་ཡོད་དེ།ཀུན་དུ་འགྲོ་བ་ལྔ་ཡོད་པ་དང་།གཞན་ཡུལ་ངེས་པ་ལ་ལྔ་ཡོད་པ་དང་།དགེ་བ་ལ་བཅུ་གཅིག་ཡོད་པ་དང་།རྩ་བའི་ཉོན་མོངས་པ་དྲུག་ཡོད་པ་དང་།རྗེས་སུ་འགྲོ་བའི་ཉོན་མོངས་པ་ཉི་ཤུ་ཡོད་པ་དང་།གཞན་དུ་འགྱུར་བ་བཞི་ཡོད་པའོ།།ཀུན་དུ་འགྲོ་བ་ལྔ་གང་ཞེ་ན།ཡིད་ལ་བྱེད་པ་དང་།རེག་པ་དང་།ཚོར་བ་དང་།སེམས་པ་དང་།འདུ་ཤེས་སོ།།གཞན་ཡུལ་ངེས་པ་ལྔ་[[6]](#footnote-26)གང་ཞེ་ན།འདུན་པ་དང་།ཁྱད་པར་དྲན་པ་དང་།མོས་པ་དང་།ཏིང་ངེ་འཛིན་དང་།ཤེས་རབ་བོ།།དགེ་བ་བཅུ་གཅིག་གང་ཞེ་ན།དད་པ་དང་།བརྩོན་འགྲུས་དང་།ངོ་ཚ་ཡོད་པ་[[7]](#footnote-27)དང་།ཁྲེལ་ཡོད་པ་དང་།འདོད་ཆགས་མེད་པ་དང་།ཞེ་སྡང་མེད་པ་དང་།གཏི་མུག་མེད་པ་དང་།ཤིན་ཏུ་སྦྱངས་པར་གནས་པ་དང་།བག་ཡོད་པ་དང་།བཏང་སྙོམས་དང་།རྣམ་པར་མི་འཚེ་བའོ།།རྩ་བའི་ཉོན་མོངས་པ་དྲུག་གང་ཞེ་ན།འདོད་ཆགས་དང་།ཞེ་སྡང་དང་།མ་རིག་པ་དང་།ང་རྒྱལ་དང་།ཐེ་ཚོམ་དང་།ཕྱིན་ཅི་ལོག་གི་ལྟ་བའོ།།རྗེས་སུ་འགྲོ་བའི་ཉོན་མོངས་པ་ཉི་ཤུ་གང་ཞེ་ན།ཁྲོ་བ་དང་།ཁོན་དུ་འཛིན་པ་དང་།འཚིག་པ་[[8]](#footnote-28)དང་།འཆབ་པ་[[9]](#footnote-29)དང་།གཡོ་བ་དང་།རྒྱགས་པ་དང་།སྒྱུ་[[10]](#footnote-30)དང་།རྣམ་པར་འཚེ་བ་དང་།ཕྲག་དོག་[༡༤༦ན]དང་།སེར་སྣ་དང་།ངོ་ཚ་མེད་པ་དང་།ཁྲེལ་མེད་པ་དང་།མ་དད་པ་དང་།ལེ་ལོ་དང་།བག་མེད་པ་དང་།རྨུགས་པ་དང་།རྒོད་པ་དང་།དྲན་པ་དོར་བ་དང་།ཤེས་པ་ཕྱིན་ཅི་ལོག་དང་།རྣམ་པར་གཡེང་བའོ།།གཞན་དུ་འགྱུར་བ་[[11]](#footnote-31)བཞི་གང་ཞེ་ན།གཉིད་དང་།དཔྱོད་པ་དང་།འགྱོད་པ་དང་།རྟོག་པའོ།།གཟུགས་ཀྱི་ཆོས་ལ་བསྡུ་ན་ངོ་བོ་བཅུ་གཅིག་གང་ཞེ་ན།མིག་གི་དབང་པོ་དང་།རྣ་བའི་དབང་པོ་དང་།སྣའི་དབང་པོ་དང་།ལྕེའི་དབང་པོ་དང་།ལུས་ཀྱི་དབང་པོ་དང་།གཟུགས་དང་།སྒྲ་དང་།དྲི་དང་།རོ་དང་།རེག་བྱ་དང་།ཆོས་ཀྱི་ཕྱོགས་སོ།།བཏགས་པ་པ་འདུ་བྱེད་ཕན་ཚུན་མི་ལྡན་པའི་ཆོས་ལ་བསྡུ་ན་ངོ་བོ་ཉི་ཤུ་རྩ་བཞི་གང་ཞེ་ན།ཐོབ་པ་དང་།སྲོག་གི་རྩ་བ་དང་།སྐལ་བ་རིགས་མཐུན་པ་དང་།སོ་སོའི་སྐྱེ་བོ་དང་།འདུ་ཤེས་མེད་པ་པ་དང་།རྫོགས་པའི་འདུ་ཤེས་པ་[[12]](#footnote-32)དང་།འགོག་པ་[[13]](#footnote-33)སྙོམས་པར་འཇུག་པ་དང་།མིང་གི་ཚོགས་དང་།ཚིག་གི་ཚོགས་དང་།[[14]](#footnote-34)ཡི་གེའི་ཚོགས་དང་།སྐྱེ་བ་དང་།རྒས་པ་དང་།གནས་པ་དང་།མི་རྟག་པ་དང་།རྒྱུན་འཁོར་བ་དང་།སོ་སོར་ངེས་པ་དང་།ཕན་ཚུན་འབྲེལ་བ་དང་།སྟོབས་མྱུར་བ་དང་།གོ་རིམས་[[15]](#footnote-35)དང་།དུས་དང་།ཕྱོགས་དང་།གྲངས་དང་།སྤྱོད་པ་མཐུན་པའི་ཚོགས་དང་།སྤྱོད་པ་མི་མཐུན་པའི་[[16]](#footnote-36)ཚོགས་སོ།།འདུས་མ་བྱས་པའི་ཆོས་ལ་བསྡུ་ན་ངོ་བོ་དྲུག་གང་ཞེ་ན།སྟོང་པ་ཉིད་ཀྱི་འདུས་མ་བྱས་དང་།བརྟགས་པས་འགོག་པའི་འདུས་མ་བྱས་དང་།བརྟགས་པས་འགོག་པ་མ་ཡིན་པའི་འདུས་མ་བྱས་དང་།མི་གཡོ་བའི་འདུས་མ་བྱས་དང་།འདུ་ཤེས་དང་།ཚོར་བའི་འདུས་མ་བྱས་དང་།རྣམ་པ་དེ་བཞིན་ཉིད་ཀྱི་[[17]](#footnote-37)འདུས་མ་བྱས་སོ་ཞེས་བྱ་བའི་ཕྱིར་བདག་གི་ཆོས་དེ་མེད་པར་གསུངས་སོ།།དེ་རྣམས་བསྡུ་ན་ངོ་བོ་ཡང་གཉིས་ཡོད་དེ།དང་པོ་གང་ཟག་གི་བདག་མེད་པ་དང་།གཉིས་པ་ཆོས་ཀྱི་བདག་མེད་པའོ།།ཐེག་པ་ཆེན་པོའི་ཆོས་བརྒྱ་གསལ་བའི་སྒོའི་བསྟན་བཅོས་ཡོངས་སུ་རྫོགས་སོ།།།།རྒྱའི་དཔེ་ལས་[[18]](#footnote-38)སློབ་དཔོན་དབྱིག་གཉེན་གྱིས་[[19]](#footnote-39)མཛད་པར་[[20]](#footnote-40)སྣང་།དིང་སང་བོད་རྣམས་དཔལ་ལྡན་ཆོས་སྐྱོང་གིས་མཛད་ཅེས་གྲགས་སོ།།[༡༤༦བ]དཔལ་ལྡན་དབང་ཕྱུག་རྒྱའི་ལོ་ཙཱ་བ་ཐང་སམ་ཙང་ཞེས་བྱ་བས་རྒྱ་གར་ལས་རྒྱའི་ཡུལ་དུ་བསྒྱུར་ཞིང་ཕྱིས་སྟོན་པ་དགེ་སློང་ཆོས་ཀྱི་རྒྱལ་མཚན་ཞེས་བྱ་བས་བསྒྱུར་བར་ཞུས་པའི་དོན་དུ་གཞི་ཐམས་ཅད་ཡོད་པར་སྨྲ་བའི་སྡེ་པ་ལས་རབ་ཏུ་བྱུང་བ།རྒྱ་ནག་ཆེན་པོའི་ལྷ་བཙུན་ཆོས་ཀྱི་རིན་ཆེན་གྱིས་དཔལ་ས་སྐྱའི་གཙུག་ལག་ཁང་དུ་བསྒྱུར་ཞིང་ལེགས་པར་གཏན་ལ་ཕབ་པའོ།།

1. ཏཱའི། སྣར་ཐང་། པེ་ཅིན། [↑](#footnote-ref-21)
2. དང། སྣར་ཐང་། པེ་ཅིན། [↑](#footnote-ref-22)
3. ཕན་ཚུན་པའི། སྣར་ཐང་། པེ་ཅིན། [↑](#footnote-ref-23)
4. མངོན་སུམ་དུ། སྣར་ཐང་། པེ་ཅིན། [↑](#footnote-ref-24)
5. བརྒྱད། ཞེས་པར་མ་གཞན་ནང་མེད། [↑](#footnote-ref-25)
6. ལྔ། ཞེས་པར་མ་གཞན་ནང་མེད། [↑](#footnote-ref-26)
7. ཆད་པ། པེ་ཅིན། [↑](#footnote-ref-27)
8. འཆིག་པ། སྣར་ཐང་། [↑](#footnote-ref-28)
9. འཆི་བ། པེ་ཅིན། [↑](#footnote-ref-29)
10. རྒྱུ། སྣར་ཐང་། པེ་ཅིན། [↑](#footnote-ref-30)
11. འབྱུང་བ། སྣར་ཐང་། [↑](#footnote-ref-31)
12. འདུ་ཤེས་མེད་པ། སྣར་ཐང་། པེ་ཅིན། [↑](#footnote-ref-32)
13. འགོག་པའི། སྣར་ཐང་། [↑](#footnote-ref-33)
14. ཚིག་གི་ཚོགས་དང། ཞེས་པར་མ་གཞན་ནང་མེད། [↑](#footnote-ref-34)
15. གོ་རིགས། སྣར་ཐང་། པེ་ཅིན། [↑](#footnote-ref-35)
16. སྤྱོད་པའི་མི་ཐུན་པའི། སྣར་ཐང་། སྤྱོད་པའི་མི་མཐུན་པའི། པེ་ཅིན། [↑](#footnote-ref-36)
17. ཀྱིས། སྣར་ཐང་། [↑](#footnote-ref-37)
18. ལ། སྣར་ཐང་། པེ་ཅིན། [↑](#footnote-ref-38)
19. གྱི། སྣར་ཐང་། [↑](#footnote-ref-39)
20. མཛད་པ། སྣར་ཐང་། པེ་ཅིན། [↑](#footnote-ref-40)