[འདུལ་བ། སུ། ༦༤ན]༄༅༅། །རྒྱ་གར་སྐད་དུ། ཤྲ་མ་ཎེ་ར་པཪྵཱ་གྲཾ །[[1]](#footnote-21)བོད་སྐད་དུ། དགེ་ཚུལ་གྱི་དང་པོའི་ལོ། སངས་རྒྱས་ལ་ཕྱག་འཚལ་ལོ། །མཁན་པོ་དགོངས་སུ་གསོལ། ཕྱག་འཚལ་ལོ། །དགུང་ལ་ཀུན་དུ་བདེའམ་ཞེས་དྲི། ཆག་ཆག་དང་ཕྱག་དར་དང་དཀྱིལ་འཁོར་བགྱིད། ཀློག་པ་དང་། ཁ་ཏོན་དང་དགེ་བའི་ཕྱོགས་ཀྱི་[[2]](#footnote-22)ཀུན་དུ་སྤྱོད་པ་[[3]](#footnote-23)རྣམས་ལ་ཆོས་དང་མཐུན་པར་བགྱིད། གཎྜཱིའི་[[4]](#footnote-24)དུས་སུ་བརྗོད་པར་[[5]](#footnote-25)བྱ་བ་ཡང་ངོ་། །མཁན་པོ་དགོངས་སུ་གསོལ། ཕྱག་འཚལ་ལོ། །བདེ་བར་གསོལ་ལམ་[[6]](#footnote-26)ཞེས་དྲི། ཀློག་པ་དང་ཁ་ཏོན་བགྱིད། ངལ་བསོ་བ་[[7]](#footnote-27)ཡང་ངོ་། །མཁན་པོ་དགོངས་སུ་གསོལ། ཕྱག་འཚལ་ལོ། །གདུགས་ལ་[[8]](#footnote-28)ཀུན་དུ་བདེའམ་ཞེས་དྲི། རྐང་པ་དག་བཀྲུ། མཆིས་[[9]](#footnote-29)མལ་བཤམ། སྲོད་དང་ཐོ་རངས་ལ་མི་ཉལ་བར་སྦྱོར་བ་[[10]](#footnote-30)བགྱིད། ངལ་སོ་བ་ཡང་ངོ་། །སློབ་དཔོན་དགོངས་སུ་གསོལ། ཕྱག་འཚལ་ལོ། །དགུང་ལ་ཀུན་ཏུ་བདེའམ་ཞེས་དྲི། ཆག་ཆག་དང་ཕྱག་དར་ཡང་དེ་བཞིན་ནོ། །བདག་དཀྱིལ་འཁོར་བགྱིད་ཅེས་སོ། །ཀློག་པ་དང་ཁ་ཏོན་དང་དགེ་བའི་ཕྱོགས་ཀྱི་ཀུན་དུ་སྤྱོད་པ་སྦྱིན་པ་ལ་སོགས་པའོ། །གཎྜཱིའི་[[11]](#footnote-31)དུས་སུ་ཡང་ཟས་སོ། །འཆག་པ་དང་འདུག་པ་དང་ཞབས་ལ་བསྐུ་མཉེ་[[12]](#footnote-32)ལ་སོགས་པའོ། །ཐོས་པ་དང་བསམ་པ་ལ་སོགས་པ་ཐམས་ཅད་བགྱིད། དེ་ནི་ཁྱོད་ཀྱི་རྗེས་སུ་གནང་བས་སོ། །རྒྱལ་པོ་ཤག་བྱུང་བའི་དུས་ན་ལོ་དགུ་བརྒྱ་བཞི་བཅུ་རྩ་ལྔ་ལོན་པའི་འོག་ཏུ་དཔལ་ལྡན་ས་སྐྱོང་ལྷ་རྣམ་པར་རྒྱལ་བས་རྒྱལ་སྲིད་མཛད་ནས་ལོ་བཅུ་དགུ་འདས་པ་ན། དབྱར་ཟླ་ར་བའི་མར་གྱི་ངོའི་ཚེས་གསུམ་ལ་ཡུལ་མ་ག་དྷཱའི་[[13]](#footnote-33)དཔལ་སེང་གེ་གོ་ཆ་[[14]](#footnote-34)འབྱུང་བའི་གཙུག་ལག་ཁང་ཆེན་པོར་རབ་ཏུ་བྱུང་། བདག་ཉིད་ནི་ཤཱཀྱའི་དགེ་ཚུལ་མཐའ་ཡས་དཔལ་སྐྱོང་ངོ་། །ཚེ་དང་ལྡན་པ་ཁྱོད་ལོ་དུ་ལོན་ཞེ་ན། ལོ་དུ་ལོན་པའམ་མ་ལོན་ནོ། །དུས་གང་ཞེ་ན་སོ་གའོ། །སོ་ག་ནས་ཅི་ཙམ་ན་ཐོབ་ཅེ་ན། ཞག་གཉིས་དམན་པའི་ཟླ་བ་གསུམ་མོ། །ཟས་ཀྱི་སྔ་རོལ་ལམ་ཟས་ཀྱི་འོག་རོལ་ཞེ་ན། བདག་ཟས་ཀྱི་སྔ་རོལ་ལོ། །སྐྱེས་བུ་དང་རྩ་བའི་ཚད་དུ་ཞེ་ན། སྐྱེས་བུ་དང་རྩ་བ་གཅིག་གི་ཚད་ཀྱི་གྲིབ་མའོ། །མཁན་པོ་གང་ཡིན་ཞེ་ན། དོན་གྱི་སླད་དུ་མཚན་ནས་སྨོས་ཏེ་བླ་མ་མཁན་པོ་ལྷ་དབང་སྐྱོང་ངོ་། །སློབ་དཔོན་གང་ཞེ་ན། བདག་གི་སློབ་དཔོན་རིན་ཆེན་འབྱུང་གནས་སྐྱོང་ངོ་། །དུས་གང་ཞེ་ན། ལྔ་རྣམས་སོ། །ལྔ་རྣམས་གང་ཞེ་ན། དགུན་དང་། སོ་ག་དང་། དབྱར་དང་། དབྱར་ཐུང་ངུ་དང་། དབྱར་རིང་པོའོ། །དེ་ལ་དགུན་གྱི་ཚད་ཇི་ཙམ་ཞེ་ན། ཟླ་བ་བཞི་རྣམས་སོ། །བཞི་པོ་རྣམས་གང་ཞེ་ན། དགུན་ཟླ་ར་བ་དང་། དགུན་ཟླ་འབྲིང་པོ་དང་། དགུན་ཟླ་ཐ་ཆུངས་[[15]](#footnote-35)དང་། དཔྱིད་ཟླ་ར་བའོ། །སོ་ག་ཇི་ཙམ་ཞེ་ན། ཟླ་བ་བཞི་རྣམས་སོ། །བཞི་པོ་རྣམས་གང་ཞེ་ན། དཔྱིད་ཟླ་འབྲིང་པོ་དང་། དཔྱིད་ཟླ་ཐ་ཆུངས་[[16]](#footnote-36)དང་། དབྱར་ཟླ་ར་བ་དང་། དབྱར་ཟླ་འབྲིང་པོ་རྣམས་སོ། །དབྱར་གྱི་ཚད་ཇི་ཙམ་ཞེ་ན། ཟླ་བ་གཅིག་སྟེ། དབྱར་ཟླ་ཐ་ཆུངས་སོ[[17]](#footnote-37)། །དབྱར་ཐུང་ངུའི་ཚད་ཇི་ཙམ་ཞེ་ན། ཉིན་ཞག་གཅིག་[༦༥ན]གོ། །ཉིན་ཞག་གཅིག་པོ་གང་ཞེ་ན། སྟོན་ཟླ་ར་བའི་ཚེས་གཅིག་གི་ཉིན་ཞག་གཅིག་གོ། །དབྱར་རིང་པོའི་ཚད་ཇི་ཙམ་ཞེ་ན། ཉིན་ཞག་དེས་མ་ཆོག་པའི་ཟླ་བ་གསུམ་མོ། །ཟླ་བ་གསུམ་པོ་གང་ཞེ་ན། སྟོན་ཟླ་ར་བ་དང་། སྟོན་ཟླ་འབྲིང་པོ་དང་། སྟོན་ཟླ་ཐ་ཆུངས་སོ[[18]](#footnote-38)། །ཡང་པ། གཅིག་གིས་[[19]](#footnote-39)དམན་པའི་ཟླ་བ་རྣམས། །བཞི་རྣམས་དེ་བཞིན་བཞི་པོ་རྣམས། །ཟླ་བ་གཅིག་ཡིན་ཞག་གཅིག་ཡིན། །ཞེས་བྱ་དུས་རྣམས་ལྔ་པོར་དྲན། །སྡེ་པ་གང་ཞེ་ན། འཕགས་པ་གཞི་ཐམས་ཅད་ཡོད་པར་[[20]](#footnote-40)སྨྲ་བའི་སྡེའོ། །སྡེ་པ་དུ་ཞེ་ན། བཞི་རྣམས་སོ། །བཞི་པོ་རྣམས་གང་ཞེ་ན། འཕགས་པ་ཐམས་ཅད་ཡོད་པར་སྨྲ་བ་དང་། འཕགས་པ་དགེ་འདུན་ཕལ་ཆེན་པ་དང་། འཕགས་པ་དགེ་འདུན་མང་བོས་བཀུར་བ་དང་། འཕགས་པ་གནས་བརྟན་པའོ[[21]](#footnote-41)། །དེ་དག་ལ་དབྱེ་ན་དུ་ཡོད་ཅེ་ན། བཅོ་བརྒྱད་དོ། །བཅོ་བརྒྱད་པོ་རྣམས་གང་ཞེ་ན། ཐམས་ཅད་ཡོད་པར་སྨྲ་བ་རྣམས་ཀྱི་དབྱེ་བ་ནི་བཞིའོ། །དེ་བསྟན་པར་བྱ་[[22]](#footnote-42)སྟེ། འོད་སྲུངས་པ་དང་ས་སྟོན་སྡེ[[23]](#footnote-43)། །ཆོས་སྲུང་བ་ཡི་མིང་ཅན་རྣམས། །གཞི་ཀུན་ཡོད་པར་སྨྲ་བ་སྟེ། །འདོད་པའི་བྱེ་བྲག་འབའ་ཞིག་གི། །རྒྱུ་ཡིས་[[24]](#footnote-44)འདི་དག་ཐ་དད་བྱས། །སྟོན་པ་ཐ་དད་ཡོད་མ་ཡིན། །དགེ་འདུན་པ་ལ་ཆེན་དབྱེ་བ་ནི། །དྲུག་སྡེ་ཤར་གྱི་རི་བོ་དང་། །དེ་བཞིན་བྱང་གི་[[25]](#footnote-45)རི་བོ་དང་། །དབུས་པ་ཞེས་བྱ་དེ་ལས་གཞན། །རྣམ་པར་ཕྱེ་སྟེ་སྨྲ་བ་དང་། །གཞན་ནི་དེ་བཞིན་བཏགས་པར་[[26]](#footnote-46)སྨྲ། །འཇིག་རྟེན་འདས་པར་སྨྲ་བ་སྟེ། །དེ་དག་ཏུ་ནི་ཡང་དག་སྨྲ། །མང་པོས་བཀུར་བའི་དབྱེ་བ་ནི། །རྣམ་པ་[[27]](#footnote-47)ལྔར་ནི་མཁས་པས་བསྔགས། །གོས་དམར་བ་དང་སྲུང་བ་པ། །ས་སྒྲོགས་རིས་དང་དེ་བཞིན་གཞན། །མང་དུ་ཐོས་རྣམས་སྨྲ་བ་དང་། །གནས་མའི་བུ་ཡི་མིང་ཅན་རྣམས། །རྒྱལ་བྱེད་ཚལ་ན་གནས་པ་དང་། །འཇིགས་བྱེད་རི་ལ་གནས་པ་དང་། །གཙུག་ལག་ཁང་ཆེན་ལ་གནས་པ། །གནས་བརྟན་རྣམས་ནི་གསུམ་དུ་འདོད། །ཤཱཀྱ་སེང་གེའི་བསྟན་པ་ནི། །དེ་ལྟར་དབྱེ་བ་བཅོ་བརྒྱད་དུ། །གྱུར་ཏེ་འགྲོ་བའི་བླ་མ་[[28]](#footnote-48)འགྲོ་བའི་བླ་མ་དེའི། །སྔོན་གྱི་ཕྲིན་ལས་[[29]](#footnote-49)ངེས་པ་[[30]](#footnote-50)ཡིན། །བསླབ་པ་རྣམས་[[31]](#footnote-51)དུ་ཞེ་ན། བཅུ་རྣམས་སོ། །བཅུ་པོ་རྣམས་གང་[༦༥བ]ཞེ་ན། གང་ཞིག་སྲོག་གཅོད་གཞན་གྱི་ནོར་འཕྲོག་[[32]](#footnote-52)དང་། །མི་ཚངས་སྤྱོད་བརྫུན་[[33]](#footnote-53)བཅོས་པའི་ཆང་ལ་སོགས། །གར་སོགས་ཕྲེང་སོགས་མལ་ཆེན་མཐོ་བ་དང་། །དུས་མིན་ཟས་དང་གསེར་དངུལ་སྤོང་བ་སྟེ[[34]](#footnote-54)། །དགེ་ཚུལ་བརྟུལ་ཞུགས་ཆུ་ལོན་བརྩིགས་པ་དང་། །མཐར་བྱེད་པ་ཡི་མཆི་བ་འབྱུང་བའི་ཐབས། །རྫོགས་པའི་བྱང་ཆུབ་ནོད་དབང་བསྐུར་[[35]](#footnote-55)ཡིན། །ཉོན་མོངས་དགྲ་ཡི་གཡུལ་ལས་རྒྱལ་བྱེད་ཚུལ། །ལྟུང་བར་འགྱུར་བའི་ཆོས་དུ་ཞེ་ན། བཞི་རྣམས་སོ། །བཞི་པོ་རྣམས་གང་ཞེ་ན། སྲོག་གཅོད་པ་དང་། མ་བྱིན་པར་ལེན་པ་དང་། མི་ཚངས་པར་སྤྱོད་པ་དང་། མིའི་ཆོས་བླ་མའི་ཚིག་སྨྲ་བའོ། །དགེ་སྦྱོང་དུ་བྱེད་པའི་ཆོས་རྣམས་དུ་ཞེ་ན། བཞི་རྣམས་སོ། །བཞི་པོ་[[36]](#footnote-56)རྣམས་གང་ཞེ་ན། ཀྱང་སླར་མི་ཁྲོ་བ་དང་། གཤེ་ཡང་སླར་མི་གཤེ་བ་དང་། མཚང་བྲུས་ཀྱང་སླར་མི་བྲུ་བ་[[37]](#footnote-57)དང་། རྡེག་[[38]](#footnote-58)ཀྱང་སླར་མི་རྡེག་པའོ[[39]](#footnote-59)། །ཡིད་བརྟན་པ་རྣམས་[[40]](#footnote-60)དུ་ཞེ་ན། ལྔ་རྣམས་སོ། །ལྔ་པོ་རྣམས་གང་དག་ཅེ་ན། ཆུ་ཚགས་ཡིད་བརྟན་པ་དང་། བཀོད་མ་ཡིད་བརྟན་པ་དང་། རྫིང་བུ་ཡིད་བརྟན་པ་དང་། དགེ་སློང་ཡིད་བརྟན་པ་དང་། དགེ་འདུན་ཡིད་བརྟན་པའོ། །ཡོངས་སུ་ལོངས་སྤྱད་པ་རྣམས་[[41]](#footnote-61)དུ་ཞེ་ན། ལྔ་རྣམས་སོ། །ལྔ་རྣམས་གང་ཞེ་ན། བདག་པོས་ཡོངས་སུ་ལོངས་སྤྱད་པ་དང་། བྱིན་པས་ཡོངས་སུ་ལོངས་སྤྱད་པ་[[42]](#footnote-62)དང་། རྗེས་སུ་གནང་བས་ཡོངས་སུ་ལོངས་སྤྱད་པ་དང་། སྐྱིན་པོས་ཡོངས་སུ་ལོངས་སྤྱད་པ་དང་། ཡོངས་སུ་ལོངས་མ་[[43]](#footnote-63)སྤྱད་པ་དང་ལྔའོ། །དེ་སྐད་དུ་ཡང་། མི་སློབ་པ་ནི་བདག་པོར་བཤད། །སློབ་པ་བྱིན་ལེན་སྤྱོད་པ་ཡིན། །བསམ་གཏན་འདོན་[[44]](#footnote-64)དང་ལྡན་པ་དང་། །རྗེས་སུ་གནང་རྣམས་དཀའ་ཐུབ་ཅན། །སྐྱིན་པོས་སྤྱོད་པ་ལྷག་མ་རྣམས། །ལེ་ལོས་ཉམས་པའི་བདག་ཉིད་ཡིན། །གཙུག་ལག་ཁང་སོགས་ཉེར་ལོངས་སྤྱོད། །ཚུལ་འཆལ་[[45]](#footnote-65)རྣམས་ཀྱིས་བཀག་པའོ། །ཞེས་སོ། །ལོ་ཚིགས་རྣམས་ཀྱི་གསོ་སྦྱོང་དུ་ཞེ་ན། ཉི་ཤུ་རྩ་བཞི་རྣམས་སོ། །རྒྱལ་དང་དབོ་དང་ས་ག་ཅན། །ཆུ་སྟོད་ཁྲུམས་སྨད་སྨིན་དྲུག་ཅན། །འདི་རྣམས་ཀྱི་ནི་ནག་པོའི་ཕྱོགས། །ཟླ་ཕྱེད་གསོ་སྦྱོང་བཅུ་བཞི་པའོ། །ལྷག་མ་རྣམས་ནི་བཅོ་ལྔ་པའོ། །དགེ་ཚུལ་[༦༦ན]གྱི་དང་པོའི་ལོ་དྲི་བ་[[46]](#footnote-66)རྫོགས་སོ།། །།ཁ་ཆེའི་མཁན་པོ་ན་ར་ས་དེ་བ་དང་། ལོ་ཙཱ་བ་[[47]](#footnote-67)ཤཱཀྱའི་དགེ་སློང་རྒྱལ་བའི་ཤེས་རབ་ཀྱིས་བསྒྱུར་བའོ།། །།

1. ཪྴ་གྲང། སྣར་ཐང་། པེ་ཅིན། [↑](#footnote-ref-21)
2. ཀྱིས། སྣར་ཐང་། པེ་ཅིན། [↑](#footnote-ref-22)
3. སྤྱད་པ། སྣར་ཐང་། [↑](#footnote-ref-23)
4. གཎྜིའི། སྣར་ཐང་། པེ་ཅིན། [↑](#footnote-ref-24)
5. མཆོད་པར། སྣར་ཐང་། པེ་ཅིན། [↑](#footnote-ref-25)
6. འམ། སྣར་ཐང་། པེ་ཅིན། [↑](#footnote-ref-26)
7. སོ་བ། སྣར་ཐང་། པེ་ཅིན། [↑](#footnote-ref-27)
8. གདུག་པ། སྣར་ཐང་། པེ་ཅིན། [↑](#footnote-ref-28)
9. ཀྲུ། མཆིལ། སྣར་ཐང་། པེ་ཅིན། [↑](#footnote-ref-29)
10. སྦྱོར་བར། ཅོ་ནེ། [↑](#footnote-ref-30)
11. གཎྜིའི། སྣར་ཐང་། པེ་ཅིན། [↑](#footnote-ref-31)
12. མཉེས། སྣར་ཐང་། པེ་ཅིན། [↑](#footnote-ref-32)
13. གདྷའི། སྣར་ཐང་། པེ་ཅིན། [↑](#footnote-ref-33)
14. གོ་ཆོག། སྣར་ཐང་། པེ་ཅིན། [↑](#footnote-ref-34)
15. ཆུང། སྣར་ཐང་། པེ་ཅིན། [↑](#footnote-ref-35)
16. ཆུང། སྣར་ཐང་། པེ་ཅིན། [↑](#footnote-ref-36)
17. ར་བ་ཐ་ཆུང་ངོ། སྣར་ཐང་། པེ་ཅིན། [↑](#footnote-ref-37)
18. ཆུང་ངོ། སྣར་ཐང་། པེ་ཅིན། [↑](#footnote-ref-38)
19. གི། སྣར་ཐང་། པེ་ཅིན། [↑](#footnote-ref-39)
20. ཡོད་པ། སྣར་ཐང་། པེ་ཅིན། [↑](#footnote-ref-40)
21. གནས་བརྟེན་པའོ། པེ་ཅིན། [↑](#footnote-ref-41)
22. བྱ་བ། སྣར་ཐང་། པེ་ཅིན། [↑](#footnote-ref-42)
23. ཏེ། སྣར་ཐང་། པེ་ཅིན། [↑](#footnote-ref-43)
24. ཡི། སྣར་ཐང་། པེ་ཅིན། [↑](#footnote-ref-44)
25. ནུབ་ཀྱི། སྣར་ཐང་། པེ་ཅིན། [↑](#footnote-ref-45)
26. རྟག་པར། སྣར་ཐང་། པེ་ཅིན། [↑](#footnote-ref-46)
27. རྣམ་པར། ཅོ་ནེ། [↑](#footnote-ref-47)
28. ཏེ་འགྲོ་བའི་བ་ླ་མ། ཅོ་ནེ། སྟེ་འགྲོ་བའི་བླ་མ། སྣར་ཐང་། པེ་ཅིན། [↑](#footnote-ref-48)
29. འཕྲིན་ལས། སྣར་ཐང་། པེ་ཅིན། [↑](#footnote-ref-49)
30. ངེས་པར། ཅོ་ནེ། [↑](#footnote-ref-50)
31. རྣམ། སྣར་ཐང་། པེ་ཅིན། [↑](#footnote-ref-51)
32. ཕྲོག། ཅོ་ནེ། སྣར་ཐང་། པེ་ཅིན། [↑](#footnote-ref-52)
33. རྫུན། སྣར་ཐང་། པེ་ཅིན། [↑](#footnote-ref-53)
34. དེ། སྣར་ཐང་། པེ་ཅིན། [↑](#footnote-ref-54)
35. ནོད་དབང་སྐུར། སྣར་ཐང་། ནོར་དབང་སྐུར། པེ་ཅིན། [↑](#footnote-ref-55)
36. བཞི་པ། སྣར་ཐང་། [↑](#footnote-ref-56)
37. འབྲུ་བ། སྣར་ཐང་། པེ་ཅིན། [↑](#footnote-ref-57)
38. བརྡེག། སྣར་ཐང་། པེ་ཅིན། [↑](#footnote-ref-58)
39. བརྡེག་པའོ། སྣར་ཐང་། པེ་ཅིན། [↑](#footnote-ref-59)
40. རྣམ་པ། སྣར་ཐང་། པེ་ཅིན། [↑](#footnote-ref-60)
41. སྤྱད་པ་རྣམ་པ། སྣར་ཐང་། པེ་ཅིན། ལོངས་སྤྱོད་པ་རྣམས། ཅོ་ནེ། [↑](#footnote-ref-61)
42. ལོངས་སྤྱོད་པ། སྣར་ཐང་། པེ་ཅིན། [↑](#footnote-ref-62)
43. མི། སྣར་ཐང་། པེ་ཅིན། [↑](#footnote-ref-63)
44. དོན། སྣར་ཐང་། པེ་ཅིན། [↑](#footnote-ref-64)
45. འཆང། སྣར་ཐང་། པེ་ཅིན། [↑](#footnote-ref-65)
46. དྲི་བ། ཞེས་པར་མ་གཞན་ནང་མེད། [↑](#footnote-ref-66)
47. ལོ་ཙ་བ། སྣར་ཐང་། པེ་ཅིན། [↑](#footnote-ref-67)