[སྐྱེས་རབས། གེ། ༡༦༩ན]༄༅༅། །རྒྱ་གར་སྐད་དུ། ཤཱི་ལ་པ་རི་ཀ་ཐཱ། བོད་སྐད་དུ། ཚུལ་ཁྲིམས་ཀྱི་གཏམ། དཀོན་མཆོག་གསུམ་ལ་ཕྱག་འཚལ་ལོ། །རྒྱ་མཚོ་དང་ནི་གླང་རྗེས་ཀྱི། །ཁྱད་པར་དག་ནི་གང་ཡིན་པ། །སྦྱིན་པ་དང་ནི་ཚུལ་ཁྲིམས་ཀྱི། །ཁྱད་པར་དག་ནི་དེ་ཡིན་ནོ། །གང་ཞིག་དད་པའི་[[1]](#footnote-21)སེམས་ཀྱིས་ནི། །ལོ་བརྒྱར་[[2]](#footnote-22)སྦྱིན་པ་བྱིན་པ་བས། །གང་ཞིག་ཉིན་གཅིག་ཚུལ་ཁྲིམས་ནི། །བསྲུང་བ་དེ་ལས་ཁྱད་པར་འཕགས། །སྦྱིན་པ་ཤན་པ་རྣམས་དང་ནི། །རིགས་ངན་དག་ཀྱང་སྦྱིན་པར་བྱེད། །གང་ཡང་རུང་བས་ཚུལ་ཁྲིམས་ནི། །ཡོངས་སུ་བསྲུང་བར་མི་ནུས་སོ། །སྦྱིན་པ་[[3]](#footnote-23)རབ་ཏུ་འབྱོར་གྱུར་ཀྱང་། །དེ་ནི་སྦྱིན་བདག་ཆེན་པོ་མིན། །ཚུལ་ཁྲིམས་རྣམ་པར་དག་པ་ཡིས། །སྦྱིན་བདག་ཆེན་པོ་ཡིན་པར་བཤད། །མགོ་བྲེགས་བའམ་གཙུག་ཕུད་ལྡན་པར་རྒྱུ། །ཚུལ་ཁྲིམས་[[4]](#footnote-24)ཆུ་ཡིས་རལ་པ་ཁྱབ་པར་འཆང་། །ཆ་ལུགས་སྣ་ཚོགས་དག་གིས་སྤྱོད་གྱུར་ཀྱང་། །གལ་ཏེ་ཚུལ་ཁྲིམས་མེད་ན་རྒྱུ་[[5]](#footnote-25)སྤྱོད་ཡིན། །གངྒཱ་བགྲོད་བ་[[6]](#footnote-26)ཆུ་བོན་དར་སོང་བའམ། །དབྱངས་ཅན་ཆུའམ་རྫིང་བུར་སོང་བའམ། །ནེ་ལེ་ཤར་ནི་སྟེན་པར་[[7]](#footnote-27)བྱེད་པ་ཡང་། །གལ་ཏེ་ཚུལ་ཁྲིམས་ཀྱིས་རྒུད་ལ་དོན་མེད། །ཇི་ལྟར་ཚུལ་ཁྲིམས་བླ་མེད་ལྡན་པའི་དྲི། །དམ་པ་མཐོ་རིས་འདི་ན་མི་ཟད་ལྡན། །དེ་ལྟར་ཕྲེང་བའི་དྲི་ནི་ཁྱབ་མིན་ཅིང་། །དེ་བཞིན་བྱུག་པའི་དྲི་ཡང་འབྱུང་མི་འགྱུར། །འདི་ན་བདག་དགའ་[[8]](#footnote-28)གཞན་དུ་འགྲོ་བ་བདེ། །གྲགས་དང་དགའ་ཞིང་ཀུན་གྱིས་བཀུར་བ་སྟེ། །ཆོས་ལྡན་འབྲས་བུ་དེ་དེ་མང་པོ་མཐོང་། །ཚུལ་ཁྲིམས་འབྲས་བུ་དྲང་སྲོང་ཆེན་པོས་གསུངས། །ཚུལ་ཁྲིམས་ནད་ལ་[[9]](#footnote-29)སྨན་པའི་མཆོག་ཡིན་ཞིང་། །མུན་པའི་སྒྲོན་མ་ཉམ་ཐག་ལ་[[10]](#footnote-30)སྐྱབས་དང་། །འཇིགས་ལ་སྲུངས་[[11]](#footnote-31)དང་ཕོངས་ལ་ཉེ་དུ་དང་། །འཆི་བའི་རྒྱ་མཚོ་མཐའ་མེད་གཟིངས་གྱུར་ཡིན། །གང་ཞིག་འདུལ་བའི་ཚུལ་ཁྲིམས་རྣམ་འཇིག་ཚེ། །སྐྲག་ཞུགས་ཚུལ་ཁྲིམས་ལྡན་པ་ཡོད་མ་ཡིན། །དེ་བས་འཇིག་རྟེན་གཞན་མཐའ་རྒལ་སེམས་ཀྱིས། །གང་ཞིག་འགྲོ་[༡༦༩བ]འདོད་དེས་ནི་ཚུལ་ཁྲིམས་སྲུངས[[12]](#footnote-32)། །ཚུལ་ཁྲིམས་དྲི་མེད་མ་ལུས་ཇི་བཞིན་གཞག[[13]](#footnote-33)། །ཤེས་རབ་ཞི་བས་ཡིད་ནི་ཡོངས་སྨིན་འགྱུར། །དེ་བས་རྒ་[[14]](#footnote-34)ཤི་ནད་འཇིགས་རྣམ་ཐར་པ། །གང་ཞིག་ཐོབ་འདོད་དེས་ནི་ཚུལ་ཁྲིམས་སྲུངས། །ཚུལ་ཁྲིམས་ཀྱི་གཏམ་སློབ་དཔོན་དབྱིག་གཉེན་གྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་ཛ་རནྡྷ་ན་དང་། ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་བསྒྱུར་ཅིང་ཞུས་ཏེ་[[15]](#footnote-35)གཏན་ལ་ཕབ་པའོ། །

1. དག་པའི། སྣར་ཐང་། པེ་ཅིན། [↑](#footnote-ref-21)
2. བརྒྱ། སྣར་ཐང་། [↑](#footnote-ref-22)
3. སྦྱིན་པར། སྣར་ཐང་། པེ་ཅིན། [↑](#footnote-ref-23)
4. ལྡན་པ་རྒྱུ། །ཁྲུས་ཀྱི། སྣར་ཐང་། པེ་ཅིན། [↑](#footnote-ref-24)
5. སྒྱུ། སྣར་ཐང་། པེ་ཅིན། [↑](#footnote-ref-25)
6. འམ། སྣར་ཐང་། པེ་ཅིན། [↑](#footnote-ref-26)
7. བརྟེན་པར། སྣར་ཐང་། པེ་ཅིན། [↑](#footnote-ref-27)
8. འགའ། སྣར་ཐང་། པེ་ཅིན། [↑](#footnote-ref-28)
9. མཆོག། སྣར་ཐང་། པེ་ཅིན། [↑](#footnote-ref-29)
10. ཐག་པ། ཅོ་ནེ། [↑](#footnote-ref-30)
11. བསྲུང། སྣར་ཐང་། པེ་ཅིན། [↑](#footnote-ref-31)
12. བསྲུངས། སྣར་ཐང་། [↑](#footnote-ref-32)
13. བཞག། སྣར་ཐང་། པེ་ཅིན། [↑](#footnote-ref-33)
14. དེ་བས་ན། སྣར་ཐང་། པེ་ཅིན། [↑](#footnote-ref-34)
15. ཞུས་ཏེ། ཞེས་པར་མ་གཞན་ནང་མེད། [↑](#footnote-ref-35)