[སྐྱེས་རབས། གེ། ༡༧༣བ]༄༅༅། །རྒྱ་གར་སྐད་དུ། སཾ་བྷཱ་[[1]](#footnote-21)ར་པ་རི་ཀ་ཐཱ། བོད་སྐད་དུ། ཚོགས་ཀྱི་གཏམ། གསུང་གི་མངའ་བདག་འཇམ་པའི་དབྱངས་ལ་ཕྱག་འཚལ་ལོ། །བདག་གིས་དེ་རིང་བསོད་ནམས་དང་། །ཡེ་ཤེས་ཚོགས་ནི་གང་ཞིག་གམ། །གཞན་ལ་ཕན་པ་གང་བྱ་[[2]](#footnote-22)ཞེས། །བྱང་ཆུབ་སེམས་དཔའ་[[3]](#footnote-23)ཡང་ཡང་བསམ། །བསོད་ནམས་རང་བཞིན་ཡེ་ཤེས་ཆེ། །ཚོགས་ནི་གང་གིས་རྫོགས་འགྱུར་འགྱུར་དང[[4]](#footnote-24) །།ཇི་ལྟར་གཞན་ཕན་བྱེད་འགྱུར་པ[[5]](#footnote-25)དེ་ནི་ལེགས་པར་བཤད་པར་བྱ། །གང་གིས་ལུས་དང་སྲོག་དག་ནི། །སེམས་ཅན་ཀུན་ལ་གཏང་[[6]](#footnote-26)བར་བྱ། །ལུས་ཅན་ཀུན་ལ་བྱམས་པ་དང་། །སྙིང་རྗེ་ཉིད་ཀྱིས་ཁྱབ་པར་བྱ། །སྡིག་པ་ཀུན་གྱི་རྣམ་སྨིན་ནི། །རང་གི་རྒྱུད་ལ་མངོན་འདོད་ཅིང་། །བསོད་ནམས་ཀུན་ལ་ཡི་རང་་། །[[7]](#footnote-27)སངས་རྒྱས་བདག་ཉིད་ཆེ་ལ་བསམ[[8]](#footnote-28)། །དེ་ལྟར་ཡང་དང་ཡང་བྱ་བ། །འདི་ནི་ཆོ་ག་གཞན་ཡིན་ནོ། །བྱང་ཆུབ་སེམས་ནི་སྔོན་འགྲོ་བས། །རྩོམ་པ་ཀུན་ཀྱང་བྱ་བ་ཡིན། །དེ་ལྟ་བུ་ཡི་ཐབས་དེ་ཡིས། །རྩོམ་པའི་ངལ་བ་མེད་པར་[[9]](#footnote-29)ཡང་། །བསོད་ནམས་ཡེ་ཤེས་ཚད་མེད་པ། །ཡང་དང་ཡང་དུ་སོགས་པར་འགྱུར། །སེམས་ཅན་རྣམས་ཀྱི་ལོངས་སྤྱོད་དང་། །ཡོངས་སུ་བསྐྱབ་པའི་ཕྱིར་དང་ནི། །རང་གི་ལུས་དང་སྲོག་ཉིད་ནི། །ཡིད་ཀྱི་རྗེས་བཞིན་གཏང་བར་བྱ། །བཀྲེས་སྐོམ་ངལ་དང་ཚ་གྲང་དང་། །རླུང་དང་ཆར་གྱི་གཉེན་པོ་བཞིན། །མཆོག་མཆོད་པ་[[10]](#footnote-30)ལས་བདག་ཉིད་ནི། །འདི་ན་བདེ་མྱོང་[[11]](#footnote-31)གང་ཡིན་དང་། །ཉམས་དགའ་ཁང་བཟངས་གཞིར་གནས་དང་། །གཙང་ཞིང་ཞི་བའི་གནས་གཏོགས་དང་། །བདེ་བ་ཐོབ་པ་གང་ཡིན་དང་། །བསམ་གཏན་བདེ་བ་ཐོབ་པ་[[12]](#footnote-32)ཡིས། །བདེ་བའི་གནས་སྐབས་ཐོབ་གང་[[13]](#footnote-33)དང་། །སངས་རྒྱས་བྱང་ཆུབ་སེམས་དཔའ་དང་། །དགྲ་བཅོམ་ཤིན་ཏུ་སྦྱངས་ཞི་ཉིད། །དེ་ནི་སེམས་ཅན་ཐམས་ཅད་ལ། །བྱེ་བྲག་མེད་པར་ཉེ་བར་བསྟབས[[14]](#footnote-34)། །ཕལ་ཆེར་མཉམ་པར་མ་བཞག་ཚེ། །དེ་ལྟར་བྱམས་པ་ཉེར་བསྟེན་ལ། །[༡༧༤ན]མཉམ་པར་གཞག་[[15]](#footnote-35)ཚེ་བདག་གིས་རྟོགས། །དགའ་དང་ཤིན་ཏུ་སྦྱངས་པ་ཉིད། །ཉི་ལྟར་[[16]](#footnote-36)ཉམས་སུ་མྱོང་བ་དག །དེ་བཞིན་གཞན་ལ་ལྷག་མོས་བྱས[[17]](#footnote-37)། །སྐྱེ་དགུ་འདི་ནི་སྡུག་བསྔལ་གྱི། །ཆུ་བོར་ནུབ་དང་དེ་རྒྱུ་ཅན། །དན་འགྲོ་དང་ནི་བདེ་འགྲོ་དག །བརྩེ་ལ་འབད་པས་བརྟག་པར་བྱ། །དེ་ལས་ཀྱང་ནི་དམྱལ་བ་དག །སྡུག་བསྔལ་མི་བཟད་མང་པོ་དང་། །དུས་རིང་རྒྱུན་མི་འཆད་པ་ཡི། །གཅད་གཤེགས་གཤེག་[[18]](#footnote-38)མེ་ཡིས་གདུངས་པ་དང་། །འཚེད་ཅིང་བཏགས་པ་[[19]](#footnote-39)ལས་བྱུང་བའི། །ཤིན་ཏུ་ཉམ་ཐག་རབ་ཏུ་འཕེལ། །ཐལ་ཆུ་ལྟ་བུར་རབ་འཚེད་པའི། །བསྲེག་ཅིང་ཚ་རིམས་འདྲ་[[20]](#footnote-40)ཉམ་ཐག །དུད་འགྲོ་ཕན་ཚུན་སྡང་དང་སྲོག །རང་དབང་མེད་པར་གསད་སོགས་ཀྱིས། །རྟག་ཏུ་སྡུག་བསྔལ་གྱིས་གདུངས་པས། །ཕལ་ཆེར་དམྱལ་བ་དག་དང་མཚུངས། །ཡི་དགས་མེ་ལྕེའི་ཕྲེང་བ་ཡིས། །བསྐོར་ཞིང་སྐད་གསང་མཐོན་པོར་[[21]](#footnote-41)སྒྲོགས། །ལ་ལ་ཁ་ན་མེ་འབར་གཞན། །མགྲིན་པ་ཁབ་མིག་ལྟོ་རི་ཙམ། །རྟག་ཏུ་བཀྲེས་སྐོམ་[[22]](#footnote-42)ལ་སོགས་པས[[23]](#footnote-43)། །བསྲེག་ཅིང་ལུས་ནི་སྐམས་པ་དང་། །ཁ་ཅིག་སྐྱུག་བ་[[24]](#footnote-44)ཟ་བ་དང[[25]](#footnote-45)། །གཞན་དག་དེ་ཡང་རབ་རྙེད་དཀའ། །ངན་འགྲོའི་སྡུག་བསྔལ་མ་ལུས་པ། །མི་རྣམས་ལ་ཡང་ཡོད་པར་སྣང་། །སྡུག་བསྔལ་གཟིར་བ་དམྱལ་བ་[[26]](#footnote-46)མཚུངས། །དབུལ་བས་གཤིན་རྗེའི་འཇིག་རྟེན་པ[[27]](#footnote-47)། །འདི་ཡི་དུད་འགྲོའི་སྡུག་བསྔལ་ཡང་། །མཐུ་ལྡན་སྟོབས་ཀྱིས་མཐུ་མེད་པ། །རྣམ་པར་གནོན་ཅིང་འཚེ་བ་དག །ཆུ་བོ་ལྟ་བུ་ཉིད་ཡིན་ནོ། །ཁ་ཅིག་དབུལ་བ་ལས་གྱུར་དང་། །གཞན་དག་ཆོག་མི་ཤེས་ལས་བྱུང་། །ཡོངས་ཚོལ་སྡུག་བསྔལ་མི་བཟད་དང་། །ཐམས་ཅད་འཁུ་ཞིང་གསོད་པ་ཡིན། །འདོད་སྤྱོད་ལྷ་ནི་གང་ཡིན་པ། །དེ་ལའང་བདེ་བའི་སེམས་མེད་དེ། །འདོད་པའི་འདོད་ཆགས་རིམས་བཏབ་པའི། །ནང་གི་མེ་ཡིས་བསྲེགས་འགྱུར་ལས[[28]](#footnote-48)། །གང་ཞིག་སེམས་གཡེང་གྱུར་པ་དག །དེ་ལ་བདེ་བ་ག་ལ་ཡོད། །གཡེངས་མེད་སེམས་ལ་སྐད་ཅིག་ཀྱང་། །དབང་མེད་པ་[[29]](#footnote-49)ནི་མ་ཡིན་པས། །རྣམ་གཡེང་[[30]](#footnote-50)དཀྲུགས་བའི་བདག་ཉིད་ཅན། །ནམ་ཡང་ཞི་བར་མི་འགྱུར་ཏེ། །རླུང་བཅས་འབར་བས་ཁྱབ་པ་ཡིས[[31]](#footnote-51)། །མེ་ནི་ཤིང་[༡༧༤བ]དང་བཅས་དང་མཚུངས། །ཤིན་ཏུ་ངོམས་མེད་ཐ་མར་ནི། །དབང་མེད་ཤིན་ཏུ་མྱ་ངན་བྱེད། །ལྷ་དང་མི་ནི་ལྷ་ལ་[[32]](#footnote-52)དག །སྡུག་པའི་ཆགས་པ་དམ་དུ་ཞེན། །བསོད་ནམས་སྔོན་བྱས་དེ་དང་དེས། །འདོད་པ་རྨོངས་པས་གདུངས་པར་འགྱུར། །དེ་ཡང་ཉོན་མོངས་སྣ་ཚོགས་དང་། །སྡིག་པའི་ལས་ནི་རྒྱུན་མི་འཆད། །རྣམ་པར་ལྟུང་བའི་མཐར་གནས་པས། །བག་མེད་གྱུར་[[33]](#footnote-53)ལ་བརྩེ་བྱའི་[[34]](#footnote-54)རིགས། །ནད་སོས་ཡུན་རིངས་མ་ལོན་པའི། །ནད་པས་མི་འཕྲོད་ཟོས་དང་མཚུངས། །གང་ཞིག་གཟུགས་ཅན་གཟུགས་མེད་པ། །སྡུག་བསྔལ་སྡུག་བསྔལ་ལས་འདས་ཤིང་། །ཏིང་འཛིན་བདེ་པའི་བདག་ཉིད་ཅན། །བསྐལ་པར་གཡོ་བ་མེད་པར་གནས། །དེ་ཡང་ཤིན་ཏུ་ངེས་གྲོལ་མིན། །དེ་ཡང་སླར་ཡང་ལྟུང་བར་འགྱུར། །ངན་འགྲོའི་སྡུག་བསྔལ་རྦ་ཀློང་ལས། །འདས་པ་ལྟ་བུར་འབྱུང་འགྱུར་བ། །འབད་ཀྱང་ཇི་ལྟར་རིང་མོ་[[35]](#footnote-55)གནས། །མཁའ་ལ་ལྡིང་བ་བྱ་དང་མཚུངས། །བྱིས་པའི་སྟོབས་ཀྱིས་མདའ་འཕངས་ལྟར། །དེ་ནི་ལྟུང་བའི་མཐའ་ཅན་ཡིན། །མར་མེ་རིང་དུ་འབར་བ་དག །སྐད་ཅིག་རེ་རེ་འཇིག་པ་ལྟར། །འདུ་བྱེད་ཡོངས་འགྱུར་ཞེས་བྱ་ཡི། །སྡུག་བསྔལ་དག་གིས་ཉེ་བར་གཙེས། །རྒ་ཤི་ན་བའི་ཆོས་ཅན་གྱིས[[36]](#footnote-56)། །ཉོན་མོངས་ནད་ན་[[37]](#footnote-57)རྒྱུ་སོགས་ཀྱིས། །གང་ཕྱིར་ཐམས་ཅད་གདུངས་པས་ན[[38]](#footnote-58)། །དེ་ཕྱིར་ཤིན་ཏུ་བརྩེ་བྱ་རིགས། །སྲོག་ཆགས་ཀུན་གྱི་སྡིག་པ་རྣམས། །ཐམས་ཅད་བདག་ལ་སྨིན་པར་ནི། །དེ་ལྟར་སྡིག་པ་ལེན་བྱེད་ཅིང་། །འགྲོ་བའི་ཕོངས་པས་སྡུག་བསྔལ་བྱས། །སངས་རྒྱས་བྱང་ཆུབ་སེམས་དཔའ་དང་། །འཕགས་པ་དག་དང་འགྲོ་བ་ཡི། །དུས་ནི་ཐམས་ཅད་དག་གི་ཡང་། །བསོད་ནམས་ཀུན་ལ་ཡི་རང་བྱ། །ཚོགས་ནི་ཤིན་ཏུ་བྱ་དཀའ་དང་། །སངས་རྒྱས་ཆོས་ནི་བླ་[[39]](#footnote-59)མེད་པ། །འགྲོ་བའི་དོན་གྱི་བྱ་བ་ཉིད། །སངས་རྒྱས་རྣམས་ཀྱིས་རྗེས་སུ་བསམ། །མང་དུ་ཐོས་ལ་མངོན་བརྩོན་དང་། །ཇི་བཞིན་དོན་ནི་སེམས་པ་དང་། །འགྲོ་བའི་ཤེས་པ་ཉེ་བསྡུས་པའང་། །རྟེན་འབྲེལ་ཡིད་ལ་བྱེད་པ་ཡིས། །འདུ་བྱེད་ཙམ་ལ་སྐད་ཅིག་མ། །བྱ་བ་མེད་ལ་འཇུག་པར་བྱ། །ཐམས་ཅད་རྟེན་འབྲེལ་ལ་[[40]](#footnote-60)བསམ་ལ། །རྟག་ཏུ་བདག་མེད་གོམས་པ་[[41]](#footnote-61)ཡི། །ཐམས་ཅད་མཁྱེན་པའི་ཡེ་ཤེས་ཚོགས། །དོན་དམ་པར་ནི་འཕེལ་བར་[༡༧༥ན]འགྱུར། །བྱང་ཆུབ་སེམས་ནི་ཉེར་འཕེལ་བས། །ཚོགས་ནི་ཐམས་ཅད་རྫོགས་པར་འགྱུར། །དེ་ལྟར་བསོད་ནམས་ཡེ་ཤེས་ཀྱིས། །རང་བཞིན་ཆུ་བོས་འགེངས་པ་དག །འགྲོ་བའི་ཐར་ལ་གཅིག་ཏུ་མཁས། །བྱང་ཆུབ་ལག་པའི་[[42]](#footnote-62)མཐིལ་ན་གནས། །སྦྱིན་དང་སྙན་པར་སྨྲ་བ་དང་། །དོན་སྤྱོད་དོན་ནི་མཐུན་པ་ཉིད། །དེ་ལྟར་བསྡུ་བའི་དངོས་པོ་རྣམས། །འགྲོ་ལ་ཕན་པར་བྱེད་པ་ཉིད། །དེ་ནི་གང་ལ་སྦྱིན་པ་བྱིན། །གང་ཞིག་ལ་ནི་སྙན་སྨྲ་བའམ[[43]](#footnote-63)། །དོན་སྤྱོད་པ་ནི་བྱས་འགྱུར་བ། །གང་ལ་དོན་མཐུན་བྱས་འགྱུར་ཞེས། །དེ་ལྟར་རྟག་ཏུ་བརྩོན་པ་ཡིས། །འགྲོ་བའི་དོན་ནི་ཅི་ནུས་བྱ། །གཞན་ཀུན་བདག་གིར་བྱ་བ་དང་། །རང་ལ་གནས་པ་གཞན་གྱིར་བྱ། །ཚོགས་ཀྱི་གཏམ་སློབ་དཔོན་དབྱིག་གཉེན་གྱིས་མཛད་པ་རྫོགས་སོ།། །།རྒྱ་གར་གྱི་མཁན་པོ་གང་གཱ་ཏ་[[44]](#footnote-64)ར་དང་། ཞུ་ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པའོ།།

1. སྃ་བྷ། སྣར་ཐང་། པེ་ཅིན། [↑](#footnote-ref-21)
2. བྱས། སྣར་ཐང་། པེ་ཅིན། [↑](#footnote-ref-22)
3. སེམས་དཔས། སྣར་ཐང་། པེ་ཅིན། [↑](#footnote-ref-23)
4. འགྱུར་བ། སྣར་ཐང་། པེ་ཅིན། [↑](#footnote-ref-24)
5. ཇི། སྣར་ཐང་། པེ་ཅིན། [↑](#footnote-ref-25)
6. བཏང། སྣར་ཐང་། པེ་ཅིན། [↑](#footnote-ref-26)
7. ་། །་རང། སྣར་ཐང་། པེ་ཅིན། [↑](#footnote-ref-27)
8. བསམས། སྣར་ཐང་། པེ་ཅིན། [↑](#footnote-ref-28)
9. མེད་པ། སྣར་ཐང་། པེ་ཅིན། [↑](#footnote-ref-29)
10. ཆོག་ཤེས་པ། སྣར་ཐང་། པེ་ཅིན། [↑](#footnote-ref-30)
11. སྨྱོང། པེ་ཅིན། [↑](#footnote-ref-31)
12. ཐོབ་ཡི། སྣར་ཐང་། པེ་ཅིན། [↑](#footnote-ref-32)
13. ཐོབ། སྣར་ཐང་། པེ་ཅིན། [↑](#footnote-ref-33)
14. བསྟབ། སྣར་ཐང་། པེ་ཅིན། [↑](#footnote-ref-34)
15. བཞག། སྣར་ཐང་། པེ་ཅིན། [↑](#footnote-ref-35)
16. ཇི་ལྟར། སྣར་ཐང་། པེ་ཅིན། [↑](#footnote-ref-36)
17. བྱ། སྣར་ཐང་། པེ་ཅིན། [↑](#footnote-ref-37)
18. གཤེགས། སྣར་ཐང་། པེ་ཅིན། [↑](#footnote-ref-38)
19. བརྟགས་པ། སྣར་ཐང་། པེ་ཅིན། [↑](#footnote-ref-39)
20. འདྲར། སྣར་ཐང་། པེ་ཅིན། [↑](#footnote-ref-40)
21. མཐོན་པོ། སྣར་ཐང་། པེ་ཅིན། [↑](#footnote-ref-41)
22. བསྐོམ། སྣར་ཐང་། པེ་ཅིན། [↑](#footnote-ref-42)
23. ལ་སོགས་པའི། སྣར་ཐང་། པེ་ཅིན། [↑](#footnote-ref-43)
24. སྐྱུགས་བ། སྣར་ཐང་། པེ་ཅིན། [↑](#footnote-ref-44)
25. སྟེ། སྣར་ཐང་། པེ་ཅིན། [↑](#footnote-ref-45)
26. དམྱལ་བས་དམྱལ་བར། སྣར་ཐང་། པེ་ཅིན། [↑](#footnote-ref-46)
27. འཇིག་རྟེན་ལ། སྣར་ཐང་། པེ་ཅིན། [↑](#footnote-ref-47)
28. སྲེགས་གྱུར་པས། སྣར་ཐང་། པེ་ཅིན། [↑](#footnote-ref-48)
29. བྱེད་པ། སྣར་ཐང་། པེ་ཅིན། [↑](#footnote-ref-49)
30. གཡེངས། སྣར་ཐང་། པེ་ཅིན། [↑](#footnote-ref-50)
31. ཡི། སྣར་ཐང་། པེ་ཅིན། [↑](#footnote-ref-51)
32. ལ་ལ། སྣར་ཐང་། པེ་ཅིན། [↑](#footnote-ref-52)
33. འགྱུར། སྣར་ཐང་། པེ་ཅིན། [↑](#footnote-ref-53)
34. བྱ། སྣར་ཐང་། པེ་ཅིན། [↑](#footnote-ref-54)
35. མོར། སྣར་ཐང་། པེ་ཅིན། [↑](#footnote-ref-55)
36. གྱི། སྣར་ཐང་། པེ་ཅིན། [↑](#footnote-ref-56)
37. ནི། ཅོ་ནེ། [↑](#footnote-ref-57)
38. ནས། སྣར་ཐང་། པེ་ཅིན། [↑](#footnote-ref-58)
39. ན། སྣར་ཐང་། [↑](#footnote-ref-59)
40. ལས། སྣར་ཐང་། པེ་ཅིན། [↑](#footnote-ref-60)
41. བསྒོམས་པ། སྣར་ཐང་། པེ་ཅིན། [↑](#footnote-ref-61)
42. ལག་ང་པའི། སྣར་ཐང་། [↑](#footnote-ref-62)
43. སྨྲ་འམ། སྣར་ཐང་། པེ་ཅིན། [↑](#footnote-ref-63)
44. གོཏྟ། སྣར་ཐང་། པེ་ཅིན། [↑](#footnote-ref-64)