[ཚད་མ། ཅེ། ༨༦ན]༄༅༅། །རྒྱ་གར་སྐད་དུ། ཨཱ་ལཾ་བ་ན་པ་རཱཀྵེ[[1]](#footnote-21)བོད་སྐད་དུ།དམིགས་པ་བརྟག་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །དབང་པོ་རྣམ་པར་རིག་པའི་རྒྱུ། །ཕྲ་རབ་རྡུལ་དག་ཡིན་མོད་ཀྱི། །དེར་མི་སྣང་ཕྱིར་དེའི་ཡུལ་ནི། །རྡུལ་ཕྲན་མ་ཡིན་དབང་པོ་བཞིན། །གང་ལྟར་སྣང་དེ་དེ་ལས་མིན། །རྫས་སུ་མེད་ཕྱིར་ཟླ་གཉིས་བཞིན། །དེ་ལྟར་ཕྱི་རོལ་གཉིས་ཀ་ཡང་། །བློ་ཡི་ཡུལ་དུ་མི་རུང་ངོ་། །ཁ་ཅིག་འདུས་པའི་རྣམ་པ་དག །སྒྲུབ་པ་ཡིན་པར་འདོད་པར་བྱེད། །རྡུལ་ཕྲན་རྣམ་པ་རྣམ་རིག་གི །དོན་མིན་སྲ་ཉིད་ལ་སོགས་བཞིན། །དེ་དག་ལྟར་ན་བུམ་པ་དང་། །ཁམ་ཕོར་སོགས་བློ་མཚུངས་པར་འགྱུར། །གལ་ཏེ་རྣམ་པའི་དབྱེ་བས་དབྱེ། །དེ་ནི་རྡུལ་ཕྲན་རྫས་ཡོད་ལ། །མེད་དེ་[[2]](#footnote-22)ཚད་དབྱེ་མེད་ཕྱིར་རོ། །དེ་ཕྱིར་དེ་རྫས་མེད་ལ་ཡོད། །རྡུལ་ཕྲན་ཡོངས་སུ་བསལ་ན་[[3]](#footnote-23)ནི། །དེར་སྣང་ཤེས་པ་ཉམས་འགྱུར་ཞིང་ །།[[4]](#footnote-24) །།ནང་གི་ཤེས་བྱའི་ངོ་བོ་ནི། །ཕྱི་རོལ་ལྟར་སྣང་གང་ཡིན་དེར[[5]](#footnote-25) །།དོན་ཡིན་རྣམ་ཤེས་ངོ་བོའི་ཕྱིར། །དེའི་རྐྱེན་ཉིད་ཀྱང་ཡིན་[[6]](#footnote-26)ཕྱིར་རོ། །གཅིག་ཆའང་མི་འཁྲུལ་ཕྱིར་ན་རྐྱེན། །ནུས་པ་འཇུག་ཕྱིར་རིམ་གྱིས་[[7]](#footnote-27)ཡིན། །ལྷན་ཅིག་བྱེད་དབང་ནུས་པ་ཡི[[8]](#footnote-28)། །ངོ་བོ་གང་ཡིན་དབང་པོའང་ཡིན། །དེའང་རྣམ་རིག་ལ་མི་འགལ། །དེ་ལྟར་ཡུལ་གྱི་ངོ་བོ་དང་། །ནུས་པ་ཕན་ཚུན་རྒྱུ་ཅན་དང་། །ཐོགས་མེད་དུས་ནས་[[9]](#footnote-29)འཇུག་པ་། །དམིགས་པ་བརྟགས་པ་[[10]](#footnote-30)སློབ་དཔོན་ཕྱོགས་ཀྱི་གླང་པོས་མཛད་པ་རྫོགས་སོ།།

1. ཨ་ལཾ་པ་ཎ་པ་རིཀྵ། སྣར་ཐང་། པེ་ཅིན། [↑](#footnote-ref-21)
2. ཡོད་པ། །དེ་མེད། སྣར་ཐང་། པེ་ཅིན། [↑](#footnote-ref-22)
3. གསལ་བ། སྣར་ཐང་། པེ་ཅིན། [↑](#footnote-ref-23)
4. ཉམས་པར་འགྱུར། སྣར་ཐང་། པེ་ཅིན། [↑](#footnote-ref-24)
5. དེ། སྣར་ཐང་། པེ་ཅིན། [↑](#footnote-ref-25)
6. ཡིན་པའི། སྣར་ཐང་། [↑](#footnote-ref-26)
7. གྱི། སྣར་ཐང་། པེ་ཅིན། [↑](#footnote-ref-27)
8. ཡིན། སྣར་ཐང་། པེ་ཅིན། [↑](#footnote-ref-28)
9. ཐོག་མ་མེད་དུས། སྣར་ཐང་། པེ་ཅིན། [↑](#footnote-ref-29)
10. ། དམིགས་པ་བརྟག་པའི་ཚིག་ལེའུར་བྱས་པ། སྣར་ཐང་། པེ་ཅིན། [↑](#footnote-ref-30)