[སྣ་ཚོགས། ཉོ། ༣༡༦ན]﻿༄༅༅། །རྒྱ་གར་སྐད་དུ། བོ་དྷི་ཨཱ་[[1]](#footnote-21)ཀ་ར་པྲ་ཎི་དྷཱ་ན། བོད་སྐད་དུ། བྱང་ཆུབ་འབྱུང་བའི་སྨོན་ལམ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ལོག་རྟོག་མུན་བསལ་མཁྱེན་རབ་འདབ་རྒྱས་ཤིང་། །བདུད་བཞིའི་དགྲ་བཅོམ་ཡང་དག་ཇི་བཞིན་གཤེགས། །ཐུགས་རྗེའི་མཚོ་བསྐྱིལ་དོན་མཆོག་འབྱོར་པའི་གཏེར། །སངས་རྒྱས་བཅོམ་ལྡན་རྣམས་ལ་ཕྱག་འཚལ་ལོ། །མཁའ་ལྟར་མཚན་མེད་རབ་ཞི་རྟོག་ལས་འདས། །སྒྲིབ་པའི་[[2]](#footnote-22)སྐྱོན་བྲལ་ལེགས་ཚོགས་འབྱུང་བའི་གནས། །སྐྱེ་བོ་འགྲོ་[[3]](#footnote-23)མང་བྱང་ཆུབ་འབྱུང་བའི་གནས[[4]](#footnote-24) །།ཡང་དག་དམ་ཆོས་རྣམས་ལ་ཕྱག་འཚལ་ལོ། །ཉོན་མོངས་དགྲ་རྒྱལ་སྲིད་མཚོ་ལས་རྒལ་ཅིང[[5]](#footnote-25) །།སྡུག་བསྔལ་མཚོན་སྤངས་ཡང་དག་ཐར་ལམ་མཁྱེན། །འགྲོ་ལ་ཕན་མཛད་ཡོན་ཏན་མང་པོའི་ཕུལ། །འཕགས་པའི་དགེ་འདུན་རྣམས་ལ་ཕྱག་འཚལ་ལོ། །ཆོས་དབྱིངས་མཁའ་དཀྱིལ་མཁྱེན་རབ་ཉི་ཤར་ནས། །རྨོངས་པའི་མུན་བསལ་ཡང་དག་ཆོས་ཉིད་རྟོགས། །ཐབས་ལྡན་ཐུགས་རྗེས་འགྲོ་ལ་ཕན་བརྩོན་པ། །བྱང་ཆུབ་སེམས་དཔའི་ཚོགས་ལ་ཕྱག་འཚལ་ལོ། །རིན་ཆེན་ས་གཞི་དཔག་བསམ་ནགས་ཚལ་བཅས། །ཡིད་བཞིན་གཞལ་ཡས་གདན་ཁྲི་རྒྱན་མཆོག་ལྡན། །ལྷ་མིའི་མཆོད་སྤྲིན་མང་པོ་གཏིབས་[༣༡༦བ]པ་རྣམས། །ཡོན་ཏན་གཏེར་མངའ་སྲས་བཅས་རྒྱལ་ལ་འབུལ། །དུས་ཀུན་བདག་གིས་དཀོན་མཆོག་གསུམ་སྤངས་ཤིང་། །དེ་ཡི་བསྐོར་[[6]](#footnote-26)ཕྱོགས་བྱང་ཆུབ་སེམས་བཏང་དང་། །མཚམས་[[7]](#footnote-27)མེད་ལ་སོགས་སྨད་པའི་ལས་བྱས་རྣམས[[8]](#footnote-28)། །བླ་མའི་སྤྱན་སྔར་དེ་བཤགས་སླན་ཆད་བསྡམས[[9]](#footnote-29)། །སངས་རྒྱས་རང་སངས་རྒྱས་དང་ཉན་ཐོས་དང་། །བྱང་ཆུབ་སེམས་དཔའ་སོ་སོའི་སྐྱེ་བོ་ཡི། །བསོད་ནམས་རྒྱུ་དང་འབྲས་བཅས་ཅི་མཆིས་པ། །དེ་དག་ཀུན་ལ་རྗེས་སུ་ཡི་རང་ངོ་། །ཕྱོགས་གང་འགྲོ་ལ་སྨན་སླད་བདེ་གཤེགས་རྣམས། །མྱ་ངན་འདར་བཞེད་ཆོས་བཤད་བསྐུལ་གཞེས་ལ། །འགྲོ་བའི་དོན་སླད་[[10]](#footnote-30)མྱ་ངན་མི་འདའ་ཞིང་། །ཆོས་ཀྱི་འཁོར་ལོ་དམ་པ་བསྐོར་བར་བསྐུལ། །སྐྱོན་ཀུན་བྱང་ཞིང་ཡོན་ཏན་ཀུན་རྫོགས་པ། །སངས་རྒྱས་དམ་ཆོས་དགེ་འདུན་དཀོན་མཆོག་ལ། །བདག་ནི་དུས་ཀུན་ལུས་འབུལ་སྐྱབས་གསོལ་གྱིས། །ཡོངས་བཞེས་ལོག་ལྟའི་ལམ་ལས་བསྐྱབ་ཏུ་[[11]](#footnote-31)གསོལ། །བདག་གིས་[[12]](#footnote-32)འགྲོ་བའི་ཉོན་མོངས་བསལ་སླད་དང་། །བྱང་ཆུབ་སྤྱད་པའི་བཅོམ་ལྡན་གདུང་བསབ་[[13]](#footnote-33)ཕྱིར། །བདག་མེད་རྟོག་བྲལ་མི་གནས་རྟག་པ་ཡི། །བླ་མེད་བྱང་ཆུབ་མཆོག་ཏུ་[[14]](#footnote-34)དུས་ཀུན་བསྐྱེད[[15]](#footnote-35)། །ཕྱོགས་དུས་བཞུགས་པའི་རྒྱལ་བ་སྲས་བཅས་དགོངས། །ཁྱོད་ལ་བདག་གི་[[16]](#footnote-36)སྡོམ་པའི་ཚུལ་ཁྲིམས་དང་། །དགེ་བ་ཆོས་སྡུད་སེམས་ཅན་དོན་བྱེད་པའི། །བསླབ་གསུམ་དེང་ནས་བརྩམས་ཏེ་གཟུང་བར་[[17]](#footnote-37)བགྱི། །བསོད་ནམས་སྟོབས་འདིས་ཆོས་[[18]](#footnote-38)གནས་ཐམས་ཅད་ལ། །བླ་མེད་མཆོད་སྤྲིན་འབྱུང་ཞིང་བགྱི་བགྱིས་[[19]](#footnote-39)ཤོག །སེམས་ཅན་རྣམས་ཀྱང་སྒྲིབ་ཚོགས་ཀུན་བྱང་ནས། །ཡོན་ཏན་ཚོགས་རྫོགས་ཀུན་མཁྱེན་མཆོག་གྱུར་ཅིག །བདག་ཀྱང་དུས་ཀུན་བློ་རྣམས་སྙིང་རྗེ་ལྡན། །ཏིང་འཛིན་ཤེས་རབ་གཟུངས་སྒོ་མཆོག་ཐོབ་ནས། །འགྲོ་[[20]](#footnote-40)ཀུན་བདེར་འགྱུར་སྤྱོད་མཆོག་རྣམས་བྱེད་ཅིང་། །ཆོས་རྣམས་མཚན་ཉིད་ཇི་བཞིན་རྟོགས་གྱུར་ཅིག །བསྡུ་བ་བཞིས་བསྡུས་ཕ་རོལ་ཕྱིན་རྫོགས་ཤིང་། །མོས་སྤྱོད་ལ་སོགས་[[21]](#footnote-41)ས་རྣམས་ཀུན་སྦྱངས་ནས། །ཉོན་མོངས་ཤེས་བྱའི་སྒྲིབ་ཚོགས་རྣམས་[[22]](#footnote-42)སྤངས་ཏེ། །བསོད་ནམས་ཡེ་ཤེས་ཚོགས་རྫོགས་[༣༡༧ན]སངས་རྒྱས་གྱུར། །བདག་ནི་མཐོང་ཐོས་རེག་པའམ་དྲན་ཙམ་གྱིས། །འགྲོ་ཀུན་ཉོན་མོངས་སྡུག་བསྔལ་ཞི་བྱེད་ཤོག །ལུས་སེམས་ངག་རྣམས་སྤྱོད་ཡུལ་ཅིར་འཇུག་པ། །སྲོག་ཆགས་རྣམས་ལ་བདེ་བའི་རྒྱུར་གྱུར་ཅིག །དུས་ཀུན་བདག་གིས་ལུས་ངག་ཡིད་ཀུན་ནས། །དགེ་བའི་རྩ་བ་ཅུང་ཟད་ཅི་བསགས་པ། །དུས་གསུམ་རྒྱལ་བས་[[23]](#footnote-43)ཇི་ལྟར་བསྔོས་པ་བཞིན། །ཐམས་ཅད་བླ་མེད་བྱང་ཆུབ་མྱུར་འགྲུབ་བསྔོ། །བྱང་ཆུབ་འབྱུང་བའི་སྨོན་ལམ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།།

1. དྷྱཱ། སྣར་ཐང་། པེ་ཅིན། [↑](#footnote-ref-21)
2. སྒྲིབ་པ། སྣར་ཐང་། པེ་ཅིན། [↑](#footnote-ref-22)
3. སྐྱེ་པ་འགྲོན། སྣར་ཐང་། པེ་ཅིན། [↑](#footnote-ref-23)
4. ལམ། སྣར་ཐང་། པེ་ཅིན། [↑](#footnote-ref-24)
5. འཚོ་ལས་བརྒལ། སྣར་ཐང་། པེ་ཅིན། [↑](#footnote-ref-25)
6. དཀོར། སྣར་ཐང་། པེ་ཅིན། [↑](#footnote-ref-26)
7. མཚན། སྣར་ཐང་། [↑](#footnote-ref-27)
8. བགྱིས། སྣར་ཐང་། པེ་ཅིན། [↑](#footnote-ref-28)
9. བསྡམ། སྣར་ཐང་། པེ་ཅིན། [↑](#footnote-ref-29)
10. སྨད། སྣར་ཐང་། [↑](#footnote-ref-30)
11. དུ། སྣར་ཐང་། [↑](#footnote-ref-31)
12. གི། སྣར་ཐང་། པེ་ཅིན། [↑](#footnote-ref-32)
13. གསག། སྣར་ཐང་། གསབ། པེ་ཅིན། [↑](#footnote-ref-33)
14. དུ། སྣར་ཐང་། [↑](#footnote-ref-34)
15. མཁྱེན། སྣར་ཐང་། པེ་ཅིན། [↑](#footnote-ref-35)
16. གིས། སྣར་ཐང་། པེ་ཅིན། [↑](#footnote-ref-36)
17. དེང་ནས་བརྩམས་ཏེ་བཟུང་བར། པེ་ཅིན། དེར་ནས་བརྩམས་ཏེ་བཟུང་བར། སྣར་ཐང་། [↑](#footnote-ref-37)
18. མཆོད། སྣར་ཐང་། པེ་ཅིན། [↑](#footnote-ref-38)
19. དགྱེས་བགྱིད། སྣར་ཐང་། པེ་ཅིན། [↑](#footnote-ref-39)
20. གྲོ། སྣར་ཐང་། [↑](#footnote-ref-40)
21. སྦྱོང་སོགས། སྣར་ཐང་། [↑](#footnote-ref-41)
22. རྣམ། སྣར་ཐང་། པེ་ཅིན། [↑](#footnote-ref-42)
23. རྒྱལ་དང། སྣར་ཐང་། [↑](#footnote-ref-43)