[སྣ་ཚོགས། ཉོ། ༣༡༩ན]༄༅༅། །རྒྱ་གར་སྐད་དུ། ཀུ་ལ་པྲ་ཎི་དྷཱ་ན་[[1]](#footnote-21)ནཱ་མ། བོད་སྐད་དུ། རིགས་ཀྱི་སྨོན་ལམ་ཞེས་བྱ་བ། འཕགས་མ་སྒྲོལ་མ་ལ་ཕྱག་འཚལ་ལོ། །བདག་ནི་འཆི་བའི་དུས་ཀྱི་ཚེ། །དབང་པོ་གསལ་བར་འཆི་བ་དང་། །གནད་གཅོད་སྡུག་བསྔལ་མེད་པ་དང་། །སྲིད་པ་བར་མ་དོ་རུ་ཡང་། །རང་བྱུང་ཡེ་ཤེས་རྟོགས་པར་ཤོག །རང་བྱུང་ཡེ་ཤེས་རྟོགས་ནས་ཀྱང་། །གར་སྐྱེ་རང་དབང་ཡོད་པར་ཤོག །གང་དེར་[[2]](#footnote-22)སྐྱེས་པའི་ས་དེར་ཡང་། །ཉོན་མོངས་མཐའ་དག་ཆུང་བ་ཡི། །ཆོས་ལྡན་རིགས་སུ་སྐྱེ་བར་ཤོག །ཆོས་ལྡན་རིགས་སུ་སྐྱེས་ནས་ཀྱང་། །ཆོས་ལྡན་གྲོགས་དང་ཕྲད་པར་[[3]](#footnote-23)ཤོག །ཆོས་ལྡན་གྲོགས་དང་ཕྲད་ནས་ཀྱང་། །གཙོ་བོ་དཀོན་མཆོག་མཆོད་པ་དང་། །སྡོམ་པ་གསུམ་ལ་གནས་པར་ཤོག །སྡོམ་པ་གསུམ་ལ་གནས་ནས་ཀྱང་། །སྟོང་ཉིད་དམ་པ་བསྒོམ་པ་[[4]](#footnote-24)དང་། །ཐོས་པའི་ཆོས་རྣམས་དྲན་པར་ཤོག །ཐོས་པའི་ཆོས་རྣམས་དྲན་ནས་ཀྱང་། །[[5]](#footnote-25)རང་དོན་གཙོ་བོར་མི་བྱེད་ཅིང་། །འཁོར་བའི་སེམས་ཅན་ཐམས་ཅད་ཀྱི། །སྡུག་བསྔལ་བདག་ལ་སྨིན་པར་ཤོག །སྡུག་[༣༡༩བ]བསྔལ་བདག་ལ་སྨིན་ནས་ཀྱང་། །ལུས་ངག་སེམས་ལ་མི་གནོད་ཅིང་། །མཚན་མའི་[[6]](#footnote-26)སྤྱོད་པས་མི་གཡེལ་བའི། །གཞན་དོན་དམིགས་པའི་སེམས་ཀྱིས་སུ། །གཞན་དོན་ཐམས་ཅད་བྱེད་པར་ཤོག །གཞན་དོན་ཐམས་ཅད་མཐར་ཕྱིན་ནས། །ཡེ་ཤེས་ལྔ་དང་ལྡན་པ་ཡི། །སྐུ་གསུམ་ལྷུན་གྱིས་གྲུབ་པར་ཤོག །རིགས་ཀྱི་སྨོན་ལམ་ཞེས་བྱ་བ། སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།

1. མ། སྣར་ཐང་། [↑](#footnote-ref-21)
2. དུ། སྣར་ཐང་། པེ་ཅིན། [↑](#footnote-ref-22)
3. ཕྲད་པ། སྣར་ཐང་། [↑](#footnote-ref-23)
4. སྒོམ་པ། སྣར་ཐང་། པེ་ཅིན། [↑](#footnote-ref-24)
5. ཐེག་པ་ཆེན་པོའི་དོན་རྟོགས་ནས། སྣར་ཐང་། པེ་ཅིན། [↑](#footnote-ref-25)
6. མཚན་པའི། སྣར་ཐང་། པེ་ཅིན། [↑](#footnote-ref-26)