[སྣ་ཚོགས། ཉོ། ༣༢༤ན]༄༅། །དཀོན་མཆོག་གསུམ་ལ་[[1]](#footnote-21)ཕྱག་འཚལ་ལོ། །བདག་ལ་བརྟེན་ནས་སེམས་བསྐྱེད་པའི[[2]](#footnote-22)། །དྲི་མ་མེད་པའི་སྦྱིན་པ་ལ། །བརྟེན་ནས་ཡོན་བདག་ཉིད་[[3]](#footnote-23)གྲོལ་ཏེ། །དེ་ལ་ཡོན་བདག་[[4]](#footnote-24)མི་རེ་ཞིང་། །འཇིག་རྟེན་རེ་བ་ཞི་བར་ཤོག །སྒོ་གསུམ་དྲི་མ་མེད་པ་ཡི། །ཚུལ་ཁྲིམས་རྒྱན་དང་ལྡན་པར་ཤོག །སྦྱིན་པ་འདི་ཡི་བྱིན་བརླབས་ཀྱིས། །རྟག་ཏུ་ལོངས་སྤྱོད་ལྡན་པར་ཤོག །ལོངས་སྤྱོད་དེ་ལ་མ་ཆགས་ཤིང་། །སེམས་ཅན་ཀུན་ལ་སྙིང་རྗེ་བས[[5]](#footnote-25)པའི་སེམས་དང་ལྡན་པར་ཤོག །སྦྱིན་པ་འདི་ཡི་བྱིན་[[6]](#footnote-26)རླབས་ཀྱིས། །དུས་འདིར་བར་དུ་གཅོད་[༣༢༤བ]པ་ཡི། །བགེགས་རྣམས་མ་ལུས་ཞི་གྱུར་ནས། །རྐྱེན་རྣམས་མ་ལུས་བཟློག་པར་[[7]](#footnote-27)ཤོག །བསྲུང་བར་གྱུར་པའི་ལྷ་རྣམས་ཀྱིས། །གཡེལ་བ་མེད་པར་བསྲུང་བར་ཤོག །ཡིད་ཆེས་རྟེན་དེ་འཕེལ་བར་ཤོག །འདི་དང་ཕྱི་མ་གཉིས་ཀར་ཡང་། །མི་རྣམས་ཀུན་གྱིས་བཀུར་[[8]](#footnote-28)བར་ཤོག །ཤིན་ཏུ་ཕྲ་བར་གྱུར་པ་ཡི། །སྦྱིན་པ་ཤིན་ཏུ་ཆུང་གྱུར་[[9]](#footnote-29)ཀྱང་། །སེམས་ཀྱིས་ཐོངས་པའི་སྦྱིན་པ་འདི། །དཔག་ཏུ་མེད་པ་འཕེལ་གྱུར་[[10]](#footnote-30)ཏེ། །བྱང་ཆུབ་ཐོབ་པའི་རྟེན་དུ་ཤོག །བླ་མེད་བྱང་ཆུབ་ཐོབ་གྱུར་ནས། །འགྲོ་བ་འདྲེན་པའི་དཔལ་དུ་ཤོག། །།དཀོན་མཆོག་གསུམ་ལ་ཕྱག་འཚལ་ལོ། །བདག་ཀྱང་དེ་[[11]](#footnote-31)ལ་མ་ཆགས་ཤིང་། །ཁེ་དང་རྙེད་པ་བཀུར་སྟི་དང་། །འཇིག་རྟེན་སྙན་གྲགས་ཞི་བར་ཤོག །ཆགས་པ་མེད་པ་[[12]](#footnote-32)རྔམ་སེམས་ཀྱིས། །གཞན་ལ་རེ་བ་མེད་པར་ཤོག །ཕྱོགས་འཛིན་ངོ་བསྲུང་[[13]](#footnote-33)མེད་པར་ཤོག །བདག་གི་དགེ་བ་མཐར་ཕྱིན་ནས། །དྲི་མ་མེད་པའི་དགེ་བ་ཡིས། །གཞན་གྱི་བསོད་ནམས་འཕེལ་ནུས་ཤོག །དྲི་མ་མེད་པས་ཀུན་དག་ཤོག །བརྗོད་པའི་སྟོབས་ཀྱིས་ཀུན་བྲལ་ཤོག །བདག་གཞན་དགེ་བ་མ་ཆད་པའི། །བར་ཆད་མེད་པའི་བརྩོན་འགྲུས་ཀྱིས། །བྱང་ཆུབ་འབྲས་བུ་ཐོབ་ནས་ཀྱང་། །ངན་འགྲོ་དེ་ལ་དགོད་པ་[[14]](#footnote-34)དང་། །ཐེག་པ་ཆུང་ངུར་སེམས་བསྐྱེད་ནས། །ཐེག་ཆེན་ས་ལ་འགོད་ནུས་ཤོག །སློབ་དཔོན་ཀཱ་[[15]](#footnote-35)མ་ལ་ཤཱི་ལའི་སྨོན་ལམ་མུ་[[16]](#footnote-36)གཉིས་མ་ཞེས་བྱ་བ་རྫོགས་སོ།།

1. གུས་པར། སྣར་ཐང་། པེ་ཅིན། [↑](#footnote-ref-21)
2. སྐྱེས་པའི། སྣར་ཐང་། པེ་ཅིན། [↑](#footnote-ref-22)
3. དག་ཉིད། སྣར་ཐང་། པེ་ཅིན། [↑](#footnote-ref-23)
4. དག། སྣར་ཐང་། པེ་ཅིན། [↑](#footnote-ref-24)
5. སྙིང་བརྩེ་བས། སྣར་ཐང་། པེ་ཅིན། [↑](#footnote-ref-25)
6. སྦྱིན། སྣར་ཐང་། [↑](#footnote-ref-26)
7. བཟློགས་པར། སྣར་ཐང་། པེ་ཅིན། [↑](#footnote-ref-27)
8. ཁུར། སྣར་ཐང་། པེ་ཅིན། [↑](#footnote-ref-28)
9. ཤིན་ཏུ་ཆུང་འགྱུར། པེ་ཅིན། ཤིན་དུ་ཆུང་འགྱུར། སྣར་ཐང་། [↑](#footnote-ref-29)
10. འགྱུར། སྣར་ཐང་། པེ་ཅིན། [↑](#footnote-ref-30)
11. བདེ། སྣར་ཐང་། [↑](#footnote-ref-31)
12. མེད་པའི། སྣར་ཐང་། པེ་ཅིན། [↑](#footnote-ref-32)
13. བསྲུངས། སྣར་ཐང་། པེ་ཅིན། [↑](#footnote-ref-33)
14. བདེ་ལ་འགོད་པ། སྣར་ཐང་། པེ་ཅིན། [↑](#footnote-ref-34)
15. ཀ། སྣར་ཐང་། པེ་ཅིན། [↑](#footnote-ref-35)
16. ཅུ། སྣར་ཐང་། [↑](#footnote-ref-36)