[སྣ་ཚོགས། ཉོ། ༣༤༦ན]༄༅༅། །རྒྱ་གར་སྐད་དུ། མངྒ་ལ་གཱ་ཐཱ། བོད་སྐད་དུ། བཀྲ་ཤིས་ཀྱི་ཚིགས་སུ་བཅད་པ། དཀོན་མཆོག་གསུམ་ལ་ཕྱག་འཚལ་ལོ། །རྨི་ངན་འཇིགས་དང་སྡིག་པ་ཐམས་ཅད་འཇིག་བྱེད་པ། །ཚེ་དང་འབྱོར་དང་སྟོབས་དང་བདེ་བ་རྣམ་འཕེལ་བྱེད། །ཁྱེད་ཀྱི་བཀྲ་ཤིས་ཐམས་ཅད་སྒྲུབ་པར་བྱེད་འདི་དག །རབ་ཏུ་བརྗོད་ཀྱིས་དེ་ཕྱིར་མི་རྣམས་བསྒྲིམས་ཏེ་ཉོན། །སངས་རྒྱས་པདྨ་རྒྱས་པའི་[[1]](#footnote-21)འདབ་འདྲའི་སྤྱན་མངའ་བ། །གསེར་གྱི་མདོག་ཅན་འགྲོ་བའི་རྩ་ལག་གཅིག་པུ་དང་། །ཆོས་དང་དགེ་འདུན་ལྷ་དང་ལྷ་མིན་གྱིས་བསྟོད་པ། །བཀྲ་ཤིས་རྣམ་པར་འཕེལ་[[2]](#footnote-22)ཕྱིར་རྟག་ཏུ་དྲན་པར་བྱེད། །བདུད་སྟོབས་རབ་ཏུ་འཇོམས་པའི་བཀྲ་ཤིས་གང་ཡིན་པ། །རྣམ་སྣང་མཛད་དང་ཐམས་ཅད་སྐྱོབ་དང་རྣམ་པར་གཟིགས། །ཀུན་དུ་མཆོད་སྦྱིན་རྒྱས་པར་[[3]](#footnote-23)འགྱུར་བ་གཟི་བརྗིད་མཆོག །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །པདྨའི་སྤྱན་དང་ཤཱཀྱ་ཐུབ་པ་ཐུབ་ཆེན་དང་། །ཡེ་ཤེས་དབང་ཕྱུག་སྤྱན་ལེགས་པ་དང་ཟླ་ཞལ་དང་། །འབྲུག་གི་སྒྲ་དང་རྔ་སྒྲ་ལྟ་བུར་[[4]](#footnote-24)དབྱངས་སྙན་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །འོད་ཟེར་རྒྱལ་མཚན་དང་ནི་གསེར་ཐུབ་འོད་སྲུངས་དང་། །མར་མེ་མཛད་པ་ཤིན་ཏུ་བརྗིད་པར་གཤེགས་པ་དང་་། །འདྲེན་པ་གཙུག་ཏོར་ཅན་དང་འོད་ཏོག་དཔག་མེད་འོད། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །པདྨ་མཛེས་དང་ཡེ་ཤེས་སྟོབས་དང་ཟླ་འོད་དང་། །ཉི་མའི་ཞལ་དང་དགྲ་ལས་རྒྱལ་དང་རྒྱལ་བལྟམས་[[5]](#footnote-25)དང་། །ཡོན་ཏན་འབྱུང་གནས་དཔལ་གྱི་གཟི་བརྗིད་འཇིག་རྟེན་གཙོ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །མི་འཁྲུགས་པ་ནི་རྡོ་རྗེའི་[[6]](#footnote-26)གདན་ལ་བཞུགས་པ་དང་། །འདྲེན་པ་མཆོག་སྦྱིན་རིན་ཆེན་ཏོག་ཏུ་བཅས་པ་དང་། །རྣམ་པར་སྤེལ་དང་ལག་ན་རིན་ཆེན་རྒྱལ་མཚན་མཆོག །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད[[7]](#footnote-27) །།འཇིག་རྟེན་དབང་ཕྱུག་རྟག་ཏུ་རྒྱལ་དབང་གཙུག་ཏོར་ཅན། །སྟོན་ཟླ་དྲི་མེད་ལྟ་བུར་ཞལ་རས་མཛེས་པ་དང་། །ནམ་མཁའི་སྙིང་པོ་དང་ནི་ས་ཡི་སྙིང་པོ་དག། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །འཇམ་དཔལ་གཙུག་ཕུད་ཤིན་ཏུ་མཛེས་པས་[[8]](#footnote-28)རབ་བརྒྱན་ཅིང་། །གཞོན་ནུའི་གཟུགས་ནི་གསེར་མདོག་འོད་དང་ལྡན་པ་དང་། །རྟག་ཏུ་རྒྱལ་བར་དཀའ་བ་[[9]](#footnote-29)ལག་ན་རྡོ་རྗེ་དཔལ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །བྱམས་པ་ཤིན་ཏུ་རྨད་དུ་བྱུང་བའི་གཟུགས་མངའ་བ། །ལྕང་ལོའི་འཁྲིལ་མངའ་མཆོད་རྟེན་གཙུག་ཏོར་གནས་པ་དང་། །ཀུན་དུ་བཟང་དང་ནོར་བཟང་དང་ནི་སྒྲ་གཅན་འཛིན། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །སྐུལ་བྱེད་མ་དང་སྒྲོལ་མ་ཁྲོ་གཉེར་འགྲོ་ཕན་དང་། །དེ་བཞིན་ཤེས་རབ་ལ་སོགས་ཕ་རོལ་ཕྱིན་དྲུག་དང་། །རྨ་བྱ་དང་ནི་འཕགས་མ་གཞན་གྱིས་མི་ཐུབ་བཅས། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །གཙུག་ཏོར་ལས་བྱུང་གསང་སྔགས་རྗེས་འཛིན་བཅས་པ་དང་། །ཕྱིར་ལྡོག་མ་དང་བསིལ་བའི་ཚལ་ན་རྒྱལ་ལས་འཁྲུངས། །ལྷ་མོ་རི་ཁྲོད་ལོ་མ་ཅན་དང་བཅས་པ་རྣམས། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །དོན་ཡོད་གྲུབ་དང་སྟོང་ཆེན་རབ་ཏུ་འཇོམས་པ་དང་། །གྲོང་ཁྱེར་བཱ་རཱ་ཎ་སཱི་[[10]](#footnote-30)ཞེས་བྱར་གྲགས་པ་དང་། །བད་སའི་སྙིང་པོ་གཅིག་དང་ཀུ་ཤའི་གྱད་ལྡན་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །རྡོ་རྗེ་ལྕགས་ཀྱུ་དང་ནི་གཙུག་འཕྱང་འོད་པོ་ཆེ། །དེ་བཞིན་བགེགས་འཇོམས་འཕགས་པ་བདུད་རྩི་ཐབ་སྦྱོར་དང་། །ཟླ་འོད་དེ་ཡང་གཞོན་ནུའི་གཟུགས་དང་[[11]](#footnote-31)ལྡན་པ་ནི། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །གཤིན་རྗེ་གཤེད་པོ་འཇིགས་[[12]](#footnote-32)ཀུན་རབ་ཏུ་འཇོམས་མཛད་དང་། །པདྨ་མཐར་བྱེད་གནོད་མཛེས་དེ་བཞིན་འཁོར་ལོ་ཅན། །གཞན་གྱིས་མི་ཐུབ་དབྱུག་སྔོན་བསྣམས་པར་མཛད་པ་དག།[[13]](#footnote-33)བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །འཕགས་པ་མི་གཡོ་བགེགས་རིགས་རབ་ཏུ་འཇོམས་པ་དང་། །ཕུན་སུམ་ཚོགས་བྱེད་རྨུགས་འཛིན་ཨུཏྤལ་[[14]](#footnote-34)མདོག་ཅན་དང་། །གླང་ཆེན་ཀོ་རློན་སྟག་ལྤགས་དག་གིས་བརྒྱན་[[15]](#footnote-35)གྱུར་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །འཕགས་པ་ཤཱ་རིའི་བུ་དང་མཽད་གལ་འོད་སྲུངས་དང་། །ནོར་བུ་འཛིན་དང་མ་འགགས་ཉེ་བ་[[16]](#footnote-36)འཁོར་དང་བཅས། །རབ་འབྱོར་དང་ནི་ལུས་འཕགས་རི་བོ་ཀུན་དགའ་བོ[[17]](#footnote-37)། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །སྟོབས་ཆེན་བགེགས་ཀྱི་རིགས་ནི་རབ་ཏུ་འཇོམས་པ་དང་། །འོད་ཟེར་ལྡན་དང་ཆ་བྱད་རབ་ཏུ་མཛེས་པ་དང་། །དུག་སེལ་[[18]](#footnote-38)སྦྲུལ་གདུག་རྒྱགས་པ་རབ་ཏུ་འཇིགས་[[19]](#footnote-39)བྱེད་པ། །བཀྲ་ཤིས་རྣམ་པར་སྤེལ་[[20]](#footnote-40)ཕྱིར་རྟག་ཏུ་དྲན་པར་བྱེད། །འཕྲོག་མ་རྣ་ཆ་རྣམ་པ་སྣ་ཚོགས་གཡོ་འགུལ་བ། །བུ་ཕོ་ལྔ་བརྒྱ་དག་གིས་བརྒྱན་པར་གྱུར་པ་[[21]](#footnote-41)དང་། །གནོད་སྦྱིན་བདག་པོ་ལྔས་རྩེན་དང་ནི་པདྨའི་མིག །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །ཧ་ལ་ཧ་ལ་སེམས་ཅན་ཀུན་ལ་ཕན་མཛད་དང་། །རིན་ཆེན་སྒྲོན་མར་གྲགས་དང་ནོར་གྱི་རྒྱུན་མཆོག་དང་། །གནོད་སྦྱིན་བདག་པོ་རྣམ་ཐོས་སྲས་པོ་དཔལ་ཐོབ་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །ཐམས་ཅད་སྒྲོལ་བ་[[22]](#footnote-42)སྦྱིན་ཕོད་དམ་པ་གཟི་ཆེན་དང་། །བྱམས་པའི་སྟོབས་ནི་གཏོང་བའི་[[23]](#footnote-43)སྟོབས་ཆེན་ལྡན་པ་དང་། །སྤྲིན་གྱི་མདོག་དང་ལྡན་པའི་བུ་ནི་གང་ཡིན་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །རབ་ཏུ་དགའ་བ་ལ་སོགས་ས་བཅུ་དེ་དག་དང་། །དཔའ་བས་བྱིན་པ་[[24]](#footnote-44)དེ་དང་གཙུག་ན་ནོར་བུ་དང་། །རྒྱལ་པོ་དམ་པ་ཟས་གཙང་དང་ནི་ཀ་པི་ནི[[25]](#footnote-45)། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །ལུམྦིའི་ཚལ་ན་བུང་བ་མང་པོ་འཕུར་[[26]](#footnote-46)ལྡིང་དང་། །མེ་ཏོག་འབྲས་བུ་རྣམ་པ་སྣ་ཚོགས་རྣམས་ཀྱིས་བརྒྱན། །རྨ་བྱ་དང་ནི་ཁུ་བྱུག་ཕོ་མོ་སྒྲ་འབྱིན་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །བཙུན་མོ་སྒྱུ་འཕྲུལ་དང་ནི་དེ་བཞིན་གོ་ཏ་མི། །ཤཱཀྱའི་བུ་མོ་རྫུ་འཕྲུལ་ཆེན་མོ་གྲགས་འཛིན་དང་། །ནཻ་རཉྫ་[[27]](#footnote-47)ན་བསོད་ནམས་ལྡན་པའི་[[28]](#footnote-48)འབབ་ཆུར་བཅས། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །འཇིག་རྟེན་དབང་ཕྱུག་པདྨ་བུང་བ་[[29]](#footnote-49)ཁྱུས་ལྡིང་དང་། །འཇམ་དཔལ་ཨུཏྤལ་[[30]](#footnote-50)སྔོན་པོ་ཡིད་དུ་འོང་བ་དང་། །མགོན་པོ་བྱམས་པ་ཡི་[[31]](#footnote-51)ནི་ཀླུ་ཤིང་མེ་ཏོག་རྣམས[[32]](#footnote-52)། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །རྣམ་སྣང་མཛད་པ་ཟླ་འོད་[[33]](#footnote-53)ལྟ་བུའི་འཁོར་ལོ་དང་། །དཔལ་ཐོབ་རིན་ཆེན་ནོར་བུ་འོད་དང་ལྡན་པ་དང་། །མགོན་པོ་འོད་དཔག་མེད་པའི་པདྨ་དམ་པ་མཆོག །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །དོན་ཡོད་གྲུབ་པས་ལེགས་བསྣམས་རལ་གྲི་[[34]](#footnote-54)མཆོག་དང་ནི། །མི་བསྐྱོད་[[35]](#footnote-55)རྡོ་རྗེ་ཉིད་དང་གཞན་ཡང་ནི། །སྐྱོབ་པ་[[36]](#footnote-56)ཐམས་ཅད་ཀྱི་ནི་ཕྱག་མཚན་མ་ལུས་པ། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །ཡིད་བཞིན་ནོར་བུ་འདོད་འཇོའི་བ་དང་བཅས་པ་དང་། །དཔག་བསམ་གྱི་ནི་ཤིང་དང་བུམ་པ་བཟང་པོ་དང་། །རྒྱལ་བ་ཀུན་གྱིས་ངེས་པར་བསྟེན་པའི་བྱང་ཆུབ་ཤིང་། །བཀྲ་ཤིས་རྣམ་པར་སྤེལ་ཕྱིར་རྟག་ཏུ་དྲན་པར་བྱེད། །ལམ་འཇུག་དུས་དང་ནོར་དང་འབྲུ་རྣམས་སྡུད་པ་[[37]](#footnote-57)དང་། །ནང་པར་དུས་སམ་ཡང་ན་ཞི་བའི་ལས་ཚེའམ། །དགའ་སྟོན་ཀུན་ན་འདུག་དང་དགོས་པ་སྒྲུབ་པ་ན། །མིང་མཚན་འདི་དག་མི་ཡིས་[[38]](#footnote-58)རབ་ཏུ་བསྒྲིམས་ཏེ་གདོན། །རྒྱལ་བ་དག་དང་རྒྱལ་བའི་སྲས་ཀྱི་མཚན་ནི་[[39]](#footnote-59)མ་ལུས་པ། །ལྷ་ལ་གུས་བཞིན་[[40]](#footnote-60)ཉིན་གཅིག་བཞིན་དུ་ནང་བར་སུས་བརྗོད་པ། །དེ་དག་སེམས་ཅན་དམྱལ་བའི་དོགས་དང་བྲལ་ཞིང་བདེ་བ་དང་། །དཔལ་དང་ལྡན་ཞིང་ནད་ཀུན་འཇོམས་[[41]](#footnote-61)ལ་ནོར་དང་ལྡན་པར་འགྱུར། །བཀྲ་ཤིས་ཀྱི་ཚིགས་སུ་བཅད་པ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ[[42]](#footnote-62)།། །།རྒྱ་གར་གྱི་མཁན་པོ་ཛི་ན་མི་ཏྲ་དང་། ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེས་བསྒྱུར་[[43]](#footnote-63)ཅིང་ཞུས་ཏེ་གཏན་ལ་ཕབ་པའོ[[44]](#footnote-64)།། །།

1. རྒྱས་པ། སྣར་ཐང་། པེ་ཅིན། [↑](#footnote-ref-21)
2. སྤེལ། སྣར་ཐང་། པེ་ཅིན། [↑](#footnote-ref-22)
3. ཅིང་རྒྱས་པར། པེ་ཅིན། སྦྱིན་ཅིང་རྒྱས། སྣར་ཐང་། [↑](#footnote-ref-23)
4. ལྟ་བུའི། སྣར་ཐང་། [↑](#footnote-ref-24)
5. བསྟམས། སྣར་ཐང་། [↑](#footnote-ref-25)
6. རྡོ་རྗེ། སྣར་ཐང་། པེ་ཅིན། [↑](#footnote-ref-26)
7. ཤོག། སྣར་ཐང་། པེ་ཅིན། [↑](#footnote-ref-27)
8. མཛེས་པར། སྣར་ཐང་། པེ་ཅིན། [↑](#footnote-ref-28)
9. དགའ་བ། སྣར་ཐང་། པེ་ཅིན། [↑](#footnote-ref-29)
10. གྲོང་ཁྱེར་བ་ར་ཎཱ་སི། སྣར་ཐང་། པེ་ཅིན། [↑](#footnote-ref-30)
11. གང། སྣར་ཐང་། [↑](#footnote-ref-31)
12. འཇིག། སྣར་ཐང་། པེ་ཅིན། [↑](#footnote-ref-32)
13. དང། སྣར་ཐང་། པེ་ཅིན། [↑](#footnote-ref-33)
14. འཛིན་ཨུདྤལ། པེ་ཅིན། ཨུད་དཔལ། སྣར་ཐང་། [↑](#footnote-ref-34)
15. གི་རྒྱན། སྣར་ཐང་། པེ་ཅིན། [↑](#footnote-ref-35)
16. ཉེ་བར། སྣར་ཐང་། པེ་ཅིན། [↑](#footnote-ref-36)
17. དགའ་དགའོ། སྣར་ཐང་། [↑](#footnote-ref-37)
18. སྤེལ། སྣར་ཐང་། [↑](#footnote-ref-38)
19. འཇིག། སྣར་ཐང་། པེ་ཅིན། [↑](#footnote-ref-39)
20. སེལ། སྣར་ཐང་། [↑](#footnote-ref-40)
21. གྱུར་དེ། སྣར་ཐང་། པེ་ཅིན། [↑](#footnote-ref-41)
22. སྒྲོན་པ། སྣར་ཐང་། སྒྲོན་མ། པེ་ཅིན། [↑](#footnote-ref-42)
23. སྟོང་པའི། སྣར་ཐང་། པེ་ཅིན། [↑](#footnote-ref-43)
24. ཕྱིན་པ། སྣར་ཐང་། [↑](#footnote-ref-44)
25. ན། སྣར་ཐང་། པེ་ཅིན། [↑](#footnote-ref-45)
26. ཕུར། སྣར་ཐང་། པེ་ཅིན། [↑](#footnote-ref-46)
27. དང་ནེ་རཾ་ཛ། སྣར་ཐང་། དང་ནཻ་རཾ་ཛ། པེ་ཅིན། [↑](#footnote-ref-47)
28. ལྡན་པ། སྣར་ཐང་། པེ་ཅིན། [↑](#footnote-ref-48)
29. བུང། སྣར་ཐང་། པེ་ཅིན། [↑](#footnote-ref-49)
30. འཇམ་ཨུད་པལ། སྣར་ཐང་། [↑](#footnote-ref-50)
31. ཡིད། སྣར་ཐང་། པེ་ཅིན། [↑](#footnote-ref-51)
32. བསྣམས། སྣར་ཐང་། པེ་ཅིན། [↑](#footnote-ref-52)
33. ཟླ་འོད། ཞེས་པར་མ་གཞན་ནང་མེད། [↑](#footnote-ref-53)
34. རལ་གྲི། ཞེས་པར་མ་གཞན་ནང་མེད། [↑](#footnote-ref-54)
35. བསྐྱོ། སྣར་ཐང་། བསྐྱོད་རྡོ་རྗེའི། པེ་ཅིན། [↑](#footnote-ref-55)
36. བསྐྱོབ་པ། སྣར་ཐང་། པེ་ཅིན། [↑](#footnote-ref-56)
37. བདུད་པ། སྣར་ཐང་། པེ་ཅིན། [↑](#footnote-ref-57)
38. ཡིད། སྣར་ཐང་། པེ་ཅིན། [↑](#footnote-ref-58)
39. འདི། སྣར་ཐང་། པེ་ཅིན། [↑](#footnote-ref-59)
40. ཤིང། སྣར་ཐང་། པེ་ཅིན། [↑](#footnote-ref-60)
41. འཇོམ། སྣར་ཐང་། [↑](#footnote-ref-61)
42. སྷོ། སྣར་ཐང་། པེ་ཅིན། [↑](#footnote-ref-62)
43. སྒྱུར། སྣར་ཐང་། པེ་ཅིན། [↑](#footnote-ref-63)
44. ཕབ་པ། སྣར་ཐང་། པེ་ཅིན། [↑](#footnote-ref-64)